
Relații interpersonale intense şi haotice, accese de furie, 
impulsivitate, amenințări cu abandonul sau cu suicidul... 
după ce ai cunoscut îndeaproape 0 astfel de persoană rămâi 
adesea cu un gust amar şi cu întrebarea: „Unde am greşit?“ 
În spatele acestui tablou înnegurat, SE află însă drama 
protagonistului - temeri profunde, o senzaţie de vid 
interior, neîncredere fundamentală în sine. Lumea unui 

„D orderline“ este în alb şi negru, acută, directă, fără nuanțe, 
cu atât mai impresionantă, cu cât acești oameni sunt 
capabili să ducă o viață funcțională. Pot fi partenerul de 
cuplu, colega de serviciu, amicul din copilărie. 


Cartea de față, bazată pe informații din cele mai noi 
cercetări în domeniu, reprezintă un ghid cuprinzător prin 
hăţişurile acestei personalități aflate la granița dintre 
nevroză Şi psihoză. Scrisă într-un limbaj accesibil, ea se 
adresează atât terapeuţilor cât şi publicului larg, aducând 
lumină asupra posibilelor cauze ale acestei tulburări, 
descriindu-i plastic trăsăturile prin intermediul a 
numeroase exemple, ajutându-te să înţelegi persoană cu 
borderline de lângă tine şi să creezi punți către ea. 

Aspectul fizic al lui Jennifer la 
şedinţele de terapie fluctua 
dramatic. Când venea direct de 
la serviciu era îmbrăcată într-o 
ţinută business, emanând 
maturitate şi rafinament. Dar 
în zilele ei libere, apărea în 
pantaloni scurți, cu şosete 
până la genunchi şi cu codițe 
împletite; în aceste şedinţe se 
comporta ca o fetiță cu voce 
subțire şi vocabular mult mai 
limitat. 


Uneori se transforma chiar 
sub ochii doctorului Gray. 
Putea fi plină de intuiţie şi 
inteligentă, colaborând pentru 
obținerea unei mai bune 
înțelegeri de sine, iar apoi 
devenea o copilă cochetă şi 
seducătoare, declarându-se 
incapabilă să funcționeze în 
lumea adultă. 


Jerold Kreisman, Hal Straus 


Cea mai importantă parte a 
oricărei terapii este relația 
dintre pacient şi terapeut. 
Această interacțiune formează 
baza încrederii, constanței 
obiectului şi a intimității 
emoționale. Terapeutul 
trebuie să devină o figură de 
încredere, o oglindă care să 
reflecte o identitate coerentă 
în dezvoltare. Pornind de la 
această relaţie, persoana 
borderline învață să extindă şi 
asupra altora aşteptările 
adecvate şi încrederea. 


Jerold Kreisman, Hal Straus 

Atenţionare: informaţiile din prezenta lucrare sunt 
adevărate şi corecte în limita cunoştinţelor noastre. 
Intenţia acestei cărți este doar aceea de a fi un ghid gene- 
ral pentru un tip specific de tulburare de personalitate, 
fără să-şi propună să înlocuiască sfatul medical sau servi- 
ciile de specialitate ale medicului personal al cititorului 
individual. Poveştile cu care încep multe dintre capitole 
şi alte istorii de caz de pe parcursul cărții au fost create 
prin combinarea unor elemente aparținând mai mul- 
tor oameni şi nu reprezintă nicio persoană reală, vie sau 
defunctă. Orice asemănare cu vreo persoană reală este 
neintenţionată şi pur întâmplătoare. Toate recomandă- 
rile de față nu beneficiază de nicio garanție din partea 
autorilor sau editurii. Autorii şi editura îşi declină orice 
responsabilitate, directă sau indirectă, legată de folosirea 
oricărei informații sau sugestii din această carte. 


Neither the Publisher nor the Author is engaged in 
rendering professional advice or services to the individual 
reader. The ideas, procedures, and suggestions contained in 
this book are not intended as a substitute for consulting with 
your physician. All matters regarding your health require 
medical supervision. Neither the Author nor the Publisher 
shall be liable or responsible for any loss or damage allegedly 
arising from any information or suggestion in this book. 


Nici Editura şi nici autorul nu încearcă să ofere vreun 
sfat sau serviciu de specialitate cititorului. Ideile, pro- 
cedurile şi sugestiile conținute în această carte nu sunt 
menite să înlocuiască vizita la medic. Toate aspectele 
referitoare la sănătatea dumneavoastră necesită supra- 
veghere medicală. Atât autorul cât şi Editura îşi declină 
responsabilitatea pentru orice pierdere sau pagubă pre- 
supusă a rezulta din informaţiile sau sugestiile de orice 
fel prezente în această carte. 


Ca întotdeauna, 
pentru Doody 

PREFAŢĂ 


Când a fost publicată prima ediţie a cărții Te urăsc — 
nu mă părăsi, în 1989, existau foarte puține informații la 
îndemâna publicului larg pe tema tulburării de persona- 
litate borderline (TPB). Cercetările axate pe descoperirea 
cauzelor şi a tratamentului TPB erau abia la început. Cele 
câteva articole apărute în reviste de larg consum schițau 
vag această tulburare, care abia începuse să pătrundă în 
„conştiinţa americană“. Practic, nu existau cărți despre 
TPB pentru pacient sau rudele apropiate şi prietenii paci- 
entului. Răspunsul la cartea noastră, atât în ţară, cât şi în 
străinătate, prin intermediul traducerilor, a fost extrem 
de măgulitor. Se pare că intenția mea de a face o lucrare 
accesibilă publicului larg, dar utilă şi specialiştilor prin 
bibliografie, şi-a atins scopul. 

A spune că s-au întâmplat foarte multe în acest dome- 
niu în 20 de ani este, evident, un truism. Au fost publi- 
cate alte câteva cărți despre TPB, printre care şi lucrarea 
noastră Sometimes I Act Crazy (2004) [Uneori mă port 
nebunește], care descrie experienţa acestei boli din per- 
spectiva indivizilor afectaţi, a membrilor lor de familie 
şi a profesioniştilor care îi tratează. Cunoştinţele noas- 
tre au sporit exponențial printr-o mai bună înțelegere a 

etiologiei, implicaţiilor biologice, genetice, psihologice 
şi sociale, precum şi a abordărilor de tratament. Astfel, 
provocarea scrierii celei de-a doua ediţii a fost aceea de 

a reliefa şi explica cele mai importante progrese şi infor- 
maţii utile în prezent pentru specialist, păstrând toto- 
dată dimensiunea potrivită a cărţii pentru scopul ei de a 
fi o introducere serioasă în TPB pentru cititorul nespeci- 
alist. Pentru atingerea acestui echilibru, câteva capitole 
au necesitat doar o actualizare, în timp ce altele, mai ales 
cele despre posibilele rădăcini biologice şi genetice ale 
sindromului, au fost în mare măsură rescrise, pentru a 
include cele mai noi cercetări ştiinţifice. În plus, abordă- 
rile psihoterapeutice specifice şi tratamentele medica- 
mentoase au evoluat atât de mult, încât a fost necesară 
includerea unor capitole cu totul noi pe aceste teme. Şi 
în această ediţie, cartea continuă să se bazeze pe cazuri 
reale, pentru a-i permite cititorului să înţeleagă cum este 
viața pentru — şi alături de — un borderline, deşi con- 
textul acestor istorisiri a fost modificat pentru a reflecta 
schimbările din societatea americană de la un secol la 
altul. Poate că cea mai mare modificare față de prima edi- 
ţie este una a tonului general: dacă acum două decenii 
prognosticul pentru pacienți era, desigur, nefavorabil, 
acum (conform numeroaselor studii longitudinale) este 
mult mai încurajator. 

Totuşi, în ciuda acestor progrese, este dezamăgitor să 
faci recenzia prefeței primei ediţii şi să recunoşti că neîn- 
ţelegerea şi stigmatul sunt încă extrem de actuale. TPB 
rămâne o boală care continuă să deruteze publicul larg şi 
să îngrozească mulți specialişti. În 2009, un articol din 
revista Time afirma că „pacienţii borderline sunt cei de 
care psihologii se tem cel mai mult“ şi că „mulți terapeuţi 
habar n-au cum să-i trateze“. După cum remarca Marsha 
Linehan, expert de vârf în TPB, „persoanele borderline 
sunt echivalentul psihologic al pacienţilor cu arsuri de 

gradul trei. Ei pur şi simplu nu au piele emoţională, ca 
să zicem aşa. Chiar şi cea mai mică atingere sau mişcare 
le poate produce o suferință imensă“1. Totuşi, dezvol- 
tarea unor terapii şi medicații specifice pentru această 
tulburare (vezi capitolele 8 şi 9) a uşurat într-o anumită 
măsură povara pacienţilor şi, poate mai important, sen- 
sibilizarea publică față de TPB a crescut semnificativ față 
de 1989. După cum veţi observa în bibliografia de la sfâr- 
şit, numărul de cărți, website-uri şi grupuri de susţinere 
s-au înmulțit considerabil. Poate că cel mai clar semn de 
recunoaştere publică a fost cel din 2008, când Congresul 
a declarat luna mai drept „Luna conştientizării tulburării 
de personalitate borderline“. 

Rămân încă provocări uriaşe, mai ales financiare. 
Decontările pentru serviciile medicale cognitive sunt, 
din păcate, disproporționat de mici. Pentru o oră de psi- 
hoterapie, majoritatea companiilor de asigurări (Ca şi 
Medicare) plătesc mai puţin de 8% din decontarea alo- 
cată unei proceduri chirurgicale minore ambulatorii, 
cum ar fi o operaţie de cataractă de 15 minute. Nici cer- 
cetarea în domeniul TPB nu a fost adecvată. Prevalența 
TPB în cadrul populaţiei este dublă față de cea a schizo- 
freniei şi tulburării bipolare la un loc, şi totuşi National 
Institute of Mental Health (NIMH) [Institutul Naţional 
de Sănătate Mintală] alocă cercetării TPB mai puţin de 
2% din cuantumul fondurilor destinate studiilor acestor 
boli.2 Cum ţara noastră încearcă să controleze costurile 


! John Cloud, „Minds on the Edge“, Time (19 ianuarie 2009): 
42-46. 

2 John G. Gunderson, „Borderline Personality Disorder: Onto- 
geny of a Diagnosis“, American Journal of Psychiatry 166 (2009): 


530-539. 


termen lung. Însă va trebui să reevaluăm priorităţile în 
faţa resurselor limitate şi să recunoaştem că raționali- 
zarea poate avea impact nu doar asupra îngrijirilor de 
specialitate oferite, ci şi asupra progreselor în direcția 
vindecării. 

Mulți, atât din zona publică, precum şi din cea de 
specialitate, s-au referit cu amabilitate la prima ediție a 
acestei cărți ca fiind o lucrare „clasică“ în domeniu. După 
două decenii, revizuirea lucrării noastre şi actualizarea 
cantității voluminoase de informații acumulate în acest 
interval au fost un travaliu din dragoste. Sper ca prin 
împrospătarea şi revizuirea efortului nostru inițial să 
putem juca un modest rol în rectificarea neînțelegerilor 
şi ştergerea stigmatului asociat cu TPB, şi, totodată, să 
ne păstrăm onoarea de a fi citați drept resursă de primă 
mână. 


Jerold J. Kreisman, MD 

NOTĂ CĂTRE CITITOR 


Majoritatea cărților despre sănătate urmează anumite 
recomandări de stil (cum ar fi, de exemplu, Publication 
Manual of the American Psychological Association 
[Manualul regulilor de publicare al Asociației Psihologice 
Americane |), destinate să reducă stigmatul bolii şi să 
aplice folosirea corectă politic a genului. Mai precis, este 
descurajată referirea la o persoană prin boală (de exem- 
plu, „schizofrenicul prezintă de obicei...“); în schimb, 
referirea trebuie să se facă la o persoană care manifestă 
simptome ale bolii (de pildă, „pacientul diagnosticat ca 
schizofrenic prezintă de obicei...“). De asemenea, sunt 
evitate pronumele specifice unui gen; propoziţiile sunt 
structurate, în schimb, într-o sintaxă pasivă ori se folo- 
sesc formulele de tip „el/ea, al ei/al lui“. 

Cu toate că sunt lăudabile în anumite privințe, aceste 
recomandări îngreunează comunicarea informaţiilor. 
Deşi ne repugnă lipsa de respect şi dezumanizarea pre- 
supusă de numirea oamenilor prin starea lor medicală 
(„consultă-l pe istericul de alături!“), am ales totuşi să 
ne referim uneori la individ prin diagnosticul său, de 
dragul clarităţii şi eficienţei. De exemplu, folosim ter- 
menul „borderline“ ca pe un fel de prescurtare pentru 

formularea mai precisă „fiinţe umane ce manifestă simp- 
tome specifice diagnosticului de tulburare de persona- 
litate borderline, aşa cum este el definit în Manualul de 
diagnostic şi statistică a tulburărilor mentale, ediţia a patra, 
revizuită (DSM-IV-TR), editat de Asociaţia Psihiatrilor 
Americani“. Din acelaşi motiv, alternăm pronumele pe 
tot cuprinsul cărții, în loc să împovărăm cititorul cu for- 
mula „el/ea, al ei/al lui“. Avem încredere că cititorul ne 
va acorda această libertate de optimizare a textului. 

LUMEA PERSOANEI BORDERLINE 


Totul era altfel. Nimic nu era aşa cum este. 
Exact ceea ce voiam — să fiu singur, cu 
mine însumi, într-o altă lume, în care ade- 
vărul este neadevărat, în care viața se poate 
ascunde de ea însăşi. 
(Din Lungul drum al zilei către noapte, 
de Eugene O'Neill) 


Dr. White credea că va fi relativ simplu. În cei peste 
cinci ani de când o trata pe Jennifer, ea avusese câteva 
probleme medicale. S-a gândit că acuzele ei abdominale 
erau cauzate, probabil, de gastrită, aşa că a tratat-o cu 
antiacizi. Dar când durerile de stomac au devenit mai 
intense în ciuda tratamentului, iar analizele de rutină au 
ieşit normale, dr. White a internat-o pe Jennifer în spital. 

După un control medical riguros, dr. White a chesti- 
onat-o cu privire la stresul pe care l-ar putea resimți la 
muncă şi acasă. Ea a recunoscut cu uşurinţă că slujba ei 
de şef de personal la o mare corporație era foarte stre- 
santă, dar că „mulţi oameni au slujbe stresante“, conform 
propriilor sale cuvinte. A mai dezvăluit şi faptul că viața 
de acasă era agitată în ultima vreme: încerca să facă faţă 

programului ocupat al cabinetului de avocatură al soţu- 
lui, îndeplinindu-şi şi responsabilitățile de mamă. Dar se 
îndoia că aceste lucruri aveau vreo legătură cu durerile ei 
de stomac. 

Când dr. White i-a recomandat să facă un consult psi- 
hiatric, Jennifer s-a opus inițial. Abia după ce discon- 
fortul ei abdominal s-a transformat în junghiuri ca de 
pumnal a acceptat cu reticență să meargă la medicul psi- 
hiatru dr. Gray. 

S-au întâlnit câteva zile mai târziu. Jennifer era o 
blondă atrăgătoare, care părea mai tânără decât cei 28 
de ani ai săi. Stătea întinsă în pat într-o rezervă de spi- 
tal, care fusese transformată dintr-o cămăruță anonimă 
într-un culcuş personal. Un animal de pluş se afla în pat 
lângă ea, iar un altul pe noptieră, alături de câteva foto- 
grafii cu soțul şi fiul ei. Ilustratele cu urări de însănăto- 
şire grabnică erau expuse meticulos pe pervazul ferestrei, 
flancate de aranjamente florale. 

La început Jennifer a fost foarte formală, răspunzând 
tuturor întrebărilor doctorului Gray cu mare seriozitate. 
Apoi a glumit despre slujba ei, spunând că a adus-o „în 
pragul psihiatrului“. Cu cât vorbea mai mult, cu atât arăta 
mai tristă. Vocea îi devenise mai puțin dominantă şi mai 
degrabă copilăroasă. 

I-a povestit doctorului cum avansarea la slujbă fusese 
mult mai solicitantă — aducându-i noi responsabilități, 
care o făceau să se simtă nesigură. Fiul ei de cinci ani 
începuse şcoala, lucru care s-a dovedit o separare dure- 
roasă pentru amândoi. Conflictele cu Allan, soțul ei, erau 
tot mai dese. A descris schimbări bruște de dispoziţie şi 
dificultăți de somn. Apetitul ei scăzuse constant şi pier- 
duse în greutate. Concentrarea, energia şi dorința de sex 
scăzuseră şi ele. 

Dr. Gray i-a recomandat un tratament de probă cu 
medicaţie antidepresivă, care i-a îmbunătățit simptomele 

gastrice şi părea să-i fi normalizat somnul. În câteva zile 
era pregătită pentru externare şi fusese de acord să conti- 
nue terapia în ambulatoriu. 

În următoarele săptămâni, Jennifer a vorbit mai mult 
despre copilăria ei. Crescuse într-un mic orăşel, fiind 
fiica unui om de afaceri de vază şi a soției sale aflate în 
centrul vieții mondene. Tatăl, membru al conducerii 
bisericii locale, cerea perfecțiune din partea fiicei sale şi a 
celor doi frați ai ei mai mari, amintindu-le constant copi- 
ilor că întreaga comunitate le analizează comportamen- 
tul. Nici notele lui Jennifer, nici comportamentul său, 
ba chiar nici gândurile ei nu erau niciodată suficient de 
bune. Se temea de tatăl ei, dar îi căuta în mod constant — 
şi fără succes — aprobarea. Mama ei rămânea pasivă şi 
detaşată. Părinţii îi evaluau prietenele, respingându-le 
adesea ca inacceptabile. Ca urmare, a avut puține prie- 
tene şi încă mai puţine întâlniri cu băieții. 

Jennifer şi-a descris caruselul de emoţii, care părea să 
se fi înrăutățit când a început facultatea. A început să bea 
pentru prima dată, uneori în exces. Fără niciun semnal 
prealabil, se simțea singură şi deprimată, iar apoi plină 
de fericire şi dragoste. Uneori avea izbucniri de furie față 
de prietenele ei — ce se potriveau cu furia pe care reuşise 
cumva s-o reprime când era copil. 

Cam în aceeaşi perioadă a început să aprecieze atenția 
bărbaților, lucru pe care înainte îl evitase întotdeauna. 
Deşi îi plăcea să fie dorită, întotdeauna simţise că-i „fra- 
ierea“ sau îi păcălea cumva. După ce începea să iasă la 
întâlniri cu un bărbat, sabota relaţia stârnind conflicte. 

L-a cunoscut pe Allan când el îşi termina studiile de 
drept. A curtat-o cu asiduitate şi a refuzat să fie dat la o 
parte când ea a încercat să se retragă. Îi plăcea să-i aleagă 
hainele şi s-o sfătuiască cum să meargă, cum să vorbească 
şi cum să mănânce sănătos. A insistat ca ea să-l înso- 
ţească la sala de sport unde făcea mişcare frecvent. 

„Allan mi-a dat o identitate“, a explicat ea. El a sfă- 
tuit-o cum să interacționeze cu clienţii şi partenerii săi 
sociali, când să fie agresivă şi când să fie modestă. Ea şi-a 
creat un „repertoriu actoricesc“ — personaje şi roluri la 
care putea apela pentru a le pune în practică. 

S-au căsătorit, la insistențele lui Allan, înainte de ter- 
minarea primului ei an de facultate. A abandonat şcoala 
şi a început să lucreze ca recepţioneră, dar angajatorul i-a 
recunoscut inteligența şi a promovat-o în posturi cu res- 
ponsabilitate mai mare. 

Însă acasă lucrurile au început să lase de dorit. 
Cariera lui Allan şi pasiunea lui pentru sala de forță îl 
făceau să petreacă mai mult timp plecat de acasă, lucru 
pe care Jennifer îl ura. Uneori începea certuri doar pen- 
tru a-l ţine acasă un pic mai mult. Adesea îl provoca s-o 
lovească. După aceea îl invita să facă dragoste cu ea. 

Jennifer avea puţine prietene. Dispreţuia femeile ca 
fiind bârfitoare şi neinteresante. A sperat ca naşterea lui 
Scott, care a venit pe lume la doi ani după căsătorie, să-i 
ofere confortul care îi lipsea. A simţit că fiul ei o va iubi 
întotdeauna şi va fi întotdeauna alături de ea. Dar soli- 
citările unui nou-născut au fost copleşitoare şi, după o 
vreme, Jennifer a decis să se întoarcă la muncă. 

În ciuda frecventelor laude şi a succesului de la servi- 
ciu, Jennifer continua să se simtă nesigură, considerând 
că se „preface“. A avut o aventură sexuală cu un coleg 
care era cu aproape 40 de ani mai mare decât ea. 

„De obicei sunt bine“, i-a spus doctorului Gray. „Dar 
mai există o altă parte în mine care preia controlul şi mă 
domină. Sunt o mamă bună. Dar cealaltă parte a mea face 
din mine o târfă; mă face să mă port nebunește!“ 

Jennifer continua să se denigreze, mai ales când era 
singură; în momentele de solitudine, se simțea abando- 
nată, lucru pe care îl atribuia propriei lipse de valoare. 
Anxietatea amenința s-o copleşească dacă nu găsea 

o modalitate de eliberare. Uneori recurgea la mânca- 
tul compulsiv, consumând o dată un castron întreg de 
aluat de pandişpan. Petrecea ore întregi uitându-se la 
fotografii cu fiul şi soțul ei, încercând să-i ţină „vii în 
creierul meu“. 

Aspectul fizic al lui Jennifer la şedinţele de terapie 
fluctua dramatic. Când venea direct de la serviciu era 
îmbrăcată într-o ţinută business, emanând maturitate 
şi rafinament. Dar în zilele ei libere apărea în pantaloni 
scurți, cu şosete până la genunchi şi cu codițe împletite; 
în aceste şedinţe se comporta ca o fetiță cu voce subțire şi 
vocabular mult mai limitat. 

Uneori se transforma chiar sub ochii doctorului Gray. 
Putea fi plină de intuiţie şi inteligentă, colaborând pen- 
tru obţinerea unei mai bune înţelegeri de sine, iar apoi 
devenea o copilă cochetă şi seducătoare, declarându-se 
incapabilă să funcţioneze în lumea adultă. Putea fi fer- 
mecătoare şi plină de graţie sau manipulativă şi ostilă. 
Putea pleca furtunos de la o şedinţă, jurând că nu se va 
mai întoarce niciodată, pentru ca la următoarea şedinţă 
să fie copleşită de teama că dr. Gray va refuza s-o mai pri- 
mească vreodată. 

Jennifer se simţea un copil captiv în armura blindată 
a unui adult. Era perplexă în faţa respectului primit din 
partea altor adulți; se aştepta ca ei să-i descopere deghi- 
zarea în orice clipă, iar ea să rămână ca împăratul fără 
haine. Avea nevoie de cineva care s-o iubească şi s-o apere 
de lume. Căuta cu disperare apropierea, dar când cineva 
se apropia prea mult, fugea. 


Jennifer suferă de tulburare de personalitate 
borderline (TPB). Şi nu este singura. Studii recente 
estimează că 18 milioane de americani sau chiar mai 
mult (aproape 6% din populaţie) manifestă simptome 
primare de TPB şi multe studii sugerează că această cifră 

este subestimată.! Aproximativ 10% dintre pacienţii de 
psihiatrie trataţi în ambulatoriu şi 20% dintre pacienţii 
internați, şi între 15% şi 25% din totalul pacienţilor care 
caută îngrijire psihiatrică sunt diagnosticați cu această 
tulburare. Este una dintre cele mai întâlnite tulburări de 
personalitate. 3 4 

Cu toate acestea, în ciuda prevalenţei sale, TPB 
rămâne relativ necunoscută publicului larg. Întrebaţi 
omul de pe stradă despre anxietate, depresie sau alco- 
olism şi, probabil, va putea oferi o descriere generală, 
dacă nu chiar corectă tehnic, a bolii. Cereţi-i să defi- 
nească tulburarea de personalitate borderline şi, pro- 
babil, va rămâne mut. Pe de altă parte, întrebaţi despre 
această boală un clinician cu experiență în domeniul 
sănătății mentale şi veți obține un răspuns foarte diferit. 
Va ofta adânc şi va exclama că dintre toți pacienţii cu boli 
psihiatrice, cei borderline sunt cei mai dificili, cei mai 
înfricoşători şi cei mai de evitat — mai mult decât schizo- 
frenicii, mai mult decât alcoolicii, mai mult decât orice 
alt pacient. Timp de peste un deceniu, TPB a fost un fel 
de „lumea a treia“ a bolilor mentale — obscură, vastă şi 
vag amenințătoare. 

TPB nu s-a bucurat de recunoaştere, în parte, şi 
pentru că diagnosticul este încă relativ nou. Termenul 


! Bridget F. Grant, S. Patricia Chou, Rise B. Goldstein et al., 
„Prevalence Correlates, Disability, and Comorbidity of DSM-IV 
Borderline Personality Disorder: Results from the Wave 2 
National Epidemiologic Survey on Alcohol and Related condi- 
tions“, Journal of Clinical Psychiatry 69 (2008): 533-544. 

2 John G. Gunderson, Borderline Personality Disorder (Washington, 
DC: American Psychiatric Publishing, 1984). 

3 Klaus Lieb, Mary C. Zanarini, Christian Schmahl et al., 
„Borderline Personality Disorder“, Lancet 364 (2004): 453-461. 

4 Mark Zimmerman, Louis Rothschild şi Iwona Chelminski, „The 
Prevalence of DSM-IV Personality Disorders in Psychiatric Out- 
patients“, American Journal of Psychiatry 162 (2005): 1911-1918. 

„borderline“ a fost folosit ani de zile ca o categorie gene- 
rală pentru pacienţii care nu se încadrau în diagnosticele 
deja stabilite. Oamenii descrişi drept „borderline“ păreau 
mai bolnavi decât nevroticii (care trec printr-o anxietate 
severă ca efect al unui conflict emoțional), dar totuşi mai 
puțin bolnavi decât psihoticii (a căror detaşare de reali- 
tate face imposibilă funcționarea lor normală). 

De asemenea, această tulburare coexistă şi se înveci- 
nează cu alte boli mentale: depresie, anxietate, tulburare 
bipolară (maniaco-depresivă), schizofrenie, tulburare 
de somatizare (ipohondria), tulburare de identitate 
disociativă (personalitate multiplă), tulburare de defi- 
cit de atenţie/hiperactivitate (ADHD), tulburare de stres 
posttraumatic, alcoolism, abuz de substanţe (inclusiv 
dependența de nicotină), tulburări de alimentaţie, fobii, 
tulburare obsesiv-compulsivă, isterie, sociopatie şi alte 
tulburări de personalitate. 

Deşi termenul borderline a apărut prima dată în anii 
1930, boala cu acelaşi nume n-a fost clar definită până 
în anii 1970. Timp de ani de zile, psihiatrii păreau să 
nu fi putut cădea de acord asupra existenţei separate 
a sindromului şi cu atât mai puţin asupra simptome- 
lor specifice necesare unui diagnostic. Dar pe măsură 
ce tot mai mulți oameni căutau terapie pentru o serie 
unică de probleme de viață, parametrii tulburării s-au 
cristalizat. Diagnosticul de tulburare de personalitate 
borderline a fost definit prima dată în 1980, în ediția 
a treia a Manualului de diagnostic şi statistică a tulbură- 
rilor mentale (DSM-III), editat de Asociaţia Psihiatrilor 
Americani, „biblia“ profesiei de psihiatru. De atunci au 
fost făcute mai multe revizuiri ale DSM, cea mai recentă 
variantă fiind DSM-IV-TR, publicată în 20005. Deşi dife- 
rite şcoli psihiatrice poartă încă dispute asupra naturii 


5 Înanul2013a fost publicat DSM-5. (N. red.) 

exacte, a cauzelor şi tratamentului TPB, tulburarea este 
astăzi recunoscută oficial ca o problemă majoră de sănă- 
tate mentală în America. Într-adevăr, pacienţii cu TPB 
consumă un procent mai mare de servicii de sănătate 
mentală decât ceilalți cu orice alt diagnostic. &7 În plus, 
studiile sugerează că circa 90% dintre pacienţii cu dia- 
gnosticul TPB au cel puţin încă un alt diagnostic psihia- 
tric major. 9 

În multe privințe, sindromul borderline a fost pentru 
psihiatrie ceea ce este virusul pentru medicina generală: 
un termen inexact pentru o boală vagă, însă devastatoare, 
care pentru doctor este frustrantă ca tratament, dificil de 
definit şi imposibil de explicat adecvat pacientului. 


GRANIȚE DEMOGRAFICE 


Cine sunt persoanele borderline pe care le întâlnim în 
viaţa de zi cu zi? 

Ea este Carol, o prietenă din şcoala primară. La o negli- 
jenţă minoră, te acuză că o înjunghii pe la spate şi îţi 


6 Donna S$. Bender, Andrew E. Skodol, Maria E. Pagano et al., 
„Prospective Assessment of Treatment Use by Patients with Per- 
sonality Disorders“, Psychiatric Services 57 (2006): 254-257. 

7 Marvin Swartz, Dan Blazer, Linda George et al., „Estimating the 
Prevalence of Borderline Personality Disorder in the Commu- 
nity“, Journal of Personality Disorders 4 (1990): 257-272. 

8 James J. Hudziak, Todd J. Bofieli, Jerold J. Kreisman et al., 
„Clinical Study of the Relation of Borderline Personality Disor- 
der to Briquet's Syndrome (Hysteria), Somatization Disorder, 
Antisocial Personality Disorder, and Substance Abuse Disor- 
ders“, American Journal of Psychiatry 153 (1996): 1598-1606. 

9 MaryC. Zanarini, Frances R. Frankenburg, John Hennen et al., 
„Axis I Comorbidity in Patients with Borderline Personality Dis- 
order: 6-Year Follow-Up and Prediction of Time to Remission“, 
American Journal of Psychiatry 161 (2004): 2108-2114. 

spune că nu i-ai fost niciodată prietenă cu adevărat. Câteva 
săptămâni sau luni mai târziu, Carol te sună amabilă şi 
liniştită, ca şi când nimic nu s-ar fi întâmplat între voi. 

El este Bob, şeful tău de la birou. Într-o zi nu con- 
teneşte să te laude pentru îndeplinirea unei sarcini de 
rutină; în altă zi te face cu ou şi cu oțet pentru o greşeală 
insignifiantă. Uneori este rezervat şi distant, alteori este, 
brusc şi impetuos, „unul dintre băieții de gaşcă“. 

Ea este Arlene, iubita fiului tău. O săptămână este 
imaginea şcolăriţei perfecte; în următoarea este întruchi- 
parea curentului punk. Se desparte „definitiv“ de fiul tău 
într-o seară, doar pentru a se întoarce după câteva ore, 
jurându-i credință eternă. 

El este Brett, vecinul de alături. Incapabil să accepte 
colapsul mariajului său, neagă vehement infidelitatea 
cvidentă a soției sale, pentru ca imediat după aceea să-şi 
asume întreaga vină pentru aceasta. El se agaţă cu dispe- 
rare de familia lui, trecând brusc de la vinovăţie şi auto- 
denigrare la atacuri furibunde împotriva soției şi copiilor 
săi, care l-au acuzat „pe nedrept“. 

Dacă oamenii din aceste scurte profiluri par instabili, 
acest lucru n-ar trebui să surprindă — instabilitatea este 
caracteristica distinctivă a TPB. Incapabile să tolereze 
paradoxul, persoanele borderline sunt paradoxuri ambu- 
lante, autocontradicţii în carne şi oase. Instabilitatea lor 
este motivul principal pentru care specialiştii în sănătate 
mentală au avut atâtea dificultăți în definirea unui set 
uniform de criterii pentru această boală. 

Dacă aceşti oameni par mult prea familiari, nici acest 
lucru n-ar trebui să surprindă. Este foarte posibil să aveți 
un soț/soție, rudă, prieten apropiat sau coleg de serviciu 
care este borderline. Poate că ştiţi câte ceva despre TPB sau 
recunoaşteți caracteristici borderline în propria persoană. 

Deşi stabilirea unor cifre exacte este dificilă, specialiş- 
tii în sănătate mentală sunt de acord, în general, că numărul 

persoanelor borderline din populația generală este în creş- 
tere — şi încă într-un ritm rapid —, cu toate că unii observatori 
afirmă că, de fapt, sporeşte conştientizarea acestei tulburări de 
către terapeuţi şi nu numărul persoanelor borderline. 

Personalitatea borderline chiar este o „plagă“ a zilelor 
noastre sau doar diagnosticul borderline este nou? Oricum 
ar fi, această tulburare a permis o nouă înţelegere a cadru- 
lui psihologic al câtorva boli înrudite. Numeroase studii 
au legat TPB de anorexie, bulimie, ADHD, dependenţa de 
substanţe şi suicidul la adolescență — toate acestea spo- 
rind alarmant în ultimii zece ani. Unele studii au desco- 
perit TPB la aproape 50% din totalul pacienților internați 
într-o instituţie de tratare a tulburărilor de alimentaţie.I0 
Alte studii au descoperit că peste 50% din dependenții de 
substanţe îndeplinesc şi criteriile pentru TPB. 

Tendinţele autodistructive sau gesturile suicidare sunt 
foarte obişnuite la persoanele borderline — într-adevăr, 
acestea reprezintă unul dintre criteriile definitorii ale 
sindromului. Aproximativ 70% dintre pacienţii cu TPB 
încearcă să se sinucidă. Incidenţa deceselor prin sinuci- 
dere documentate este de circa opt până la zece procente 
şi chiar mai mare în cazul adolescenților borderline. 
Prezenţa unor tentative de suicid anterioare, o viață 
de familie haotică şi lipsa sistemelor de susținere cresc 
probabilitățile. Riscul se amplifică şi mai mult în cazul 
pacienților borderline care suferă în acelaşi timp şi de o 
tulburare depresivă sau maniaco-depresivă (bipolară), 
ori de alcoolism sau dependenţă de substanțe.I!: 12 


10 Craig Johnson, David Tobin şi Amy Enright, „Prevalence and Clin- 
ical Characteristics of Borderline Patients in an Eating-Disordered 
Population“, Journal of Clinical Psychiatry 50 (1989): 9-15. 

H Joel Paris şi Hallie Zweig-Frank, „A 27-Year Follow-Up of 
Patients with Borderline Personality Disorder“, Comprehensive 
Psychiatry 42 (2001): 482-484. 

12 Alexander McGirr, Joel Paris, Alain Lesage et al., „Risk Factors 
for Suicide Completion in Borderline Personality Disorder: A 

CUM DIAGNOSTICHEAZĂ DOCTORII 
ACEASTĂ BOALĂ PSIHICĂ 


Înainte de 1980, cele două ediţii anterioare ale DSM 
prezentau bolile psihice în termeni descriptivi. Însă 
DSM-III a definit tulburările psihice conform unor para- 
digme categoriale, structurate; adică, anumite simptome 
au fost propuse ca fiind sugestive pentru un anumit 
diagnostic, iar când se întruneşte un anumit număr de 
astfel de criterii, se consideră că persoana îndeplineşte 
cerinţele categoriale pentru diagnostic. În mod intere- 
sant, în cele patru revizuiri ale DSM din 1980 încoace 
s-au făcut doar modificări minore ale criteriilor defini- 
torii pentru TPB. După cum vom vedea în curând, cu 
TPB sunt asociate nouă criterii, iar un individ se califică 
pentru acest diagnostic dacă manifestă cinci sau mai 
multe din cele nouă. 

Paradigma categorială a stimulat controverse între 
psihiatri, mai ales în privința diagnosticelor de tulburare 
de personalitate. Spre deosebire de majoritatea celor- 
lalte boli psihice, se consideră, în general, că tulbură- 
rile de personalitate se dezvoltă în perioada timpurie a 
maturității şi persistă perioade extinse. Aceste trăsături 
de personalitate tind să fie rezistente şi se schimbă doar 
treptat în timp. Totuşi, sistemul categorial de definiţii 
poate avea ca rezultat o schimbare de diagnostic abruptă 
şi nerealistă. În legătură cu TPB, un pacient borderline 
care manifestă cinci simptome de TPB încetează să mai 
fie considerat borderline dacă unul dintre simptome se 
modifică. O asemenea „vindecare“ precipitată pare con- 
tradictorie conceptului de personalitate. 


Case-Control Study of Cluster B Comorbidity and Impulsive 
Aggression“, Journal of Clinical Psychiatry 68 (2007): 721-729. 

Unii cercetători au sugerat adaptarea DSM la o abor- 
dare dimensională a diagnosticului. Un asemenea model 
ar încerca să determine ceea ce s-ar putea numi „grade 
de borderline“, de vreme ce anumite persoane borderline 
au în mod clar un nivel de funcționare mai înalt decât 
altele. Conform acestor autori, în loc să se conchidă că 
un individ este sau nu este borderline, boala ar trebui 
recunoscută de-a lungul unui spectru. Această abordare 
conferă o greutate diferită unora dintre criteriile defini- 
torii, în funcţie de simptomele reliefate de investigații ca 
fiind mai prevalente şi de durată. O asemenea metodă ar 
putea dezvolta un prototip borderline „pur“, reprezenta- 
tiv, care să standardizeze măsurătorile pe baza „potrivi- 
rii“ pacientului cu descrierea. O abordare dimensională 
ar putea fi folosită pentru măsurarea deteriorării funcți- 
onalității. În acest mod, o persoană borderline înalt sau 
redus funcțională ar fi identificată după capacitatea sa de 
a-şi gestiona sarcinile obişnuite de zi cu zi. O altă meto- 
dologie ar măsura anumite trăsături, cum ar fi impulsi- 
vitatea, căutarea noutății, dependența de recompensă, 
evitarea rănirii, nevrotismul (reținând caracteristici pre- 
cum vulnerabilitatea la stres, controlul slab al impulsu- 
lui, anxietatea, labilitatea dispoziţiei etc.), care au fost 
asociate cu TPB.! 14 5 Asemenea adaptări pot măsura 
mult mai precis schimbările şi gradul de ameliorare, în 
loc doar să determine prezența sau absenţa tulburării. 


5 Thomas Widiger şi Paul T. Costa Jr., „Personality and Personal- 
ity Disorders“, Journal of Abnormal Psychology 103 (1994): 78-91. 

14 John M. Oldham, „Guideline Watch: Practice Guideline for the 
Treatment of Patients with Borderline Personality Disorder“, 
Focus 3 (2005): 396-400. 

15 Robert L. Spitzer, Michael B. First, Jonathan Shedler et al., 
„Clinical Utility of Five Dimensional Systems for Personality 
Diagnosis“, Journal of Nervous and Mental Disease 196 (2008): 
356-374. 

Pentru a înțelege diferența dintre aceste două abordări 
bazate pe definiţii, gândiţi-vă la modul în care percepem 
„genul“. Stabilirea faptului că cineva este bărbat sau femeie 
este o definire categorială, bazată pe factori obiectivi gene- 
tici şi hormonali. Etichetele de masculinitate şi feminitate, 
pe de altă parte, sunt concepte dimensionale, influențate de 
criterii mai puțin obiective, cum ar fi cele personale, cultu- 
rale şi altele. Este probabil ca viitoarele versiuni ale DSM să 
includă aspectele dimensionale ale diagnosticului. 


DIAGNOSTICUL DE TPB 


DSM-IV-TR enumeră nouă criterii categoriale pentru 
TPB, dintre care cinci trebuie să fie obligatoriu prezente 
pentru punerea diagnosticului. La prima vedere, aceste 
criterii par să nu aibă nicio conexiune unele cu altele sau 
să aibă cel mult o legătură periferică. Însă la o explorare 
mai profundă, cele nouă simptome dezvăluie conexiuni 
complicate, interacționând unele cu altele astfel încât un 
simptom declanşează apariţia altuia precum pistoanele 
unui motor cu combustie. 

Cele nouă criterii pot fi rezumate după cum urmează 
(fiecare este descris pe larg în capitolul 2): 


1. Eforturi frenetice de evitare a abandonului real sau 
imaginat. 

2. Relaţii interpersonale intense şi instabile. 

. Lipsa unui sentiment clar al identității. 

4. Impulsivitate în comportamente potențial autovătă- 
mătoare, cum ar fi abuzul de substanţe, sex, furtul din 
magazine, şofat neglijent, mâncat compulsiv. 


Ww 


16 Asociația Americană de Psihiatrie, Manual de diagnostic şi 
statistică a tulburărilor mentale, ediţia a patra, text revizuit, 
(Bucureşti: Ed. Asociaţiei Psihiatrilor Liberi din România, 


2003): 706-711. 

5. Ameninţări sau gesturi suicidare recurente sau com- 
portamente de automutilare. 

6. Schimbări de dispoziție severe şi o reactivitate extremă 
la stresul situaţional. 

7. Sentimente cronice de gol interior. 

8. Manifestări frecvente şi inadecvate ale furiei. 

9. Sentimente trecătoare de absenţă a realității sau para- 
noia în situaţii de stres. 


Această constelație de nouă simptome poate fi grupată 
în patru arii primare vizate adesea de tratament: 


1. Instabilitatea stărilor de dispoziţie (criteriile 1, 6, 7 
şi 8). 

2. Impulsivitatea şi comportamentele necontrolate peri- 
culoase (criteriile 4 şi 5). 

3. Psihopatologia interpersonală (criteriile 2 şi 3). 

4. Distorsiuni ale gândirii şi percepţiei (criteriul 9). 


HEMOFILIA EMOȚIONALĂ 


Dincolo de nomenclatorul clinic se află angoasa tră- 
ită de persoanele borderline, de familiile şi prietenii lor. 
Pentru persoana borderline, o mare parte din viață este 
un carusel emoţional sălbatic, fără vreo destinaţie evi- 
dentă. Pentru cei care iubesc, tratează sau locuiesc cu un 
borderline, viața poate părea la fel de sălbatică, lipsită de 
speranţă şi frustrantă. 

Jennifer şi milioane de alte persoane borderline sunt 
condamnate la accese de furie incontrolabile împotriva 
oamenilor pe care îi iubesc cel mai mult. Ele se simt 
neajutorate şi goale pe dinăuntru, cu o identitate frag- 
mentată de contradicții emoționale grave. 

Schimbările de dispoziție apar brusc, exploziv, pur- 
tând persoana borderline de pe culmile bucuriei în abisu- 
rile depresiei. Plină de furie o oră, calmă în următoarea, 
adesea nu ştie ce a împins-o către o asemenea mânie. 
După aceea, incapacitatea de a înțelege originile episodu- 
lui îi aduce o mai mare ură de sine şi depresie. 

Un borderline suferă un fel de „hemofilie emoțio- 
nală“; îi lipseşte mecanismul de coagulare necesar tempe- 
rării izbucnirilor lui emoţionale. Pişcă „pielea“ delicată a 
unui borderline şi va sângera emoţional până la moarte. 
Perioadele susținute de mulţumire îi sunt străine per- 
soanei borderline. Vidul cronic o secătuieşte până când 
este forțată să facă orice ca să scape. Când este prinsă 
în gheara acestor stări joase, persoana borderline este 
predispusă la nenumărate acte impulsive autodistruc- 
tive — combinarea alcoolului cu drogurile, maratoane de 
mâncat compulsiv, posturi anorectice, descărcări buli- 
mice, practicarea frenetică a jocurilor de noroc, raiduri 
prin magazine, promiscuitate sexuală şi automutilare. Ea 
poate încerca să se sinucidă, adesea nu cu intenţia de a 
muri, ci de a simţi ceva, pentru a-şi confirma că este vie. 

„Urăsc felul în care mă simt“, mărturiseşte un bor- 
derline. „Când mă gândesc la sinucidere, pare foarte ten- 
tantă şi atrăgătoare. Uneori este singurul lucru cu care 
am vreo legătură. Este dificil să nu vreau să-mi fac rău. 
Este ca şi când, dacă îmi fac rău, frica şi durerea vor dis- 
părea.“ 

În sindromul borderline este centrală lipsa unui senti- 
ment fundamental al identității. Când se descriu pe sine, 
persoanele borderline schițează, de obicei, un autopor- 
tret confuz şi contradictoriu, spre deosebire de alţi paci- 
enţi care, în general, ştiu mai clar cine sunt. Pentru a-şi 
depăşi imaginea de sine neclară şi în principal negativă, 
persoanele borderline, ca şi actorii, caută în permanență 
„roluri bune“, „personaje“ desăvârşite, pe care să le poată 

folosi pentru a-şi umple golul de identitate. Astfel, ele 

se adaptează adesea, cameleonic, mediului, situaţiei sau 
însoţitorilor de moment, asemenea personajului Zelig 
din filmul cu acelaşi nume al lui Woody Allen, care îşi 
asumă literalmente personalitatea, identitatea şi aspectul 
oamenilor din jurul lui. 

Ispita experienţelor extatice, obținute prin sex, dro- 
guri sau alte mijloace, este uneori copleşitoare pentru un 
borderline. În extaz, el se poate reîntoarce într-o lume 
primară, în care sinele şi lumea exterioară fuzionează — 
un soi de a doua pruncie. În perioadele de singurătate 
intensă şi vid interior, persoana borderline va recurge la 
consum excesiv de droguri, alcool sau escapade sexuale 
(cu unul sau mai mulți parteneri), uneori zile în şir. Este 
ca şi când lupta de a-şi găsi identitatea devine intolera- 
bilă, iar soluţia este fie pierderea completă a identității, 
fie găsirea unui sine aparent prin intermediul durerii sau 
amorțirii. 

Istoria familiei unei persoane borderline este adesea 
marcată de alcoolism, depresie şi tulburări emoţionale. 
Copilăria unui borderline este deseori un câmp de luptă 
dezolant, presărat cu dărâmăturile indiferenţei, respin- 
gerii sau absenței părinților, ale privațiunii emoționale 
şi abuzului cronic. Majoritatea studiilor au găsit în cazul 
multor pacienți borderline un istoric de abuz psihologic, 
fizic sau sexual sever. Într-adevăr, pacienţii borderline se 
deosebesc de alți pacienţi de psihiatrie printr-un trecut 
în care au fost maltrataţi, au fost martori la violențe sau 
în care părinții ori persoanele primare de îngrijire le-au 
invalidat experiențele." 18 


17 Lisa Laporte şi Herta Guttman, „Traumatic Childhood Experi- 
ences as Risk Factors for Borderline and Other Personality Dis- 
orders“, Journal of Personality Disorders 10 (1996): 247-259. 

18 MaryC. Zanarini, Lynne Yong, Frances R. Frankenburg et al., 
„Severity of Reported Childhood Sexual Abuse and Its 

Aceste relații instabile continuă în adolescenţă şi la 
maturitate, când ataşamentele romantice sunt foarte 
intense şi, de obicei, scurte. Persoana borderline va curta 
cu asiduitate o femeie (sau un bărbat) într-o zi, pentru ca 
a doua zi să-i dea papucii. Relaţiile romantice mai înde- 
lungate — măsurate, de obicei, mai degrabă în săptămâni 
sau luni decât în ani — sunt, de regulă, pline de turbu- 
lenţe şi accese de mânie, încântare şi entuziasm. 


CLIVAJUL: LUMEA ÎN ALB ȘI NEGRU 
A PERSOANEI BORDERLINE 


Lumea unui borderline, ca şi aceea a unui copil, este 
împărțită în eroi şi ticăloşi. Rămas copil din punct de vedere 
emoțional, un borderline nu poate tolera contradicţiile 
şi ambiguitățile umane; el nu poate reconcilia calitățile 
bune şi rele ale cuiva într-o înțelegere constantă şi coe- 
rentă a acelei persoane. În oricare moment, persoana este 
fie „bună“, fie „rea“; nu este nimic intermediar, nicio zonă 
gri. Nuanţele şi tonurile gradate sunt înţelese cu mare difi- 
cultate sau deloc. Iubiţii şi partenerii, mamele şi taţii, frații, 
prietenii şi psihoterapeuții pot fi idolatrizați într-o zi, pen- 
tru ca în următoarea să fie complet devalorizați şi respinşi. 

Când persoana idealizată dezamăgeşte într-un final 
(aşa cum facem cu totii mai devreme sau mai târziu), 
persoana borderline trebuie să-şi restructureze drastic 
concepția strictă, inflexibilă. Fie idolul este izgonit în 
temniță, fie persoana borderline se izgoneşte pe sine pen- 


tru a păstra imaginea „a-toate-bună“ a celuilalt. 


Relationship to Severity of Borderline Psychopathology and Psy- 
chosocial Impairment Among Borderline Inpatients“, Journal of 
Nervous and Mental Disease 190 (2002): 381-387. 


Acest tip de comportament, numit „clivaj“, este prin- 
cipalul mecanism de apărare folosit de persoana bor- 
derline. Definit tehnic, clivajul este separarea rigidă a 
gândurilor şi emoţiilor pozitive şi negative despre sine şi 
ceilalți; adică, incapacitatea de a sintetiza aceste emoții. 
Majoritatea indivizilor pot trăi ambivalenţa şi pot per- 
cepe două stări emoționale contradictorii în acelaşi timp; 
persoanele borderline pendulează, în mod tipic, înainte 
şi înapoi, fără a fi deloc conştiente de o stare emoțională 
atunci când sunt scufundate în alta. 

Clivajul creează o cale de scăpare din anxietate: în mod 
obişnuit, persoana borderline percepe o relație sau un pri- 
eten apropiat (să-i spunem Joe) ca pe doi oameni diferiți, 
în momente diferite. Într-o zi îl poate admira fără rezerve 
pe Joe cel bun, percepându-l ca fiind în totalitate bun; 
aspectele lui negative nu există; ele au fost epurate şi atri- 
buite lui Joe cel rău. În alte zile, îl poate dispreţui total şi 
fără nicio remuşcare pe Joe cel rău, mâniindu-se paroxistic 
pe răutatea acestuia fără nicio mustrare de conştiinţă — 
pentru că acum aspectele lui pozitive sunt cele care nu 
există; el îi merită cu prisosință mânia. 

Declanşat cu intenţia de a proteja persoana border- 
line de un baraj de emoții şi imagini contradictorii — şi 
de anxietatea încercării de a reconcilia acele imagini —, 
mecanismul clivajului are deseori, în mod ironic, efec- 
tul contrar: rosăturile din țesătura personalității se sfâşie 
complet; sentimentul propriei identități şi al identității 
celorlalți fluctuează încă mai dramatic şi frecvent. 


RELAȚII FURTUNOASE 


În ciuda faptului că se simte în mod continuu victi- 
mizat de ceilalți, un borderline caută cu disperare noi 

relaţii, pentru că solitudinea, fie ea şi temporară, este 
mai intolerabilă decât maltratarea. Pentru a scăpa de 
singurătate, persoana borderline va fugi în barurile pen- 
tru celibatari, în braţele cunoştinţelor întâmplătoare 
agăţate recent, undeva — oriunde — pentru a întâlni pe 
cineva care ar putea-o salva de tortura propriilor gânduri. 
Persoana borderline se află în permanenţă în căutarea 
Alesului. 

În căutarea sa asiduă a unui rol structurat în viață, per- 
soana borderline este, de obicei, atrasă — şi atrage — de 
oameni cu trăsături de personalitate complementare. 
Personalitatea dominantă, narcisică a soţului lui Jennifer, 
de pildă, o pune într-un rol bine definit, cu foarte puțin 
efort. El a fost capabil să-i dea o identitate, chiar dacă acea 
identitate presupunea supunere şi maltratare. 

Totuşi, pentru un borderline relațiile se dezintegrează 
adesea rapid. Menţinerea apropierii de un borderline 
necesită o înţelegere a sindromului şi disponibilitatea de 
a face echilibristică pe o sârmă lungă şi periculoasă. Prea 
multă apropiere face persoana borderline să se simtă 
amenințată cu sufocarea. Dacă se păstrează distanța şi 
este lăsată singură — chiar şi pentru perioade scurte de 
timp —, îşi aminteşte sentimentul de abandon pe care l-a 
simţit când era copil. În ambele situaţii, persoana border- 
line reacţionează cu mare intensitate. 

Într-un fel, un borderline este ca un explorator emo- 
tional, care are la el doar o hartă schematică sumară a 
relațiilor interpersonale; i se pare extrem de dificil să 
calibreze distanţa psihică optimă faţă de ceilalţi, în spe- 
cial faţă de ceilalți semnificativi. Pentru a compensa, el 
pendulează înainte şi înapoi între dependenţa strânsă şi 
manipularea furioasă, între şuvoaiele de recunoştinţă şi 
izbucnirile de furie iraţională. Se teme de abandon, aşa 
că se agaţă; se teme să nu fie înghițit, aşa că împinge la 
o parte. Tânjeşte după intimitate şi este îngrozit de ea în 

acelaşi timp. Sfârşeşte prin a-i respinge pe cei cu care îşi 
doreşte cel mai mult să fie în relație. 


PROBLEME CU SLUJBA ȘI LA LOCUL DE MUNCĂ 


Deşi persoanele borderline au dificultăți extreme în 
gestionarea propriei vieţi personale, multe sunt capa- 
bile să funcționeze productiv într-o situație de muncă — 
mai ales dacă slujba este bine structurată, clar definită şi 
suportivă. Unele se descurcă bine perioade lungi de timp, 
apoi brusc — din cauza unei modificări în structura sluj- 
bei sau a unei schimbări drastice în viața personală, ori 
pur şi simplu din plictiseală şi nevoia de schimbare — 
pleacă precipitat sau îşi sabotează poziția şi trec la urmă- 
toarea oportunitate. Multe persoane borderline se plâng 
de afecțiuni medicale minore cronice sau frecvente, ceea 
ce duce la vizite repetate la doctor şi la zile de concediu 
medical.!? 

Serviciul poate oferi un adăpost împotriva anarhiei 
relațiilor lor sociale. Din acest motiv, persoanele border- 
line funcționează adesea cel mai bine în medii de lucru 
bine structurate. De asemenea, şi profesiunile ce implică 
acordarea de asistență — medicină, îngrijire, cler, con- 
siliere — atrag multe persoane borderline, care încearcă 
să obțină puterea sau controlul ce le scapă în relaţiile 
sociale. Un lucru poate mai important este că, în aceste 
roluri, persoanele borderline pot oferi altora îngrijirea — 
şi primi, în schimb, recunoştinţa lor — după care tânjesc 
în propria lor viață. Persoanele borderline sunt adesea 


19 Carolyn Z. Conklin şi Drew Westen, „Borderline Personality Dis- 
order in Clinical Practice“, American Journal of Psychiatry 162 
(2005): 867-875. 

foarte inteligente şi au talente artistice remarcabile; ali- 
mentate de accesul facil la emoţii puternice, ele pot fi cre- 
ative şi pline de succes profesional. 

Dar o slujbă foarte competitivă sau una nestructurată, 
ori un şef extrem de critic, poate declanşa furia intensă şi 
necontrolată, precum şi hipersensibilitatea la respingere 
față de care este vulnerabil un borderline. Mânia poate 
pătrunde în sfera locului de muncă, distrugând literal- 
mente o carieră. 


O „BOALĂ FEMEIASCĂ"? 


Până de curând, studiile sugerau că femeile borderline 
depăşeau ca număr bărbaţii de trei sau patru ori. Însă cer- 
cetări epidemiologice mai recente confirmă că prevalența 
este similară la ambele genuri, deşi femeile intră în trata- 
ment mult mai frecvent. Mai mult, severitatea simptome- 
lor şi dizabilitățile sunt mai pronunțate în cazul femeilor. 
Aceşti factori pot ajuta la înţelegerea motivului pentru 
care femeile au fost mult mai mult reprezentate în tes- 
tele clinice. Dar pot exista şi alți factori care contribuie la 
impresia că TPB este o „boală femeiască“. 

Unii critici consideră că diagnosticul borderline este 
influențat de o anumită părtinire a clinicianului: psihote- 
rapeuţii pot percepe problemele cu identitatea şi impul- 
sivitatea ca fiind mai „normale“ la bărbaţi; ca urmare, ei 
pot atribui mai rar acest diagnostic persoanelor de sex 
masculin. Dacă la femei comportamentul distructiv poate 
fi văzut ca rezultat al unei disfuncţii de dispoziţie, la băr- 
baţi el poate fi perceput ca antisocial. Dacă femeilor li se 
recomandă tratament pentru asemenea probleme, bărba- 
ţii pot fi împinşi către sistemul judiciar, unde pierd defi- 
nitiv şansa de a fi diagnosticați. 


TPB LA DIFERITE GRUPE DE VÂRSTĂ 


Multe dintre caracteristicile sindromului border- 
line — impulsivitatea, relaţiile tumultuoase, confuzia 
în privința identităţii, instabilitatea dispoziției — sunt 
obstacole majore de dezvoltare pentru orice adoles- 
cent. Într-adevăr, stabilirea fundamentului identităţii 
este principala problemă atât pentru adolescent, cât 
şi pentru persoana borderline. De aici decurge, prin 
urmare, faptul că TPB este diagnosticată mai frecvent 
la adolescenţi şi adulții tineri decât la alte grupe de 
vârstă.20 

TPB pare să fie rară la persoanele mai în vârstă. 
Studii recente demonstrează că cel mai mare declin al 
diagnosticării TPB apare după vârsta de 45 de ani. Pe 
baza acestor date, unii cercetători avansează ipoteza 
că mulți adulţi borderline mai în vârstă „se maturi- 
zează“ şi sunt capabili să obțină o stabilizare în timp. 
Însă adulţii mai în vârstă trebuie să se confrunte cu un 
declin progresiv al funcționării fizice şi mentale, care 
poate fi un proces adaptativ periculos pentru anumite 
persoane borderline care îmbătrânesc. Sarcina modi- 
ficării aşteptărilor şi a ajustării imaginii de sine poate 
exacerba simptomele în cazul unei identități fragile. 
Persoana borderline cu o patologie persistentă poate 
nega deteriorarea funcţiilor, proiectând vina pentru 
deficiențe asupra celorlalți, devenind tot mai parano- 
idă; alteori, poate exagera handicapurile, devenind 
mai dependentă. 


20 Thomas H. McGlashan, „The Chestnut Lodge Follow-Up Study 
III, Long-Term Outcome of Borderline Personalities“, Archives of 
General Psychiatry 43 (1986): 20-30. 

FACTORI SOCIOECONOMICI 


Patologia borderline a fost identificată în toate cultu- 
rile şi clasele economice din Statele Unite. Însă rata TPB 
a fost semnificativ mai mare printre cei separați, divor- 
taţi, văduvi sau care trăiau singuri, precum şi printre cei 
cu venituri mici şi educaţie redusă. Consecințele sărăciei 
asupra bebeluşilor şi copiilor — niveluri de stres mai 
ridicate, educaţie mai redusă şi lipsa unei bune îngri- 
jiri a copilului, a îngrijirilor psihiatrice şi a asistenţei pe 
timpul sarcinii (care a dus, poate, la leziuni cerebrale 
sau malnutriție) — ar putea conduce la o incidență mai 
mare a TPB printre săraci. 


GRANIȚE GEOGRAFICE 


Deşi majoritatea lucrărilor teoretice şi a studiilor 
empirice privind sindromul borderline au fost reali- 
zate în Statele Unite, alte țări — Canada, Mexic, Israel, 
Suedia, Danemarca, alte națiuni europene occidentale 
şi fosta URSS — au recunoscut patologiile borderline în 
cadrul populațiilor lor. 

Studiile comparative sunt insuficiente şi contra- 
dictorii în această privință. De exemplu, unele studii 
indică o incidență mai ridicată a TPB printre hispa- 
nici, în timp ce altele nu confirmă această descope- 
rire. Unele studii au găsit o incidență mai mare a TPB 
printre indigenii americani de sex masculin. Studiile 
concordante sunt puţine, dar ar putea oferi o înţele- 
gere extraordinară a elementelor culturale, sociale şi 
de creştere a copiilor care alcătuiesc țesătura cauzală a 


sindromului. 

COMPORTAMENTE BORDERLINE LA CELEBRITĂŢI 
ȘI PERSONAJE DE FICŢIUNE 


Indiferent dacă personalitatea borderline este un feno- 
men nou sau doar o nouă etichetă pentru un mănunchi 
de durată şi interconectat de emoţii interioare şi com- 
portamente exterioare, ea constituie un subiect de inte- 
res pentru comunitatea domeniului sănătăţii mentale. 
Majoritatea psihiatrilor cred că sindromul borderline 
există de ceva timp şi că prezenţa sa tot mai crescută 
nu e cauzată de răspândirea sa (ca o boală infecțioasă 
ori una cronică şi debilitantă) în mintea pacienţilor, ci 
mai degrabă de conştientizarea ei de către clinicieni. 
Într-adevăr, mulți psihiatri consideră că unele dintre 
cele mai interesante cazuri de „nevroză“ ale lui Sigmund 
Freud, de la începutul secolului al XX-lea, ar fi diagnosti- 
cate astăzi drept borderline.” 

Perceput în acest mod, sindromul borderline devine 
o nouă perspectivă interesantă, din care pot fi înţelese 
unele dintre cele mai complexe personalități — din pre- 
zent şi din trecut, reale şi de ficțiune. Invers, figuri şi 
personaje bine-cunoscute pot ilustra diferite aspecte ale 
sindromului. În acest sens, biografii şi alții au făcut spe- 
culația că termenul poate fi aplicat unei game largi de 
figuri publice, precum prințesa Diana, Marilyn Monroe, 
Zelda Fitzgerald, Thomas Wolfe, T. E. Lawrence, Adolf 
Hitler şi Muamar al-Gadhafi. Criticii culturali pot observa 
trăsături borderline la Blanche Dubois, din Un tram- 
vai numit dorință, la Martha, din Cui îi e frică de Virginia 
Wolf?, la Sally Bowles, din Cabaret, la Travis Bickle, din 
Şoferul de taxi, la Howard Beale, din Reţeaua şi la Carmen 


21 Louis Sass, „The Borderline Personality“, New York Times Maga- 
zine (August 22, 1982): 102. 

din opera cu acelaşi titlu a lui Bizet. Deşi simptomele sau 
comportamentele borderline pot fi observate la aceste 
liguri şi personaje, TPB nu trebuie considerată neapă- 
rat cauza sau declanşatorul acţiunilor radicale sau desti- 
nelor acestor oameni reali sau personaje, ori a operelor 
în care apar. Hitler era condus, de pildă, de disfuncţii 
mentale şi forțe sociale mult mai puternice în psihicul 
său decât TPB; cauzele adânci ale (presupusei) sinuci- 
deri lui Marilyn Monroe au fost probabil mult mai com- 
plexe decât afirmaţia simplistă că actrița suferea de TPB. 
Nu există dovezi că realizatorii filmelor Şoferul de taxi şi 
Reţeaua au încercat să creeze în mod conştient un pro- 
tagonist borderline. Ceea ce oferă sindromul borderline 
este o altă perspectivă în interpretarea şi analiza acestor 
personalități fascinante. 


PROGRESE ÎN CERCETARE ȘI TRATAMENT 


De la publicarea primei ediţii a acestei cărți s-au făcut 
cforturi semnificative în cercetarea cauzelor TPB şi a tra- 
tamentului său. Progresul înțelegerii bazelor biologice, 
fiziologice şi genetice ale bolilor psihiatrice este explo- 
ziv. Interacțiunile dintre diferite părți ale creierului şi 
modul în care se intersectează emoţiile şi gândirea execu- 
tivă sunt scoase la lumină. Rolul neurotransmiţătorilor, 
al hormonilor şi al reacţiilor chimice din creier sunt mult 
mai bine înțelese. Sunt studiate vulnerabilitatea genetică, 
felul în care genele pot fi activate şi dezactivate, şi impac- 
tul evenimentelor vieții în determinarea funcționării per- 
sonalităţii. S-au dezvoltat noi tehnici psihoterapeutice. 

Studiile de lungă durată confirmă că mulți pacienți îşi 
revin în timp şi chiar mai mulți cunosc ameliorări semni- 
ficative. Pe parcursul unui deceniu, 86% dintre pacienții 

borderline au obținut o ameliorare susținută a simpto- 
melor, din care aproape jumătate în primii doi ani. Însă 
în ciuda diminuării simptomelor definitorii, mulți din- 
tre aceşti pacienți continuă să aibă dificultăți în mediul 
social, şcolar sau de lucru. Deşi rata recurențelor este de 
34% după zece ani, în cazul a 50% dintre pacienți se reu- 
şeşte o revenire totală şi completă, cu o funcționare soci- 
ală şi vocaţională bună.22 23. Mulţi pacienţi borderline 
înregistrează ameliorări fără un tratament susținut, deşi 
terapia continuă accelerează ameliorarea.24 


CHESTIUNEA „PATOLOGIEI” BORDERLINE 


Într-o măsură sau alta, cu toții ne luptăm cu aceleaşi 
probleme ca o persoană borderline — amenințarea sepa- 
rării, frica de respingere, confuzia în privinţa identității, 
sentimente de vid şi plictiseală. Câţi dintre noi n-am avut 
câteva relații intense, instabile? Ori n-am avut accese de 
furie din când în când? Sau n-am simțit atracția stărilor 
extatice? Sau nu ne-a fost urât să fim singuri, ori n-am 
trecut prin schimbări bruşte de dispoziție, sau n-am acţi- 
onat într-o manieră autodistructivă în anumite privințe? 


22 MaryC. Zanarini, Frances R. Frankenburg, Jon Hennen et al., 
„Prediction of the 10-Year Course of Borderline Personality Dis- 
order“, American Journal of Psychiatry 163 (2006): 827-832. 

23 Mary C. Zanarini, Frances R. Frankenburg, D. Bradford Reich et 
al., „Time to Attainment of Recovery from Borderline Personality 
Disorder and Stability of Recovery: A 10-Year Prospective 
Follow-Up Study“, American Journal of Psychiatry 168 (2010): 
663-667. 

24 J. Christopher Perry, Elisabeth Banon şi Floriana Ianni, „Efiec- 
tiveness of Psychotherapy for Personality Disorders“, American 
Journal of Psychiatry 156 (1999): 1312-1321. 

TPB, mai mult decât orice, ne reamintește că linia 
de demarcaţie dintre normal şi patologic poate fi une- 
ori foarte subțire. Manifestăm cu toții, într-o măsură 
mai mare sau mai mică, unele dintre simptomele per- 
sonalității borderline? Răspunsul este probabil că da. 
Intr-adevăr, citind acest prim capitol, mulți dintre voi 
v-aţi putea gândi că vă sună foarte cunoscut. Însă factorul 
discriminatoriu este acela că nu toți suntem controlați 
«le sindrom astfel încât să ne perturbe — sau domine — 
viaţa. Cu aceste emoții, gânduri şi comportamente 
extreme, TPB reprezintă unele dintre aspectele cele 
mai bune şi cele mai rele ale caracterului uman — şi ale 
societăţii noastre aflate la începutul secolului al XXI-lea. 
Explorându-i adâncimile şi limitele, ne putem confrunta 
cu instinctele noastre cele mai urâte şi cu potenţialul nos- 
tru cel mai ridicat — şi cu drumul greu pe care trebuie 
să-l parcurgem pentru a ajunge dintr-un punct în celălalt. 

HAOS ȘI VID INTERIOR 


„Totul este capriciu. Îi iubesc fără măsură pe 
aceia pe care curând îi voi urî fără motiv.“ 

(Thomas Sydenham, medic englez 

din secolul al XVII-lea, despre „isterici“, 

echivalentul personalității borderline de azi) 


„Câteodată mă întreb dacă sunt posedată de diavol“, 
spune Carrie, o asistentă socială din aripa de psihiatrie a 
unui mare spital. „Nu mă înțeleg pe mine însămi. Tot ce 
ştiu este că această personalitate borderline a mea m-a 
forțat să am o viață din care am exclus pe toată lumea. 
Aşa că sunt foarte, foarte singură.“ 

Carrie a fost diagnosticată cu sindromul borderline 
după 22 de ani de terapie, medicaţie şi spitalizări pentru 
diferite boli mentale şi fizice. Până atunci fişa ei medicală 
arăta ca un paşaport uzat, paginile purtând ştampilele 
numeroaselor „teritorii“ psihiatrice pe care le traversase. 

„Ani de zile am fost când în spital, când afară, dar 
n-am găsit niciodată un terapeut care să mă fi înțeles şi să 
ştie prin ce trec.“ 

Părinţii lui Carrie divorțaseră când era bebeluş şi 
fusese crescută de mama ei alcoolică până la vârsta de 

nouă ani. Un internat a avut grijă de ea timp de patru ani 
«lupă aceea. 

Când avea 21 de ani, depresia copleşitoare a obligat-o 
să caute ajutorul terapiei; a fost diagnosticată şi tratată 
pentru depresie la acea vreme. Câțiva ani după aceea, stă- 
rile ei de dispoziţie au început să fluctueze radical şi a 
fost tratată pentru tulburarea bipolară (maniaco-depre- 
sivă). Pe parcursul acestei perioade a luat în mod repetat 
supradoze de medicamente şi şi-a tăiat încheieturile de 
multe ori. 

„Mă tăiam şi luam supradoze de calmante, antidepre- 
sive sau orice alt medicament se întâmpla să-mi fie pre- 
scris la momentul respectiv“, îşi aminteşte ea. „Devenise 
aproape un mod de viaţă.“ 

În jurul vârstei de 25 de ani, a început să aibă halu- 
cinaţii auditive şi să devină sever paranoidă. În această 
perioadă a fost internată pentru prima dată şi a fost dia- 
gnosticată ca schizofrenică. 

Şi mai târziu în viaţă, Carrie a fost spitalizată la car- 
diologie de nenumărate ori pentru dureri puternice în 
piept, care ulterior au fost recunoscute ca fiind legate de 
anxietate. A trecut prin perioade de mâncat compulsiv şi 
înfometări prin post; pe o perioadă de câteva săptămâni, 
greutatea ei înregistra variații de 35 de kilograme. 

La 32 de ani a fost violată brutal de un medic din spi- 
talul în care lucra. Curând după aceea, s-a întors la şcoală 
şi a fost atrasă într-o relaţie sexuală cu una dintre profe- 
soarele ei. Până la vârsta de 42 de ani, colecția ei de fişe 
medicale conţinea aproape toate diagnosticele imagina- 
bile, incluzând schizofrenie, depresie, tulburare bipo- 
lară, ipohondrie, anxietate, anorexie nervoasă, disfuncție 
sexuală şi tulburare de stres posttraumatic. 

În ciuda problemelor ei mentale şi fizice, Carrie 
era capabilă să-şi facă destul de bine treaba la serviciu. 
Deşi schimbase frecvent slujbele, reuşise să termine un 

doctorat în asistență socială. A fost capabilă chiar să pre- 
dea o vreme la un mic colegiu pentru femei. 

Însă relaţiile ei personale erau extrem de limitate. 
„Singurele relaţii pe care le-am avut cu bărbaţii au fost cele 
în care am fost abuzată sexual. Câțiva bărbați au vrut să se 
însoare cu mine, dar pentru mine, a mă apropia de cineva 
sau a fi atinsă reprezintă o mare problemă. Nu pot să 
suport asta. Mă face să vreau s-o iau la fugă. Am fost logo- 
dită de câteva ori, dar a trebuit să rup logodnele. Este nere- 
alist pentru mine să mă gândesc că aş putea fi soția cuiva.“ 

Cât despre prieteni, ea spune: „Sunt foarte preocupată 
de mine. Spun tot ce gândesc, simt, ştiu sau nu ştiu. E 
foarte greu pentru mine să devin interesată de alți oameni.“ 

După mai bine de 20 de ani de tratament, simptomele 
lui Carrie au fost recunoscute şi diagnosticate, în cele din 
urmă, drept TPB. Disfuncţia ei provenea din trăsăturile 
sale de personalitate fixate adânc şi durabil, ce indicau 
mai degrabă o tulburare de personalitate sau a „trăsături- 
lor“, decât „stările“ ei de boală trecătoare, diagnosticate 
anterior. 

„Ca personalitate borderline, cea mai dificilă parte a fost 
vidul interior, singurătatea şi intensitatea emoţiilor“, spune 
ea astăzi. „Comportamentele extreme m-au menţinut în sta- 
rea de confuzie. Uneori nu ştiu ce simt sau cine sunt.“ 

O mai bună înţelegere a bolii lui Carrie a condus la un 
tratament mai coerent. Medicația a fost utilă în tratarea 
simptomelor acute şi a oferit liantul pentru menţinerea 
unui sentiment de sine mai coerent; în acelaşi timp, ea a 
recunoscut limitele medicaţiei. 

Psihiatrul său împreună cu alți medici care se ocupau 
de ea au ajutat-o să înțeleagă legătura dintre acuzele 
ei fizice şi anxietatea sa, pentru a putea să evite cor- 
voada analizelor medicale, a medicamentelor şi a ope- 
raţiilor inutile. Psihoterapia a fost reglată pe „varianta 
lungă“, focalizându-se pe funcţionalitate şi stabilizarea 

identităţii şi a relaţiilor ei, în locul nesfârşitului şir de 
urgenţe acute. 

La 46 de ani, Carrie a trebuit să înveţe că un întreg 
set de comportamente anterioare nu mai erau accepta- 
bile. „Acum nu mai am opțiunea să mă tai, să iau supra- 
doză sau să fiu spitalizată. Am jurat că o să trăiesc şi o să 
fac față lumii reale, dar trebuie să vă spun că este un loc 
înfricoşător. Încă nu sunt sigură dacă pot s-o fac sau dacă 
vreau s-o fac.“ 


BORDERLINE: O TULBURARE DE PERSONALITATE 


Călătoria lui Carrie prin acest labirint de simptome şi 
diagnostice medicale şi psihiatrice ilustrează confuzia şi 
disperarea trăite de persoanele afectate de boala mentală, 
precum şi de cele care le ajută. Deşi detaliile specifice 
cazului lui Carrie ar putea fi considerate extreme de către 
unii, milioane de femei — şi bărbați — suferă de pro- 
bleme similare în privința relațiilor, intimităţii, depresiei 
şi abuzului de substanțe. Poate că dacă ar fi fost diagnos- 
ticată mai devreme şi mai precis, ar fi fost scutită de o 
parte din durere şi singurătate. 

Deşi personalitățile borderline suferă de o grămadă de 
simptome dureroase care le perturbă viaţa în mod sever, 
psihiatrii au început abia recent să înţeleagă tulburarea şi 
s-o trateze eficace. Ce este o „tulburare de personalitate“? 
Ce face mai exact un borderline? Cum se aseamănă perso- 
nalitatea borderline cu alte tulburări şi prin ce diferă de 
ele? Cum se potriveşte sindromul borderline în schema 
generală a medicinei psihiatrice? Acestea sunt întrebări 
dificile chiar şi pentru profesionişti, mai ales din cauza 
naturii neclare, paradoxale, a bolii şi evoluţiei sale curi- 


oase în psihiatrie. 


Un model larg acceptat sugerează că personalitatea 
individului este, de fapt, o combinaţie între temperament 
(caracteristicile personale moştenite, precum nerăbda- 
rea, vulnerabilitatea la adicţii etc.) şi caracter (achiziţii 
de dezvoltare determinate de mediu şi experienţele de 
viață) — cu alte cuvinte, un amestec „natură-cultură“. 
Caracteristicile temperamentului pot fi corelate cu mar- 
keri genetici şi biologici, dezvoltați devreme în viață, şi 
sunt percepute ca instincte sau obiceiuri. Caracterul apare 
mai lent, spre maturitate, modelat de întâlnirile din 
lume. Prin lentilele acestui model, TPB poate fi văzută ca 
un colaj rezultat din confruntarea genelor cu mediul.!» 2 

TPB este una dintre cele zece tulburări de persona- 
litate menţionate în DSM-IV-TR: în terminologia DSM, 
tulburările de personalitate sunt incluse în categoriile 
Axei II (pentru o discuţie mai detaliată a categoriilor din 
DSM-IV-TR, vezi Anexa A). Aceste tulburări sunt diferen- 
ţiate de un grup de trăsături emergente, care devin pro- 
nunțate în comportamentul unui individ. Aceste trăsături 
sunt relativ inflexibile şi au ca rezultat tipare dezadapta- 
tive de percepţie, comportament şi relaționare cu ceilalți. 

Dimpotrivă, tulburările de stare (Axa I în DSM-IV-TR) 
nu sunt, de obicei, la fel de durabile ca tulburările de trăsă- 
tură. Tulburările de stare, cum ar fi depresia, schizofrenia, 
anorexia nervoasă, dependenţa chimică, sunt mult mai 
adesea limitate ca timp sau episod. Simptomele pot apărea 
brusc, fiind apoi rezolvate pe măsură ce pacientul revine la 
„normal“. De multe ori, aceste boli sunt corelate direct cu 
dezechilibrele din biochimia corpului şi adesea pot fi tra- 
tate prin medicaţie, care elimină, practic, simptomele. 


1 Stefano Pallanti, „Personality Disorders: Myths and Neurosci- 
ence“, CNS Spectrums 2 (1997): 53-63. 

2  JeroldJ. Kreisman şi Hal Straus, Sometimes I Act Crazy: Living 
with Borderline Personality Disorder (Hoboken, NJ: John Wiley & 
Sons, 2004): 13. 

Simptomele unei tulburări de personalitate, pe de altă 
parte, tind să fie trăsături mult mai durabile şi se modi- 
fică doar treptat; medicaţia este, în general, mult mai 
puțin eficace. Psihoterapia este cea mai indicată, cu toate 
că şi alte tratamente, inclusiv medicaţia, pot ameliora 
multe simptome, în special agitația sau depresia severă 
(vezi Capitolul 9). În majoritatea cazurilor, sindromul 
borderline şi alte tulburări de personalitate sunt un dia- 
gnostic secundar, descriind funcționarea caracterială 
subiacentă a unui pacient care manifestă simptomele mai 
acute şi pronunțate ale unei tulburări de stare. 


COMPARAȚII CU ALTE TULBURĂRI 


Dat fiind că sindromul borderline este deghizat ade- 
sea sub masca unei boli diferite şi este asociat frecvent 
cu alte boli, deseori clinicienii nu admit că TPB poate fi 
o componentă importantă în evaluarea unui pacient. Ca 
urmare, persoana borderline devine adesea, ca şi Carrie, 
un pacient mult-plimbat, evaluat de multe spitale şi mulţi 
medici, fiind însoţit de-a lungul vieţii de un sortiment 
variat de etichete de diagnostic. 

TPB poate interacționa cu alte tulburări în mai multe 
moduri (vezi Figura 2-1). În primul rând, TPB poate 
coexista cu tulburările de stare (Axa I) în aşa fel încât 
patologia borderline este camuflată. De exemplu, TPB 
poate fi acoperită de siajul unei depresii severe mult mai 
pronunţate. După rezolvarea depresiei cu medicaţie anti- 
depresivă, caracteristicile borderline pot ieşi la suprafață 
şi abia atunci pot fi recunoscute drept structura caracteri- 
ală subiacentă ce necesită tratament mai departe. 

În al doilea rând, TPB poate fi strâns legată de dezvol- 
tarea unei alte tulburări, chiar contribuind la aceasta. De 
exemplu, implusivitatea, autodistructivitatea, dificultă- 
tile interpersonale, imaginea de sine deteriorată şi stările 

Figura 2-1. Schema poziţiei 'TPB în relație cu alte tulburări mentale 

de dispoziție fluctuante, care apar adesea la pacienții cu 
abuz de substanțe sau tulburări alimentare, pot indica 
mai degrabă TPB decât tulburarea principală de pe Axa I. 
Deşi s-ar putea argumenta că abuzul cronic de alcool 
poate altera, în cele din urmă, caracteristicile personalită- 
ţii în aşa fel încât să se dezvolte în subsidiar un tipar bor- 
derline, pare mult mai probabil ca patologia caracterială 
subiacentă să fi apărut prima şi să fi condus la alcoolism. 
Întrebarea care a fost mai întâi, oul sau găina, poate fi 
dificil de rezolvat, dar dezvoltarea bolilor asociate cu TPB 
poate reprezenta un tip de vulnerabilitate psihologică la 
stres. Aşa cum anumiți indivizi au anumite predispoziții 
genetice şi biologice la anumite boli fizice — infarct, can- 
cer, probleme gastrointestinale etc. —, mulți au, de ase- 
menea, anumite predilecţii pentru boli psihice, mai ales 
când unei vulnerabilităţi subiacente la TPB i se adaugă 

stresul. Astfel, în condiţii de stres, un borderline ape- 
lează la droguri, altul dezvoltă o tulburare alimentară, iar 
altul intră în depresie majoră. 

În al treilea rând, TPB poate imita în totalitate o 
altă tulburare, astfel încât pacientul poate fi diagnosti- 
cat în mod eronat cu schizofrenie, anxietate, tulburare 
bipolară, tulburare de deficit de atenţie, hiperactivitate 
(ADHD) sau alte boli. 


COMPARAŢIE CU SCHIZOFRENIA 


De obicei, pacienţii schizofrenici sunt mai sever deteri- 
oraţi decât cei borderline şi mai puțin capabili de manipu- 
lare şi relaționare cu ceilalți. Ambele tipuri de pacienţi pot 
trece prin episoade psihotice agitate, dar, de regulă, aces- 
tea sunt mai puțin coerente şi durabile în timp la pacien- 
tii borderline. Este mult mai probabil ca schizofrenicii să 
devină obişnuiţi cu halucinaţiile şi delirurile lor, fiind ade- 
sea mai puțin tulburați de ele. În plus, ambii pot fi distruc- 
tivi şi automutilanți, dar în timp ce pacientul borderline 
poate funcționa adecvat, de obicei schizofrenicul prezintă 
o deteriorare socială mult mai pronunțată. 


COMPARAŢIE CU TULBURĂRILE AFECTIVE 
(TULBURAREA BIPOLARĂ ŞI DEPRESIVĂ) 


„Oscilaţiile de dispoziţie“ şi „vârtejurile de gânduri“ 
sunt o acuză frecventă a pacientului, la care clinicianul 
răspunde spontan cu diagnosticul de depresie sau tulbu- 
rare bipolară (maniaco-depresivă). Însă asemenea simp- 
tome se potrivesc cu TPB şi chiar cu ADHD, ambele fiind 
mai frecvente decât tulburarea bipolară. Diferenţele din- 
tre aceste sindroame sunt dramatice. Pentru cei afectați 
de depresie sau tulburare bipolară, episoadele de depre- 
sie sau manie reprezintă abateri radicale de la funcţio- 
nalitate. Schimbările de dispoziţie durează de la zile la 
săptămâni. Între oscilaţiile de dispoziţie, aceste persoane 

duc o viață relativ normală şi, de obicei, pot fi tratate 
eficace prin medicaţie. Pacienţii borderline, în schimb, 
au în mod tipic dificultăți de funcţionare (cel puțin la 
nivel intern) chiar şi când nu manifestă oscilații de dis- 
poziție pronunţate. Când este autodistructiv, hiperactiv, 
ameninţă cu sinuciderea sau trece prin oscilații rapide 
şi ample de dispoziţie, pacientul borderline poate părea 
bipolar, dar variațiile de dispoziţie ale pacientului bor- 
derline trec mult mai repede (durează mai degrabă ore 
decât zile sau săptămâni) şi cel mai adesea sunt doar 
reacții la stimulii din mediu.3 


TPB ŞI ADHD 


Persoanele cu ADHD sunt supuse unei avalanşe 
constante de cogniţii fulgerătoare. Ca şi persoanele 
borderline, trec adesea prin schimbări de dispoziţie 
furtunoase, vârtejuri de gânduri, impulsivitate, izbuc- 
niri de furie, nerăbdare şi toleranță redusă la frustrare; 
au un istoric de abuz de droguri sau alcool (automedi- 
cație) şi relaţii chinuitoare, şi se plictisesc cu uşurinţă. 
Într-adevăr, multe caracteristici ale personalităţii bor- 
derline corespund „temperamentului tipic ADHD“, cum 
ar fi căutarea frecventă a noutăţii (căutarea stimulării), 
dublată de o dependenţă scăzută de recompensă (lipsa 
de preocupare pentru consecințele imediate).4 Câteva 
studii au înregistrat, deloc surprinzător, corelaţii între 
aceste diagnostice. Conform unor studii prospective, 
copiii diagnosticați cu ADHD dezvoltă frecvent o tulbu- 
rare de personalitate, în special TPB, pe măsură ce cresc. 


3 Jess G. Fiedorowicz şi Donald W. Black, „Borderline, Bipolar, or 
Both?“, Current Psychiatry 9 (2010): 21-32. 

4 Henrik Anckarsater, Ola Stahlberg, Tomas Larson et al., „The 
Impact of ADHD and Autism Spectrum Disorders on Tempera- 
ment, Character, and Personality Development“, American .Jour- 
nal of Psychiatry 163 (2006): 1239-1244. 

Studii prospective au determinat faptul că adulții cu dia- 
gnosticul de TPB se încadrau adesea în diagnosticul de 
ADHD în copilărie.” 6&7 Dacă una din boli este cauza 
celeilalte, dacă ele merg adesea împreună sau dacă sunt 
doar manifestări înrudite ale aceleiaşi tulburări, rămâne 
să fie investigat pe viitor. În mod interesant, un studiu a 
demonstrat că tratamentul simptomelor ADHD a ameli- 
orat şi simptomele de TPB la pacienții diagnosticați cu 
ambele tulburări.8 


TPB ŞI DUREREA 


S-a demonstrat că persoanele cu borderline au o reac- 
ție paradoxală la durere. Multe studii au arătat o sensibi- 
litate semnificativ scăzută la durerea acută, mai ales când 
era autoprovocată (vezi paragraful Autodistrugere). Însă 
cu toate acestea, persoanele borderline manifestă o sen- 
sibilitate mult mai mare la durerea cronică. Acest „para- 
dox al durerii“ pare specific doar persoanelor borderline 
şi nu a fost explicat satisfăcător. Unii consideră că dure- 
rea acută, mai ales dacă este autoprovocată, satisface 


5 Carlin J. Miller, Janine D. Flory, Scott R. Miller et al., „Childhood 
Attention-Deficit/Hyperactivity Disorder and the Emergence of 
Personality Disorders in Adolescence: A Prospective Follow-Up 
Study“, Journal of Clinical Psychiatry 69 (2008): 1477-1484. 

6 Alexandra Philipsen, Mathias F. Limberger, Klaus Lieb et al., 
„Attention-Deficit Hyperactivity Disorder as a Potentially Aggra- 
vating Factor in Borderline Personality Disorder“, British Jour- 
nal of Psychiatry 192 (2008): 118-123. 

7 Andrea Fossati, Liliana Novella, Deborah Donati et al., „History 
of Childhood Attention Deficit/Hyperactivity Disorder Symp- 
toms and Borderline Personality Disorder: A Controlled Study“, 
Comprehensive Psychiatry 43 (2002): 369-377. 

8 Pavel Golubchik, Jonathan Sever, Gil Zalsman et al., „Methylphe- 
nidate in the Treatment of Female Adolescents with Co-occur- 
rence of Attention Deficit/Hyperactivity Disorder and Borderline 
Personality Disorder: A Preliminary Open-Label Trial“, Interna- 
tional Clinical Psychopharmacology 23 (2008): 228-231. 


anumite nevoi psihologice ale pacientului şi este asociată 
cu modificări ale activităţii electrice a creierului şi, poate, 
cu o eliberare rapidă de opioide endogene, narcoticele 
proprii corpului. Însă durerea permanentă trăită în afara 
controlului persoanei borderline poate avea ca rezultat o 
apărare analgezică internă mult mai scăzută, provocând 
mai multă anxietate. 10 


TPB ŞI TULBURAREA DE SOMATIZARE 


Persoana borderline se poate focaliza pe bolile sale 
fizice, plângându-se zgomotos şi dramatic personalu- 
lui medical şi cunoştinţelor, pentru a menţine relații de 
dependență cu toți aceştia. Ea poate fi considerată pur 
şi simplu ipohondră, în timp ce înțelegerea probleme- 
lor sale subiacente este complet ignorată. Tulburarea de 
somatizare este o boală definită prin numeroase acuze 
fizice ale pacientului (inclusiv dureri, simptome gastrice, 
neurologice şi sexuale) neexplicate de nicio disfuncție 
medicală cunoscută. În ipohondrie, pacientul este con- 
vins că are o boală cumplită, în ciuda rezultatelor nega- 
tive ale evaluării medicale. 


TPB ŞI TULBURĂRILE DISOCIATIVE 


Tulburările disociative includ fenomene precum 
amnezia, sentimentul de ireal în ceea ce priveşte pro- 
pria persoană (depersonalizare) sau în ceea ce priveşte 
mediul (derealizare). Cea mai extremă formă de disociere 
este tulburarea disociativă de identitate, numită înainte 


9 Randy A. Sansone şi Lori A. Sansone, „Borderline Personality 
and the Pain Paradox“, Psychiatry 4 (2007): 40-46. 

10 James J. Hudziak, Todd J. Bofieli, Jerold J. Kreisman et al., 
„Clinical Study of the Relation of Borderline Personality Disor- 
der to Briquet's Syndrome (Hysteria), Somatization Disorder, 
Antisocial Personality Disorder, and Substance Abuse Disor- 
ders“, American Journal of Psychiatry 153 (1996): 1598-1606. 


5 TA TE URĂSC - NU MĂ PĂRĂSI 


„personalitate multiplă“. Aproape 75% dintre persoa- 
nele cu TPB manifestă unele fenomene disociative.l 
Prevalența TPB în rândul celor care suferă de cele mai 
severe forme de disociere ca diagnostic principal este şi 
mai mare.!? Cele două tulburări au simptome comune — 
impulsivitate, izbucniri de furie, relații perturbate, 
schimbări radicale de dispoziție şi o înclinație spre auto- 
mutilare. Adesea există un istoric de maltratare, abuz sau 
neglijență în copilărie. 


TPB ŞI STRESUL POSTTRAUMATIC 


Stresul posttraumatic este un complex de simptome 
care urmează unui eveniment traumatic sever, cum ar 
fi un dezastru natural sau războiul. Este caracterizat de 
frică intensă, retrăirea emoţională a evenimentului, coş- 
maruri, iritabilitate, răspuns exagerat la sperietură, evi- 
tarea locurilor sau activităților asociate cu evenimentul 
şi un sentiment de neajutorare. Dat fiind că atât TPB, 
cât şi stresul posttraumatic au fost adesea asociate cu 
un istoric de abuz extrem în copilărie şi reflectă simp- 
tome similare — cum ar fi reacții emoționale extreme şi 
impulsivitate —, unii au afirmat că este vorba despre una 
şi aceeaşi boală. Deşi unele studii arată că ele pot apărea 
împreună în 50% din cazuri sau chiar mai mult, ele sunt 
tulburări clar diferite, cu criterii de definire distincte.!3 


1 Vedat Sar, Gamze Akyuz, Nesim Kugu et al., „Axis I Dissociative 
Disorder Comorbidity in Borderline Personality Disorder and 
Reports of Childhood Trauma“, Journal of Clinical Psychiatry 67 
(2006): 1583-1590. 

12 Richard P. Horevitz şi Bennett G. Braun, „Are Multiple Person- 
alities Borderline?“, Psychiatric Clinics of North America 7 (1984): 
69-87. 

13 Julia A. Golier, Rachel Yehuda, Linda M. Bierer et al., „The 
Relationship of Borderline Personality Disorder to Posttrau- 
matic Stress Disorder and Traumatic Events“, American Journal 


of Psychiatry 160 (2003): 2018-2024. 


TPB ŞI TULBURĂRILE DE PERSONALITATE ASOCIATE 

Multe caracteristici ale TPB se suprapun cu cele ale 
altor tulburări de personalitate. De exemplu, personali- 
tatea dependentă are în comun cu cea borderline aspecte 
precum dependenţă, evitarea singurătăţii şi relaţii încor- 
date. Însă dependentului îi lipsesc autodistructivitatea, 
furia şi schimbările de dispoziţie ale personalității bor- 
derline. La fel, personalitatea schizotipală are relaţii 
şubrede cu ceilalți şi dificultăți de încredere, dar este mai 
excentrică şi mai puţin autodistructivă. Adesea un paci- 
ent manifestă suficiente caracteristici a două sau mai 
multe tulburări de personalitate pentru a fi diagnosticat 
cu fiecare în parte. De exemplu, un pacient poate afişa 
caracteristici care să conducă la diagnosticarea sa atât cu 
tulburarea de personalitate borderline, cât şi cu tulbura- 
rea de personalitate obsesiv-compulsivă. 

În DSM-IV-TR, TPB este clasată într-un grup de tulbu- 
rări de personalitate ce prezintă, în general, caracteris- 
tici dramatice, emoţionale sau fluctuante (vezi Anexa A). 
Celelalte tulburări de personalitate din acest grup sunt 
cea narcisică, antisocială şi histrionică, cu care TPB este 
deseori comparată. 

Atât persoanele borderline, cât şi cele narcisice mani- 
festă hipersensibilitate la critică; eşecurile sau respingerile 
pot precipita depresia severă. Ambele tipuri de persoane îi 
exploatează pe ceilalți; ambele pretind o atenţie aproape 
constantă. Însă, de obicei, personalitatea narcisică are un 
nivel mai ridicat de funcționalitate. Narcisicul afişează 
un sentiment exagerat al propriei importanţe (ce camu- 
flează uneori o insecuritate disperată), manifestă dispreţ 
față de ceilalți şi îi lipseşte cea mai mică urmă de empa- 
tie. Persoana borderline, în schimb, are o stimă de sine 
mai scăzută şi este extrem de dependentă de reasigurările 
celorlalți. Persoana borderline se agaţă disperat de ceilalți 
şi, de regulă, este mai sensibilă la reacția lor. 

Ca şi personalitatea borderline, cea antisocială mani- 
lestă impulsivitate, toleranță scăzută la frustrare şi relații 
manipulative. Însă antisocialului îi lipseşte sentimentul 
de vinovăţie sau conştiinţa; este mai detaşat şi nu este 
autodistructiv în mod intenționat. 

Personalitatea histrionică are în comun cu cea border- 
line tendința de căutare a atenţiei, caracterul manipulativ 
şi emoţiile instabile. Însă histrionicul dezvoltă adesea 
roluri şi relații mai stabile. De obicei este mai flamboaiant 
în vorbire şi maniere, iar reacțiile sale emoționale sunt 
exagerate. Atractivitatea fizică este principala preocupare 
a histrionicului. Un studiu a comparat funcționarea psi- 
hologică şi socială la pacienţii cu TPB, tulburările de per- 
sonalitate schizotipală, obsesiv-compulsivă sau evitantă 
şi pacienţii cu depresie majoră. Pacienţii cu tulburare de 
personalitate borderline şi schizotipală erau semnificativ 
mai afectaţi funcțional decât cei cu altă tulburare de per- 
sonalitate şi cei cu depresie majoră.!4 


TPB ŞI ABUZUL DE SUBSTANŢE 


TPB şi abuzul de substanţe sunt asociate frecvent. 
Aproape o treime din cei cu un diagnostic pe viață de 
abuz de substanţe îndeplinesc şi criteriile pentru TPB. Şi, 
de asemenea, peste 50% dintre pacienții internați cu TPB 
(ac abuz de droguri sau alcool.15 1€ Alcoolul sau drogurile 


!1 Andrew E. Skodol, John G. Gunderson, Thomas H. McGlashan 
et al., „Functional Impairment in Patients with Schizotypal, 
Borderline, Avoidant, or Obsessive-Compulsive Personality Dis- 
order“, American Journal of Psychiatry 159 (2002): 276-283. 

15 T. J. Trull, D. J. Sher, C. Minks-Brown et al., „Borderline Per- 
sonality Disorder and Substance Use Disorders: A Review and 
Integration“, Clinical Psychological Review 20 (2000): 235-253. 

te Mary C. Zanarini, Frances R. Frankenburg, John Hennen et al., 
„Axis I Comorbidity in Patients with Borderline Personality Dis- 
order: 6-Year Follow-Up and Prediction of Time to Remission“, 
American Journal of Psychiatry 161 (2004): 2108-2114. 


pot reflecta comportamente impulsive, de furie sau de 
autopedepsire, pofta de senzații tari sau un mecanism de 
a face față singurătăţii. Dependenţa de droguri poate fi 
un substitut pentru relațiile sociale hrănitoare, un mod 
familiar şi comod de stabilizare sau automedicaţie a stă- 
rilor de dispoziție fluctuante, ori un mod de stabilire a 
unui anumit sentiment de apartenenţă sau al propriei 
identități. Aceste posibile explicații ale apelării la abuzul 
de substanţe chimice sunt totodată şi unele dintre criteri- 
ile definitorii pentru TPB. 


ANORECTICUL /BULIMICUL BORDERLINE 
SAU BORDERLINE -UL ANORECTIC/BULIMIC? 


Anorexia nervoasă şi bulimia au devenit probleme 
majore de sănătate în această țară, mai ales în rândul 
femeilor tinere. Tulburările alimentare sunt stimulate 
de un dezgust fundamental față de propriul corp şi de o 
dezaprobare generală a propriei identități. Anorectica se 
vede pe sine doar în extremele alb-negru absolute — fie 
ca obeză (cum se simte întotdeauna), fie ca slabă (cum 
crede că nu reuşeşte niciodată să ajungă pe deplin). 
Simţind constant că nu deține controlul, ea foloseşte 
impulsiv înfometarea sau mâncatul compulsiv urmat 
de purgaţie pentru a-şi menține iluzia autocontrolu- 
lui. Asemănarea dintre acest tipar şi tiparul borderline 
i-a făcut pe mulți profesionişti în sănătate mentală să 
deducă o legătură puternică între cele două. Într-adevăr, 
multe studii confirmă prevalența ridicată a tulburărilor 
de personalitate în rândul celor ce suferă de tulburări ali- 
mentare şi, invers, co-apariția frecventă a tulburărilor de 
personalitate la cei cu orice tip de tulburare alimentară.! 


17 Drew Westen şi Jennifer Harnden-Fischer, „Personality Profiles 
in Eating Disorders: Rethinking the Distinction Between Axis I 
and Axis II“, American Journal of Psychiatry 158 (2001): 547-562. 

TPB ȘI COMPORTAMENTELE COMPULSIVE 

Anumite comportamente compulsive sau distructive 
pot reflecta tipare borderline. De exemplu, un jucător com- 
pulsiv de jocuri de noroc va continua să joace în ciuda lip- 
sci de fonduri. El poate căuta senzații tari într-o lume care, 
de obicei, îl lasă plictisit, neliniştit şi amortit. Sau jocul de 
noroc poate fi o expresie a unei autopedepsiri impulsive. 
Cei ce fură din magazine iau obiecte de care nu au nevoie. 
Circa 50% dintre bulimici au şi manifestări de cleptoma- 
nie, promiscuitate sau fac uz de droguri.18 Când aceste 
comportamente sunt guvernate de compulsie, ele pot 
reprezenta nevoia de a simți sau de durere autoprovocată. 

Promiscuitatea reflectă adesea nevoia de dragoste şi 
atenţie constantă din partea celorlalți, pentru păstrarea 
sentimentelor pozitive despre propria persoană. În mod 
tipic, persoanei borderline îi lipseşte o viziune despre 
sine pozitivă, coerentă, şi necesită reasigurări continue. 
O femeie borderline, lipsindu-i stima de sine, îşi poate 
percepe atractivitatea fizică drept singurul său atu şi 
poate cere confirmarea valorii ei prin angajarea frecventă 
în relaţii sexuale. Astfel, evită durerea de a fi singură şi 
creează relații artificiale pe care le poate controla în tota- 
litate. Faptul de a se simți dorită îi poate da un sentiment 
de identitate. Când autopedepsirea devine o parte pre- 
dominantă a psihodinamicii, umilirea şi perversiunile 
masochiste pot apărea în relații. Din această perspectivă, 
este logic să presupunem că multe prostituate, actori por- 
nografici şi modele pot fi borderline. 

Dificultăţile în privința relaţiilor pot avea ca rezultat 
o gândire şi comportamente private ritualice, exprimate 
adesea ca obsesii ori compulsii. Un borderline poate dez- 
volta fobii specifice pe măsură ce-şi activează gândirea 


18 Regina C. Casper et al., „Bulimia: Its Incidence and Clinical 
Importance in Patients with Anorexia Nervosa“, Archives of Gen- 


eral Psychiatry 37 (1980): 1030-1035. 


magică pentru a face față fricilor; perversiunile sexuale 
pot deveni un mecanism de apropiere de intimitate. 


APELUL LA CULTE 


Pentru că persoanele borderline tânjesc după ghidare 
şi acceptare, ele pot fi atrase de liderii puternici ai grupu- 
rilor disciplinate. Cultul poate fi foarte atractiv, de vreme 
ce oferă o acceptare imediată şi necondiționată, intimi- 
tate automată şi un lider patriarhal care va fi imediat ide- 
alizat. Persoana borderline poate fi foarte vulnerabilă la 
o asemenea concepţie despre viață în alb şi negru, în care 
„răul“ este întruchipat de lumea din afară, iar „binele“ se 
află în interiorul grupului cultului. 


TPB ŞI SINUCIDEREA 


Până la 70% dintre pacienţii cu TPB încearcă să se 
sinucidă, iar rata suicidului reuşit se apropie de 10%, de 
aproape o mie de ori mai mare decât rata înregistrată în 
rândul populației generale. În grupul de mare risc al adoles- 
cenţilor şi adulților tineri (cu vârsta cuprinsă între 15 şi 29 
de ani) TPB a fost diagnosticată la o treime din cazurile de 
sinucidere. Deznădejdea, agresivitatea impulsivă, depresia 
majoră, utilizarea concomitentă de droguri şi istoricul de 
abuz în copilărie sporesc riscul. Deşi simptomele de anxie- 
tate sunt asociate adesea cu suicidul în cadrul altor boli, per- 
soanele borderline care manifestă o anxietate semnificativă 
au o probabilitate mai mică să comită suicidul.19 20, 21 


19 Beth S. Brodsky, Kevin M. Malone, Steven P. Ellis et al., „Character- 
istics of Borderline Personality Disorder Associated with Suicidal 
Behavior“, American Journal of Psychiatry 154 (1997): 1715-1719. 

20 Paul H. Solofi, Kevin G. Lynch, Thomas M. Kelly et al., „Charac- 
teristics of Suicide Attempts of Patients with Major Depressive 
Episode and Borderline Personality Disorder: A Comparative 
Study“, American Journal of Psychiatry 157 (2000): 601-608. 

21 Alexander McGirr, Joel Paris, Alain Lesage et al., „Risk Factors 
for Suicide Completion in Borderline Personality Disorder: A 

DEFINIȚIA CLINICĂ A TULBURĂRII 
DE PERSONALITATE BORDERLINE 


Definiția oficială curentă a patologiei borderline este 
conținută în criteriile de diagnostic ale tulburării de per- 
sonalitate borderline din DSM-IV-TR.” Această denumire 
pune accentul pe comportamentul observabil, descriptiv. 

Diagnosticul de TPB este confirmat când sunt pre- 
zente cel puțin cinci din următoarele nouă criterii. 


„ALȚII ACȚIONEAZĂ ASUPRA MEA, DECI EXIST“ 


Criteriul 1. Eforturi frenetice de evitare a abandonului real 
sau imaginat. 


Aşa cum un bebeluş nu poate face distincție între 
absența temporară a mamei şi propria „extincţie“, per- 
soana borderline trăieşte deseori singurătatea temporară 
ca pe o izolare perpetuă. Ca urmare, persoana borderline 
devine deprimată sever în fața abandonului, real sau per- 
ceput, de către ceilalți semnificativi, iar apoi se înfurie pe 
lume (sau pe oricine îi e la îndemână) pentru privarea sa 
de această satisfacție esenţială. 

Frica de abandon a persoanei borderline poate fi chiar 
măsurată în creier. Într-un studiu a fost utilizată scana- 
rea PET pentru a se demonstra că femeile cu TPB aveau 
un flux sangvin modificat în anumite zone ale creierului 
atunci când erau expuse amintirilor legate de abandon.23 


Case-Control Study of Cluster B Comorbidity and Impulsive 
Aggression“, Journal of Clinical Psychiatry 68 (2007): 721-729. 
22 Asociaţia Americană de Psihiatrie, DSM-IV-TR (2003): 706-711. 
23 Christian G. Schmahl, Bernet M. Elzinga, Eric Vermetten et al., 
„Neural Correlates of Memories of Abandonment in Women 
with and Without Borderline Personality Disorder“, Biological 


Psychiatry 54 (2003): 142-151. 

Mai ales când sunt singure, persoanele borderline îşi pot 
pierde senzația că există, că sunt reale. În loc să îmbră- 
ţişeze principiul de existenţă al lui Descartes „gândesc, 
deci exist“, ele trăiesc conform unei filosofii apropiate de 
„alții acţionează asupra mea, deci exist“. 

Teologul Paul Tillich scria că „singurătatea poate fi 
învinsă doar de către aceia care suportă solitudinea“. 
Întrucât persoana borderline consideră solitudinea atât de 
greu de tolerat, ea este captivă într-o singurătate metafi- 
zică necruțătoare, a cărei unică ostoire vine sub forma pre- 
zenţei fizice a altora. Astfel, cel mai adesea ea se va refugia 
în barurile pentru celibatari sau în alte locuri aglomerate, 
cu rezultate frecvent dezamăgitoare — sau chiar violente. 

În Marilyn: An Untold Story [ Marilyn: o poveste 
nespusă], Norman Rosten îşi amintea că Marilyn Monroe 
ura să fie singură. Fără oameni aflați în permanenţă în 
jurul ei, cădea într-un vid „nesfârşit şi înfricoşător“.24 

Pentru majoritatea oamenilor, solitudinea este dorită, 
prețuită, o ocazie rară de reflecţie asupra amintirilor şi 
chestiunilor importante pentru starea noastră de bine — 
o şansă de a reintra în contact cu noi înşine, de a redes- 
coperi cine suntem: „Zidurile unei încăperi goale sunt 
oglinzi ce ne multiplică sentimentul de sine“, scria regre- 
tatul John Updike în Centaurul. 

Dar persoana borderline, având doar cel mai slab 
sentiment al sinelui, îşi aminteşte doar reflecții vide. 
Solitudinea reiterează panica pe care persoana border- 
line a trăit-o în copilărie, când se confrunta cu perspec- 
tiva de a fi abandonată de părinți: cine va avea grijă de 
mine? Durerea singurătăţii poate fi alinată doar prin sal- 
varea de către un iubit imaginar, după cum o spun şi ver- 
surile nenumăratelor cântece de dragoste. 


24 Norman Rosten, Marilyn: An Untold Story (New York: New 
American Library, 1967): 112. 


G 2 TE URĂSC - NU MĂ PĂRĂSI 


CĂUTAREA NEOBOSITĂ A ALESULUI/ALESEI 


Criteriul 2. Relaţii interpersonale intense şi instabile, cu 
schimbări marcante ale atitudinii față de ceilalți (de la 
idealizare la dispreţ sau de la agăţarea dependentă la izolare 
şi evitare) şi tipare pronunţate de manipulare a celorlalți. 


Relațiile instabile ale persoanei borderline sunt 
legate direct de intoleranta sa față de separare şi de 
frica de intimitate. În mod tipic, persoana borderline 
este dependentă, lipicioasă şi idealizantă până când 
iubitul, soţul sau prietenul nu acceptă sau frustrează 
aceste nevoi prin vreun fel de respingere sau indife- 
rență. Atunci persoana borderline ricoşează în cealaltă 
extremă — dispreţ, rezistenţă la intimitate şi evitare 
scandalizată. Se creează o continuă luptă între dorința 
de a fuziona şi a fi luat în grijă, pe de o parte, şi frica de 
a fi înghiţit, pe de altă parte. Pentru borderline, înghi- 
tirea înseamnă anularea identității separate, pierderea 
autonomiei şi un sentiment de inexistenţă. Persoana 
borderline pendulează între dorința de apropiere, pen- 
tru a se elibera de vid şi plictiseală, şi frica de intimitate, 
care este percepută ca furând încrederea în sine şi inde- 
pendenta. 

În relații, aceste sentimente interioare sunt traduse 
dramatic în cuplări intense, instabile şi manipulative. 
Persoana borderline are adesea pretenţii nerealiste de 
la ceilalți, părând un om răsfăţat pentru observatori. 
Manipularea este manifestată prin plângeri de ordin 
fizic şi ipohondrie, expresii ale slăbiciunii şi neajutoră- 
rii, acţiuni provocatoare şi comportamente masochiste. 
Ameninţările sau gesturile suicidare sunt folosite adesea 
pentru a obține atenţie şi salvare. Persoana borderline 
poate utiliza seducția ca strategie de manipulare chiar cu 
cineva cu care ştie că aşa ceva este inadecvat şi inaccesi- 
bil, cum ar fi un terapeut sau un preot. 

Deşi este foarte sensibil la ceilalți, unui borderline 
îi lipseşte adevărata empatie. El poate fi exasperat de 
întâlnirea cu o cunoştinţă, precum un profesor, coleg de 
muncă sau terapeut, în afara locului obişnuit, pentru că 
îi este greu să conceapă că acea persoană are o viață sepa- 
rată. Mai mult, poate să nu înțeleagă sau să fie extrem 
de gelos pe viața separată a terapeutului sau chiar pe alți 
pacienţi pe care îi poate întâlni. 

Unui borderline îi lipseşte „constanţa obiectului“, 
capacitatea de a-i înțelege pe ceilalți drept ființe umane 
complexe care, cu toate acestea, pot relaționa în moduri 
coerente. Persoana borderline îl percepe pe celălalt din 
perspectiva celei mai recente întâlniri cu acesta, şi nu din 
perspectiva mai largă a unei serii coerente de interacți- 
uni. De aceea, nu apare niciodată o percepţie constantă, 
predictabilă, a celuilalt — ca şi când ar fi afectată de un 
fel de amnezie precisă, persoana borderline continuă 
să răspundă unei alte persoane de parcă ar fi vorba de 
cineva nou de fiecare dată. 

Din cauza incapacității persoanei borderline de a 
vedea imaginea de ansamblu, de a învăţa din greşelile 
anterioare şi de a observa tipare în propriul compor- 
tament, aceasta repetă adesea relaţiile distructive. O 
femeie borderline, de exemplu, se va întoarce, de obicei, 
la fostul soţ abuziv, care o abuzează din nou; un bărbat 
borderline se cuplează adesea cu femei asemănătoare, 
neadecvate, cu care el repetă legăturile sado-masochiste. 
Cum dependența persoanei borderline este deghizată cel 
mai adesea sub masca pasiunii, soţia persistă în relația 
distructivă pentru că „îl iubeşte“. Ulterior, când relația 
se dezintegrează, un partener poate da vina pe patologia 
celuilalt. Astfel, în cabinetul de terapie se aude adesea: 
„Prima mea soție era borderline!“. 

Un borderline se află într-o căutare nesfârşită a persoa- 
nei perfecte care să-l îngrijească, care să-i dea totul şi să 

fie omniprezentă. Această căutare îl conduce adesea către 
parteneri cu o patologie complementară: amândurora le 
lipseşte înțelegerea distructivității lor reciproce. De exem- 
plu, Michelle tânjeşte cu disperare după protecția şi con- 
fortul oferite de un bărbat. Mark afişează o siguranță de 
sine mândră; chiar dacă siguranţa lui de sine ascunde o 
insecuritate profundă, pentru Michelle e de ajuns. Aşa cum 
Michelle are nevoie ca Mark să fie cavalerul ei protector, la 
fel şi Mark are nevoie ca Michelle să rămână neajutorată şi 
dependentă în beneficiul lui. După o vreme, niciunul din ei 
nu reuşeşte să se ridice la înălțimea stereotipului asumat. 
Mark nu poate suporta rana narcisică a provocării sau a eşe- 
cului, şi începe să-şi mascheze frustrările cu alcool şi abu- 
zând-o fizic pe Michelle. Michelle se zbate sub strânsoarea 
controlului lui, dar se înspăimântă când îi vede slăbiciunile. 
Insatisfacțiile duc la mai multe provocări şi conflicte. 

Afectat de autoostilitate, un borderline nu are încre- 
dere în manifestările grijulii ale celorlalți. Ca şi Grucho 
Marx, el n-ar intra niciodată într-un club care l-ar accepta 
ca membru. Sam, de pildă, era un student de 21 de ani a 
cărui principală plângere în terapie era: „Am nevoie de o 
iubită“. Bărbat atrăgător şi cu probleme interpersonale 
serioase, pentru Sam era caracteristic să abordeze femei 
pe care le considera inaccesibile. Însă ori de câte ori 
avansurile sale erau acceptate, respingea imediat femeia 
ca nemaifiind dezirabilă. 

Toate aceste caracteristici fac ca persoanelor border- 
line să le fie dificil să atingă intimitatea reală. După cum 
povestea Carrie: „Câţiva bărbaţi au vrut să se însoare cu 
mine, dar pentru mine, a mă apropia (de cineva) sau a fi 
atinsă reprezintă o mare problemă. Nu pot suporta asta“. 
Persoana borderline pare să nu poată dobândi suficientă 
independenţă pentru a fi dependentă într-un mod mai 
degrabă sănătos decât disperat. Adevărata comuniune 
este sacrificată unei dependențe solicitante şi unei nevoi 

disperate de unire cu o altă persoană pentru a-şi com- 
pleta propria identitate, ca un fel de frați siamezi ai sufle- 
tului. „Tu mă întregeşti“, faimoasa replică din filmul Jerry 
Maguire, se transformă într-un scop iluzoriu, care este 
întotdeauna de neatins. 


CINE SUNT EU? 


Criteriul 3. Perturbare marcată şi persistentă a identităţii, 
manifestată printr-o imagine sau sentiment de sine instabile. 


Persoanelor borderline le lipseşte un sentiment bazal al 
identității constant, aşa cum le lipseşte o conceptualizare 
bazală constantă a celorlalți. Persoana borderline nu-şi 
acceptă propria inteligență sau sensibilitate ca trăsături 
constante, ci mai degrabă ca pe nişte calităţi comparative, 
care trebuie recâştigate în permanenţă şi judecate prin 
raportare la ale celorlalți. De pildă, persoana borderline se 
poate considera inteligentă doar pe baza rezultatelor unui 
test IQ administrat pe loc. Mai târziu în aceeaşi zi, când 
face „o greşeală prostească“ se va vedea ca fiind „proastă“. 
O femeie borderline se consideră atractivă până când vede 
o altă femeie pe care o consideră mai frumoasă; atunci se 
simte urâtă. Cu siguranță, persoana borderline invidiază 
autoacceptarea lui Popeye: „lo mi-s cine mi-s“. În relaţi- 
ile sale apropiate, persoana borderline se împotmoleşte 
într-un soi de amnezie despre ea însăşi. Trecutul devine 
ceţos; ea seamănă mult cu un şef pretențios, care continuă 
să se întrebe pe sine şi pe ceilalți: „Aşa, şi? Ce-aţi făcut pen- 
tru mine în ultima vreme?“. 

Pentru borderline, identitatea este un punct pe o 
curbă. Cine este (şi ce face) azi îi determină valoarea, fără 
nicio preocupare pentru ceea ce a fost înainte. Persoana 
borderline nu-şi permite să se culce pe lauri. Asemenea 
lui Sisif, este condamnată să împingă bolovanul în sus pe 
deal iar şi iar, având nevoie să-şi demonstreze valoarea 

iar şi iar. Stima de sine este obținută doar prin impre- 
sionarea celorlalți şi astfel mulțumirea celorlalți devine 
esențială pentru iubirea de sine. 

În cartea sa Marilyn, Norman Mailer descrie cum cău- 
tarea propriei identități a lui Marilyn Monroe a devenit 
forța ei motivaţională, absorbind toate aspectele vieţii ei: 


Ce obsesie este identitatea! O căutăm pentru că atunci 
când avem propria identitate, senzația privată este 
aceea că ne simțim sinceri când vorbim, ne sim- 

tim reali, iar acest mic fenomen al senzației de bine 
ascunde un mister existențial la fel de important pen- 
tru psihologie precum cogito ergo sum — nici mai mult, 
nici mai puțin, această stare emoțională de a te simți 
real este, oricare ar fi motivul, atât de mult superioară 
sentimentului de vid interior, încât pentru protagonişti 
ca Marilyn poate deveni o motivație mult mai puter- 
nică decât instinctul sexual, foamea de statut ori banii. 
Unii vor renunța la dragoste sau securitate înainte să 
îndrăznească să piardă confortul identității.25 


Mai târziu, Marilyn a găsit susținere în actorie, mai 
ales utilizând „Metoda“26: 


În cadrul „Metodei“, actorii vor pune în act; tehnica 
lor este concepută ca însăşi psihanaliza, pentru a 
elibera lava emoțională şi a-i permite astfel actoru- 
lui să se familiarizeze cu adâncurile sale, iar apoi să 
le posede suficient pentru a deveni posedat de rolul 
său. O tranzacţie magică. Ne putem gândi la Marlon 
Brando în Un tramvai numit dorință. A fi posedat de 


25 Norman Mailer, Marilyn: A Biography (New York: Grosset & 
Dunlap, 1973): 86. 
26 Grup de tehnici specifice utilizate de actori pentru a crea în ei 
înşişi gândurile şi sentimentele personajelor. (N. red.) 

un rol înseamnă satori (sau iluminare intuitivă) pen- 
tru un actor, pentru că îşi poate simți propria identi- 
tate întreagă atâta timp cât trăieşte în roL.27 


Lupta persoanei borderline de a-şi stabili o identi- 
tate coerentă este legată de un sentiment predominant 
de lipsă de autenticitate — un sentiment constant de a 
fi „fals“. Cei mai mulţi dintre noi trăim această senzație 
în diferite momente ale vieții noastre. Când începem o 
nouă slujbă, de pildă, încercăm să avem aerul că suntem 
cunoscători şi siguri pe noi. După ce dobândim experi- 
enţă, siguranţa de sine devine tot mai autentică, pentru 
că am învăţat sistemul şi nu mai este nevoie să ne pre- 
facem. După cum scria Kurt Vonnegut, „suntem ceea ce 
ne prefacem că suntem“. Sau, după cum spune o vorbă, 
„prefă-te până devine adevărat“. 

Persoana borderline nu atinge niciodată acel punct 
de siguranţă de sine. Ea continuă să se simtă falsă şi este 
îngrozită că, mai devreme sau mai târziu, va fi „demas- 
cată“. Acest lucru este adevărat mai ales când persoana 
borderline atinge un oarecare succes — i se pare greşit 
atribuit, nemeritat. 

Acest sentiment cronic de a fi fals sau impostor îşi are 
originea, probabil, în copilărie. După cum se explică în 
Capitolul 3, persoana preborderline creşte adesea sim- 
ţindu-se neautentică din cauza diverselor circumstanțe de 
mediu — suferind abuzuri fizice sau sexuale, ori fiind for- 
tată să adopte un rol de adult când este copil încă, sau să 
fie părintele propriului părinte bolnav. La cealaltă extremă, 
un borderline poate fi descurajat să se maturizeze şi să 
se separe, şi poate fi prins în rolul unui copil dependent 
multă vreme după momentul potrivit separării. În toate 
aceste situații, un borderline nu-şi dezvoltă niciodată un 
sentiment de sine separat, ci continuă să „falsifice“ un rol 


27 Thid., 108. 

prescris de altcineva. („El nu alege niciodată o opinie“, îşi 
descrie Lev Tolstoi unul din personajele sale, „el afirmă 
doar ceea ce pare să fie la modă“.). Dacă eşuează în acest 
rol, se teme că va fi pedepsit; dacă reuşeşte, cu siguranță va 
fi descoperit curând ca impostor şi va fi umilit. 

Încercările nerealiste de atingere a unei stări de per- 
fecțiune fac parte adesea din tiparul borderline. De exem- 
plu, un borderline anorectic poate încerca să-şi menţină o 
greutate scăzută constantă şi să se oripileze dacă variază 
chiar şi cu jumătate de kilogram, fără să-şi dea seama că 
această aşteptare este nerealistă. Percepându-se pe sine 
mai degrabă statice decât într-o stare dinamică de schim- 
bare, persoanele borderline pot considera cutremurătoare 
orice variaţie de la această imagine de sine inflexibilă. 

Invers, un borderline poate căuta satisfacția în direcția 
opusă — schimbându-şi frecvent slujba, cariera, scopu- 
rile, prietenii şi uneori chiar sexul. Modificând situațiile 
externe şi schimbându-şi drastic stilul de viaţă, el speră să 
atingă mulțumirea interioară. Unele situații ale aşa-numi- 
telor crize ale vârstei de mijloc reprezintă o încercare 
extremă de îndepărtare a fricii de moarte sau de gestionare 
a dezamăgirilor alegerilor din viață. Un borderline ado- 
lescent îşi poate schimba mereu gaşca de prieteni — de la 
„sportivi“ la „zurbagii“, la „creiere“, la „tocilari“ — sperând 
să capete un sentiment de apartenenţă şi acceptare. Chiar 
şi identitatea sexuală poate fi o sursă de confuzie pentru 
un borderline. Unii autori au remarcat o sporire a inciden- 
tei homosexualității, bisexualității şi perversiunilor sexu- 
ale în rândul personalităților borderline.28 

Grupările de cult ce promit o acceptare necondiţio- 
nată, un cadru social structurat şi o identitate bine defi- 
nită reprezintă o atracţie puternică pentru personalitatea 


28 George S. Zubenko et al., „Sexual Practices Among Patients 
with Borderline Personality Disorder“, American Journal of Psy- 


chiatry 144 (1987): 748-752. 

borderline. Când identitatea individuală şi sistemul de 
valori fuzionează cu acceptarea din partea grupului, lide- 
rul facțiunii îşi asumă o putere extraordinară — până 
într-acolo încât îşi poate influența adepții să-i imite acțiu- 
nile, fie ele şi fatale, după cum s-a văzut în cazul masacru- 
lui din Jonestown din 1978, în conflictul fatal cu Ramura 
Davidienilor din 1993 şi în cazul sinuciderilor în masă ale 
membrilor cultului Heaven's Gate, din 1997. 

După ce a abandonat facultatea, Aaron a încercat 
să-şi aline sentimentul de inutilitate intrând în grupul 
„Moonies“. A părăsit cultul după doi ani doar pentru a 
se reîntoarce după alți doi ani de rătăciri fără ţintă între 
diferite oraşe şi slujbe. După alte zece luni a părăsit din 
nou grupul, dar de data asta lipsindu-i un set stabil de 
scopuri sau un sentiment confortabil privind cine era sau 
ce voia, el a încercat să se sinucidă. 

Fenomenul „puseelor de sinucideri“, mai ales printre 
adolescenţi, poate reflecta slăbiciuni în formarea identi- 
tăţii. Rata sinuciderilor la nivel naţional creşte dramatic 
după sinuciderea unei persoane celebre, precum Marilyn 
Monroe sau Kurt Cobain. Aceeaşi dinamică poate opera 
în cazul adolescenților cu structuri fragile ale identităţii: 
ei sunt vulnerabili în fața tendințelor suicidare ale lideru- 
lui grupului de egali sau ale altui grup suicidar de adoles- 
cenți din aceeaşi regiune. 


CARACTERUL IMPULSIV 


Criteriul 4. Impulsivitate în cel puţin două arii care sunt 
potenţial autodistructive, ca, de pildă, abuzul de substanţe, 
promiscuitatea sexuală, jocurile de noroc, şofatul imprudent, 
furtul din magazine, cheltuitul excesiv sau mâncatul în exces. 


Comportamentele persoanei borderline pot fi bruşte 
şi contradictorii, de vreme ce rezultă din emoții de 
moment puternice — percepții ce reprezintă momente 

izolate, nelegate ale experienţei. Imediatul prezentu- 

lui există în izolare, fără să beneficieze de experienţele 
din trecut sau de speranța viitorului. Din cauza tiparelor 
fixate în istoricul său de viață, coerenţa şi predictabili- 
tatea nu sunt disponibile persoanei borderline, aceasta 
repetând iar şi iar aceleaşi greşeli. Filmul Memento, din 
2001, prezintă metaforic ceea ce trăieşte cu regularitate 
un borderline. Pierzându-şi memoria de scurtă durată, 
detectivul de asigurări Leonard Selby trebuie să lipească 
fotografii polaroid şi bilețele peste tot în cameră — şi 
chiar mesaje tatuate pe propriul corp — pentru a-şi 
aminti ce s-a întâmplat cu doar câteva ore sau minute 
mai înainte. (Într-o scenă cu urmăriri de maşini, încer- 
când să răzbune uciderea soţiei sale, nu-şi poate aminti 
dacă urmăreşte pe cineva sau el este cel urmărit!) Filmul 
ilustrează dramatic singurătatea unui om care se simte 
mereu ca şi când abia s-a trezit. Răbdarea limitată a per- 
soanei borderline şi nevoia sa de gratificare imediată pot 
fi legate de comportamente ce definesc alte criterii ale 
TPB: conflictul impulsiv şi furia pot apărea din frustră- 
rile unei relații furtunoase (criteriul 2); schimbările de 
dispoziție precipitate (criteriul 6) pot avea ca rezultat 
izbucniri impulsive; izbucnirile inadecvate de furie (cri- 
teriul 8) pot apărea din eşecul controlului impulsurilor; 
comportamentele autodistructive şi de automutilare (cri- 
teriul 5) pot rezulta în urma frustrărilor persoanei bor- 
derline. Adesea, acțiunile impulsive, precum abuzul de 
droguri şi alcool, servesc ca apărări împotriva sentimen- 
telor de singurătate şi abandon. 

Joyce era o femeie de 31 de ani divorțată care a ape- 
lat din ce în ce mai mult la alcool după divorț şi după ce 
fostul soţ s-a recăsătorit. Deşi era atrăgătoare şi talen- 
tată, şi-a lăsat munca să se deterioreze, petrecându-şi mai 
mult timp prin baruri. „Am făcut din evitare o carieră“, 
spunea ea mai târziu. Când durerea de a fi singură şi de a 

se simți abandonată devenea prea mare, folosea alcoolul 
ca anestezic. Uneori agăța bărbaţi şi îi lua acasă cu ea. În 
mod obişnuit, după asemenea orgii alcoolice sau sexuale, 
se considera vinovată şi simțea că meritase abandonul 
soţului. Apoi cercul vicios se relua, simțind nevoia unei 
pedepse şi mai aspre pentru lipsa ei de valoare. Astfel, 
autodistructivitatea devenea atât un mijloc de evitare a 
durerii, cât şi un mecanism de aplicare a ei, ca ispăşire a 
păcatelor. 


AUTODISTRUGEREA 


Criteriul 5. Amenințări, gesturi sau comportamente suicidare 
recurente, ori comportamente de automutilare repetate. 


Ameninţările şi gesturile suicidare — ambele reflectând 
înclinația persoanei borderline spre depresie copleşitoare 
şi lipsă de speranţă, precum şi talentul de manipulare a 
celorlalți — sunt trăsături principale ale TPB. 

Până la 75% dintre persoanele borderline au un isto- 
ric de automutilare şi cei mai mulți dintre aceştia au 
avut cel puţin o tentativă de suicid.29 Adesea, frecventele 
amenințări cu sinuciderea sau tentativele fără tragere de 
inimă nu reprezintă dorința de a muri, ci mai degrabă o 
modalitate de a-şi comunica durerea şi de a le cere celor- 
lalți să intervină. Din păcate, când repetarea lor devine o 
obişnuinţă, aceste gesturi suicidare conduc adesea exact 
la scenariul opus — ceilalți se satură şi încetează să mai 
răspundă, ceea ce poate avea ca rezultat intensificarea 
progresivă a tentativelor. Comportamentul suicidar este 
unul dintre simptomele cele mai dificile ale TPB pentru 
familie şi terapeuţi: abordarea lui poate avea ca rezultat 


29 Barbara Stanley, Marc J. Gamerofi, Venezia Michalsen et al., 
„Are Suicide Attempters Who Self-Mutilate a Unique Popu- 
lation?“, American Journal of Psychiatry 158 (2001): 427-432. 

un şir nesfârşit de confruntări neproductive; ignorarea 
lui poate avea ca rezultat moartea (vezi Capitolele 6-8). 
Deşi multe dintre criteriile definitorii ale TPB se dimi- 
nuează în timp, riscul sinuciderii persistă pe parcursul 
întregii vieţi.30 Persoanele borderline cu un istoric de 
abuz sexual în copilărie au un risc de tentativă de suicid 
de zece ori mai mare.5! 

Automutilarea — cu excepția situaţiei când este clar 
asociată cu o psihoză — este emblema TPB. Acest com- 
portament, mai legat de TPB decât de orice altă maladie 
psihică, poate lua forma rănilor autoprovocate la nive- 
lul organelor genitale, membrelor sau torsului. Pentru 
aceste persoane borderline corpul devine o hartă rutieră 
pe care este marcat traseul de-o viaţă al cicatricilor auto- 
provocate. Lamele, foarfecele, unghiile şi țigările aprinse 
sunt unele dintre cel mai frecvent utilizate instrumente; 
folosirea excesivă a drogurilor, alcoolului sau alimente- 
lor poate aduce, de asemenea, prejudicii. 

Automutilarea începe adesea ca o acțiune impulsivă de 
autopedepsire, dar în timp poate deveni o procedură studi- 
ată, ritualică. În asemenea situaţii, persoana borderline îşi 
poate produce cicatricile cu grijă, în zone ale corpului care 
sunt acoperite de haine — ceea ce ilustrează intensa ambi- 
valență a persoanei borderline: se simte constrânsă la o 
autopedepsire radicală, dar totuşi ascunde cu grijă urmele 
chinului său. Deşi mulți oameni îşi fac tatuaje din motive 
estetice, sporirea fascinaţiei, la nivel social, faţă de tatuaje 
şi piercing-uri din ultimele două decenii s-ar putea să fie 


30 Randy A. Sansone, George A. Gaither şi Douglas A. Songer, 
„Self-Harm Behaviors Across the Life Cycle: A Pilot Study of 
Inpatients with Borderline Personality“, Comprehensive Psychia- 
try 43 (2002): 215-218. 

31 Paul H. Solofi, Kevin G. Lynch şi Thomas M. Kelly, „Childhood 
Abuse as a Risk Factor for Suicidal Behavior in Borderline Person- 
ality Disorder“, Journal of Personality Disorders 16 (2002): 201-214. 

mai puţin o tendință a modei şi mai degrabă o reflectare a 
tendinţelor borderline în societate (vezi Capitolul 4). 

Jennifer (vezi Capitolul 1) îşi satisfăcea nevoia de 
durere autoprovocată zgâriindu-şi încheieturile mâinilor, 
abdomenul şi talia, lăsând urme adânci cu unghiile, care 
puteau fi acoperite cu uşurinţă. 

Uneori, autopedepsirea este mai puţin directă. 
Persoana borderline poate fi adesea victima pseudoac- 
cidentelor repetate. Ea poate provoca deseori bătăi. În 
aceste incidente, persoana borderline se simte mai puțin 
responsabilă direct; circumstanţele sau ceilalți îi oferă 
violența. 

Când Harry, de pildă, s-a despărţit de iubita lui, a dat 
vina pe părinții săi. S-a gândit că ei n-au fost suficient de 
suportivi sau de prietenoși, iar când ea a pus capăt rela- 
tiei după şase ani, s-a simţit distrus. La 28 de ani conti- 
nua să locuiască într-un apartament pentru care plăteau 
părinţii lui şi lucra sporadic la biroul tătălui său. Când 
era mai tânăr încercase să se sinucidă, dar decisese că nu 
le va da părinţilor „satisfacția“ de a-şi pune singur capăt 
vieţii. În schimb, s-a angajat în comportamente tot mai 
periculoase. A avut numeroase accidente de automobil, 
unele când era în stare de ebrietate, şi a continuat să con- 
ducă în ciuda suspendării carnetului de şofer. Frecventa 
baruri în care provoca bătăi cu bărbați mult mai solizi 
decât el. Harry recunoştea distructivitatea comportamen- 
tului său şi uneori îşi dorea ca „într-unul din momentele 
astea să mor odată“. 

Aceste comportamente autodistructive şi amenințări 
dramatice pot fi explicate în mai multe moduri. Durerea 
autoprovocată poate reflecta nevoia persoanei borderline 
de a simti, de a scăpa din amorțeala izolantă. Persoanele 
borderline îşi formează un fel de bulă izolatoare, care nu 
numai că le apără de durerea emoțională, ci şi serveşte 
drept barieră împotriva senzațiilor realității. Experiența 

durerii devine astfel o legătură importantă cu existența. 
Însă adesea durerea autoprovocată nu este suficient de 
puternică pentru a transcende această barieră (deşi sân- 
gele şi cicatricile pot fi fascinante pentru borderline), 
caz în care frustrarea îl poate constrânge să-şi intensifice 
încercările de inducere a durerii. 

Durerea autoindusă poate funcționa şi ca distragere a 
atenţiei de la alte forme de suferință. Când se simţea sin- 
gură şi înfricoşată, o pacientă se tăia în diverse zone ale 
corpului ca mod de a-şi „abate mintea“ de la singurătate. 
O alta se izbea cu capul de pereţi în timpul migrenelor 
produse de stres. Eliberarea unei tensiuni interne poate 
fi cel mai frecvent motiv al autorănirii.32 

Comportamentul autodistructiv poate fi şi o ispăşire a 
păcatului. Un bărbat copleşit de vinovăţie după ruperea 
mariajului său, pentru care se blama în totalitate pe sine, 
bea în mod repetat gin — al cărui gust îl detesta — până 
ajungea să vomite. Abia după ce îndura acest disconfort 
şi umilință se simțea izbăvit şi se putea întoarce la rutina 
sa obişnuită. 

Comportamentul autodistructiv dureros poate fi folo- 
sit în încercarea de restricționare a acţiunilor percepute 
ca periculos de ieşite de sub control. Un adolescent se 
tăia pe mâini şi penis pentru a se descuraja să se mai 
masturbeze, act pe care îl considera oribil. El spera ca 
amintirea durerii să-l împiedice să continue acest com- 
portament respingător. 

Actele (sau amenințările) autodistructive impulsive 
pot fi un rezultat al dorinţei de a pedepsi o altă persoană, 
deseori o relație apropiată. O femeie îi descria în deta- 
liu iubitului comportamentul ei promiscuu (ce implica 


32 Nikolaus Kleindienst, Martin Bohus, Petra Ludascher et al., 
„Motives for Nonsuicidal Self-Injury Among Women with Bor- 
derline Personality Disorder“, Journal of Nervous and Mental Dis- 

deseori ritualuri masochiste degradante). Aceste aventuri 
aveau loc invariabil atunci când ea era furioasă şi voia să-l 
pedepsească. 

În fine, comportamentul autodistructiv poate pro- 
veni dintr-o nevoie manipulativă de simpatie sau salvare. 
După certuri cu prietenul ei, o femeie şi-a tăiat în mod 
repetat încheieturile în prezenţa lui, forțându-l să-i asi- 
gure asistență medicală. 

Multe persoane borderline afirmă că nu simt durere 
în timpul automutilării şi descriu chiar o euforie calmă 
după aceea. Înainte să-şi facă rău singure, ele pot trăi o 
mare tensiune, furie sau tristețe copleşitoare; după aceea 
apare o senzaţie de uşurare şi eliberare de anxietate. 

Această uşurare se poate datora unor factori psiholo- 
gici, fiziologici sau unei combinaţii între aceştia. Medicii 
au constatat de mult că după o traumă fizică severă, cum 
ar fi rănile de pe câmpul de luptă, pacientul poate trăi o 
neaşteptată stare de calm şi un fel de anestezie naturală, 
în ciuda lipsei îngrijirilor medicale. Unii au avansat ipo- 
teza că în asemenea perioade corpul eliberează nişte sub- 
stanţe biologice numite endorfine, opiaceele naturale ale 
corpului (asemenea morfinei sau heroinei), care repre- 
zintă autoterapia organismuiui la durere. 


SCHIMBĂRI RADICALE ALE DISPOZIȚIE! 


Criteriul 6. Instabilitate afectivă cauzată de o reactivitate 
marcată a dispoziţiei, cu treceri episodice severe la depresie, 
iritabilitate sau anxietate, care durează, de obicei, câteva ore şi 
doar rareori mai mult de câteva zile. 


Persoana borderline trece prin schimbări de dispo- 
ziție bruşte pe durate scurte — de obicei, de câteva ore. 
Dispoziţia sa de bază nu este calmă şi controlată de obi- 
cei, ci mai degrabă fie hiperactivă şi de neoprit, fie pesi- 
mistă, cinică şi deprimată. 

Plină de entuziasm, Audrey l-a potopit pe Owen cu 
sărutări după ce el a surprins-o cu un buchet de flori, 
pe care i l-a cumpărat venind spre casă de la serviciu. În 
timp ce el se spăla pe mâini pentru cină, Audrey a pri- 
mit un telefon de la mama ei, care a certat-o din nou că 
n-o sună s-o întrebe de durerile ei permanente. Până s-a 
întors Owen de la baie, Audrey se transformase într-o 
scorpie furioasă, țipând la el că n-o ajută să pună masa. 
El nu mai putea decât să rămână țintuit, uimit şi perplex 
de această transformare. 


ÎNTOTDEAUNA PE JUMĂTATE GOL 


Criteriul 7. Sentimente cronice de vid interior. 


Lipsindu-le un sentiment profund al identităţii, per- 
soanele borderline trăiesc de obicei o singurătate dure- 
roasă, care le motivează să caute modalități de a umple 
„golurile“. 

Senzaţia dureroasă, aproape fizică, este deplânsă de 
Hamlet, personajul lui Shakespeare: „În ultima vreme — 
de ce, nu ştiu — mi-am pierdut toată voioşia, m-am lăsat 
de toate obişnuitele exerciții; şi, într-adevăr, sufletul îmi 
este atât de apăsat, încât acest frumos tărâm, pământul, 
îmi pare un promontoriu sterp“. 

Tolstoi definea plictiseala drept „dorința de dorinţe“; 
în acest context poate fi înțeleasă atitudinea persoanei 
borderline, ce caută un mod de a-şi învinge plictiseala, 
dar care duce adesea la acțiuni impulsive, acte distruc- 
tive şi relaţii dezamăgitoare. În multe privinţe, persoana 
borderline caută o nouă relație sau o nouă experiență nu 
pentru aspectele pozitive ale acesteia, ci pentru a scăpa 
de sentimentul de vid interior, punând în act destinele 
existenţiale ale personajelor descrise de Sartre, Camus şi 

Persoana borderline trăieşte adesea un fel de angoasă 
existenţială, care poate fi un obstacol major în tratament, 
pentru că îi sabotează energia motivațională de a se face 
bine. Din această stare emoțională se degajă multe din 
celelalte trăsături ale TPB. Sinuciderea poate părea uni- 
cul răspuns rațional față de starea permanentă de vid. 
Nevoia de a umple golul sau de a uşura plictiseala poate 
conduce la izbucniri de furie şi impulsivitate autodistruc- 
tivă — mai ales la abuzul de droguri. Abandonul poate fi 
resimțit mult mai acut. Relaţiile pot fi deteriorate. Într-o 
cochilie goală nu se poate crea un sentiment stabil al 
sinelui. Iar sentimentele de singurătate pot avea ca rezul- 
tat instabilitatea dispoziţiei. Într-adevăr, depresia şi sen- 
timentul de vid interior se întăresc adesea reciproc. 


TAURUL FURIOS 


Criteriul 8. Furie intensă, inadecvată sau lipsa controlului 
furiei, ca, de pildă, izbucniri temperamentale frecvente, furie 
permanentă, altercaţii fizice recurente. 


Pe lângă instabilitatea afectivă, furia este simptomul 
cel mai persistent în timp al TPB.3% 

Izbucnirile de furie ale persoanei borderline sunt pe 
cât de imprevizibile, pe atât de înfricoşătoare. Scenele 
violente sunt disproporționate față de frustrările care le 
declanşează. Disputele domestice care pot implica urmă- 
riri cu cuțitul în mână şi aruncarea cu vesela sunt tipice 
pentru furia persoanei borderline. Furia poate fi declan- 
şată de o anumită (şi adesea banală) ofensă, dar dedesub- 
tul furiei se află un arsenal de frică în fața amenințării cu 


33 Thomas H. McGlashan, Carlos M. Grilo, Charles A. Sanislow et 
al., „Iwo-Year Prevalence and Stability of Individual DSM-IV Cri- 
teria for Schizotypal, Borderline, Avoidant, and Obsessive-Com- 
pulsive Personality Disorders: Toward a Hybrid Model of Axis II 
Disorders“, American Journal of Psychiatry 162 (2005): 883-889. 

dezamăgirea şi abandonul. După un dezacord în privința 
unei remarci banale despre stilurile lor diferite de a picta, 
Vincent van Gogh a luat un cuțit mare de bucătărie şi l-a 
fugărit prin casă şi dincolo de uşă pe bunul său prieten 
Paul Gauguin. Apoi şi-a îndreptat furia asupra lui însuşi, 
folosind acelaşi cuțit pentru a-şi tăia o bucată din ureche. 
Furia atât de intensă şi aproape de suprafață este 
îndreptată adesea către membrii anturajului intim al per- 
soanei borderline — soţ, copii, părinți. Furia borderline 
poate fi un strigăt de ajutor, o testare a loialității sau o 
teamă de intimitate — oricare ar fi factorul subiacent, ea 
îi îndepărtează pe cei de care persoana borderline are 
nevoie cel mai mult. Soţul, soţia, prietenul, iubita sau 
membrul familiei care îi rămâne alături în ciuda aces- 
tor asalturi poate fi foarte răbdător şi înțelegător sau, 
uneori, foarte tulburat el însuşi. În faţa acestor erupții, 
empatia este dificilă, iar relaţia trebuie să folosească toate 
resursele la îndemână pentru a rezista (vezi Capitolul 5). 
Furia este adusă deseori în terapie, unde psihiatrii şi 
alți specialişti în sănătate mentală devin ţinte. Carrie, 
de pildă, era deseori furioasă pe terapeutul ei, căutând 
în permanență moduri de a-i testa angajamentul de a 
rămâne cu ea în terapie. În aceste condiții, tratamen- 
tul devine precar (vezi Capitolul 7) şi mulţi terapeuți au 
fost obligați să renunţe la pacienţii borderline din acest 
motiv. Majoritatea terapeuţilor vor încerca, ori de câte 
ori este posibil, să-şi limiteze numărul de pacienți bor- 
derline pe care îi tratează. 


UNEORI MĂ PORT NEBUNEȘTE 


Criteriul 9. Gânduri paranoide şi simptome de disociere severă 
temporare şi asociate cu stresul. 


Cele mai întâlnite experienţe psihotice pentru un 
borderline implică sentimentul de irealitate şi deliruri 


79 


paranoide. Sentimentele de irealitate implică disocierea 
de percepțiile obişnuite. Individul sau cei din jurul lui par 
ireali. Unele persoane borderline trăiesc un fel de clivaj 
intern, în care simt că diferite aspecte ale personalității 
lor apar în diferite situații. Percepţiile distorsionate pot 
implica oricare dintre cele cinci simțuri. 

Persoana borderline poate deveni temporar psiho- 
tică atunci când se confruntă cu situaţii stresante (când 
se simte abandonată, de pildă) sau când se află într-un 
mediu foarte nestructurat. Terapeuţii au observat, de 
plidă, episoade psihotice în timpul psihanalizei clasice, 
care se bazează mult pe asocierea liberă şi dezvăluirea 
traumelor trecute într-un cadru nestructurat. Psihoza 
poate fi stimulată şi de consumul de droguri ilicite. Spre 
deosebire de pacienţii cu psihoze, cum ar fi schizofrenia, 
depresia psihotică sau bolile organice/legate de droguri, 
psihoza borderline este, de obicei, de scurtă durată şi 
este percepută ca mult mai înfricoşătoare pentru pacient 
şi extrem de diferită de experienţa sa obişnuită. Totuşi, 
pentru lumea din afară, manifestările psihozei în TPB 
pot fi nediferențiate, în formă acută, de experienţele psi- 
hotice ale celorlalte boli menţionate. Principala diferență 
este durata: spre deosebire de alte forme ale psihozei, în 
cazul persoanei borderline ruperea de realitate dispare 
după câteva ore sau zile, pe măsură ce ea revine la funcți- 
onarea sa obişnuită. 


MOZAICUL BORDERLINE 


În mod clar, TPB devine recunoscută de profesioniş- 
tii în sănătate mentală ca una dintre cele mai frecvente 
maladii psihice în această țară. Profesionistul trebuie să 
poată recunoaşte trăsăturile TPB pentru a trata eficace 

un număr mare de pacienți. Nespecialistul trebuie şi el să 
le poată recunoaşte, pentru a-i înțelege mai bine pe cei cu 
care îşi împarte viața. 

În timp ce digeră acest capitol, cititorul perspicace 
va observa că aceste simptome interacționează între 
ele; sunt mai puţin asemenea unor lacuri izolate şi mai 
degrabă ca nişte râuri care se alimentează unele pe altele, 
formând, în cele din urmă, fluvii care se revarsă apoi în 
golfuri sau oceane. De asemenea, sunt interdependente. 
Urmele adânci săpate de aceste diluvii emoționale afec- 
tează nu doar persoana borderline, ci şi părți ale culturii 
în care aceasta trăieşte. Cum se formează aceste urme în 
individ şi cum se reflectă ele în societatea noastră, vom 
explora în capitolele următoare. 


1 


RĂDĂCINILE SINDROMULUI BORDERLINE 


„Toate familiile fericite se aseamănă între 
ele. Fiecare familie nefericită, însă, este 
nefericită în felul ei.“ 

(din Ana Karenina, de Lev Tolstoi) 


Pentru Dixie Anderson n-a fost deloc uşor să crească. 
Tatăl ei era acasă rareori, iar când era, nu spunea prea 
multe. Ani de zile nici n-a ştiut cu ce se ocupă, ci doar 
că era plecat tot timpul. Margaret, mama lui Dixie, îl 
denumea „obsedat de muncă“. Pe parcursul copilăriei ei, 
Dixie a sesizat că mama ei îi ascundea ceva, deşi n-a fost 
niciodată sigură ce anume. 

Dar când Dixie a împlinit 11 ani, lucrurile s-au schim- 
bat. Era „precoce“, spunea mama ei, deşi Dixie nu era 
prea sigură la ce anume se referea. Tot ceea ce ştia era că, 
dintr-odată, tatăl ei stătea acasă mai mult ca niciodată 
până atunci şi, de asemenea, era mult mai atent. Dixie s-a 
bucurat de noua atenţie şi de noul sentiment de putere pe 
care îl avea asupra lui când el înceta s-o atingă. După ce el 
termina, făcea orice îi cerea. 

Cam în aceeaşi perioadă, Dixie a devenit brusc mai 
populară în prospera suburbie a oraşului Chicago, în 

care locuia familia. Puştii începuseră să-i ofere rezervele 
lor secrete de iarbă, iar câțiva ani mai târziu, ciuperci şi 
ecstasy. 

Gimnaziul era o pacoste. Jumătate din ziua de şcoală 
se bătea cu alți copii, care n-o suportau: ea era dură; ea 
avea prieteni şi droguri; ea era tare. Odată şi-a lovit chiar 
şi profesorul de ştiinţe, pe care îl considera un mare 
ticălos. Lui nu i-a picat bine şi s-a dus la director, care a 
exmatriculat-o. 

La vârsta de 13 ani s-a dus la primul ei psihiatru, care 
a diagnosticat-o ca hiperactivă şi i-a prescris câteva medi- 
camente, care n-au făcut-o să se simtă nici pe departe 
atât de bine cum o făcea iarba. S-a decis să fugă de acasă. 
Într-o noapte şi-a împachetat câteva lucruri, a luat un 
autobuz până la granița statului, şi-a ridicat degetul mare 
şi în câteva minute era în drum spre Las Vegas. 

În viziunea lui Margaret, orice ar fi făcut, cu Dixie 
ieşea întotdeauna la fel: fiica ei cea mare nu putea fi mul- 
țumită. În mod evident, Dixie moştenise genele tatălui 
ei, criticând în permanență felul în care arăta Margaret 
şi cum se îngrijea de gospodărie. Ea încercase totul pen- 
tru a slăbi — amfetamine, băutură, chiar şi operaţia de 
stomac —, dar nimic nu funcţionase. Fusese întotdeauna 
grasă şi aşa urma să rămână. 

Se întreba deseori de ce se căsătorise Roger cu ea. Era 
un bărbat frumos; nu înţelesese niciodată de ce o voise pe 
ea. După un timp devenise clar că n-o voia: pur şi simplu 
încetase să mai vină seara acasă. 

Dixie era singura lumină din viața lui Margaret. 
Cealaltă fiică a ei, Julie, era deja obeză la vârsta de cinci 
ani şi părea o cauză pierdută. Dar Margaret ar fi făcut 
orice pentru Dixie. S-a agăţat de fiica ei ca de un colac 
de salvare. Dar cu cât Margaret se agăța mai mult de ea, 
cu atât Dixie o respingea. A devenit şi mai pretențioasă, 
făcând scene cu pipete şi urlete în legătură cu greutatea 

mamei ei. Doctorii n-au putut s-o ajute cu nimic pe 
Margaret; spuneau că e maniaco-depresivă şi dependentă 
de alcool şi amfetamine. Ultima dată când Margaret a 
fost în spital, i-au administrat un tratament cu electroşo- 
curi. Acum, după ce Roger plecase, iar Dixie fugea mereu 
de acasă, lumea se prăbuşea. 

După câteva luni haotice în Vegas, Dixie a plecat la 
Los Angeles, repetând istoria din Vegas: i se promiseseră 
maşini, bani şi distracţie. Ce-i drept, a mers cu o grămadă 
de maşini, dar distracţia a fost mult mai rară. Prietenii ei 
erau nişte ratați şi uneori a trebuit să se culce cu un tip 
pentru a „împrumuta“ câţiva bani. Într-un final, nemai- 
având decât câţiva dolari în buzunar, s-a întors acasă. 

Dixie s-a întors pentru a descoperi că Roger plecase, 
iar mama ei se afla în ceața groasă a depresiei şi amorţe- 
lii induse de droguri. În această atmosferă sumbră, n-a 
durat mult până când Dixie a recurs iar la vechiul obicei 
de a consuma alcool şi droguri. La 15 ani fusese internată 
deja de două ori pentru abuz de substanţe şi era tratată 
de mai mulți terapeuţi. La 16 ani a rămas însărcinată cu 
un bărbat pe care-l cunoscuse cu doar câteva săptămâni 
înainte. S-a măritat cu el imediat după testul de sarcină. 

Şapte luni mai târziu, când s-a născut Kim, mariajul a 
început să se destrame. Soțul lui Dixie era un papă-lapte 
slab şi pasiv, care nu putea avea grijă nici de sine, deci cu 
atât mai puţin să ofere un cămin stabil copilului lor. 

Până când bebeluşul a împlinit şase luni, căsnicia se 
încheiase deja, iar Dixie şi Kim s-au mutat la Margaret. 
Atunci a început Dixie să fie obsedată de greutatea ei. Nu 
mânca zile în şir, apoi mânca enorm, pentru a vomita apoi 
totul la baie. Ceea ce nu putea scoate prin vomitat elimina 
în alte moduri: mânca laxativele de parcă erau bomboane. 
Făcea sport până transpira toată şi era prea epuizată pen- 
tru a se mai mişca. Kilogramele s-au redus, dar la fel şi 
sănătatea şi starea ei de dispoziție. Menstruaţia i s-a oprit; 

energia i-a scăzut; capacitatea de concentrare i-a slăbit. 
A devenit foarte deprimată în privinţa vieţii ei şi, pentru 
prima dată, sinuciderea părea o alternativă reală. 

Iniţial s-a simţit confortabil şi în siguranță când a fost 
internată din nou în spital, dar curând vechiul ei sine a 
revenit. În a patra zi încerca deja să-şi seducă doctorul; 
când el nu i-a răspuns, l-a ameninţat cu tot felul de răzbu- 
nări. A cerut privilegii în plus şi atenţie specială din par- 
tea asistentelor şi a refuzat să participe la activitățile din 
spital. 

La fel de brusc cum s-a dus la spital, s-a autodeclarat 
vindecată şi a cerut să fie externată la numai câteva zile 
de la internare. Pe parcursul anului următor a fost inter- 
nată în spital de mai multe ori. De asemenea, fusese şi la 
câţiva psihoterapeuţi, dar niciunul dintre ei nu părea să 
înțeleagă sau să ştie cum să-i trateze schimbările de dis- 
poziție dramatice, depresia, singurătatea, impulsivitatea 
cu bărbații şi drogurile. A început să se îndoiască de fap- 
tul că ar putea fi vreodată fericită. 

Nu după mult timp Margaret şi Dixie se certau din 
nou şi strigau una la cealaltă. Margaret parcă se vedea pe 
sine crescând din nou şi făcând aceleaşi greşeli. Nu mai 
suporta să vadă asta din nou. 

Tatăl lui Margaret fusese exact ca Roger, un bărbat 
singuratic şi nefericit, care avea puţin de-a face cu fami- 
lia lui. Mama ei condusese gospodăria cam cum o făcuse 
şi Margaret. Şi exact cum se agăța Margaret de Dixie, la 
fel se agățase şi mama ei de ea, încercând cu disperare 
să-i traseze fiecare pas. Margaret fusese hrănită cu ideile 
şi sentimentele mamei sale — şi mâncare suficientă pen- 
tru un batalion. Până la vârsta de 16 ani era serios obeză 
şi lua cantități mari de amfetamine, prescrise de medicul 
de familie pentru a-i inhiba apetitul. Până la vârsta de 20 
de ani, bea alcool şi lua Fiorinal pentru a se putea lăsa de 

Margaret n-a reuşit niciodată s-o mulțumească pe 
mama ei, mai ales că lupta constantă pentru control din- 
tre ele două se extinsese. Margaret n-a reuşit să-i mul- 
ţumească nici pe fiica sau soţul ei. Şi-a dat seama că nu 
fusese niciodată în stare să facă pe cineva fericit, nici 
măcar pe ea însăşi. Totuşi continuase să încerce să le facă 
pe plac unor oameni care nu fuseseră mulțumiți. 

Acum, că Roger plecase, iar Dixie era aşa de bolnavă, 
viaţa lui Margaret părea să se destrame. În cele din urmă, 
Dixie i-a spus mamei sale cum Roger a abuzat-o sexual. 
Iar Roger, înainte de a pleca, s-a lăudat cu toate femeile 
sale. În ciuda tuturor acestor lucruri, lui Margaret îi era 
încă dor de el. Ştia că era singur, ca şi ea. 

Dixie şi-a dat seama că era timpul să facă ceva în pri- 
vinţa chinurilor acestei familii autodistructive. Sau cel 
puţin în privinţa ei înseşi. Prioritatea principală ar fi o 
slujbă, ceva care să combată plictiseala implacabilă. Dar 
avea 19 ani, un copil de doi ani, fără soţ şi nu-şi termi- 
nase încă liceul. 

Cu impulsivitatea-i caracteristică, s-a înscris într-un 
program şcolar de echivalare a liceului, primindu-şi 
diploma în câteva luni. La câteva zile după ce a obținut 
diploma, a cerut împrumuturi şi burse pentru a urma o 
facultate. 

Margaret începuse să aibă grijă de Kim şi în multe pri- 
vinţe aranjamentul părea să aibă şanse să funcționeze: 
creşterea lui Kim îi dădea lui Margaret un sens în viaţă, 
Kim era crescută în familie, iar Dixie avea timp pentru 
noua ei misiune în viață. Dar curând sistemul a început 
să aibă fisuri: uneori Margaret se îmbăta prea tare şi era 
prea deprimată ca să fie de vreun ajutor. Când s-a întâm- 
plat acest lucru, Dixie a găsit o soluție simplă: a amenin- 
țat-o pe Margaret că i-o ia pe Kim. În mod evident, atât 
bunica, cât şi nepoata aveau nevoie disperată una de cea- 
laltă, astfel încât Dixie a putut să controleze total casa. 

Printre toate cele, Dixie a reuşit să-şi găsească timp 
pentru bărbaţi, deşi legăturile ei frecvente erau de scurtă 
durată. Ea părea să urmeze un tipar: ori de câte ori un 
bărbat începea să ţină la ea, se plictisea. Bărbații mai în 
vârstă, distanți — medici indisponibili, cunoştinţe căsă- 
torite, profesori — erau genul ei obişnuit, dar îi părăsea 
în clipa când îi răspundeau la flirturi. Bărbaţii tineri cu 
care se întâlnea erau toţi membri ai unei biserici care se 
opunea cu stricteţe sexului premarital. 

Dixie evita femeile şi nu avea prietene. Considera că 
femeile erau nevolnice şi neinteresante. Bărbații, cel 
puțin, aveau ceva substanță. Erau proşti dacă răspundeau 
flirturilor ei şi ipocriți dacă n-o făceau. 

Pe măsură ce a trecut timpul, cu cât Dixie avea mai 
multe succese în studiile sale, cu atât devenea mai înfri- 
coşată. Putea să-şi urmărească asiduu, aproape obsesiv, 
un anumit interes — şcoala, un anumit bărbat —, dar fie- 
care succes o făcea să aibă pretenţii şi mai mari, şi mai 
nerealiste. În ciuda notelor bune, exploda de furie şi ame- 
ninţa cu sinuciderea când avea rezultate sub aşteptările ei 
la câte un examen. 

În asemenea momente, mama ei încerca s-o conso- 
leze, dar Margaret devenise şi ea preocupată de sinu- 
cidere, iar rolurile se inversau adesea. Mama şi fiica se 
internau iarăşi în mod repetat în spital, încercând să-şi 
depăşească depresia şi abuzul de substanțe. 

Asemenea mamei şi bunicii sale, nici Kim nu-şi cunoş- 
tea prea bine tatăl. Uneori acesta venea în vizită; alteori 
se ducea ea la el, în casa în care stătea împreună cu mama 
lui. Întotdeauna părea încurcat în preajma ei. 

Cu o mamă detaşată şi o bunică ineficientă sau preo- 
cupată de propriile sale probleme, Kim a preluat contro- 
lul casei înainte de a împlini patru ani. O ignora pe Dixie, 
care îi răspundea ignorând-o la rândul ei. Dacă Kim făcea 
o scenă, Margaret se plia pe dorinţele ei. 


Casa era într-o stare constantă de haos. Uneori Margaret 
şi Dixie erau internate în spital în acelaşi timp, Margaret 
pentru problemele ei cu alcoolul, iar Dixie pentru bulimie. 
Atunci Kim se ducea acasă la tatăl ei, deşi el era incapabil să 
aibă grijă de ea şi o punea pe mama lui s-o îngrijească. 

La suprafață, Kim părea un copil ciudat de matur pen- 
tru vârsta ei de şase ani, în ciuda haosului din jurul ei. 
Pentru ea, ceilalţi copii erau doar „nişte puşti, fără expe- 
rienţa ei“. Nu credea deloc că tipul ei de maturitate era 
cumva deosebit: văzuse fotografii vechi ale mamei şi 
bunicii de când erau de vârsta ei, şi toate trei arătau la fel. 


PESTE GENERAȚII 


În multe privinţe, saga familiei Anderson este tipică 
pentru cazurile borderline: adesea, factorii care con- 
tribuie la sindromul borderline transcend generațiile. 
Genealogia TPB abundă adesea în probleme profunde şi 
de lungă durată, inclusiv sinucidere, incest, abuz de dro- 
guri, violență, pierderi şi singurătate. 

S-a observat că persoanele borderline au adesea mame 
borderline, care, la rândul lor, au avut mame borderline. 
Această predispoziţie ereditară la TPB ridică o serie de 
întrebări, precum: Cum se dezvoltă trăsăturile border- 
line? Cum sunt ele transmise în familie? Sunt într-adevăr 
transmise? 

În cadrul examinării rădăcinilor bolii, aceste întrebări 
reiterează dilema tradițională „natură sau cultură“ (ori 
temperament sau caracter). Cele două mari teorii privind 
cauzele TPB — una susținând origini în dezvoltare (psi- 
hologice), cealaltă, rădăcini constituţionale (biologice şi 
genetice) — reflectă această dilemă. 

Este, de asemenea, importantă şi o a treia catego- 
rie teoretică, ce se focalizează pe factori de mediu şi 
socioculturali, precum structura fragmentată şi rapidă a 

societății noastre, distrugerea familiei nucleare, rata spo- 
rită a divorțurilor, apelul tot mai mare la îngrijirea de zi 
nonparentală, mobilitatea geografică mai mare şi schim- 
barea tiparelor rolurilor de gen (vezi Capitolul 4). Deşi 
cercetarea empirică a acestor elemente de mediu este 
limitată, unii specialişti presupun că aceşti factori vor 
tinde să sporească prevalența TPB. 

Dovezile disponibile nu relevă nicio cauză defini- 
tivă — nici măcar un tip de cauze — ale TPB. La dezvolta- 
rea bolii contribuie, mai degrabă, o combinaţie de factori 
genetici, de dezvoltare, neurobiologici şi sociali. 


RĂDĂCINI GENETICE ȘI NEUROBIOLOGICE 


Studiile asupra familiilor sugerează că rudele de gradul 
întâi ale persoanelor cu borderline au riscuri de câteva ori 
mai mari decât restul oamenilor să prezinte semnele unei 
tulburări de personalitate, mai ales TPB. De asemenea, 
aceşti membri de familie apropiați au riscuri semnificativ 
mai mari să manifeste tulburări ale dispoziţiei, impulsu- 
lui şi abuzului de substanţe.! Este improbabil ca o singură 
genă să contribuie la TPB; mai degrabă, ca în cazul majo- 
rității afecțiunilor medicale, mai mulți cromozomi sunt 
activaţi sau inactivați — influenţaţi, probabil, de factorii de 
mediu — în dezvoltarea a ceea ce etichetăm drept TPB. 

Corelaţiile biologice şi anatomice cu TPB au fost 
demonstrate. În cartea noastră Sometimes I Act Crazy, dis- 
cutăm mai în detaliu cum anumite gene afectează neu- 
rotransmițătorii (hormoni ai creierului care transmit 


! Randy A. Sansone şi Lori A. Sansone, „The Families of Border- 
line Patients: The Psychological Environment Revisited“, Psychi- 


atry 6 (2009): 19-24. 

mesaje între celulele neuronale).2 Disfuncția unora dintre 
aceşti neurotransmiţători, cum ar fi serotonina, norepine- 
frina, dopamina şi alții, este asociată cu impulsivitatea, tul- 
burările de dispoziţie şi alte caracteristici ale TPB. Aceşti 
neurotransmițători afectează şi echilibrul adrenalinei şi al 
producției de steroizi din corp. Unele dintre genele care 
afectează aceşti neurotransmițători au fost asociate cu 
mai multe boli psihice. Totuşi, studii cu rezultate diferite 
demonstrează că mai multe gene (în conjuncție cu factori 
stresanți de mediu) contribuie la manifestarea celor mai 
multe afecțiuni medicale şi psihice. 

Abuzul frecvent de mâncare, alcool şi alte droguri al 
persoanei borderline — interpretat în mod tipic drept 
comportament autodistructiv — poate fi considerat, de 
asemenea, o încercare de automedicaţie a tumultului 
emoțional interior. Persoanele borderline descriu adesea 
un efect calmant al automutilării; în loc să simtă durere, 
ele trăiesc o uşurare care le alină sau o distragere a aten- 
tiei de la durerea psihologică interioară. Automutilarea, 
ca orice altă traumă fizică sau stres, poate avea ca rezul- 
tat eliberarea de endorfine — substanţe naturale ale cor- 
pului similare narcoticelor, ce uşurează durerile naşterii, 
ale traumelor fizice, ale alergării pe distanţe lungi şi ale 
altor activități stresante fizic. 

Modificările metabolismului şi morfologiei (structurii) 
creierului sunt, de asemenea, asociate cu TPB. Pacienţii 
borderline manifestă o hiperactivitate în acea parte a creie- 
rului asociată cu emoțiile şi impulsivitatea (zona limbică) 
şi o scădere a activității în aria care controlează gândi- 
rea raţională şi reglarea emoțiilor (cortexul prefrontal). 
(Dezechilibre similare sunt observate la pacienții care 


2  Jerold J. Kreisman şi Hal Straus, Sometimes I Act Crazy: Living 
with Borderline Personality Disorder (Hoboken, NJ: John Wiley & 
Sons, 2004): 13-15. 

suferă de depresie şi anxietate.) În plus, schimbările de 
volum ale acestor părți ale creierului sunt şi ele asociate cu 
TPB şi sunt corelate cu aceste modificări fiziologice.’ 

Aceste modificări din creier pot fi legate de o leziune 
cerebrală sau boală. Un procent semnificativ de pacienți 
borderline prezintă în istoricul lor o traumă cerebrală, 
encefalită, epilepsie, dizabilități de învățare, ADHD şi 
complicaţii ale sarcinii. Aceste anomalii sunt reflectate 
de neregularităţile undelor cerebrale (în EEG sau ence- 
falogramă), de disfuncțiile metabolice şi de reduceri ale 
volumului materiei cenușii şi albe. 

De vreme ce eşecul realizării unui ataşament sănătos 
părinte-copil poate avea ca efect ulterior patologia carac- 
terială, şi disfuncția cognitivă a copilului şi/sau a părin- 
telui poate obstrucționa relația. Dat fiind că ultimele 
cercetări sugerează foarte convingător că TPB poate fi, 
cel puțin parțial, moştenită, părintele şi copilul pot avea 
amândoi disfuncţii ale legăturii cognitive şi/sau emoţio- 
nale. O comunicare defectuoasă poate perpetua insecuri- 
tatea şi defectele afective şi de impuls care creează TPB. 


RĂDĂCINI ÎN DEZVOLTARE 


Teoriile dezvoltării privitoare la cauzele 'TPB se foca- 
lizează pe interacțiunile delicate dintre copil şi persoana 
de îngrijire, mai ales în primii ani de viață. Perioada de 
vârstă cuprinsă între 18 şi 30 de luni, când copilul începe 


3 Eric Lis, Brian Greenfield, Melissa Henry et al., „Neuroimaging 
and Genetics of Borderline Personality Disorder: A Review“, 
Journal of Psychiatry and Neuroscience 32 (2007): 162-173. 

1 Paul. Andrulonis, Bernard C. Glueck, Charles F. Stroebel et 
al., „Organic Brain Dysfunction and the Borderline Syndrome“, 
Psychiatric Clinics of North America 4 (1980): 47-66. 

eforturile de dobândire a autonomiei, este în mod special 
crucială. Unii părinți se opun în mod activ progreselor 
copilului către separare şi insistă, în schimb, pe o simbi- 
oză controlată, exclusivă, deseori sufocantă. La cealaltă 
extremă, alți părinți oferă doar un parentaj sporadic (sau 
sunt absenți) în timpul unei mari perioade de creştere a 
copilului, şi astfel nu oferă suficientă atenție şi validare 
emoțiilor şi experienţelor copilului. Oricare dintre extre- 
mele comportamentului parental — controlul comporta- 
mental exagerat şi/sau slaba implicare emoțională — poate 
duce la eşecul copilului de a-şi dezvolta un sentiment de 
sine pozitiv, stabil şi poate conduce la o nevoie constantă 
de ataşament şi la o teamă cronică de abandon. 

În multe cazuri, relația disfuncţională părinte-copil 
ia mai severa formă a pierderii parentale timpurii sau 
a separării traumatice prelungite, ori a ambelor. Ca 
şi în cazul lui Dixie, multe persoane borderline au un 
tată absent sau cu tulburări de ordin psihologic. Figura 
maternă primară (care uneori poate fi tatăl) tinde să 
fie haotică, deprimată şi să aibă propria psihopatologie 
semnificativă, deseori TPB. Istoricul familiei persoanei 
borderline este marcat adesea de incest, violență şi/sau 
alcoolism. În multe cazuri există o relaţie continuă ostilă 
sau combatantă între mamă şi copilul preborderline. 


TEORIA RELAȚIILOR CU OBIECTUL 
ȘI SEPARAREA-INDIVIDUAREA ÎN PRUNCIE 


Teoria relaţiilor cu obiectul, un model al dezvoltării 
bebeluşului, subliniază semnificaţia interacțiunilor copi- 
lului cu mediul său, prin opoziţie cu instinctele psihice 
interne şi pulsiunile biologice nelegate de senzațiile din 
afara lui. Conform acestei teorii, relaţiile copilului cu 
„obiectele“ (oameni şi lucruri) din mediul său determină 
funcționarea sa ulterioară. 

Modelul relaţiilor cu obiectul primare pentru fazele 
timpurii ale dezvoltării bebeluşului a fost creat de 
Margaret Mahler şi de colegii săi.5 Ei au postulat că pri- 
mele două luni de viaţă ale bebeluşului erau caracterizate 
de o opacitate totală față de orice în afară de sine (faza 
autistă). În timpul următoarelor patru sau cinci luni, 
numite faza simbiotică, el începe să-i recunoască pe cei- 
lalți din universul său, dar nu ca pe fiinţe separate, ci ca 
pe prelungiri ale lui însuşi. 

În următoarea perioadă de separare-individuare, ce se 
întinde pe parcursul vârstei de doi până la trei ani, copi- 
lul începe să se separe şi să se decupleze de persoana de 
îngrijire primară, începând să-şi formeze un sentiment 
separat al sinelui. Mahler şi alții consideră crucială pen- 
tru viitoarea sănătate mentală a copilului abilitatea lui de 
a trece cu succes prin această fază de dezvoltare. 

Pe parcursul întregii perioade de separare-individu- 
are, copilul aflat în dezvoltare începe să schiţeze grani- 
tele dintre sine şi ceilalți, sarcină complicată de două 
conflicte centrale — dorința de autonomie versus nevoia 
de apropiere şi dependenţă, şi frica de a fi înghițit versus 
frica de abandon. 

Un factor care complică lucrurile şi mai mult în 
această perioadă este acela că un copil aflat în dezvoltare 
tinde să perceapă fiecare individ din mediu ca pe două 
persoane separate. De exemplu, când mama este mângâ- 
ietoare şi sensibilă, ea este văzută ca fiind „atoatebună“. 
Când nu este disponibilă sau incapabilă să aline şi să 
mângâie, ea este percepută ca o mamă separată, „atoa- 
terea“. Când ea pleacă din câmpul lui vizual, copilul o 
percepe ca fiind anihilată, dispărută pentru totdeauna 
şi plânge pentru ca întoarcerea ei să-l scape de panică şi 


5 Margaret Mahler, Fred Pine şi Anni Bergman, The Psychological 
Birth of the Human Infant (New York: Basic Books, 1975). 

disperare. Pe măsură ce copilul se dezvoltă, acest „clivaj“ 
normal este înlocuit de o integrare mai sănătoasă a trăsă- 
turilor bune şi rele ale mamei, iar anxietatea de separare 
este înlocuită de cunoaşterea faptului că mama există 
chiar şi când nu este prezentă fizic şi că se va întoarce 
peste un timp — un fenomen cunoscut îndeobşte drept 
constanţa obiectului (vezi pagina 96). Depăşirea acestor 
pietre de hotar ale dezvoltării este guvernată de creierul 
aflat în dezvoltare al copilului, care poate sabota adapta- 
rea normală. 

Mahler împarte faza de separare-individuare în patru 
subfaze care se suprapun. 

Faza de diferenţiere (5-8 luni). În această etapă de 
dezvoltare, bebeluşul devine conştient de o lume diferită 
de mamă. Încep „zâmbetele sociale“ — o reacție la mediu, 
dar îndreptată în principal către mamă. Spre sfârşitul 
acestei faze, bebeluşul manifestă partea opusă a aceluiaşi 
răspuns — „anxietatea faţă de străin“ —, recunoaşterea 
oamenilor nefamiliari din mediu. 

Dacă relația cu mama este suportivă şi reconfortantă, 
reacțiile față de străini sunt caracterizate, în principal, de 
o mirare curioasă. Dacă relația nu este suportivă, anxieta- 
tea este mai pronunţată; copilul începe să împartă emoţi- 
ile față de alți indivizi în negative şi pozitive, bazându-se 
pe clivaj pentru a face față acestor emoții conflictuale. 

Faza de exersare (8—16 luni). Faza de exersare este 
marcată de capacitatea tot mai bună a copilului de a pleca 
de lângă mamă, mai întâi de-a buşilea, apoi mergând. 
Aceste scurte separări sunt punctate de reuniri frec- 
vente „de verificare“ şi „realimentare“, comportament ce 
demonstrează prima ambivalenţă a copilului față de auto- 
nomia sa în formare. 

Faza reapropierii (16-25 de luni). În faza reapropi- 
erii, lumea tot mai extinsă a copilului îl stimulează să-şi 
dea seama că el posedă o identitate separată de a celor 

din jurul lui. Reunirile cu mama şi nevoia aprobării ei 
îi întăresc conştientizarea că ea şi ceilalți sunt separați, 
oameni reali. Însă tocmai în această fază a reapropierii, 
copilul şi mama se confruntă cu conflicte ce vor deter- 
mina viitoarea vulnerabilitate la sindromul borderline. 

Rolul mamei în toată această perioadă este să încura- 
jeze copilul să experimenteze individuarea şi, în acelaşi 
timp, să-i ofere un rezervor constant şi suportiv de reali- 
mentare emoţională. Copilul normal de doi ani nu numai 
că dezvoltă o puternică legătură cu părinţii, ci şi învaţă 
să se separe temporar de ei mai degrabă cu tristeţe decât 
cu furie sau crize temperamentale. Când se reuneşte cu 
părintele, copilul este foarte probabil să se simtă atât feri- 
cit, cât şi furios din cauza separării. Mama grijulie empa- 
tizează cu copilul şi îi acceptă furia fără să se răzbune. 
După multe separări şi reuniri, copilul dezvoltă un senti- 
ment de sine de durată, iubire şi încredere față de părinți 
şi o ambivalență sănătoasă față de ceilalți. 

Însă mama unui copil preborderline tinde să răspundă 
copilului ei într-un mod diferit — fie respingând copi- 
lul prematur şi descurajând reunirea (poate din cauza 
propriei sale frici de apropiere), fie insistând să se agaţe 
de simbioză (poate din cauza propriei frici de abandon 
şi din nevoia ei de intimitate). În oricare dintre situaţii, 
copilul devine împovărat de o frică intensă de abandon 
şi/sau înghiţire, care-i sunt oglindite înapoi de fricile 
mamei. 

Ca urmare, copilul nu devine niciodată o ființă umană 
separată emoțional. Mai târziu în viaţă, incapacitatea 
persoanei borderline de a ajunge la intimitate în relați- 
ile personale reflectă acest stadiu al dezvoltării infantile. 
Când un adult borderline se confruntă cu apropierea, el 
poate învia din copilărie fie sentimentele devastatoare de 
abandon care urmau întotdeauna după încercările sale 
inutile de intimitate, fie sentimentul de sufocare dat de 

asfixierea constantă de către mamă. Sfidarea controlului 
mamei aduce riscul pierderii dragostei ei; satisfacerea ei 
aduce riscul pierderii de sine. 

Această frică de a fi înghiţit este bine ilustrată de 
T.E. Lawrence (Lawrence al Arabiei), care scrie, la vârsta 
de 38 de ani, despre teama lui de apropiere de mama sa 
dominatoare: „Mi-e groază ca ea să ştie totul despre sen- 
timentele, convingerile sau stilul meu de viață. Dacă ar 
şti, toate ar fi stricate; violate; nu mi-ar mai aparține“.6 

Faza constanţei obiectului (25—36 de luni). Până la 
finalul celui de-al doilea an de viață, presupunând că sta- 
diile anterioare de dezvoltare au progresat satisfăcător, 
copilul intră în faza constantei obiectului, în care el îşi 
dă seama că absența mamei (şi a altor persoane primare 
de îngrijire) nu înseamnă automat anihilarea ei. Copilul 
învaţă să tolereze ambivalenta şi frustrarea. Este conşti- 
entizată natura temporară a furiei mamei. De asemenea, 
copilul începe să înțeleagă că propria lui ură violentă n-o 
va distruge pe mamă. El începe să aprecieze conceptul de 
iubire necondiționată şi acceptare, dezvoltându-şi capaci- 
tatea de a împărți şi empatiza. Copilul devine mai recep- 
tiv față de tată şi de alții din mediu. Imaginea de sine 
devine mai bună, în ciuda aspectelor autocritice ale con- 
ştiinţei emergente. 

În toate aceste sarcini, copilul este ajutat de obiec- 
tele tranziționale — lucrurile consolatoare familiare 
(ursuleţi de pluș, păpuşi, păturici), care o reprezintă pe 
mamă şi sunt cărate pretutindeni de către copil pentru 
a-şi uşura separările. Forma, mirosul şi textura obiec- 
tului sunt reprezentări fizice ale mamei consolatoare. 
Obiectele tranziționale constituie unul dintre primele 


6 O scrisoare a lui T. E. Lawrence către Charlotte Shaw (18 august 
1927), citată de John E. Mack, A Prince of Our Disorder: The Life 
of T. E. Lawrence (Boston: Little, Brown, 1976): 31. 

compromisuri făcute de copil în negocierea conflictu- 
lui dintre nevoia de stabilire a autonomiei şi nevoia de 
dependenţă. În cele din urmă, în dezvoltarea normală, 
obiectul tranzițional este abandonat când copilul este 
capabil să internalizeze o imagine permanentă a figurii 
materne protectoare şi mângâietoare. 

Teoriile dezvoltării avansează ipoteza că persoana 
borderline nu reuşeşte niciodată să ajungă la acest sta- 
diu al constanţei obiectului. În schimb, ea rămâne fixată 
la un stadiu de dezvoltare anterior, în care clivajul şi alte 
mecanisme de apărare rămân pronunțate. 

Întrucât rămân blocate într-un efort continuu de atin- 
gere a constanţei obiectului, încrederii şi identităţii sepa- 
rate, adulţii borderline continuă să se bazeze pe obiecte 
tranziționale pentru liniştire. O femeie, de pildă, avea 
mereu la ea, în geantă, un articol cu citate ale psihiatrului 
său. Când era stresată, scotea articolul, pe care îl numea 
„păturica ei de siguranță“. Faptul că vedea numele docto- 
rului tipărit îi reîntărea existența lui, precum şi interesul 
şi grija lui permanente pentru ea. 

Şi prinţesa Diana se liniştea prin obiecte tranzițio- 
nale, păstrând o menajerie de 20 de animale de pluş — 
„familia mea“, cum le numea ea — la picioarele patului 
ei. După cum a observat iubitul ei James Hewitt, „stăteau 
aliniate circa 30 de animale de mângâiat — animale care 
o însoţiseră în copilărie, pe care le-a înghesuit în patul ei 
din Park House şi care o alinaseră, reprezentând o anu- 
mită siguranță“. Când pleca în călătorii, Diana îşi lua cu 
ea ursulețul de pluş preferat.” Când sunt duse la extrem, 
actele superstițioase, ritualizate pot reprezenta utiliza- 
rea borderline a obiectelor tranziționale. Jucătorul care 
foloseşte aceleaşi şosete sau refuză să se bărbierească 


7 SallyB. Smith, Diana in Search of Herself (New York: Random 


House, 1999): 38. 


înaintea meciului, de exemplu, poate fi pur şi simplu 
înclinat spre superstiţiile care predomină în sporturi; 
când asemenea comportamente sunt repetate compulsiv 
şi inflexibil, afectând funcţionarea de rutină, doar atunci 
persoana trece granița sindromului borderline. 


CONFLICTELE COPILĂRIEI 


Sentimentul emergent al copilului de constanță a 
obiectului este provocat sistematic de progresul trece- 
rii prin etapele cruciale ale dezvoltării. Țâncul care abia 
începe să umble, captivat de poveştile pline de perso- 
naje în totalitate bune sau în totalitate rele, se întâlneşte 
cu numeroase situații în care foloseşte clivajul ca strate- 
gie de ajustare (coping) principală. (Albă-ca-Zăpada, de 
exemplu, poate fi concepută doar ca fiind atoatebună, iar 
diabolica regină ca fiind atoaterea; povestea nu stârneşte 
simpatie pentru o regină care poate fi produsul unei 
copilării haotice şi nici critici față de colaborarea eroinei 
cu şapte tipi scunzi!) Deşi acum are încredere în prezența 
permanentă a mamei, copilul aflat în creştere trebuie 
totuşi să se confrunte cu frica de a-i pierde dragostea. 
Copilul de patru ani care este certat fiindcă a fost „rău“ se 
poate simţi amenințat cu retragerea dragostei mamei; el 
nu poate concepe încă posibilitatea ca mama să-şi poată 
exprima propriile frustrări fără legătură cu propriul lui 
comportament. Şi nici nu a învăţat deocamdată că mama 
poate fi furioasă pe el şi să-l iubească la fel de mult în ace- 
laşi timp. 

În cele din urmă, copiii se confruntă cu anxietatea 
de separare la începerea şcolii. „Fobia de şcoală“ nu este 
nici o fobie reală, nici legată exclusiv de şcoala în sine, 
ci reprezintă o interacţiune între anxietatea copilului şi 
reacţiile părinţilor, care pot întări dependenţa copilului 
prin propria lor ambivalenţă față de separare. 

CONFLICTELE ADOLESCENTULUI 


Procesul de separare-individuare este repetat la ado- 
lescenţă, când problemele identității şi apropierii de cei- 
lalți devin din nou preocupări vitale. Atât în timpul fazei 
de reapropiere din copilărie, cât şi în cea din adolescenţă, 
principalul mod de relaționare al copilului este nu atât 
acțiunea, cât reacţiunea față de ceilalți, în special față de 
părinți. Dacă băieţelul sau fetița de doi ani încearcă să 
stârnească aprobarea şi admiraţia părinților formându-şi 
identitatea prin imitarea lor, adolescentul încearcă să-şi 
imite egalii sau adoptă comportamente conştient dife- 
rite — chiar opuse — de cele ale părinţilor. În ambele sta- 
dii, comportamentul copilului se bazează mai puţin pe 
nevoile interne determinate independent, ci mai degrabă 
pe reacția la persoanele semnificative din mediul apro- 
piat. Prin urmare, comportamentul devine mai degrabă o 
căutare în direcţia descoperirii identității decât o întărire a 
unei identități deja stabilite. 

Un adolescent nesigur poate rumina la nesfârşit gân- 
duri de tipul „mă iubeşte, nu mă iubeşte“ despre prietena 
lui. Eşecul integrării acestor emoții pozitive şi negative, 
şi cel al formării unei percepții ferme şi coerente despre 
ceilalți duc la continuarea clivajului ca mecanism defen- 
siv. Eşecul adolescentului de a menţine constanța obiec- 
tului are ca efect probleme ulterioare în crearea unor 
relaţii de susținere, coerente şi de încredere, în formarea 
unui sentiment profund al identităţii şi în tolerarea anxi- 
etății şi frustrării. 

Adesea, familii întregi adoptă un sistem borderline de 
interacțiune, în care identitățile nediferenţiate ale mem- 
brilor familiei alternează fuzionarea cu separarea unora 
de celelalte. Melanie, fiica adolescentă a unei asemenea 
familii, se identifica îndeaproape cu mama sa deprimată 
cronic, care se simţea abandonată de soțul afemeiat. 

Cum soțul era adesea plecat de acasă, iar ceilalți copii 
erau mult mai mici, mama s-a agăţat de fiica ei adoles- 
centă, povestindu-i detalii intime ale căsniciei sale nefe- 
ricite şi invadându-i intimitatea cu întrebări intruzive 
despre prietenii şi activităţile ei. Sentimentele Melaniei 
de responsabilitate pentru fericirea mamei ei au sporit 
până într-acolo încât nu mai putea avea grijă de propri- 
ile nevoi. Chiar a ales o facultate din apropiere, pentru a 
putea locui acasă. În cele din urmă, Melanie a dezvoltat 
anorexie nervoasă, care a devenit principalul ei meca- 
nism de a se simți în control, independentă şi alinată. 

În mod similar, mama Melaniei se simţea responsa- 
bilă şi vinovată pentru boala fiicei sale. Mama îşi căuta 
alinarea prin cheltuieli extravagante (pe care le ascundea 
de soţul ei), plătind apoi facturile cu bani furați din con- 
tul bancar al fiicei sale. Mama, tatăl şi fiica erau prinşi 
într-o mocirlă familială disfuncţională, cu care nu doreau 
să se confrunte şi din care nu erau capabili să iasă. În ase- 
menea cazuri, tratamentul sindromului borderline poate 
necesita tratarea întregii familii (vezi Capitolul 7). 


TRAUMELE 


Traumele majore — pierdere parentală, neglijare, res- 
pingere, abuz fizic sau sexual — din primii ani de dez- 
voltare pot spori probabilitatea de TPB la adolescență și 
maturitate. Într-adevăr, istoriile de caz ale pacienților 
borderline sunt, de obicei, câmpuri de luptă dezolante, 
marcate de cămine destrămate, abuz cronic şi privațiune 
emoțională. 

Norman Mailer a descris efectul părintelui absent 
asupra lui Marilyn Monroe, care nu şi-a cunoscut nicio- 
dată tatăl. Deşi absența lui va contribui la instabilitatea ei 
emoţională de mai târziu, ea va fi, în mod ironic, şi una 
dintre forțele motivaționale ale carierei ei: 

De obicei, marii actori descoperă că au talent mai întâi 
prin căutarea disperată a unei identități. Nu se mulţu- 
mesc cu o identitate obişnuită şi nu-i împinge o dispe- 
rare obişnuită. Forța care propulsează un mare actor în 
tinerețea sa este ambiția nebunească. Nelegitimitatea şi 
nebunia sunt naşii marelui actor. Un copil căruia îi lip- 
seşte unul din părinți este un proiect în căutarea iden- 
tității şi devine rapid un candidat la actorie (dat fiind 
că cel mai creativ mod de a descoperi o identitate nouă 
şi posibilă este prin potrivirea unui rol).8 


La fel, prinţesa Diana, respinsă de mamă şi crescută 
de un tată rece şi retras, prezenta caracteristici similare. 
„Am crezut întotdeauna că Diana ar fi fost o actriță foarte 
bună, pentru că juca orice rol îşi alegea“, spunea fosta ei 
bonă Mary Clarke.” 

Crescută într-un orfelinat mai mulți ani în prima copi- 
lărie, Marilyn a trebuit să înveţe să supraviețuiască cu un 
minimum de dragoste şi atenție. Imaginea sa de sine a 
suferit cel mai mult şi a condus-o la comportamentul ei 
manipulativ cu iubiții de mai târziu. În cazul Dianei, „sen- 
timentele ei adânci de lipsă de valoare“ (în termenii elo- 
giatori ai fratelui său Charles) i-au împiedicat relațiile cu 
bărbaţii. „Întotdeauna i-am ținut [pe iubiţi] la distanţă, 
credeam că nu sunt decât o pacoste — şi nu mă puteam des- 
curca emoțional cu asta. Credeam că eram dusă cu pluta.“10 

Desigur, nu toţi copiii care sunt traumatizaţi sau 
abuzaţi devin adulți borderline; şi nici toți adulții bor- 
derline nu au în istoria lor de viață traume sau abuzuri. 


8 Norman Mailer, Marilyn: A Biography (New York: Grosset 
& Dunlop, 1973): 86. 

9 The Mail on Sunday (1 iunie 1986), citat în Sally B. Smith 
(1999): 10. 

10 Andrew Morton, Diana: Her True Story—In Her Own Words (New 
York: Simon & Schuster, 1997): 33-34. 


Mai mult, studiile efectelor traumelor din copilărie se 
bazează pe inferenţe făcute din povestirile adulților şi nu 
pe studii longitudinale ce urmăresc copiii de mici până 
la maturitate. În fine, alte studii au demonstrat exis- 
tența unor forme mai puțin extreme de abuz în istoria 

de viață a persoanelor borderline, în special neglijare 
(uneori din partea tatălui) şi o legătură maritală strânsă, 
rigidă, care exclude susținerea şi protecţia adecvate pen- 
tru copil.1!! 12 13 Cu toate acestea, mare parte din dovezile 
anecdotice şi statistice demonstrează că există o legătură 
între diferite forme de abuz, neglijare şi TPB. 


NATURĂ VERSUS CULTURĂ 


Dilema „natură — cultură“ este, desigur, una înde- 
lungată şi controversată, ce se aplică multor aspecte ale 
comportamentului uman. Suferi de TPB din cauza desti- 
nului biologic moştenit de la părinţi sau din cauza modu- 
lui în care părinții au gestionat — sau nu — creşterea 
ta? Semnele biochimice şi neurologice ale bolii au cau- 
zat-o, sau acestea sunt cauzate de către boală? De ce unii 
oameni dezvoltă TPB în ciuda unei creşteri aparent sănă- 
toase? De ce alții, împovărați de un trecut plin de traume 
şi abuzuri, nu fac boala? 


H John G. Gunderson, John Kerr şi Diane Woods Englund, „The 
Families of Borderlines: A Comparative Study“, Archives of Gen- 
eral Psychiatry 37 (1980): 27-33. 

12 Hallie Frank şi Joel Paris, „Recollections of Family Experience 
in Borderline Patients“, Archives of General Psychiatry 38 (1981): 
1031-1034. 

13 Ronald B. Feldman şi Herta A. Gunman, „Families of Borderline 
Patients: Literal-Minded Parents, Borderline Parents, and 
Parental Protectiveness“, American Journal of Psychiatry 141 
(1984): 1392-1396. 

Aceste dileme de tip „oul sau găina“ pot conduce la 
presupoziţii false. De exemplu, pe baza teoriilor dezvol- 
tării s-ar putea conchide că direcţia cauzală este strict de 
sus în jos; adică, o mamă rece, detaşată, va produce un 
copil borderline nesigur. Dar relaţia ar putea fi mai com- 
plexă şi mai interactivă decât atât: un bebeluş cu colici, 
nereceptiv şi neatrăgător poate genera dezamăgire şi 
detaşare la mamă. Indiferent care este primul, ambii con- 
tinuă să interacționeze şi să perpetueze tiparele inter- 
personale, care pot dura mulţi ani şi se pot extinde la 
alte relaţii. Efectele liniştitoare ale altor factori — un tată 
suportiv, familie şi prieteni înțelegători, educație superi- 
oară, abilități fizice şi mentale — vor ajuta la determina- 
rea sănătăţii emoţionale de fond a individului. 

Deşi nu există dovezi care să demonstreze existența 
unei gene specifice a TPB, oamenii pot moşteni vulne- 
rabilități cromozomiale care ulterior îşi găsesc expresia 
printr-o anumită boală, în funcţie de diferiţi factori — 
frustrări şi traume din copilărie, anumite evenimente 
stresante de viață, nutriție sănătoasă, acces la îngrijiri 
medicale şi aşa mai departe. Aşa cum unii au postulat că 
defectele biologice moştenibile ale metabolismului alco- 
olului în corp pot fi asociate cu tendința unui individ de 
a dezvolta alcoolism, la fel poate că există o predispoziţie 
genetică pentru TPB, ce implică o slăbiciune biologică a 
stabilizării dispoziției şi impulsurilor. 

Aşa cum multe persoane învaţă că trebuie să respingă 
modul de gândire în alb şi negru de tip „ori-ori“, la fel 
şi cercetătorii încep să considere că cel mai probabil 
model pentru TPB (şi pentru majoritatea bolilor medi- 
cale şi psihice) admite multipli factori determinanţi — 
natură şi cultură — care conlucrează şi interacționează 
simultan. Personalitatea borderline este o tapiserie 
complexă, bogat brodată cu nenumărate fire întrepă- 

SOCIETATEA BORDERLINE 


Fără vedenie de prooroc poporul e fără stăpân. 
(Pilde 29:18) 


Statele sunt ca oamenii; se dezvoltă din 
caracterul oamenilor. 
(din Republica, de Platon) 


Încă de la început, Lisa Barlow nu putea face nimic 
bine. Fratele ei mai mare fusese băiatul de aur: note 
bune, politicos, atletic, perfect. Sora ei mai mică, ce avea 
astm, fusese şi ea înconjurată în permanență de atenţie. 
Lisa nu fusese niciodată suficient de bună, mai ales în 
ochii tatălui ei. Îşi amintea cum el le reamintea constant 
celor trei copii ai lui că începuse de la zero, că părinţii lui 
nu avuseseră bani, că nu le păsase de el şi beau prea mult. 
Dar el triumfase. Îşi croise drumul făcând liceu, facultate 
şi primind câteva promovări la o bancă națională de 
investiţii. În 1999 făcuse o avere pe piaţa acţiunilor de pe 
internet, doar pentru a o pierde un an mai târziu după 
câteva decizii profesionale greşite. 

Cele mai vechi amintiri ale Lisei erau cu mama ei 
zăcând pe canapea bolnavă sau cu dureri şi ordonându-i 

Lisei să facă una sau alta din treburile casei. Lisa a încer- 
cat din greu să aibă grijă de mama ei şi s-o convingă să 
nu mai ia analgezicele şi tranchilizantele care păreau s-o 
facă atât de confuză şi distantă. 

Lisa credea că dacă ea ar fi fost suficient de bună, nu 
numai că ar fi făcut-o pe mamă să se simtă mai bine, ci 
l-ar fi mulțumit şi pe tatăl ei. Deşi notele ei erau întot- 
deauna excelente (chiar mai bune decât ale fratelui ei), 
tatăl ei îi desconsidera realizările: materia fusese prea 
uşoară sau ar fi putut să ia mai mult de 9+ sau —10. La 
un moment dat, s-a gândit că ar vrea să se facă medic, dar 
tatăl ei a convins-o că nu ar reuşi niciodată. 

În copilăria şi adolescența ei, familia Barlow s-a mutat 
constant după slujbele sau promovările urmărite de tatăl 
ei. Din Omaha în St. Louis, la Chicago şi, în final, la New 
York. Lisa ura aceste mutări, iar ulterior şi-a dat seama că 
o disprețuise pe mama ei că nu se opusese niciodată. La 
fiecare câțiva ani, Lisa era făcută pachet şi trimisă ca un 
bagaj într-un nou oraş ciudat, unde se înscria la o şcoală 
nouă, cu noi elevi ciudaţi. (Ani de zile mai târziu, îi 
povestea terapeutului ei că se simţea „ca o victimă răpită 
sau ca o sclavă“ în toate aceste experiențe.) Când familia 
a ajuns la New York, Lisa era la liceu. S-a jurat să nu-şi 
mai facă niciun fel de prieten, pentru a nu mai fi nevoită 
să-şi ia la revedere din nou. 

Familia s-a mutat într-o casă elegantă dintr-o subur- 
bie elegantă a New Yorkului. Desigur, casa era mai mare 
şi peluza mult mai bine tunsă, dar asta nu compensa pri- 
eteniile pe care le lăsase în urmă. Tatăl ei venea arareori 
seara acasă, iar când o făcea, era târziu, începea să bea 
şi să le înjure pe Lisa şi pe mama ei că nu făceau nimic 
toată ziua. Când tatăl ei bea prea mult, devenea violent, 
lovindu-şi uneori copiii mai tare decât intenţionase. Cel 
mai înfricoşător moment dintre toate era când el era beat 
şi mama lor ameţită de analgezice; atunci nu mai exista 

nimeni care să aibă grijă de familie, cu excepţia Lisei, iar 
ea nu suporta acest lucru. 

În 2000 totul a început să se destrame. Firma tatălui 
ei (sau însuşi tatăl ei, Lisa nu fusese niciodată sigură) 
pierduse cumva totul când piaţa acțiunilor s-a prăbu- 
şit. Tatăl ei era brusc în pericol de a-şi pierde slujba, şi 
dacă ar fi făcut-o, familia ar fi trebuit să se mute din nou, 
într-o casă mai mică dintr-un cartier mai puțin dezirabil. 
El părea să dea vina pe familie şi în special pe Lisa. Apoi, 
într-o dimineaţă însorită din septembrie 2001, Lisa a 
coborât scările şi l-a găsit pe tatăl său întins pe canapea, 
cu lacrimile şiroindu-i pe obraji. Dacă n-ar fi fost mah- 
mur după beţia din seara precedentă, ar fi fost ucis în 
biroul său de la World Trade Center. 

Luni întregi după aceea, tatăl ei a fost neputincios şi 
mama la fel. În cele din urmă au divorțat şase luni mai 
târziu. În această perioadă, Lisa s-a simțit pierdută şi izo- 
lată. Era asemănător cu ceea ce simţise la ora de biologie, 
când privea în clasă şi observa că ceilalți copii se uitau 
prin microscoape, îşi luau notițe, aparent ştiind exact ce 
au de făcut, în timp ce ei i se făcea greață, neînţelegând 
prea bine ce se aşteaptă de la ea şi simțindu-se prea speri- 
ată ca să ceară ajutor. 

După o vreme, pur şi simplu a încetat să mai încerce. 
La liceu a început să iasă cu „puștii nepotriviţi“. S-a asigu- 
rat că părinții ei îi vedeau şi le remarcau hainele ciudate. 
Trupul multora dintre prietenii ei era acoperit — aproape 
complet — cu tatuaje şi piercing-uri, iar salonul de tatu- 
aje local a devenit o a doua casă şi pentru Lisa. 

Întrucât tatăl ei a insistat că n-ar putea reuşi să devină 
medic, a ales meseria de asistentă medicală. La prima ei 
slujbă dintr-un spital, a întâlnit un „spirit liber“, care voia 
să-şi folosească abilităţile de asistent în medii sociale defa- 
vorizate. Lisa a fost încântată de el şi s-au căsătorit curând 
după ce s-au cunoscut. Băutul lui „social“ s-a accentuat pe 


1 ( ) 6 TE URĂSC - NU MĂ PĂRĂSI 


măsură ce lunile au trecut şi a început s-o lovească. Agresată 
şi bătută, Lisa a considerat că este vina ei — ea pur şi simplu 
nu era suficient de bună, nu-l putea face fericit. Spunea că 
nu avea prieteni pentru că n-o lăsa el, dar în adâncul ei ştia 
că motivul era mai degrabă propria frică de apropiere. 

S-a simţit uşurată când, într-un final, el a părăsit-o. Îşi 
dorise despărțirea, dar nu putuse tăia cordonul ombilical 
ea însăşi. Însă după uşurare a venit frica: „Acum ce fac?“. 

Din banii obținuți la divorţ şi salariul ei, Lisa avea 
suficient cât să se întoarcă la şcoală. De data aceasta era 
hotărâtă să devină medic. Şi, spre şocul tatălui ei, a fost 
acceptată la o facultate de medicină. Începuse să se simtă 
din nou bine, apreciată şi respectată. Dar îndoielile de 
sine i-au revenit în facultate. Profesorii îi spuneau că este 
prea lentă, neîndemânatică la proceduri simple, dezor- 
ganizată. O criticau că nu recomandă analizele adecvate 
sau că nu primeşte la timp analizele de laborator. Doar 
cu pacienţii se simțea în largul ei — cu ei putea fi cine tre- 
buia să fie: bună şi plină de compasiune când era nevoie 
sau dură şi solicitantă când era cazul. 

Lisa s-a confruntat şi cu o serie de prejudecăți la facul- 
tatea de medicină. Era mai în vârstă decât majoritatea 
celorlalți studenți, avea o educaţie foarte diferită şi era 
femeie. Mulţi pacienţi o strigau „soră“, iar unii dintre 
pacienţii bărbați nu voiau o „doctoriță“. Era rănită şi furi- 
oasă, căci, la fel ca părinţii ei, societatea şi instituțiile 
sale i-au răpit demnitatea. 


CULTURA ÎN DEZINTEGRARE 


Teoriile psihologice capătă o dimensiune diferită când 
sunt privite în lumina culturii şi perioadei de timp din care 
provin. La începutul secolului al XX-lea, de pildă, când 

Freud formula sistemul ce va deveni temelia gândirii psi- 
hiatrice moderne, contextul cultural era o societate victo- 
riană structurată formal. Teoria lui potrivit căreia originea 
primară a nevrozei o reprezenta refularea gândurilor şi 
emoțiilor inacceptabile — agresive şi mai ales sexuale — 
era perfect logică în acest context social aşa de strict. 
Acum, peste 100 de ani mai târziu, instinctele agresive 
şi sexuale sunt exprimate mult mai deschis, iar mediul 
social este mult mai confuz. În civilizația occidentală 
modernă este mult mai ambiguu ceea ce înseamnă să fii 
bărbat sau femeie decât în Europa începutului de secol 
XX. Structurile sociale, economice şi politice sunt mai 
puţin fixe. Familia şi rolurile culturale sunt mai puțin 
definite şi însuşi conceptul de „tradițional“ este neclar. 
Deşi factorii sociali pot să nu fie o cauză directă a 
TPB (sau a altor forme de boală mentală), ei constituie, 
cel puţin, influenţe indirecte importante. Factorii soci- 
ali interacționează cu TPB în mai multe moduri, care nu 
pot fi trecute cu vederea. Întâi, dacă originea patologiei 
borderline se află devreme în viaţă — şi multe dovezi o 
indică —, atunci este probabil ca o sporire a patologiei 
să fie legată de schimbarea tiparelor sociale ale structurii 
familiei şi ale interacțiunii părinte-copil. În această pri- 
vință, merită să examinăm schimbările sociale din zona 
tiparelor creşterii copiilor, a stabilităţii vieții de familie şi 
În al doilea rând, schimbările sociale de natură mai 
generală au un efect de exacerbare asupra oamenilor care 
suferă deja de sindromul borderline. Lipsa de structură 
a societății americane, de exemplu, este extrem de difi- 
cil de gestionat pentru persoanele borderline, dat fiind 
că ei au o imensă problemă în crearea structurii pentru 
ei înşişi. Modificarea rolurilor femeilor (carieră versus 
casnică, de pildă) tinde să agraveze problemele de iden- 
titate. Într-adevăr, unii cercetători atribuie prevalența 

TPB printre femei acestui conflict de rol social, atât de 
răspândit în societatea noastră. Severitatea sporită a TPB 
în aceste cazuri poate fi transmisă generaţiilor viitoare, 
la rândul ei, prin interacţiunile părinte-copil, multipli- 
cându-şi efectele în timp. 

În al treilea rând, recunoaşterea tot mai mare a tulbu- 
rărilor de personalitate în general şi a personalității bor- 
derline în special poate fi considerată un răspuns natural 
şi inevitabil la cultura noastră contemporană — sau o 
expresie a ei. După cum nota Christopher Lasch în The 
Culture of Narcissism: 


Orice societate îşi reproduce cultura — normele, 
presupoziţiile subiacente, modurile de organizare a 
experienţei — în individ în forma personalității. După 
cum spunea Durkheim, personalitatea este individul 
socializat.! 


Pentru mulți, cultura americană şi-a pierdut contac- 
tul cu trecutul şi rămâne ruptă de viitor. Valul progrese- 
lor tehnologice şi al informaţiei, care a înghițit sfârşitul 
secolului al XX-lea şi începutul secolului al XXI-lea, 
implicând computere, tablete, telefoane mobile şi aşa 
mai departe, necesită adesea o mai mare angajare a indi- 
vidului în studiu şi practică solitară, sacrificând astfel 
ocaziile de interacţiune socială reală. Într-adevăr, preo- 
cuparea — unii ar spune obsesia — pentru computere şi 
alte dispozitive digitale, în special a tinerilor, şi folosi- 
rea lor pentru ceea ce este numit îndeobşte „media soci- 
ală“ (Facebook, MySpace, Twitter, YouTube etc.) pot 
avea ca rezultat, în mod ironic, mai mult egocentrism 
şi mai puţină interacțiune fizică; trimiterea de SMS-uri, 


1 Christopher Lasch, The Culture of Narcissism (New York: 


WW. Norton, 1978): 34. 

postarea pe bloguri, postările şi trimiterea de mesaje 

pe Twitter, toate evită contactul vizual. Rata sporită a 
divorțurilor, folosirea tot mai pronunțată a centrelor de 
îngrijire de zi şi o mobilitate geografică mai mare au con- 
tribuit toate la o societate căreia îi lipseşte constanța şi 
încrederea. Relaţiile personale, intime, de durată devin 
dificile sau imposibil de realizat, consecințele fiind sin- 
gurătatea profundă, egocentrismul, vidul interior, anxie- 
tatea, depresia şi pierderea stimei de sine. 

Sindromul borderline reprezintă un răspuns patologic 
la aceste tipuri de stres. Fără o sursă exterioară de stabili- 
tate şi validare a valorii personale, simptomele borderline 
ale gândirii în alb şi negru, autodistructivitatea, schim- 
bările de dispoziţie extreme, impulsivitatea, relaţiile difi- 
cile, sentimentul lezat al identității şi furia devin reacţii 
de înţeles față de tensiunile culturii noastre. Trăsăturile 
borderline, care pot fi prezente într-o anumită măsură la 
toți oamenii, sunt stimulate — poate chiar înmulțite — 
pe scară largă de către condiţiile sociale dominante. 
Redactorul Louis Sass de la New York Times spunea: 


Probabil că fiecare cultură are nevoie de propriii ţapi 
ispăşitor, ca expresie a relelor societății. Aşa cum 
istericii din vremea lui Freud exemplificau refularea 
sexuală a epocii, la fel şi persoana borderline, a cărei 
identitate este clivată în multe bucăți, reprezintă frac- 
turarea unității stabile din societatea noastră.? 


Deşi înţelepciunea convenţională presupune că pato- 
logia borderline a sporit în ultimele câteva decenii, unii 
psihiatri cred că simptomele erau la fel de frecvente 
şi la începutul secolului al XX-lea. Ei afirmă că ceea ce 


2 Louis Sass, „The Borderline Personality“, New York Times 
Magazine (12 august 1982): 13. 

s-a schimbat nu este prevalența bolii, ci faptul că acum 
este identificată şi definită oficial, astfel încât este doar 
diagnosticată mai frecvent. Chiar şi unele din cazu- 

rile de început ale lui Freud, examinate din perspectiva 
criteriilor curente, ar putea fi diagnosticate azi ca perso- 
nalități borderline. 

Însă această posibilitate nu diminuează cu nimic 
importanța numărului în creştere de pacienţi border- 
line care ajung în cabinetele psihiatrilor şi a recunoaş- 
terii tot mai largi a caracteristicilor borderline în cadrul 
populaţiei generale. De fapt, motivul principal datorită 
căruia a fost identificată şi acoperită pe larg în literatura 
clinică este prevalența sa, atât în context terapeutic, cât şi 
în cultura publică. 


COLAPSUL STRUCTURII: 
0 SOCIETATE FRAGMENTATĂ 


Puțini ar contrazice ideea că societatea a devenit mult 
mai fragmentată de la sfârşitul celui de-al Doilea Război 
Mondial încoace. Structurile familiale stabile timp de 
decenii — familia nucleară, familia extinsă, gospodăriile 
întreținute din veniturile unui singur membru, stabili- 
tatea geografică — au fost înlocuite de o mare varietate 
de tipare, mişcare şi tendinţe. Rata divorțurilor a crescut 
exploziv. Abuzul de droguri şi alcool, precum şi neglija- 
rea şi abuzul copiilor au atins cote uriaşe. Crima, tero- 
rismul şi asasinatul politic au devenit larg răspândite, 
ajungând uneori un lucru obişnuit. Perioadele de incer- 
titudine economică, ilustrate de caruselul boom-urilor şi 
crizelor, au devenit regula, nu excepţia. 

Unele dintre aceste schimbări pot fi legate de eşe- 
cul societăţii de a atinge un fel de „reapropiere socială“. 

După cum spuneam în Capitolul 3, în timpul fazei de 
separare-individuare copilul mic se aventurează să 

se îndepărteze de mamă cu precauţie, dar revine la 

ea pentru căldura liniştirii, familiaritate şi acceptare. 
Întreruperea acestui ciclu de reapropiere are adesea ca 
rezultat lipsa de încredere, relații tulburate, vid interior, 
anxietate şi o imagine de sine incertă — caracteristici 
specifice sindromului borderline. În mod similar, cul- 
tura contemporană poate fi considerată ca împiedicând 
o „reapropiere socială“ sănătoasă, prin obstrucţionarea 
accesului la ancore de confort. Această perturbare n-a 
fost niciodată mai evidentă decât în primul deceniu al 
secolului al XXI-lea, traversat de colaps economic, rece- 
siune, pierderea slujbelor, falimente şi aşa mai departe. 
În majoritatea zonelor ţării, nevoia de două venituri pen- 
tru păstrarea unui standard decent de trai a forțat mulți 
părinţi să transfere altora îndatoririle lor parentale; con- 
cediul plătit de îngrijire a copilului pentru proaspeţii 
părinți sau creşele organizate la locul de muncă sunt rela- 
tiv rare şi aproape întotdeauna limitate. Slujbele, ca şi 
presiunile sociale şi economice încurajează mutări frec- 
vente, iar această mobilitate geografică, la rândul ei, ne 
scoate din rădăcinile noastre stabilizatoare, aşa cum s-a 
întâmplat în cazul familiei Lisei. Ne pierdem (sau ne-am 
pierdut deja) confortul proximității familiei şi al rolurilor 
sociale coerente. 

Când accesoriile obişnuinţei dispar, ele pot fi înlocuite 
de un sentiment de abandon sau derivă în ape necunos- 
cute. Copiilor noştri le lipsesc sentimentul trecutului şi 
cel de apartenență — al unei prezenţe ancorate în lume. 
Pentru a-şi forma sentimentul de control şi de familia- 
ritate confortabilă într-o societate alienantă, individul 
poate recurge la o gamă largă de comportamente pato- 
logice — dependenţă de substanţe, tulburări alimentare, 
comportamente antisociale etc. 

Eşecul societăţii de a oferi reapropierea care aduce 
legături liniştitoare, stabilizatoare este reflectat de 
nesfârşitele serii de mişcări sociale din ultimii 50 de 
ani. Am trecut vertiginos de la lupta pentru dreptate 
socială explozivă orientată spre celălalt, manifestată în 
„Deceniul Noi“ al anilor 1960, la narcisicul „Deceniu Eu“ 
al anilor 1970, apoi la perioada materialistă, de concu- 
rență acerbă pentru a fi primul, a „Deceniului Uau“ din 
anii 1980. Perioada relativ prosperă şi stabilă a anilor 
1990 a fost urmată de turbulenţii ani 2000: boom şi criză 
financiară, catastrofe naturale (Katrina şi alte uragane, 
tsunamiuri devastatoare, cutremure şi incendii), un răz- 
boi prelungit şi mişcări sociopolitice (antirăzboi, pen- 
tru drepturile minorităților sexuale) — închizând cercul 
început cu anii 1960. 

Unul dintre marii perdanţi ai acestor mişcări tectonice 
a fost loialitatea de grup — devotamentul față de fami- 
lie, vecinătate, biserică, ocupaţie şi ţară. Câtă vreme soci- 
etatea continuă să alimenteze detaşarea de oamenii şi 
instituțiile care oferă reapropierea liniştitoare, indivizii 
răspund în moduri care, practic, definesc sindromul bor- 
derline: scădere a sentimentului de identitate validată, 
înrăutăţire a relaţiilor interpersonale, izolare şi singură- 
tate, plictiseală şi (în absenţa forței stabilizatoare a presi- 
unilor grupului) impulsivitate. 

Asemenea lumii persoanei borderline, şi a noastră 
este în multe privinţe o lume a contradicțiilor masive. 
Presupunem că noi credem în pace, dar străzile, filmele, 
televizoarele şi sporturile noastre sunt pline de agresivi- 
tate şi violență. Suntem o națiune fondată pe principiul 
„ajută-ți vecinul“, dar am devenit una dintre cele mai 
conservatoare politic, egocentriste şi materialiste socie- 
tăți din istoria umanității. Sunt încurajate asertivitatea şi 
acţiunea; reflecția şi introspecţia sunt echivalate cu slăbi- 
ciunea şi incompetenta. 


Forţele sociale contemporane ne imploră să îmbrăți- 
şăm o polaritate mitologică — negru sau alb, corect sau 
incorect, bine sau rău — bazându-ne pe nostalgia pen- 
tru vremurile mai simple, pentru propria noastră copi- 
lărie. Sistemul politic prezintă candidaţi care adoptă 
poziții polarizate: „Eu sunt cel bun, celălalt este cel rău“; 
America este bună, Uniunea Sovietică este „Imperiul 
Răului“, Iran, Irak şi Coreea de Nord sunt „Axa Răului“. 
Facțiunile religioase ne îndeamnă să credem că varianta 
lor este singura cale de mântuire. Sistemul juridic, con- 
struit pe premisa că cineva este fie vinovat, fie nevinovat, 
cu foarte puţin spațiu pentru nuanțele de gri, perpetu- 
ează mitul că viaţa este dreaptă în sine şi că justiţia poate 
fi realizată — adică, atunci când se întâmplă ceva rău, 
rezultă cu necesitate că este vina altcuiva şi că acea per- 
soană trebuie să plătească. 

Avalanşa de informaţii şi timp liber face dificilă stabi- 
lirea priorităţilor în viață. În mod ideal, noi — ca indivizi 
şi societate — încercăm să atingem un echilibru între hră- 
nirea corpului şi a minții, între muncă şi timp liber, între 
altruism şi interesul propriu. Dar într-o societate tot mai 
materialistă, este un pas foarte mic între asertivitate şi 
agresivitate, între individualism şi alienare, între auto- 
conservare şi egocentrism. 

Înclinarea tot mai accentuată în faţa tehnologiei a con- 
dus la urmărirea obsesivă a preciziei. Calculatoarele au 
înlocuit tabla înmulțirii şi regulile împărțirii, iar apoi au 
fost înlocuite, la rândul lor, de computere, care au deve- 
nit omniprezente în aproape toate aspectele vieții noas- 
tre — automobile, aparate casnice, telefoane mobile — şi 
care conduc orice maşină sau dispozitiv din care fac 
parte. Cuptorul cu microunde eliberează adulţii de cor- 
voada gătitului. Ariciul scuteşte copiii să mai înveţe să 
lege şireturi. Efortul creativ şi intelectual este sacrificat 
convenienţei şi preciziei. 

Toate aceste încercări de a impune ordinea şi corecti- 
tudinea într-un univers aleatoriu şi nedrept întăresc lupta 
inutilă a persoanei borderline de a alege doar între alb 
sau negru, corect sau incorect, bine sau rău. Dar lumea 
nu este nici intrinsec dreaptă, nici exactă; este alcătuită 
din subtilități, care necesită o abordare mai puțin sim- 
plistă. O civilizaţie sănătoasă poate accepta ambiguităţi 
incomode. Încercările de a eradica sau ignora incertitudi- 
nea tind doar să încurajeze o societate borderline. 

Ar fi naiv din partea noastră să credem că efectul 
cumulativ al tuturor acestor schimbări — tensiunea 
covârşitoare a forțelor contrare — nu are nicio influ- 
ență asupra psihicului nostru. Într-un fel, cu toţii locuim 
într-un soi de „zonă de graniță“ — între o Americă a pros- 
perității, sănătății, înaltei tehnologii, pe de o parte, şi 
sărăcie sub limita subzistenţei, lipsa de adăpost, abuzul 
de droguri şi boala mentală, pe de altă parte; între visul 
unei lumi sănătoase, sigure, de încredere şi coşmarul 
nebunesc al holocaustului nuclear. 

Preţul schimbării sociale a venit sub forma stresului 
şi a tulburărilor fizice legate de stres, precum infarctul, 
accidentul vascular şi hipertensiunea. Acum trebuie să ne 
confruntăm cu posibilitatea ca boala mentală să fi deve- 
nit o parte a prețului psihologic. 


GROAZA DE VIITOR 


În ultimele patru decenii, mediul terapeutic a cunos- 
cut o schimbare fundamentală în definirea psihopa- 
tologiei — de la simptomele nevrozei la tulburările de 
caracter. Încă din 1975, psihiatrul Peter L. Giovachinni 
scria: „Clinicienii se confruntă constant cu numărul 
aparent în creştere al pacienţilor care nu se potrivesc 

categoriilor curente de diagnostic. [Ei nu suferă de] 
simptomele definite, ci au plângeri vagi, slab definite... 
Când mă refer la acest tip de pacienţi, practic toată lumea 
ştie la cine mă refer“3. Începând cu anii 1980, asemenea 
descrieri au devenit un loc comun, pe măsură ce tulbură- 
rile de personalitate au înlocuit nevroza clasică în calitate 
de patologie predominantă. Ce factori sociali şi culturali 
au influenţat această schimbare de patologie? Mulţi cred 
că unul dintre factori este devalorizarea trecutului: 


Trăirea momentului este pasiunea dominantă — să 
trăieşti pentru tine însuți, nu pentru predecesori sau 
posteritate... Ne pierdem cu rapiditate sentimentul de 
continuitate istorică, sentimentul de a aparține unei 
succesiuni de generații ce-şi au originea în trecut şi se 
întind spre viitor.+ 


Pierderea continuității istorice se produce în ambele 
direcţii, şi înapoi, şi înainte: devalorizarea trecutului 
întrerupe legătura perceptuală cu viitorul, care devine un 
mare necunoscut, o sursă atât de groază, cât şi de spe- 
ranţă, o uriaşă întindere de nisipuri mişcătoare, din care 
devine extraordinar de greu să ieşi. Timpul este perceput 
sub forma unor puncte izolate în locul unui şir continuu 
şi logic de evenimente influențate de realizările trecute, 
acţiunea prezentă şi anticiparea viitorului. 

Cumplita posibilitate a unui eveniment catastrofic — 
ameninţarea anihilării nucleare, un alt atac terorist masiv 
precum cel din 11 septembrie 2011, distrugerea mediu- 
lui din cauza încălzirii globale etc. — contribuie la neîn- 
crederea noastră în trecut şi la groaza noastră de viitor. 


3 Peter L. Giovachinni, Psychoanalysis of Character Disorders (New 
York: Jason Aronson, 1975). 
4 Christopher Lasch (1978): 5. 

Studii empirice pe adolescenţi şi copii arată sistematic 
„conştientizarea pericolului, lipsa de speranță în privința 
supravieţuirii, perspectiva unui timp scurtat şi pesimism 
în privinţa atingerii scopurilor în viață. Sinuciderea 

este menționată iar şi iar ca strategie de a face față 
amenințării“5. Alte studii au găsit că amenințarea războ- 
iului nuclear zoreşte copiii spre un fel de „maturitate tim- 
purie“, similară tipului observat la copiii preborderline 
(ca Lisa), care sunt forțați să preia controlul asupra fami- 
liilor care şi-au pierdut orice control din cauza TPB, a 
alcoolismului sau a altor tulburări mentale.6 Mulţi tineri 
cu vârsta între 14 şi 22 de ani se aşteaptă să moară îna- 
inte să împlinească 30 de ani, conform unui studiu din 
2008 publicat în Journal of Adolescent Health. Circa unul 
din 15 tineri (6,7%) a exprimat un asemenea „fatalism 
nerealist“, conchide studiul. Descoperirile se bazează 

pe patru ani de sondaje, pe un total de 4.201 adoles- 
cenți, realizate între 2002 şi 2005 de către Adolescent 
Risk Communication Institute al Anneberg Public Policy 
Center. În ciuda unei scăderi a ratei sinuciderilor celor cu 
vârsta între 10 şi 24 de ani, suicidul rămâne a treia cauză 
principală a morții în această grupă de vârstă.” 

După cum am văzut, persoana borderline întruchi- 
pează această orientare către „acum“. Cu un interes 
minim pentru trecut, un borderline este aproape un 
amnezic cultural; sertarul lui cu amintiri calde (care ne 
susțin pe cei mai mulți dintre noi în momentele grele) 
este gol. Ca atare, el este condamnat să sufere fără 
momente de respiro, fără amintiri ale perioadelor mai 


5 David S. Greenwald, No Reason to Talk About It (New York: 
WW. Norton, 1987). 
Paul A. Andrulonis, comunicare personală, 1987. 

7 Patrick E. Jamieson şi Dan Romer, „Unrealistic Fatalism in U.S. 
Youth Ages 14 to 22: Prevalence and Characteristics“, Journal of 
Adolescent Health 42 (2008): 154-160. 


bune care să-l ajute să treacă prin perioadele dificile. 
Incapabil să învețe din propriile greşeli, este condamnat 
să le repete. 

Este puţin probabil ca părinţii care se tem de viitor 
să fie atenţi la nevoile generaţiei următoare. Un părinte 
modern, detaşat emoțional şi alienat — dar care, în ace- 
laşi timp, răsfață şi este prea îngăduitor — devine un 
candidat probabil la modelarea viitoarelor personalități 
borderline. 


JUNGLA RELAȚIILOR INTERPERSONALE 


Poate că schimbările sociale cele mai emblematice din 
ultimii 50 de ani s-au petrecut în aria moravurilor, rolu- 
rilor şi practicilor sexuale — de la sexualitatea reprimată 
a anilor 1950 la „dragostea liberă“ şi „căsătoria deschisă“ 
din cadrul revoluţiei sexuale a anilor 1960, la reevalu- 
area masivă a sexualității în anii 1980 (în principal din 
cauza fricii de SIDA şi de alte boli cu transmitere sexu- 
ală), până la mişcările pentru gay şi lesbiene din ultimul 
deceniu. Puternica răspândire a website-urilor matrimo- 
niale şi a site-urilor de socializare a făcut atât de uşoară 
stabilirea contactului personal, încât vechile „baruri de 
agăţat“ devin tot mai irelevante. Relaţiile romantice sau 
sexuale inocente — sau ilicite — pot fi inițiate acum apă- 
sând câteva taste la computer sau printr-un SMS. Încă nu 
se ştie dacă spațiul cibernetic a „civilizat“ lumea relațiilor 
interpersonale sau a transformat-o într-o junglă mai peri- 
culoasă decât era. 

Ca efect al tuturor acestor forțe sociale, a devenit tot 
mai greu de realizat şi păstrat căsniciile, relaţiile de iubire 
şi prieteniile profunde şi durabile. 60% dintre maria- 
jele cuplurilor cu vârsta între 20 şi 25 de ani sfârşesc prin 

divorţ; pentru cei cu vârsta de peste 25 de ani, proporția 
este de 50%.8 Încă din 1982, Lasch nota că „pe măsură ce 
viaţa socială devine din ce în ce mai războinică şi mai bar- 
bară, relaţiile personale, care aparent oferă o uşurare față 
de acele condiţii, capătă caracterul unei lupte“?. 

În mod ironic, persoanele borderline pot fi foarte 
potrivite pentru acest tip de luptă. Nevoia bărbatului 
narcisic de a domina şi de a fi idolatrizat se potriveşte 
foarte bine cu nevoia ambivalentă a femeii borderline de 
a fi controlată şi pedepsită. După cum am văzut în cazul 
Lisei de la începutul acestui capitol, femeile borderline se 
mărită adesea de foarte tinere, pentru a scăpa de haosul 
vieții familiei. Se agaţă de soți dominanti, cu care recre- 
ează miasma vieţii de acasă. Amândoi pot intra într-un 
soi de diadă sado-masochistă de tip „Poc!... Mersi, aveam 
nevoie de asta!“. Mai puțin tipică, dar la fel de întâlnită 
este inversarea acestor roluri, cu un bărbat borderline 
legat de o parteneră narcisică. 

Masochismul este o caracteristică pronunțată a rela- 
ţiilor borderline. Dependenţa combinată cu durerea dă 
naştere cunoscutului refren „iubirea doare“. Când e copil, 
persoana borderline trăieşte durere şi confuzie în încer- 
carea de a stabili o relaţie de maturizare cu mama sau per- 
soana de îngrijire primară. Mai târziu în viață, reînnoieşte 
această confuzie timpurie cu alți parteneri — soț/soţie, 
prieteni, profesori, angajatori, preoți, medici. În special 
criticile şi abuzul reîntăresc imaginea de sine lipsită de 
orice valoare a persoanei borderline. Relaţiile ulterioare 
ale Lisei cu soțul ei şi profesorii de la facultate, de pildă, 
i-au reiterat sentimentele profunde de lipsă de valoare care 
i-au fost sădite de criticile permanente ale tatălui ei. 


8 „Number, Time, and Duration of Marriages and Divorces“, 
Washington, DC: U.S. Census Bureau, 2005: 7-10. 
? Christopher Lasch (1978): 30. 

Uneori, suferința masochistă a persoanei borderline se 
transformă în sadism. De exemplu, Ann îl încuraja uneori 
să bea pe soțul ei Larry, ştiind că acesta avea o problemă 
cu alcoolul. Apoi provoca o ceartă, fiind pe deplin conşti- 
entă de tendinţele spre violență ale lui Larry la băutură. 
După o bătaie, Ann îşi purta vânătăile ca pe trofee, amin- 
tindu-i lui Larry de violenţa lui şi insistând să iasă împre- 
ună în public, unde Ann îşi explica semnele drept urmări 
ale unor „accidente“ precum „lovitul de uşi“. După fie- 
care episod, Larry regreta profund şi se simţea umilit, în 
timp ce Ann se prezenta ca o martiră îndelung suferindă. 
În acest fel, Ann se folosea de bătăile primite pentru a-şi 
cere pedeapsa de la Larry. Identificarea victimei reale din 
această relație devine tot mai neclară. 

Chiar şi când o relaţie este aparent ruptă, persoana 
borderline se întoarce în genunchi pentru mai multe 
pedepse, simțind că merită să fie denigrată. Pedeapsa 
este confortabil de familiară, fiind mai uşor de gestionat 
decât perspectiva înfricoşătoare a singurătăţii sau a unui 
alt partener. 

Un scenariu tipic al relaţiilor sociale moderne este 
tiparul „suprapunerii relaţiilor“, numit de obicei „acope- 
rire“ — începerea unei noi relații romantice înainte de a 
o termina pe cea curentă. Persoana borderline ilustrează 
această nevoie constantă de parteneriat: pe măsură ce 
escaladează eşafodajul relaţiilor, ea nu poate da drumul 
stinghiei de jos până nu s-a prins bine de cea de sus. În 
mod tipic, o persoană borderline nu-şi va părăsi soţul 
actual abuziv până când nu este măcar vizibil la orizont 
un nou „cavaler strălucitor“. 

Perioadele moravurilor social-sexuale relaxate şi ale 
relațiilor romantice mai puțin structurate (precum cele 
din anii 1960 şi 1970) sunt mai dificil de gestionat pen- 
tru persoanele borderline; în mod paradoxal, liberta- 
tea sporită şi lipsa de structură încarcerează persoana 

borderline, care are un mare handicap în ceea ce priveşte 
conturarea propriului sistem de valori. Invers, reținerea 
sexuală de la sfârşitul anilor 1980 (din cauza, în parte, 
epidemiei de SIDA) poate fi terapeutică, ironic, pentru 
personalitățile borderline. Fricile sociale întăresc grani- 
tele stricte, ce pot fi încălcate doar cu riscul unui mare 
prejudiciu fizic; impulsivitatea şi promiscuitatea au acum 
pedepse aspre, sub forma bolilor cu transmitere sexuală, 
a devianților sexuali violenți şi aşa mai departe. Structura 
externă îl poate ajuta pe borderline să se apere de propria 
autodistructivitate. 


MODIFICAREA TIPARELOR ROLURILOR DE GEN 


În perioada timpurie a secolului trecut, rolurile soci- 
ale erau mai puține, mai bine definite şi mult mai uşor de 
combinat. Mama era casnică, muncea în casă şi se ocupa 
de copii. Interesele exterioare, precum implicarea şco- 
lară, hobby-urile şi munca de caritate decurgeau natural 
din aceste îndatoriri. Munca şi vizibilitatea comunitară a 
tatălui se îmbinau armonios, de asemenea. lar împreună, 
rolurile lor se sincronizau. 

Însă complexitatea societăţii moderne dictează indi- 
vidului să dezvolte o mulțime de roluri sociale — dintre 
care multe nu se îmbină aşa uşor. O mamă cu servi- 
ciu, de pildă, are două roluri distincte şi trebuie să facă 
mari eforturi pentru a le îndeplini bine pe amândouă. 
Politicile multor angajatori cer ca o angajată mamă să 
separe total casa de serviciu; ca urmare, multe mame se 
simt vinovate sau jenate când problemele dintr-o zonă au 
impact asupra celeilalte. 

Un tată care lucrează îşi împarte şi el rolurile de acasă 
şi de la serviciu în compartimente separate. Nu mai este 

proprietarul băcăniei locale, care trăieşte deasupra maga- 
zinului. Mai degrabă lucrează la kilometri depărtare de 
casă şi petrece mult mai puțin timp cu familia. Mai mult, 
tatăl modern îşi asumă un rol tot mai implicat în cadrul 
responsabilităților familiale. 

Modificarea tiparelor de rol în ultimii 25 de ani con- 
stituie un element central al teoriilor care explică de ce 
TPB este comună mai ales femeilor. În trecut, femeia 
avea un anumit parcurs al vieții — măritându-se (de 
regulă la sfârşitul adolescenței sau până la vârsta de 25 de 
ani), având copii, stând acasă pentru creşterea copiilor şi 
reprimându-şi orice ambiţii de carieră. Astăzi, în schimb, 
o tânără femeie se confruntă cu o gamă ameţitoare de 
modele de rol şi aşteptări — de la femeia de carieră necă- 
sătorită la femeia de carieră căsătorită, până la mama 
ocrotitoare tradițională şi la „superfemeia“ care se stră- 
duieşte să îmbine cu succes mariajul cu cariera şi copiii. 

Şi bărbaţii s-au confruntat, bineînţeles, cu noi roluri 
şi aşteptări, dar nici pe departe atât de variate — şi nici 
atât de conflictuale — ca ale femeilor. În ziua de azi, se 
aşteaptă de la bărbați să fie mai deschişi, sensibili şi să-şi 
asume o mai mare contribuţie la creşterea copiilor decât 
în epocile precedente. Însă aceste calități şi responsabili- 
tăţi se adaptează, de obicei, rolului general de „furnizor“ 
sau „cofurnizor“. Sunt rari bărbaţii care îşi abandonează 
cariera, de pildă, pentru rolul de „soț casnic“; nici nu se 
aşteaptă acest lucru de la ei. 

Bărbații au avut de făcut mai puține ajustări pe par- 
cursul evoluției relațiilor şi căsătoriei. De pildă, mutarea 
domiciliului este dictată, de obicei, de necesitățile carie- 
rei bărbatului, de vreme ce el este, cel mai adesea, princi- 
palul aducător de venituri al casei. Pe parcursul sarcinii, 
naşterii şi creşterii copiilor se produc puţine modificări 
ale realităţii de zi cu zi a bărbatului. Femeia nu numai că 
îndură solicitările fizice ale sarcinii şi naşterii, trebuind 

să-şi părăsească slujba pentru a naşte, dar tot ea este cea 
care trebuie să facă şi tranziţia înapoi la serviciu sau să 
renunţe la carieră. Şi în multe gospodării în care lucrează 
ambii soţi, deşi acest lucru poate să nu fie declarat des- 
chis, femeia încă îşi asumă pur şi simplu principala res- 
ponsabilitate în întreţinerea locuinţei. Ea este cea care, 
de obicei, îşi schimbă planurile pentru a rămâne acasă cu 
copilul bolnav sau ca să aştepte instalatorul. 

Deşi femeile au luptat cu succes pentru a avea opţiuni 
sociale şi profesionale sporite, este posibil ca ele să fi tre- 
buit să plătească un preț pe măsură în acest proces: deci- 
zii dureroase privind cariera, familia şi copiii; încordări 
în relaţia cu copiii şi soțul; stres rezultat din necesitatea 
de a trăi cu deciziile luate şi confuzie în privinţa a cine 
sunt şi cine vor să fie. Din această perspectivă, este de 
înțeles că femeile ar trebui asociate mai mult cu TPB, o 
tulburare în care confuzia de identitate şi confuzia de rol 
sunt componente centrale. 


ORIENTAREA SEXUALĂ ŞI PERSOANELE BORDERLINE 


Orientarea sexuală poate contribui şi ea la confuzia de 
rol a persoanei borderline. Conform acestei teorii, unii 
cercetători estimează o creştere semnificativă a ratei per- 
versiunilor sexuale printre persoanele borderline.0» N 
Printre factorii de mediu care pot contribui, teoretic, la 
dezvoltarea identității sexuale se numără lipsa modelelor 
de rol, agresiunile sexuale, o nevoie insaţiabilă de afecti- 
une şi atenţie, disconfortul în propriul trup şi informaţii 
sexuale contradictorii. 


10 George S. Zubenko et al., „Sexual Practices Among Patients 
with Borderline Personality Disorder“, American Journal of 
Psychiatry 144 (1987): 748-752. 

1! Otto Kernberg, „Borderline Personality Organization“, Journal 
of the American Psychoanalytic Association 15 (1967): 641-685. 

TIPARELE FAMILIALE ȘI DE 
CREȘTERE A COPIILOR 


De la finele celui de-al Doilea Război Mondial, societa- 


tea noastră a trecut prin schimbări izbitoare ale tiparelor 
familiale şi de creştere a copiilor: 


12 


13 


14 


Instituţia familiei nucleare a fost într-un declin con- 
stant. În principal din cauza divorțului, jumătate 

din toți copiii americani născuţi în anii 1990 îşi vor 
petrece o parte din copilăria lor într-un cămin cu un 
singur părinte. 

Structurile familiale alternative (cum ar fi „familiile 
mixte“, în care un părinte singur cu copii se combină 
cu un alt părinte singur pentru a forma o nouă uni- 
tate familială), au condus la situaţii în care mulți copii 
sunt crescuți de alte persoane decât părinții naturali. 
Conform unui studiu, doar 63% dintre copiii ameri- 
cani cresc împreună cu ambii părinţi biologici — cel 
mai mic procent din lumea occidentală.13 Datorită 
mobilităţii geografice crescute, printre alți factori, 
familia tradițională extinsă, cu bunici, frați, veri şi alte 
rude locuind în proximitate, este aproape dispărută, 
lăsând familia nucleară, practic, fără niciun sprijin. 
Numărul femeilor care lucrează în afara casei a cres- 
cut dramatic. 40% dintre femeile care lucrează sunt 
mame de copii cu vârsta sub 18 ani; 71% din toate 
mamele singure sunt angajate.!+ 


Jason Fields, „Children's Living Arrangements and Characteris- 
tics: March 2002“, Current Population Reports, P20-547, U.S. 
Census Bureau, 2003. 

„The State of Unions 2005“, Raport al National Marriage Proj- 
ect, Rutgers University (2005): 17-21. 

Jason Fields, U.S. Census Bureau (2003). 

e Ca urmare a faptului că femeile lucrează în afara casei, 
mai mulți copii ca niciodată sunt plasați în diferite 
forme de îngrijire de zi — de la vârste mult mai mici. 
Numărul bebeluşilor din creşe a crescut cu 45% în 
anii 1980.5 

e Dovezile sugerează clar că incidența abuzurilor fizice 
şi sexuale asupra copiilor a crescut semnificativ în 
ultimii 25 de ani.16 


Care sunt efectele psihologice ale schimbărilor 
modului de creştere a copiilor — atât asupra copiilor, 
cât şi asupra părinților? Deşi multe dintre aceste 
schimbări (cum ar fi familiile mixte) sunt prea noi 
pentru a face subiectul unor studii intensive pe termen 
lung, psihiatrii şi experții în dezvoltare sunt de acord 
că dezvoltarea copiilor în medii marcate de tulburări, 
instabilitate sau abuz prezintă un risc mai mare de 
apariție a unor probleme emoționale şi mentale la 
adolescenţă şi maturitate. Mai mult, există un rism 
mai mare ca părinții din asemenea medii să sufere de 
stres, vinovăție, depresie, stimă de sine scăzută — toate 
caracteristici asociate cu TPB. 


ABUZUL ȘI NEGLIJAREA COPILULUI: 
DISTRUGĂTORII ÎNCREDERII 


Abuzul şi neglijarea copilului au devenit probleme 
de sănătate semnificative. În 2007, circa 5,8 milioane 
de copii erau implicați în 3,2 milioane de rapoarte şi 


Edward F. Zigler, „A Solution to the Nation's Child Care Crisis“, 
lucrare prezentată la National Health Policy Forum, Washing- 
ton, DC (1987): 1. 

t6 U.S. Department of Health and Human Services Administration 
for Children and Families, Child Maltreatment 2003: Summary of 


Key Findings: 4-34. 

acuzații de abuz al copilului, în Statele Unite.!/ Unele 
studii estimează că 25% dintre fete trec printr-o formă de 
abuz sexual (din partea părinţilor sau a altora) înainte să 
ajungă la maturitate.I8 

Printre caracteristicile preşcolarilor abuzați fizic se 
numără inhibiţia, depresia, dificultăţi de ataşament, pro- 
bleme de comportament (cum ar fi hiperactivitatea şi 
crize temperamentale severe), un slab control al impul- 
sului, al agresivităţii şi probleme în relaționarea cu cei 
de-o vârstă cu ei. 

„Violenţa naşte violență“, spunea John Lennon, iar 
acest lucru este în mod deosebit adevărat în cazul copi- 
ilor bătuți. Întrucât cei care sunt abuzaţi devin adesea 
abuzatori, la rândul lor, această problemă se poate perpe- 
tua timp de multe decenii şi generații. De fapt, circa 30% 
dintre copiii abuzați şi neglijați îşi vor abuza mai târziu, 
la rândul lor, propriii copii, continuând cercul vicios.!? 

Incidenţa abuzului sau neglijenţei printre persoanele 
borderline este suficient de mare pentru a constitui un 
factor care departajează TPB de alte tulburări de perso- 
nalitate. Abuzul verbal sau psihologic este forma cea mai 
întâlnită, urmată de abuzul fizic şi apoi de cel sexual. 
Abuzul fizic şi cel sexual pot avea o natură mai drama- 
tică, dar copilul abuzat emoţional poate suferi o pierdere 
totală a stimei de sine. 

Abuzul emoţional al copilului poate lua mai multe 
forme: 


1 U.S. Department of Health and Human Services Administration 
for Children, Youth, and Families, Child Maltreatment 2007 
(Washington, DC: U.S. Government Printing Office, 2009): 24. 

18 Judith L. Herman, Father-Daughter Incest (Cambridge, MA: Har- 
vard University Press, 1981). 

19 National Clearinghouse on Child Abuse and Neglect Informa- 
tion, Long-Term Consequences of Child Abuse and Neglect, 
Washington, DC, 2005. 

Denigrarea — devalorizarea constantă a realizărilor 
copilului şi amplificarea greşelilor. După o vreme, 
copilul devine convins că este realmente rău sau fără 
nicio valoare. 

Lipsa de disponibilitate — părinții absenţi psihologic 
nu manifestă interes pentru dezvoltarea copilului şi 
nu-i oferă afecțiune atunci când are nevoie. 
Dominarea — folosirea unor amenințări extreme pen- 
tru controlarea comportamentului copilului. Unii 
experți în dezvoltarea copilului au comparat această 
formă de abuz cu tehnicile utilizate de terorişti pentru 
a le spăla creierele prizonierilor.20 


Amintiţi-vă din povestea Lisei că ea suferise, probabil, 


toate aceste forme de abuz emoțional: tatăl ei îi trântea 
mereu că nu era „suficient de bună“; mama ei îi lua 
rareori apărarea, lăsând aproape întotdeauna toate deci- 
ziile importante în seama soțului ei; iar Lisa percepuse 
numeroasele mutări ale familiei drept „răpiri“. 


Tiparul copilului neglijat, aşa cum a fost descris de 


psihologul Hugh Missildine, reflectă dilemele persoane- 
lor borderline de mai târziu: 


20 


Dacă ai suferit de neglijare în copilărie, acest lucru 
te face să treci de la o persoană la alta, în speranţa 
că cineva îţi va oferi ceea ce lipseşte. Este posibil să 
nu-ţi prea pese de tine şi să crezi că mariajul va pune 
capăt acestui lucru, pentru ca apoi să te trezeşti în 
Situaţia alarmantă că eşti căsătorit, dar detaşat emo- 
tional... Mai mult, persoana care a fost neglijată în 
trecutul său este întotdeauna neliniştită şi anxioasă 


Susan Jacoby, „Emotional Child Abuse: The Invisible Plague“, 
Glamour (October 1984); Edna J. Hunter, citată în USA Today 


(august 1985): 11. 
127 


pentru că nu poate obține satisfacție emoțională... 
Aceste mişcări impulsive, neliniştite ajută la crearea 
iluziei trăirii emoţionale... O asemenea persoană, de 
pildă, poate fi logodită cu cineva şi, în acelaşi timp, 

să întrețină relații sexuale cu alte două sau trei per- 
soane. Oricine le oferă admiraţie şi respect îi atrage — 
şi întrucât nevoia lor de afecțiune este atât de mare, 
capacitatea lor de a face diferenţe este grav afectată?! 


Din câte înțelegem din rădăcinile TPB (vezi 
Capitolul 3), abuzul, neglijarea sau despărțirile prelun- 
gite din copilăria timpurie pot perturba grav formarea 
încrederii copilului. Stima de sine şi autonomia sunt 
schilodite. Capacitatea de a face față separării şi de for- 
mare a identității nu se dezvoltă normal. Pe măsură ce 
devin adulți, copiii abuzaţi pot repeta relațiile frustrante 
cu alții. Durerea şi pedeapsa pot deveni asociate cu apro- 
pierea — ei ajung să creadă că „iubirea doare“. Pe măsură 
ce persoana borderline se maturizează, automutilarea 
poate deveni substitutul părintelui abuziv. 


COPIII DIVORŢULUI: TATĂL CARE DISPARE 


Acum, din cauza divorțurilor, în principal, mai mulţi 
copii ca niciodată sunt crescuți fără prezenţa fizică şi/sau 
emoțională a tatălui. Întrucât majoritatea tribunalelor 
acordă mamelor custodia copiilor, marea majoritate a 
căminelor cu un singur părinte sunt conduse de mame. 
Chiar şi în situația custodiei comune sau a drepturilor de 
vizită liberă, tatăl, care are o probabilitate mai mare să se 
recăsătorească mai repede după divorț şi să-şi întemeieze o 
nouă familie, adesea nu este prezent la creşterea copilului. 


21 W. Hugh Missildine, Your Inner Child of the Past (New York: 
Simon & Schuster, 1963). 

Tendinţa recentă în creşterea copiilor este către o 
împărțire mai egală a responsabilităților parentale între 
mamă şi tată, ceea ce face divorțul şi mai supărător pen- 
tru copil. În mod clar, copiii beneficiază în urma parenta- 
jului dual, dar, totodată, ei pierd mai mult când mariajul 
se dizolvă, mai ales dacă despărțirea se produce în anii 
de formare, când copilul încă are de trecut multe stadii 
importante de dezvoltare. 

Studiile asupra efectelor divorțului raportează ca 
tipice la copiii de vârstă preşcolară o supărare profundă, 
o stare de nevoie emoțională, regresie şi o anxietate de 
separare acută, legată de frica de abandon.22 Un număr 
semnificativ de copii devin deprimaţi?” sau antisociali 
în stadiile ulterioare ale copilăriei.2% Într-adevăr, adoles- 
cenţii ce trăiesc în familii monoparentale nu numai că au 
o probabilitate mai mare de comitere a suicidului, ci au 
şi mai multe şanse să sufere de tulburări psihologice în 
comparaţie cu adolescenții din familii intacte.25 

În timpul separării şi al divorțului, nevoia de intimi- 
tate fizică a copilului creşte. De exemplu, este tipic ca 
un copil să-i ceară unui părinte să doarmă cu el în peri- 
oada separării. Dacă acest lucru continuă şi dormitul în 
acelaşi pat devine şi nevoia părintelui, sentimentul de 
autonomie şi integritate corporală al copilului poate fi 
amenințat. Acest lucru împreună cu singurătatea şi rana 


2 Judith Wallerstein şi J. B. Kelly, „The Effect of Parental Divorce: 
Experiences of the Preschool Child“, Journal of the American 
Academy of Child Psychiatry 14 (1975): 600-616. 

23 Thid. 

24 M. Hetherington, „Children and Divorce“, în Parent-Child Inter- 
action: Theory, Research, and Prospect, coord. R. Henderson, Psy- 
chiatric Opinion 11 (1982): 6-15. 

25 David A. Brent et al., „Post-Traumatic Stress Disorders in Peers 
of Adolescent Suicide Victims: Predisposing Factors and Phe- 
nomenology“, Journal of the American Academy of Child and Ado- 


lescent Psychiatry 34 (1995): 209-215. 


narcisică gravă provocată de divorţ pun unii copii sub 
risc sever de oprire din dezvoltare sau, dacă nevoia de 
afecțiune şi liniştire devine disperată, sub riscul de abuz 
sexual. Un tată plecat de acasă poate pretinde mai mult 
timp cu copilul pentru a-şi alina propriile sentimente de 
privaţiune şi singurătate. Dacă copilul devine declanşato- 
rul resentimentelor şi amărăciunii tatălui său, riscul de a 
fi abuzat creşte, din nou, foarte mult. 

În multe situaţii de separare parentală, copilul devine 
un pion în lupta distructivă dintre părinți. David, un tată 
divorțat, care de obicei îşi ignora dreptul de vizitare, a 
pretins brusc ca fiica lui să rămână la el ori de câte ori 
el se înfuria pe mama ei. Aceste vizite erau, de regulă, 
neplăcute atât pentru copil, cât şi pentru tată şi noua 
lui familie, dar totuşi erau folosite ca o pedeapsă pentru 
fosta lui soție, care se simţea vinovată şi neputincioasă în 
fața cererilor lui. Bobby a fost prins la mijloc în conflictul 
dintre părinţii săi divorțați când mama lui îl dădea perio- 
dic în judecată pe tată pentru pensia alimentară. Mituirea 
prin cadouri sau amenințările cu sistarea ajutorului pen- 
tru şcoală şi întreţinerea casei sunt arme obişnuite folo- 
site între părinții aflați în război permanent; adesea mita 
şi amenințările îi sunt mai dăunătoare copilului decât 
părinţilor. 

Copiii pot fi chiar târâți prin procese şi obligați să 
depună mărturie despre părinţii lor. În aceste situ- 
aţii, nici părinţii, nici tribunalele, nici organizaţiile 
de asistenţă socială nu pot proteja copilul, care dese- 
ori rămâne cu un sentiment de neputinţă copleşitoare 
(conflictele continuă, în ciuda depoziţiei lui) sau de 
putere ameţitoare (mărturia lui controlează lupta din- 
tre părinţi). Poate fi furios în mărturia lui şi totuşi 
înfricoşat că ar putea fi abandonat de toți. Toate aces- 
tea devin teren fertil pentru dezvoltarea patologiei bor- 
derline. 

Pe lângă divorț, şi alte forțe sociale au contribuit la 
„sindromul tatălui absent“. Ultima jumătate a secolu- 
lui trecut a fost martora maturizării copiilor a mii de 
veterani de război — al Doilea Război Mondial, războa- 
iele din Coreea, Vietnam, Golful Persic, Irak —, ca să nu 
mai vorbim de numeroşii supraviețuitori ai lagărelor 
de prizonieri şi de concentrare. Nu numai că mulți din- 
tre aceşti taţi au fost absenţi perioade semnificative din 
dezvoltarea copiilor lor, dar mulți dintre ei au suferit 
de stres posttraumatic şi doliu întârziat („jale blocată“) 
legate de război, care, la rândul lor, au influențat dez- 
voltarea copilului.26 Până în 1970, 40% dintre veteranii 
din al Doilea Război Mondial şi din războiul din Coreea 
muriseră de moarte violentă prin sinucidere, omucidere 
sau accident autoprovocat (majoritatea accidente auto 
cu o singură maşină şi un singur ocupant al acesteia).27 
Aceeaşi tendinţă a continuat şi la veteranii războiului 
din Irak. Conform cifrelor armatei americane, cinci sol- 
daţi au încercat să se sinucidă pe zi în 2007, compara- 
tiv cu mai puţin de unul pe zi înainte de război.28 Copiii 
victimelor Holocaustului au adesea dificultăți emoţio- 
nale severe, ce-şi au originea în traumele psihice majore 
ale părinţilor lor.29 

Sindromul tatălui absent poate conduce la conse- 
cinţe patologice. Adesea, în familiile sfâşiate de divorț 
sau moarte mama încearcă să compenseze devenind 


26 Chaim F. Shatan, „Through the Membrane of Reality: Impacted 
Grief and Perceptual Dissonance in Vietnam Combat Veterans“, 
Psychiatric Opinion 11 (1982): 6-15. 

Chaim F. Shatan, „The Tattered Ego of Survivors“, Psychiatric 
Annals 12 (1982): 1031-1038. 

„Concern Mounts Over Rising Troop Suicides“, CNN.com, 

3 februarie 2008, www.cnn.com/2008/US/02/01/military.sui- 
cides (accesat pe 18 august 2009). 

29 Chaim F. Shatan, „War Babies“, American Journal of Orthopsychi- 


atry 45 (1975): 289. 

părintele ideal, ocupându-se de fiecare aspect al vieții 
copilului ei; acesta, bineînţeles, are oportunități limitate 
de dezvoltare a propriei sale identități. Fără intermedie- 
rea altui părinte, legătura mamă-copil poate fi prea apro- 
piată pentru a permite o separare sănătoasă. 

Deşi mama încearcă adesea să înlocuiască lipsa tată- 
lui, în multe cazuri copilul este cel care încearcă să-l 
înlocuiască pe tatăl absent. În absenţa tatălui, intensi- 
tatea simbiotică a legăturii cu mama este amplificată 
foarte mult. Copilul creşte cu o viziune idealizată asu- 
pra mamei şi cu fantasma de a încerca mereu s-o mul- 
ţumească. Iar dependenţa părintelui de copil poate 
persista, perturbându-i creşterea şi individuarea, sădind 
seminţele TPB. 


PRACTICI PERMISIVE DE CREŞTERE A COPILULUI 


Practicile permisive moderne de creştere a copilu- 
lui, implicând transferul funcțiilor parentale tradiţio- 
nale unor instituţii exterioare — şcoala, mass-media, 
industria —, au modificat semnificativ calitatea relaţiei 
părinte-copil. „Instinctul“ parental a fost înlocuit cu 
apelul la cărți şi experți în creşterea copilului. În multe 
case, creşterea copiilor ocupă un loc secund, după cerin- 
tele unor duble cariere. „Timp de calitate“ devine un 
eufemism, din vinovăţie, pentru „timp insuficient“. 

Mulți părinți supracompensează acordând o atenţie 
exagerată nevoilor practice şi recreaționale ale copilului, 
fără să-i ofere însă prea multă căldură adevărată. Părinţii 
narcisici îşi percep copiii drept propriile lor extensii 
sau ca pe obiecte/posesiuni, în loc să-i vadă ca pe ființe 
umane separate. Ca urmare, copilul se sufocă în atenţia 
distantă emoțional, ceea ce conduce la un sentiment exa- 
gerat al propriei importanţe, apărări regresive şi pierde- 
rea sentimentului de sine. 

MOBILITATEA GEOGRAFICĂ: UNDE ESTE ACASĂ? 


Ne mişcăm mai mult ca niciodată. O mobilitate geo- 
grafică mai mare îi poate aduce unui copil beneficii edu- 
caţionale şi schimburi culturale bogate, dar numeroasele 
mutări sunt deseori însoţite de sentimentul de dezrădă- 
cinare. Unii cercetători au descoperit că acei copii care 
se mută frecvent şi stau într-un singur loc doar perioade 
scurte dau adesea răspunsuri confuze sau nu răspund 
deloc la întrebarea simplă: „Unde este casa ta?“. 

Întrucât hipermobilitatea este corelată, de obicei, 
cu un stil de viaţă orientat spre carieră şi cerințele sluj- 
bei, unul sau ambii părinţi din familiile mobile tind să 
lucreze ore suplimentare, având astfel o disponibilitate 
mai mică pentru copii. Având puţine constante sufi- 
ciente în mediul său pentru a îngreuna dezvoltarea, 
mobilitatea adaugă o altă forță perturbatoare — lumea 
se transformă într-o menajerie de locuri şi figuri schim- 
bătoare. Asemenea copii pot creşte plictisiţi şi singura- 
tici, căutând o stimulare permanentă. Obligați mereu să 
se adapteze unor noi situaţii şi oameni, ei îşi pot pierde 
sentimentul stabil de sine încurajat de ancorele unei 
comunități sigure. Deşi grațioşi social, ei simt adesea, 
asemenea Lisei, că se prefac cu graţie. 

Odată cu creşterea mobilității geografice, slăbeşte sta- 
bilitatea vecinătății, sistemelor de comunitate şcolară, 
bisericii, instituțiilor civile şi a prieteniilor. Afilierile tra- 
diționale sunt pierdute. Circa 44% dintre americani îşi 
afirmă afinitatea față de o biserică diferită de cea în tra- 
diţia căreia au fost crescuţi.30 Generaţiile devin separate 
de distanţele lungi, iar familia extinsă, cu susținerea sa 


30 „Faith in Flux: Changes in Religious Affiliation in the U.S.“, Pew 
Forum on Religion and Public Life, 27 aprilie 2009, http:// 
pewforum.org/Faith -in-Flux.aspx (accesat pe 7 iulie 2010). 


133 


emoţională şi ajutorul în creşterea copiilor, este pierdută. 
Copiii sunt crescuți fără să-şi cunoască bunicii, mătuşile, 
unchii şi verii, pierzând o legătură solidă cu trecutul şi o 
sursă de dragoste şi căldură care să le ocrotească creşte- 
rea emoţională sănătoasă. 


APARIȚIA FAMILIEI ARTIFICIALE 


Într-o societate fragmentată, cu mariaje dizolvate şi 
familii destrămate, nu este o coincidenţă faptul că în 
acest deceniu a apărut „familia artificială“ sau comuni- 
tatea virtuală, ca înlocuitor al comunităţilor reale din 
trecut. Această tânjire după afilierea la „trib“ se mani- 
festă în diverse moduri: pasionaţii de fotbal american se 
definesc pe ei înşişi drept „Raider Nation“; 30 de mili- 
oane de oameni aşteaptă cu orele în fiecare săptămână 
să voteze cu preferatul lor de la American Idol doar pen- 
tru a face parte dintr-un grup mai larg ce are un scop 
„comun“; milioane de tineri se înscriu pe Facebook şi 
MySpace pentru a fi membrii unei vaste rețele de soci- 
alizare electronice. Acum 50 de ani, în romanul său 
Leagănul pisicii, Kurt Vonnegut numeşte cu umor (dar 
profetic) aceste „legături“ drept un gargalon — un grup 
de oameni care aleg sau pretind că aleg o identitate 
comună sau o țintă comună, dar a căror asociere mutu- 
ală este de fapt lipsită de semnificaţie. Autorul a oferit 
două exemple, Fiicele Revoluției Americane şi Compania 
de Electricitate; dacă Vonnegut şi-ar fi scris romanul 
în zilele noastre, exemplele ar fi putut fi cu uşurinţă 
Facebook sau Twitter. 

Din 2003, site-urile reţelelor de socializare au explo- 
dat de la o activitate de nişă la un fenomen care implică 
zeci de milioane de utilizatori ai internetului. Peste 
jumătate (55%) din toți tinerii americani înscrişi online 
cu vârste între 12 şi 17 ani folosesc rețele de socializare 

precum Facebook şi MySpace.3! Dovezile iniţiale suge- 
rează că adolescenții folosesc aceste site-uri în princi- 
pal pentru a comunica, pentru a păstra legătura, pentru 
a-şi face planuri cu prietenii şi pentru a-şi face noi pri- 
eteni. Însă motivaţia s-ar putea să nu fie aşa de „pură“. 
De pildă, un studiu din 2007 realizat de Microsoft (care 
ar trebui să ştie câte ceva despre acest subiect) a găsit 
că „orgoliul“ este cel mai larg răspândit motiv de parti- 
cipare: oamenii contribuie pentru „a-şi creşte capitalul 
social, intelectual şi cultural“.32 

Twitter, „ultimul răcnet“ electronic al națiunii (arti- 
ficiale), îşi expune fără jenă tendinţa narcisică. Fiind un 
soi de serviciu de mesaje text instantanee, „twittereala“ 
are ca intenţie să anunţe (prin 140 de semne sau mai 
puţin) un grup de „adepţi“ „ce fac eu“. Nici nu se pre- 
tinde măcar că s-ar intenționa o comunicare bilaterală. 

Puţini ar nega creşterea narcisismului în cultura 
americană. Dovedit inițial de articolul emblematic „The 
Me Decade“, din 1976, al lui Tom Wolfe şi de cartea lui 
Christopher Lasch Culture of Narcissism, din 1978, impul- 
sul narcisic a fost demonstrat de atunci de o largă serie 
de tendinţe culturale: emisiuni TV care-şi transformă 
participanţii de duzină în vedete la minut celebre doar 
pentru faptul că sunt celebre; explozia chirurgiei estetice 
şi transformarea ei într-o industrie în plin avânt, paren- 
tajul indulgent; adorarea celebrităţii; râvna de bogății 


31 Amanda Lenhart şi Mary Madden, „Social Networking Websites 
and Teens“, Pew Internet and American Life Project, 7 ianuarie 
2007, www.pewinternet.org/Reports/2007/Social-Network- 
ing-Websites-and-Teens .aspx (accesată pe 2 septembrie, 2009). 

32 Robin Hamman, „Blogging4business: Social Networking and 
Brands“, Cybersoc.com, 4 aprilie 2007, www.cybersoc.com/ 
2007/04/blogging4 busine.html (accesată pe 14 septembrie 
2009): lucrare predată pe 4 aprilie 2007, rezumând desco- 


peririle Microsoft. 


materiale, iar acum, reţelele sociale ce-ţi creează pro- 
priul grup de prieteni artificiali. După cum notau Jean M. 
Twenge şi W. Keith Campbell în The Narcissism Epidemic 
(2009): „Internetul a adus o tehnologie utilă, dar şi posi- 
bilitatea faimei instantanee şi a mentalităţii de tip «pri- 
veşte-mă!»... Oamenii se chinuie să-şi creeze un «brand 
personal» (numit şi «autobranding»), împachetându-se 
pe ei înşişi ca pe un produs de vânzare.“33 

Dat fiind că e un fenomen recent, este prea devreme să 
ştim dacă media socială este o fază trecătoare sau o ino- 
vaţie tehnologică transformatoare, deşi se poate spune 
cu destulă siguranţă că cercetătorii şi clinicienii ar trebui 
să fie foarte atenţi la efectul său psihologic general, ca să 
nu mai vorbim despre potenţialul pericol fizic inerent, în 
special pentru tineri. 


33 Jean M. Twenge şi W. Keith Campbell, The Narcissism Epidemic: 
Living in the Age of Entitlement (New York: Free Press, 2009): 
1-4. 

COMUNICAREA CU UN BORDERLINE 


Bun... Ce vrei să spun? Vrei să zic că e nos- 
tim, ca tu să mă contrazici şi să zici că e 
trist? Sau vrei să spun că e trist, pentru ca tu 
să te întorci şi să zici nu, e nostim. Poţi juca 
micul tău joc nenorocit cum vrei, să ştii! 


(din Cui i-e frică de Virginia Woolf?, 
de Edward Albee) 


Persoana borderline îşi schimbă personalitatea ca un 
caleidoscop rotativ, rearanjându-şi cioburile propriei 
ființe în forme diferite — fiecare colaj fiind diferit şi 
totuşi fiecare fiind tot ea. Asemenea unui cameleon, per- 
soana borderline ia orice formă pe care şi-o imaginează 
ca fiind pe placul privitorului. 

Confruntarea cu comportamentul borderline poate fi 
frustrantă pentru oricine se află în contact sistematic cu 
personalitatea borderline, pentru că, după cum am văzut, 
exploziile sale de furie, schimbările bruşte de dispoziție, 
suspiciunile, acțiunile impulsive, izbucnirile imprevizi- 
bile, acțiunile autodistructive şi comunicarea contradicto- 
rie este de înţeles că sunt deranjante pentru toți din jur. 

În acest capitol vom descrie o metodă coerentă, struc- 
turată, de comunicare cu persoanele borderline — siste- 
mul SET-UP! — care poate fi uşor de înţeles şi adoptat 
de către familii, prieteni şi terapeuţi pentru uzul zilnic 
şi care poate convinge un borderline să ia în considerare 
tratamentul (vezi Capitolul 7). 

Sistemul SET-UP a fost creat sub forma unui cadru 
structurat de comunicare cu persoana borderline aflată 
în criză. În timpul unor asemenea perioade, comunicarea 
cu un borderline este împiedicată de câmpul lui intern 
de forță impenetrabil şi haotic, caracterizat de trei stări 
emoționale majore: singurătate terifiantă, sentimentul că 
nu este înţeles şi neputinţă copleşitoare. 

Ca urmare, indivizii vizaţi sunt deseori incapabili să 
gândească în mod calm în prezența unui borderline, fiind 
obligaţi să se confrunte cu izbucnirile de furie paroxis- 
tică, distructivitatea impulsivă, amenințările sau gestu- 
rile de autorănire şi pretențiile nerezonatbile de îngrijire. 
Răspunsurile SET-UP pot ajuta la abordarea fricilor subi- 
acente, la diluarea exploziei borderline şi la prevenirea 
unei „topiri atomice“ într-un conflict mai mare. 

Deşi SET-UP a fost creat pentru persoanele border- 
line aflate în criză, el poate fi folosit şi pentru altele, care 
necesită o comunicare concisă şi congruentă chiar dacă 
nu sunt în criză. 


COMUNICAREA SET 


„SET“ — Support, Empathy, Truth (Sprijin, Empatie, 
Adevăr) — este un sistem de comunicare tripartit (vezi 
Figura 5-1). În timpul confruntării cu comportamente 


1 S-a preferat menţinerea acronimului în limba engleză, acesta 
având tocmai semnificaţia de structură, organizare, sistem. 
(N. red.) 

distructive, al şedinţelor de luare a deciziilor impor- 
tante sau al altor crize, interacțiunile cu un border- 
line trebuie să invoce toate cele trei elemente. UP 
vine de la Understanding (Înţelegere) şi Perseverance 
(Perseverență) — scopurile pe care toate cele trei părți 
încearcă să le atingă. 


Figura 5-1 
sS 
S = Declararea Sprijinului 
E = Empatie 
T = Adevăr 
E T 


Etapa S a acestui sistem, Sprijin, apelează la afirma- 
rea îngrijorării personale, la persoana întâi, de tip „Eu“. 
„Sunt sincer îngrijorat în legătură cu ce simți“ este un 
exemplu de afirmaţie de tip Sprijin. Accentul este pus pe 
sentimentele vorbitorului şi, în esență, este un angaja- 
ment personal de a încerca să fii de ajutor. 

Prin segmentul Empatie se încearcă recunoaşterea 
emoțiilor haotice ale persoanei borderline printr-o afir- 
maţie de tip „Tu“: „Cât de îngrozitor trebuie să te simți“. 
Este important să nu confundați empatia cu simpatia 
(„îmi pare rău pentru tin€...“), care poate stârni furia 
contra unei condescendenţe percepute. De asemenea, 
Empatia ar trebui să fie exprimată într-un mod neutru, cu 
referiri minime la sentimentele vorbitorului. Aici accen- 
tul cade pe experiența dureroasă a persoanei borderline, 
nu pe cea a vorbitorului. O afirmaţie ca „ştiu cât de rău te 
simți“ invită la replica batjocoritoare că, de fapt, nu ştii, 
ceea ce nu face decât să agraveze conflictul. 

Afirmația T, reprezentând Adevărul sau realitatea, sub- 
liniază că persoana borderline este, în ultimă instanță, 
responsabilă pentru viața ei şi că încercările de ajutor ale 
celorlalți nu pot înlocui această responsabilitate primară. 
În timp ce afirmaţiile Sprijin şi Empatie sunt subiective, 
confirmând cum se simt vorbitorii, afirmaţiile Adevăr 
recunosc că există o problemă şi abordează chestiunea 
practică, obiectivă, a ceea ce poate fi făcut pentru solu- 
ţionarea ei. Alte expresii caracteristice fazei Adevăr se 
referă la acțiuni pe care vorbitorul se simte constrâns să 
le întreprindă ca răspuns la comportamentele persoanei 
borderline şi care ar trebui formulate într-un mod neu- 
tru, faptic („uite ce s-a întâmplat... Acestea sunt conse- 
cinţele... Asta este ceea ce pot să fac... Ce ai de gând să 
faci?“). Dar ele trebuie spuse într-un mod care să evite 
blamarea şi pedepsirea sadică („în frumoasă harababură 
ne-ai băgat!“, „dormi aşa cum ţi-ai aşternut!“). Partea 
Adevăr a sistemului SET este cea mai importantă şi cel 
mai dificil de acceptat pentru un borderline, de veme ce 
consecinţele realiste sunt excluse într-o proporţie atât de 
mare din lumea sa. 

Comunicarea cu un borderline ar trebui să încerce 
să conţină toate cele trei mesaje. Totuşi, chiar dacă sunt 
afirmate toate trei, este posibil ca persoana borderline să 
nu le integreze pe toate. Când unul din aceste niveluri nu 
este afirmat în mod clar sau nu este „auzit“, atunci apar 
răspunsuri previzibile. 

De exemplu, când stadiul Sprijin al acestui sistem este 
şuntat (vezi Figura 5-2), în mod caracteristic, persoana bor- 
derline îl acuză pe celălalt că nu are grijă de ea sau nu vrea 
să aibă de-a face cu ea. Apoi, persoana borderline tinde să 
continue schimbul de replici bazate pe faptul că celuilalt 
nu-i pasă de ea sau chiar vrea să-i facă rău. Acuzaţia per- 
soanei borderline „nu-ţi pasă de mine!“ sugerează, de obi- 
cei, că afirmația Sprijin nu a fost integrată. 

Figura 5-2 
X „Nu-ţipasă...“ 


E T 


Incapacitatea de a comunica partea de Empatie a mesa- 
jului (vezi Figura 5-3) conduce la sentimentul că celălalt 
nu înțelege prin ce trece persoana borderline. („Nu ştii 
cum mă simt!“) Aici, persoana borderline îşi va justifica 
respingerea comunicării spunând că este neînțeleasă. 


Figura 5-3 


„Tu nu ştii cum 
mă simt...“ X T 


Cum celălalt nu-i poate aprecia durerea, răspunsul lui 
poate fi devalorizat. Când afirmațiile Sprijin sau Empatie 
nu sunt acceptate de către persoana borderline, tot ceea 
ce se comunică mai departe nu este auzit. 

Când elementul Adevär nu este exprimat clar (vezi 
Figura 54), apare o situație mai periculoasă. Persoana 
borderline interpretează acceptarea celuilalt în modu- 
rile cele mai confortabile pentru nevoile sale, de obicei ca 
pe o confirmare că ceilalți pot fi realmente responsabili 

pentru ea sau că propriile sale percepții sunt împărtăşite 
şi sprijinite în mod universal. Fuziunea fragilă a persoa- 
nei borderline cu aceşti ceilalți oameni se dezintegrează 
în cele din urmă, când relaţia nu mai poate susţine greu- 
tatea aşteptărilor sale nerealiste. Fără o afirmare clară a 
Adevărului şi fără confruntare, persoana borderline con- 
tinuă să fie într-o relaţie extrem de încâlcită cu ceilalți. 
Având nevoile gratificate, persoana borderline va insista 
că totul este bine sau măcar că lucrurile se vor îmbună- 
tăți. Într-adevăr, dovada acestei încâlceli este adesea o 
absență temporară izbitoare a conflictului; persoana bor- 
derline va manifesta mai puțină ostilitate şi furie. Însă 
când aşteptările sale nerealiste vor fi frustrate în cele din 
urmă, relația se va prăbuşi într-un vârtej cumplit de furie 
şi dezamăgire. 


Figura 5-4 


E X  Confuzie 


DILEMELE BORDERLINE 


Principiile SET-UP pot fi folosite în diferite contexte 
în încercarea de dezamorsare a unor situaţii instabile. 
Urmează câteva situații dificile tipice unui borderline în 
care poate fi folosită strategia SET. 

RĂU DACĂ FACI, RĂU DACĂ NU FACI 


Confuzia borderline are adesea ca rezultat mesaje 
contradictorii către ceilalți. În mod frecvent, persoana 
borderline va comunica o poziție prin cuvinte, dar va 
exprima un mesaj contrar prin comportament. Deşi per- 
soana borderline poate să nu fie conştientă de această 
dilemă, ea plasează adesea un prieten sau o relaţie într-o 
situație perdantă, în care celălalt este condamnat orice ar 
face. 

Cazul 1: Gloria şi Alex. Gloria îi spune soțului ei Alex 
că se simte nenorocită şi deprimată. Spune că plănuieşte 
să se sinucidă, dar că îi interzice să ceară ajutor pentru ea. 

În această situaţie, Alex se confruntă cu două mesaje 
contradictorii. (1) Mesajul deschis al Gloriei, care afirmă 
în esenţă: „Dacă ţii la mine, îmi vei respecta dorinţele şi 
nu vei trece peste autonomia mea de a-mi controla desti- 
nul şi chiar de a muri dacă aşa aleg“; (2) mesajul contrar, 
transmis prin însuşi actul de a-şi anunţa intențiile, care 
spune: „Pentru numele lui Dumnezeu, dacă ţii la mine, 
ajută-mă, nu mă lăsa să mor“. 

Dacă Alex ignoră afirmațiile Gloriei, ea îl va acuza că 
a fost rece şi nepăsător. Dacă el încearcă să-i enumere 
motive pentru care n-ar trebui să se omoare, ea îl va frus- 
tra cu nesfârşite contraargumente şi îl va condamna, în 
ultimă instanţă, că nu-i înţelege durerea cu adevărat. 
Dacă el cheamă poliția sau medicul, îi va fi respins cerin- 
tele, dovedindu-i astfel că nu poate avea încredere în el. 

Întrucât Gloria nu se simte suficient de puter- 
nică încât să-şi asume responsabilitatea propriei vieți, 
aşteaptă de la Alex să-i ia această povară. Se simte cople- 
şită şi neputincioasă în depresia ei. Trăgându-l pe Alex în 
această dramă, face din el un personaj în scenariul pie- 
sei ei cu final neaşteptat, lăsat să fie rezolvat nu de către 
ea, ci de către Alex. Se confruntă cu ambivalenţa sa în 

privinţa sinuciderii, pasându-i lui responsabilitatea pen- 
tru soarta ei. 

Mai mult, Gloria clivează părțile negative ale opțiuni- 
lor sale şi le proiectează pe Alex, păstrându-şi pentru ea 
partea pozitivă a ambivalenței. Indiferent cum răspunde 
Alex, el va fi criticat. Dacă nu intervine în mod activ, este 
nepăsător şi fără inimă, iar ea este „neînțeleasă în mod 
tragic“. Dacă el încearcă să-i împiedice încercările de sui- 
cid, este dominator şi insensibil, în timp ce ea este pri- 
vată de respectul de sine. 

Oricum ar fi, Gloria se consideră o martiră neajuto- 
rată şi îndreptățită — o victimă care a fost privată de Alex 
să-şi atingă întreg potenţialul. În ceea ce-l priveşte pe 
Alex, el este rău şi dacă o face, şi dacă nu o face! 

Principiile SET-UP pot fi utile în confruntarea cu o 
situaţie dificilă precum aceasta. În mod ideal, răspunsu- 
rile lui Alex ar trebui să includă toate cele trei laturi ale 
triunghiului SET. Afirmația S a lui Alex ar trebui să fie o 
declaraţie a angajamentului său față de Gloria şi a dorin- 
ţei lui de a o ajuta: „Sunt foarte îngrijorat de starea ta 
de rău şi vreau să te ajut, fiindcă te iubesc“. Dacă pere- 
chea poate identifica zonele specifice de îngrijorare care 
se adaugă angoasei ei, el ar putea sugera soluții şi să-şi 
afirme disponibilitatea de a ajuta: „Cred că o parte din 
ce se întâmplă este legat de problemele pe care le-ai avut 
cu şeful tău. Hai să discutăm care ar fi variantele. Poate e 
nevoie să-ți ceri transferul. Sau, dacă slujba îţi face atâtea 
probleme, vreau să ştii că pentru mine este în regulă dacă 
vrei să-ți dai demisia şi să-ți cauţi altă slujbă“. 

Afirmația E ar trebui să încerce să transmită fap- 
tul că Alex este conştient de durerea actuală a Gloriei 
şi că înțelege cum asemenea circumstanţe extreme ar 
putea-o face să contemple ideea de a-şi pune capăt zile- 
lor: „Presiunea în care ai stat în ultimele luni trebuie să 
fi devenit insuportabilă. Toată această agonie trebuie să 

te fi adus la limită, până în punctul în care simți că efec- 
tiv nu mai poți“. 

Cea mai importantă parte a afirmației T a lui Alex ar 
trebui să identifice dilema sa de neconceput „rău şi dacă o 
face, şi dacă n-o face“. Ar trebui, de asemenea, să încerce 
să clarifice ambivalenţa Gloriei în privința morții, recu- 
noscând că pe lângă partea din ea care vrea să-şi sfârşească 
viaţa mai există o parte în ea care doreşte să fie salvată şi 
ajutată. Răspunsurile de tip Tale lui Alex ar putea fi ceva 
de genul: „Îmi dau seama cât de rău te simţi şi că vrei să 
mori. Ştiu că ai spus că dacă mi-ar păsa câtuşi de puţin 
de tine, artrebui să te las în pace. Dacă îmi pasă, cum aş 
putea să stau deoparte şi să văd cum te distrugi singură? 
Faptul că m-ai alertat în legătură cu planurile tale de sinu- 
cidere îmi spune că, oricât de mult ţi-ai dori să mori, există 
şi o altă parte în tine care nu vrea să moară. Şi acestei părți 
simt că trebuie să-i răspund. Vreau să vii cu mine la un 
doctor care ne poate ajuta în această problemă“. 

În funcţie de urgenţa situației, Alex ar trebui să insiste 
ca Gloria să fie evaluată psihiatric curând sau, dacă ea se 
află în pericol iminent, ar trebui s-o ducă la camera de 
gardă ori să cheme salvarea. 

În acest punct critic, furia Gloriei poate fi exacerbată, 
întrucât îl învinuieşte pe Alex că o obligă să meargă la 
spital. Dar afirmaţiile de tip Adevăr ar trebui să-i reamin- 
tească Gloriei că ea nu se află acolo din cauza a ceea ce a 
făcut Alex, ci din cauza a ceea ce a făcut ea — a amenințat 
că se sinucide. Persoana borderline are deseori nevoie să 
i se reamintească faptul că reacţiile celorlalți față de ea se 
bazează în primul rând pe ceea ce face ea, şi că ea este cea 
care trebuie să-şi asume responsabilitatea pentru conse- 
cinţe, în loc să dea vina pe ceilalți pentru răspunsurile 
rcaliste la comportamentul ei. 

După ce pericolul imediat a trecut, afirmaţiile T ulte- 
rioare ar trebui să facă referire la tiparele neproductive 

ale Gloriei de gestionare a stresului şi la nevoia de a 
dezvolta moduri mai eficiente de a-şi gestiona viața. 
Consideraţiile Adevăr trebuie să includă, de asemenea, 
felul în care comportamentele Gloriei şi ale lui Alex îi 
afectează pe fiecare în parte şi mariajul lor. În timp, ei 
vor putea crea, fie pe cont propriu, fie în cadrul terapiei, 
un sistem de a-şi răspunde unul altuia care le va satis- 
face nevoile amândurora. 

Acest tip de problemă este comună mai ales în 
familiile cu persoane borderline care manifestă com- 
portamente autodistructive pronunţate. Adolescenţii 
delincvenți sau suicidari, alcoolicii şi anorecticii îşi pot 
pune familiile în fața unor dileme perdante similare. Ei 
rezistă în mod activ ajutorului, în timp ce se comportă 
autodistructiv într-un mod evident. De obicei, confrunta- 
rea directă ce precipită o criză este unicul mod de a ajuta. 
Unele grupuri, precum Alcoolicii Anonimi, recomandă 
situații de confruntare standardizate, în care familia, 
prietenii sau colegii de muncă, adesea împreună cu un 
consilier, îi aduc pacientului în față comportamentul său 
dependent şi îi cer să facă tratament. 

Grupurile de „Dragoste Aspră“ cred că grija adevărată 
obligă individul să se confrunte cu consecințele com- 
portamentelor sale, în loc să-l apere de ele. Grupurile de 
„Dragoste Aspră“ ale părinților de adolescenți, de pildă, 
pot insista ca un adolescent dependent de droguri ori să 
fie spitalizat, ori să i se interzică să mai vină acasă. Acest 
tip de abordare pune accentul pe elementul Adevăr din 
triunghiul SET, dar poate ignora segmentele Sprijin şi 
Empatie. De aceea, aceste sisteme pot avea doar un succes 
parţial cu un borderline, care poate să treacă prin schim- 
bările la care îl obligă confruntările cu Adevărul; însă pe 
dedesubt, lipsa ocrotirii şi a încrederii oferite prin Sprijin 
şi Empatie îi blochează motivaţia pentru implicarea într-o 
schimbare de durată. 

MĂ SIMT RĂU CĂ MĂ SIMT RĂU 


În mod tipic, persoanele borderline răspund la depre- 
sie, anxietate, frustrare sau furie cu şi mai multe straturi 
ale aceloraşi sentimente. Din cauza perfecționismu- 
lui persoanei borderline şi a tendinței sale de a percepe 
lucrurile în extremele alb şi negru, ea încearcă să anihi- 
leze emoțiile neplăcute, în loc să le înțeleagă sau să le 
facă faţă. Când descoperă că nu poate şterge pur şi sim- 
plu aceste sentimente rele, devine mai frustrată şi vino- 
vată. Cum a se simţi rău este inacceptabil, un borderline 
se simte rău că se simte rău. Când acest lucru îl face să se 
simtă şi mai rău, este prins într-o spirală în care pare să 
cadă la nesfârşit. 

Unul dintre scopurile terapeuţilor şi ale altor oameni 
apropiaţi persoanei borderline este să spargă aceste stra- 
turi succesive pentru a localiza sentimentul inițial şi s-o 
ajute să accepte că este o parte din ea însăşi. Persoana 
borderline trebuie să înveţe să-şi permită luxul emoțiilor 
„rele“, fără critici, vinovăţie sau negare. 

Cazul 2: Neil şi prietenii. Neil, un funcționar bancar 
de 53 de ani, a avut episoade de depresie mai mult de 
jumătate din viaţa lui. Părinţii lui Neil au murit când era 
Mic, iar el a fost crescut în principal de o soră mult mai 
mare, necăsătorită, care era rece şi extrem de critică. 
Era o religioasă habotnică, ce insista ca el să meargă zil- 
nic la slujbele de la biserică şi îl acuza adesea de devieri 
păcătoase. 

La maturitate, Neil a devenit un bărbat pasiv, domi- 
nat de soţia sa. Fusese educat să creadă că furia este inac- 
ceptabilă şi îşi nega orice sentiment de furie față de alții. 
Era foarte conştiincios şi respectat la serviciu, dar nu pri- 
mea deloc afecțiune din partea soţiei sale. Ea îi respingea 
avansurile sexuale, ceea ce îl frustra şi îl deprima. Iniţial, 
Neil se înfuria pe soție din cauza respingerilor ei, apoi se 

simțea vinovat şi se înfuria pe el că se înfuriase, iar apoi 
recădea în depresie. Acest proces s-a extins şi în alte zone 
ale vieţii lui Neil. Oricând simțea emoții negative, îşi 
impunea să le pună capăt. Cum nu putea să-şi controleze 
sentimentele interioare, a devenit tot mai dezamăgit şi 
frustrat de sine. Depresia i s-a agravat. 

Prietenii lui Neil au încercat să-l aline. I-au spus că 
sunt alături de el şi că îi stau la dispoziţie oricând ar dori 
să vorbească. Au empatizat cu disconfortul lui la muncă 
şi cu problemele sale cu nevasta. I-au subliniat că „se 
simte rău pentru faptul că se simte rău“ şi că ar trebui 
să se adune. Însă acest sfat nu l-a ajutat; de fapt, Neil s-a 
simțit şi mai rău, fiindcă acum credea că, peste toate cele, 
şi-a dezamăgit şi prietenii. Cu cât încerca mai mult să-şi 
oprească sentimentele negative, cu atât se simțea mai 
ratat şi cu atât se deprima mai tare. 

Afirmațiile SET l-ar fi putut ajuta pe Neil să se con- 
frunte cu dilema sa. Neil a primit mult Sprijin şi Empatie 
de la prietenii săi, dar mesajele lor Adevăr nu au fost 
utile. În loc să încerce să-şi şteargă emoțiile neplăcute 
(propunându-şi totul sau nimic), Neil trebuie să înţe- 
leagă necesitatea acceptării lor ca reale şi adecvate, fără 
să le judece. În loc să adauge noi straturi de autocon- 
damnare, care îi permit să continue să se bălăcească în 
mocirla „sărmanul de mine“, el trebuie să se confrunte cu 
criticile şi să lucreze pentru schimbare. 

Următoarele afirmaţii de tip Adevăr vor recunoaşte 
motivele comportamentului pasiv al lui Neil, comporta- 
mentele soţiei sale şi ale altora din viaţa lui. El trebuie 
să recunoască faptul că, într-o anumită măsură, se pune 
singur în poziţia de a fi abuzat de alții. Deşi poate lucra 
pentru a schimba această situaţie în viitor, acum el tre- 
buie să se confrunte cu felul cum se desfăşoară lucrurile 
în momentul de față. Asta înseamnă să-şi recunoască 
furia, să admită că are motive să fie furios şi că nu are altă 

opţiune decât să-şi accepte furia, pentru că n-o poate face 
să dispară, cel puţin nu imediat. Deşi poate regreta pre- 
zența sentimentelor inacceptabile, el nu le poate schimba 
(o maximă similară celor folosite la Alcoolicii Anonimi). 
Acceptarea acestor sentimente incomode înseamnă 
acceptarea propriei persoane ca ființă umană imperfectă 
şi renunţarea la iluzia că poate controla factori incontro- 
labili. Dacă Neil îşi poate accepta furia, tristețea sau orice 
alt sentiment neplăcut, atunci fenomenul „mă simt rău că 
mă simt rău“ va fi scurtcircuitat. Astfel, poate trece mai 
departe, la schimbarea altor aspecte ale vieţii sale. 

O mare parte din succesul din viața lui Neil s-a dato- 
rat faptului că s-a străduit mai mult: când te străduieşti 
mai mult să înveţi, de obicei obţii note mai mari. Când 
te străduieşti mai mult să exersezi, de obicei ai rezultate 
mai bune. Dar unele situaţii din viață necesită opusul. 

Cu cât strângi din dinți mai tare şi îți încleştezi pumnii 
în încercarea de a adormi, cu atât este mai probabil că 
vei rămâne treaz toată noaptea. Cu cât te străduieşti mai 
mult să te relaxezi, cu atât devii mai tensionat. 

Persoana borderline prinsă în această dilemă se va 
elibera când se aşteaptă mai puțin — când se relaxează, 
devine mai puţin obsesivă şi pretențioasă față de sine, 
învățând să se accepte pe sine. Nu este o coincidență că 
persoana borderline care caută o relație de iubire sănă- 
toasă o găseşte cel mai adesea atunci când este cel mai 
puţin disperată şi mai angajată în activități care o satis- 
fac. Pentru că exact în acest moment este mai atrăgătoare 
pentru ceilalți şi mai puțin presată să se agaţe de soluțiile 
imediate şi nerealiste împotriva singurătăţii. 


ETERNA VICTIMĂ 


Persoana borderline se implică frecvent în situații difi- 
cile în care devine victimă. Neil, de pildă, se consideră un 

personaj neajutorat, căruia ceilalți îi fac ce vor. Cel mai 
adesea, persoana borderline nu este conştientă că pro- 
priul comportament este provocator sau periculos, sau 
că poate invita cumva la persecuție. Femeia care alege 
mereu bărbaţi care o abuzează nu este, de obicei, conşti- 
entă de tiparele pe care le repetă. Concepţia clivată a unui 
borderline despre sine însuşi cuprinde o parte specială, 
îndreptățită, şi o altă parte furioasă, lipsită de valoare, 
care-şi merită pedeapsa în mod masochist, deşi el poate 
să nu fie conştient de o parte sau cealaltă. De fapt, un 
tipar al victimizării „invitate“ este adesea un indiciu solid 
al patologiei TPB. 

Deşi rolul de victimă este cel mai neplăcut, el poate fi 
totodată foarte atrăgător. Un om al nimănui neajutorat, 
năpăstuit de nedreptăţile unei lumi nemiloase este foarte 
atrăgător pentru unii oameni. Combinația dintre neaju- 
toratul năpăstuit şi cineva care simte puternic nevoia de 
a-i salva pe ceilalți şi de a avea grijă de ei satisface nevo- 
ile ambelor părți. Persoana borderline găseşte un „străin 
binevoitor“, care-i promite o protecţie totală şi completă. 
Iar partenerul îşi îndeplineşte propria dorinţă de a se 
simţi puternic, protector, important şi necesar — de a fi 
cel care „o scapă de toate astea“. 

Cazul 3: Annette. Născută într-o familie săracă de 
culoare, Annette şi-a pierdut tatăl la o vârstă foarte fra- 
gedă, când el şi-a părăsit domiciliul. O serie de alți băr- 
baţi au ocupat pentru scurte perioade locul „tatălui“ în 
casă. În cele din urmă, mama ei s-a recăsătorit, dar cel 
de-al doilea soţ al ei era tot un beţivan chefliu. Când 
Annette avea în jur de opt ani, tatăl ei vitreg a început să 
le abuzeze sexual pe ea şi pe sora ei. Annettei îi era frică 
să-i spună mamei sale, care se bucura de relativa stabi- 
litate financiară pe care o dobândise, în sfârşit, familia. 
Astfel, Annette a permis continuarea abuzului — „de dra- 
gul mamei“. 

La vârsta de 17 ani, Annette a rămas însărcinată şi s-a 
căsătorit cu tatăl copilului ei. A reuşit să termine liceul, 
unde avusese note bune, în general, dar alte aspecte ale 
vieţii ei erau un haos: soțul ei bea şi umbla cu alte femei. 
După un timp, a început s-o bată. Ea a continuat să 
rămână însărcinată cu el, plângându-se şi îndurând — „de 
dragul copiilor“. 

După şase ani şi trei copii, soțul Annettei a părăsit-o. 
Plecarea lui i-a produs un fel de uşurare anxioasă — 
nebunia se terminase, în sfârşit, dar o pândeau amenin- 
țător îngrijorările cu privire la ce avea să facă după aceea. 

Annette şi copiii au încercat să facă lucrurile să 
meargă, dar ea se simțea permanent copleșită. Apoi l-a 
cunoscut pe John, care era cu vreo 25 de ani mai mare 
(refuzase să-i spună exact ce vârstă are) şi care părea să 
aibă dorința autentică de a avea grijă de ea. El a devenit 
tatăl cel bun pe care Annette nu-l avusese niciodată. O 
încuraja şi o ocrotea. O sfătuia cum să se îmbrace şi cum 
să vorbească. După o vreme, Annette a devenit mai sigură 
pe ea, şi-a luat o slujbă bună şi a început să se bucure de 
viață. Câteva luni mai târziu, John s-a mutat la ea — oare- 
cum. Stătea cu ea în weekenduri, dar dormea în altă parte 
în timpul săptămânii, din cauza sarcinilor de serviciu, 
care făceau să fie „mai convenabil să doarmă la birou“. 

În adâncul ei, Annette ştia că John era căsătorit, dar 
n-a întrebat niciodată. Când John a devenit mai puţin dis- 
ponibil, fiind plecat pentru mai mult timp şi devenind, în 
general, mai detaşat, ea şi-a reținut furia. Însă la serviciu 
această furie a ieşit la suprafață, fiindu-i refuzate multe 
promovări. Şefii ei spuneau că-i lipsesc diplomele de stu- 
dii superioare pe care alţii le aveau şi că era aspră, dar 
Annette nu accepta aceste explicaţii. 

Înfuriată, ea a atribuit respingerile discriminării rasi- 
ale. A devenit din ce în ce mai deprimată, internându-se 
până la urmă în spital. 


În spital, sensibilitatea rasială a Annettei a explodat. 
Majoritatea doctorilor erau albi, ca şi majoritatea asisten- 
telor şi a celorlalți pacienți. Decorul spitalului era „alb“, 
iar mâncarea tot „albă“. Toată furia adunată de-a lungul 
anilor era concentrată acum pe discriminarea negrilor de 
către societate. Concentrându-se exclusiv asupra acestei 
probleme globale, Annette îşi evita demonii personali. 

Ținta ei cea mai provocatoare era Harry, meloterapeut 
în cadrul spitalului. Annette era convinsă că Harry (care 
era alb) insista să folosească doar muzică „a albilor“ şi 
că aspectul şi întreaga lui conduită întruchipau „esența 
rasei albe“. Annette îşi vărsa furia pe acest terapeut, chiu- 
lind mânioasă de la şedinţele de meloterapie. 

Deşi Harry era înspăimântat de izbucnirile ei, a cău- 
tat-o pe Annette. Afirmația lui Sprijin a reflectat îngrijora- 
rea personală cu privire la progresele Annettei în cadrul 
programului din spital. Harry şi-a exprimat Empatia pen- 
tru Annette recunoscând cât de frustrant este să fii discri- 
minat şi menţionând propriile experiențe de unic evreu 
în programul său educaţional. Apoi Harry a încercat să 
confrunte Adevărul sau realitatea, problemele din viața 
Annettei, subliniind că revolta contra discriminării rasi- 
ale era inutilă fără să se angajeze în efortul de a schimba 
ceva. Nevoia Annettei de a rămâne o victimă, spusese 
Harry, o împiedica să-şi asume vreo responsabilitate pen- 
tru ceea ce i s-a întâmplat în viaţă. Se simţea îndreptățită 
să blesteme soarta în loc să-şi cerceteze cu curaj pro- 
priul rol în faptul că se lăsa în continuare folosită de alții. 
Înfăşurându-se în vălul furiei justificate, Annette evita 
orice fel de autoexaminare sau confruntare înfricoşătoare 
care ar fi putut produce o schimbare, perpetuându-şi ast- 
fel neputinţa şi neajutorarea. Acest lucru o făcea incapa- 
bilă să aducă schimbări „de dragul ei înseşi“. 

La următoarea şedinţă de meloterapie, Annette n-a 
mai chiulit. În schimb, şi-a susţinut opiniile în faţa lui 

Harry şi a celorlalți pacienţi. A sugerat folosirea altor 
cântece. La următoarea şedinţă, grupul a fost de acord să 
cânte câteva dintre cântecele de protest în apărarea drep- 
turilor civile, alese de Annette. 

Răspunsul lui Harry a ilustrat principiile SET-UP, care 
i-ar fi fost de folos şi şefului lui Annette, prietenilor ei şi 
tuturor celor care se confruntau frecvent cu izbucnirile ei 
de furie. 

Comunicarea SET-UP poate elibera un borderline sau 
pe oricine este blocat într-un rol de victimă prin subli- 
nierea avantajelor poziției de victimă (luarea în grijă de 
către alţii, lipsa oricărei vini pentru rezultatele proaste, 
neasumarea responsabilității) şi a dezavantajelor aces- 
tei poziții (renunțarea la autonomie, menţinerea unei 
dependențe supuse, rigiditate şi blocaj în fața dilemelor 
vieţii). Însă „victima“ borderline trebuie să audă toate 
cele trei părți ale mesajului, altfel impactul mesajului va 
fi pierdut. Dacă „Adevărul eliberează“, atunci Sprijinul şi 
Empatia trebuie să-l însoțească pentru ca el să fie auzit. 


CĂUTAREA SENSULUI 


O mare parte a comportamentului dramatic al persoa- 
nei borderline este legată de căutarea sa nesfârşită a ceva 
care să-i umple vidul interior ce o bântuie fără încetare. 
Relaţiile şi drogurile sunt două dintre mecanismele folo- 
site de persoana borderline împotriva singurătăţii şi pen- 
tru găsirea unui sens al existenţei într-o lume pe care s-o 
simtă reală. 

Cazul 4: Rich. „Presupun că pur şi simplu iubesc 
prea mult!“, spunea Rich descriindu-şi problemele cu 
iubita. Era un bărbat de 30 de ani, divorțat, care avusese 
o serie de relații amoroase dezastruoase cu femeile. Se 
agățase obsesiv de aceste femei, acoperindu-le cu daruri 
şi atenţie. Prin ele se simţea întreg, viu, împlinit. Dar le 

cerea — ca şi tututor celorlalți prieteni — supunere totală. 
În acest fel simţea că deţine controlul nu doar asupra lor, 
ci, mai important, asupra propriei sale existenţe. 

Se supăra când aceste femei acționau independent. 

Le linguşea, insista şi ameninţa. Pentru a suprima omni- 
prezentul sentiment de vid interior, el încerca să-i con- 
troleze pe ceilalți; dacă aceştia refuzau să se supună 
dorințelor lui, Rich devenea grav deprimat şi îşi pierdea 
controlul. Recurgea la alcool şi droguri pentru a-şi recă- 
păta sensul existenței sau autenticitatea. Uneori provoca 
bătăi sau se tăia atunci când se temea că pierde contactul 
cu senzațiile sau emoțiile sale. Când furia şi durerea nu 
mai produceau modificări, se combina cu o altă femeie 
care îl percepea drept un „neînțeles“ ce are nevoie doar 
de „iubirea unei femei de treabă“. După care tot procesul 
se relua de la capăt. 

Rich nu era conştient de dilema sa, insistând că întot- 
deauna era „vina scorpiei“. Îşi alunga prietenii pe motiv 
că nu le păsa de el ori nu-l înțelegeau — aceştia nu erau 
capabili să-i transmită Sprijin sau Empatie. Femeile cu 
care intra în relație erau inițial înțelegătoare, dar le lipsea 
componenta Adevăr. Rich avea nevoie să fie confruntat cu 
toate cele trei aspecte. 

În această situaţie, mesajul S ar fi transmis grija pen- 
tru Rich. Partea E ar fi acceptat fără critici sentimentul 
lui Rich că „iubea prea mult“, dar l-ar fi ajutat totodată 
să-şi înțeleagă şi sentimentul lui de vid interior, precum 
şi nevoia de a-l umple. 

Mesajul Adevăr ar fi încercat să arate tiparele din viaţa 
lui Rich care păreau să se repete la nesfârşit. De aseme- 
nea, Adevărul l-ar fi ajutat pe Rich să vadă că foloseşte 
femeile la fel cum o făcea cu drogurile şi cu automutila- 
rea — ca pe obiecte sau manevre de ameliorare a amor- 
ţelii şi pentru a se simți întreg. Atâta vreme cât Rich 
continuă să caute în afara lui mulţumirea interioară, el 

va rămâne frustrat şi dezamăgit, deoarece nu poate con- 
trola forțele exterioare, în special pe ceilalți, aşa cum se 
poate controla pe sine. De pildă, în ciuda celor mai frene- 
tice eforturi de a dirija o nouă iubită, aceasta îşi va păstra 
o anumită independenţă în afara zonei de control a lui 
Rich. Sau şi-ar putea pierde o nouă slujbă din cauza unor 
factori economici, care pot dicta desființarea postului 
lui. Dar Rich îşi poate controla propria putere creatoare, 
curiozitatea intelectuală şi aşa mai departe. Interesele 
personale independente — cărţile, hobby-urile, artele, 
sporturile, gimnastica — pot fi surse de satisfacție dura- 
bile şi de încredere, ce nu-i pot fi luate cu uşurinţă. 


CĂUTAREA CONSTANȚEI 


Pentru persoana borderline este o mare problemă 
adaptarea la o lume veşnic contradictorie şi în care nu se 
poate avea încredere. Universului persoanei borderline îi 
lipsesc tiparele şi predictabilitatea. Prietenii, slujbele şi 
abilitățile nu sunt niciodată de încredere. Persoana bor- 
derline trebuie să verifice mereu şi mereu toate aceste 
aspecte ale vieţii sale; trăieşte permanent cu teama că o 
persoană sau situaţie de încredere se va transforma în 
opusul său — trădarea absolută. Un erou devine un tică- 
los; slujba perfectă devine blestemul vieţii sale. Un bor- 
derline nu poate concepe că o constanţă a obiectului 
individuală sau situațională poate fi de durată. El nu are 
lauri pe care să se poată culca. Cu fiecare zi trebuie să o 
ia de la capăt, încercând cu disperare să-şi dovedească 
sieşi că lumea poate fi de încredere. Doar pentru că soa- 
rele răsare de la răsărit de mii de ani nu înseamnă că se 
va întâmpla şi azi la fel. El trebuie s-o vadă cu ochii lui în 
fiecare zi. 

Cazul 5: Pat şi Jake. Pat era o femeie atrăgătoare de 
29 de ani aflată în proces de divorţ cu cel de-al doilea 

soţ. Ca şi în cazul primului soţ, şi pe al doilea l-a acuzat 
că este alcoolic şi o abuzează. Jake, avocatul său, a văzut 
în ea o victimă nefericită, care are nevoie de protecţie. 

O suna frecvent ca să se asigure că este bine. Au început 
să ia prânzul împreună. Pe măsură ce cazul a avansat, 
au devenit amanți. Jake şi-a părăsit casa, soția şi cei doi 
băieți. Deşi nu era încă divorțată, Pat s-a mutat cu el. 

La început, Pat admira inteligenţa şi profesionalismul 
lui Jake. Când ea se simţea slabă şi fără apărare, el părea 
„mare şi puternic“. Dar cu trecerea timpului, a devenit tot 
mai pretențioasă. Câtă vreme Jake era protector, Pat tor- 
cea ca o pisicuță. Dar când el a început să emită preten- 
ţii, a devenit ostilă. Ura plecatul lui la muncă şi mai ales 
lucrul la alte cazuri de divorț. Se opunea să-şi viziteze 
copiii şi îl acuza că îi preferă în detrimentul ei. Stârnea 
certuri brutale, care se terminau deseori prin plecarea 
ei precipitată din casă pentru a-şi petrece noaptea la un 
„prieten platonic“. 

Lui Pat îi lipsea constanţa obiectului (vezi Capitolul 2 
şi Anexa B). Prieteniile şi relațiile de iubire trebuia verifi- 
cate mereu, pentru că ea nu se simțea niciodată sigură de 
niciun contact uman. Nevoia ei de reasigurare era insa- 
ţiabilă. Avusese nenumărate alte relații în care la început 
părea ingenuă şi având nevoie de grija cuiva, pentru ca 
apoi să le testeze cu pretenţii imposibile. Toate relațiile 
se terminau exact cu abandonul de care se temea, pen- 
tru ca apoi să ia totul de la capăt în următoarea relație 
romantică. 

La început, când Pat l-a perceput pe Jake drept supor- 
tiv şi liniştitor, ea a idealizat relația lor. Dar când el a 
început să dea semne de funcționare separată, s-a înfu- 
riat cumplit, înjurându-l şi denigrându-l. Când el era la 
birou, îl suna fără încetare pentru că, spunea ea, „îl uita“. 
Pentru prietenii ei, Jake părea să aibă două identități 
complet diferite — pentru Pat exact aşa era. 


1 5 6 TE URĂSC - NU MĂ PĂRĂSI 


Confruntările de tip SET cu inconstanța obiectului nece- 
sită recunoaşterea acestei dileme borderline. Afirmațiile 
Sprijin trebuie să transmită că grija este constantă, necon- 
diționată. Din păcate, pentru un borderline este dificil de 
înțeles că nu e nevoie să-şi câştige permanent acceptarea. 
E] se teme în permanenţă că Sprijinul poate fi retras dacă 
displace în vreun moment. Astfel, încercările de reasigu- 
rare sunt nesfârşite şi niciodată de ajuns. 

Mesajul Empatie ar trebui să confirme înţelegerea fap- 
tului că Pat n-a învățat încă să aibă încredere în încercă- 
rile continue ale lui Jake de a-i asigura confortul. Jake 
trebuie să-i comunice lui Pat că este conştient de anxietă- 
tile cumplite pe care le trăieşte şi de cât de înspăimântă- 
tor este pentru ea să fie singură. 

Declaraţiile Adevăr trebuie să cuprindă încercări de 
reconciliere a părților clivajului. Jake trebuie să-i explice 
că îi pasă tot timpul de Pat, chiar şi când e frustrat de 
ea. De asemenea, trebuie să-şi declare intenţia de a nu 
permite să se abuzeze de el. Capitularea în fața preten- 
țiilor lui Pat nu va duce decât la şi mai multe pretenții. 
Încercarea de a o mulțumi şi satisface pe Pat este o sar- 
cină imposibilă, pentru că nu se termină niciodată — 
întotdeauna vor apărea noi nesiguranţe. Mesajul Adevăr 
va stipula, probabil, terapia continuă pentru amândoi 
dacă vor ca relaţia dintre ei să continue. 


FURIA INOCENȚEI 


Furia borderline este adesea cumplită prin imprevi- 
zibilitatea şi intensitatea ei. Poate fi declanşată de eve- 
nimente relativ neînsemnate şi poate exploda din senin. 
Poate fi îndreptată asupra oamenilor prețuiți înainte. 
Această furie este adesea însoţită de amenințarea cu vio- 
lența. Toate aceste caracteristici diferențiază foarte mult 
furia borderline de furia obişnuită. 


În anumite situaţii, Pat se poate transforma din 
femeia copilăroasă docilă şi dependentă într-o harpie cu 
pretenţii care urlă cât poate. La un moment dat, Pat i-a 
sugerat lui Jake să ia împreună prânzul în tăcere. Dar 
când Jake i-a spus că trebuie să se ducă la birou, a înce- 
put brusc să strige la el de la câţiva centimetri distanță, 
acuzându-l că-i ignoră nevoile. L-a atacat cu răutate, 
luându-se de bărbăţia, eşecurile ca soţ şi tată, şi profesia 
lui. L-a ameninţat că-l reclamă la barou pentru comporta- 
ment lipsit de etică. Când încercările lui de a o calma au 
eşuat, Jake a părăsit scena pe tăcute, ceea ce a înfuriat-o 
şi mai mult pe Pat. Dar când el s-a întors, amândoi s-au 
purtat ca şi când nimic nu s-ar fi întâmplat. 

Principiile SET-UP trebuie să abordeze mai întâi de 
toate problema siguranţei. Volatilitatea trebuie conți- 
nută. În scenariul de mai sus, mesajele Sprijin şi Empatie 
ale lui Jake trebuie să fie primele, deşi probabil că Pat le 
va respinge ca nesincere. În asemenea cazuri este impru- 
dent ca Jake să continue să argumenteze că îi pasă şi 
înţelege că ea e supărată. El trebuie să treacă imediat la 
afirmaţiile Adevăr, care trebuie să stipuleze în primul 
rând că niciunul dintre ei nu-l va răni fizic pe celălalt. 

El trebuie să-i spună cu fermitate să se îndepărteze, să 
permită o anumită distanţă fizică. O poate informa de 
dorinţa lui de a comunica în mod calm cu ea. Dacă ea nu 
va permite acest lucru, el îşi poate declara intenția de 

a pleca până când se linişteşte situaţia, pentru ca apoi, 
din acel moment, să poată relua discuţiile. El trebuie să 
încerce să evite conflictul fizic, în ciuda provocărilor lui 
Pat. Deşi Pat poate dori inconştient ca Jake s-o înfrângă 
fizic, această nevoie se bazează pe experienţele ei nesă- 
nătoase din trecut, iar ulterior va folosi probabil inciden- 
tul pentru a-l critica şi mai mult. 

Afirmațiile Adevăr făcute în timpul confruntărilor furi- 
oase sunt adesea direcționate mai bine spre dinamicile 

subiacente decât pe conținutul încleştării. Continuarea 
disputei dacă prânzul cu Pat este mai important decât 
mersul la birou va fi probabil neproductivă. Însă Jake 
poate aborda aparenta nevoie de ceartă a lui Pat şi posi- 
bila ei dorință de a fi învinsă şi rănită. De asemenea, el 
poate aduce în discuţie comportamentul lui Pat, suge- 
rând că e o nevoie de a fi respinsă. Se teme atât de mult 
de respingerea anticipată, încât o precipită pentru a „se 
termina odată“? Principalul mesaj Adevăr este că acest 
comportament îl îndepărtează pe Jake. El poate întreba 
dacă asta este ceea ce vrea Pat cu adevărat. 


NEVOIA DE COERENȚĂ 


Toate afirmaţiile Adevăr trebuie să fie realmente ade- 
vărate. Pentru un borderline care trăieşte deja într-o 
lume a contradicțiilor este mult mai rău să facă amenin- 
ţări nefondate legate de consecințele neaplicate ale unei 
acţiuni decât să permită pasiv continuarea unor com- 
portamente inadecvate. În Atracţie fatală, de pildă, Alex 
Forrest, personajul principal feminin al celebrului film 
din 1987 (jucat de Glenn Close), prezenta câteva trăsături 
borderline „ca la carte“, dar extreme. Intrând într-o relație 
cu Dan Gallagher (Michael Douglas), un bărbat căsătorit 
bine situat, ea refuză să-l lase chiar şi după ce devine evi- 
dent că Dan nu-şi va părăsi niciodată soția. Până la sfâr- 
şitul filmului, Dan, familia lui şi Alex sunt distruşi sau 
aproape de asta. Alex era obişnuită să se opună respinge- 
rii prin manipularea celorlalţi. Pentru Dan a fost distruc- 
tiv să spună că pune capăt relației, fără s-o şi pună în 
practică neechivoc. El nu ştia, bineînţeles, că după termi- 
narea unei relaţii intense, pentru o persoană borderline 


159 


este imposibil să „rămână doar prieteni“ — o relaţie „căl- 
duţă“ pe care un borderline o găseşte intolerabilă. 

Întrucât persoana borderline are dificultăți aşa mari cu 
echivocul, intenţiile trebuie dublate de acțiuni clare, pre- 
vizibile. Un părinte care-şi amenință odrasla adolescentă 
cu revocarea privilegiilor din cauza anumitor comporta- 
mente şi care apoi nu-şi pune în practică promisiunile exa- 
cerbează problema. Un terapeut care stabileşte limitele 
terapiei — precizând tariful, limitând numărul apelurilor 
telefonice etc. —, dar apoi nu le respectă, invită persoana 
borderline să-i testeze limitele tot mai mult. 

De multe ori, persoanele borderline sunt crescute în 
situaţii în care amenințările şi acțiunile dramatice sunt 
singurele modalități de atingere a scopurilor urmărite. 
Aşa cum persoana borderline consideră acceptarea ca 
fiind condiţionată, la fel poate fi privită şi respingerea. 
Un borderline crede că doar dacă este suficient de atră- 
gător, de inteligent, de bogat sau de pretențios va putea 
primi, în ultimă instanță, ceea ce doreşte. Cu cât compor- 
tamentul excesiv este mai recompensat, cu atât persoana 
borderline va apela mai mult la asemenea manevre. 

Deşi principiile SET-UP au fost elaborate pentru 
lucrul cu pacienţii borderline, ele pot fi utile şi în cazul 
altora. Când comunicarea este blocată, SET-UP poate 
ajuta la focalizarea pe mesajele care nu sunt transmise 
cu succes. Dacă un individ simte că nu este sprijinit, res- 
pectat ori înțeles sau refuză să abordeze problemele în 
mod realist, pot fi făcuţi paşi specifici SET pentru a reîn- 
tări aceste zone sensibile. În lumea complexă de azi este 
necesar un set de principii de comunicare clare, care să 
includă atât iubire, cât şi rațiune, pentru a depăşi tri- 
bulaţiile haosului borderline. Comunicarea productivă 
necesită Înţelegere şi Perseverenţă. Înțelegerea dinamicii 
profunde a comunicării şi a nevoilor partenerului reîntă- 
reşte principiile SET. Perseverenţa este necesară pentru 

implementarea schimbării. Pentru multe persoane bor- 
derline existenţa unei figuri consecvente şi calme în viața 
lor (vecin, prieten, terapeut) poate fi una dintre cele mai 
importante condiții pentru vindecare. O asemenea figură 
poate contribui cu foarte puţin în afară de consecvenţa şi 
acceptarea sa (în fața provocărilor frecvente), furnizând 
totodată persoanei borderline un model de constanţă în 
lumea sa altfel haotică. 

CUM SĂ TE DESCURCI 
CU () PERSOANĂ BORDERLINE 


Dar este o ființă umană şi i se întâmplă ceva 
cumplit. Trebuie să i se acorde atenție. Nu 
se poate să cadă în propriul mormânt ca un 
câine bătrân. Într-un târziu, trebuie să i se 
acorde atenție unei asemenea persoane. 
(Din Moartea unui comis voiajor, 
de Arthur Miller) 


Nimeni nu prea ştia ce să facă cu Ray. Fusese internat 
de multe ori în spital, văzuse mulți doctori de-a lungul 
anilor, dar nu putea rămâne niciodată prea mult în 
tratament. Nici nu-şi putea păstra o slujbă. Soţia sa 
Denise lucra în cabinetul unui stomatolog şi îşi petrecea 
majoritatea timpului liber cu prietenii ei, ignorând, în 
general, acuzele lui Ray de dureri în piept, dureri de cap, 
dureri de spate şi depresie. 

Ray era unicul copil al unor părinţi bogați şi protec- 
tori. Când avea nouă ani, fratele tatălui său s-a sinucis. Cu 
toate că nu şi-a cunoscut niciodată unchiul foarte bine, 

a înțeles că părinții lui au fost foarte afectați de suicid. 


1 6 2 TE URĂSC - NU MĂ PĂRĂSI 


După acest eveniment, părinții au devenit şi mai protec- 
tori, insistând ca el să rămână acasă şi să nu meargă la 
şcoală ori de câte ori se simţea rău. La vârsta de 12 ani, 
Ray a anunţat că este deprimat şi a ajuns să vadă o mul- 
time de terapeuți. 

Student indiferent, a intrat la facultate, unde a cunos- 
cut-o pe Denise. Ea a fost singura femeie care s-a arătat 
interesată de el vreodată, iar după o perioadă scurtă de 
curtare, s-au căsătorit. Amândoi au abandonat facultatea 
şi s-au angajat, bazându-se însă pe părinții lui Ray pentru 
finanțarea gospodăriei lor şi a terapiei continue a lui Ray. 

Cuplul se muta frecvent; ori de câte ori Denise se 
plictisea de o slujbă sau un loc, se mutau în altă parte a 
țării. Ea obținea rapid o slujbă nouă şi îşi făcea noi prie- 
teni, dar Ray avea mari dificultăți, rămânând şomer luni 
de zile. 

Pe măsură ce ambii au început să bea tot mai mult, 
scandalurile dintre ei s-au intensificat. Când se certau, 
uneori Ray se întorcea la părinţi, unde stătea până când 
în familie începeau conflictele. Atunci se întorcea acasă, 
la Denise. 

Deseori soția şi părinţii îi spuneau lui Ray cât de sătui 
erau de toanele şi de multiplele lui acuze somatice, dar 
atunci el ameninţa că se sinucide, iar părinţii intrau în 
panică. Insistau să vadă noi doctori şi zburau cu el prin 
toată ţara, pentru a fi consultat de diferiți experți. I-au 
aranjat internarea în câteva instituţii prestigioase, dar 
întotdeauna, la scurt timp după aceza, Ray se externa pe 
proprie răspundere, contrar recomandărilor medicale, 
iar părinţii îi asigurau întoarcerea acasă cu avionul. Se 
jurau de fiecare dată că-i vor retrage ajutorul financiar, 
dar nu s-au ţinut niciodată de cuvânt. 

Prietenii şi slujbele deveniseră un halou fără formă al 
întâlnirilor nesatisfăcătoare. Ori de câte ori era dezamă- 
git de o nouă cunoştinţă sau ocupaţie, Ray pleca. Părinţii 

îşi frângeau mâinile; Denise practic îl ignora. Ray şi-a 
continuat rotirea incontrolabilă, fără nimeni care să-l 
oprească, nici măcar el însuşi. 


RECUNOAȘTEREA TPB LA PRIETENI ȘI RUDE 


La suprafață, o personalitate borderline poate fi foarte 
greu de identificat, în ciuda turbulenței vulcanice de dede- 
subt. Spre deosebire de mulți oameni afectați de tulburări 
mentale — precum schizofrenie, tulburare bipolară (mani- 
aco-depresivă), alcoolism sau tulburări alimentare —, per- 
soana borderline poate funcționa, de regulă, extrem de 
bine la muncă şi în situații sociale, fără să pară patologică. 
Într-adevăr, unele dintre caracteristicile emblematice ale 
comportamentului borderline sunt izbucnirile de furie 
bruşte, imprevizibile, suspiciunea extremă sau depresia 
suicidară la cineva care părea „normal“. 

Izbucnirile bruşte ale persoanei borderline sunt înfri- 
coşătoare şi derutante — atât pentru însăşi persoana 
borderline, cât şi pentru cei apropiaţi. Din cauza natu- 
rii bruşte şi extreme a anumitor simptome marcante, cei 
implicaţi pot fi uşor induşi în eroare, fără să-şi dea seama 
că este vorba de o manifestare comună a TPB şi nu de o 
boală separată. De exemplu, o persoană care încearcă să 
se sinucidă prin supradoză sau tăindu-şi venele poate 
fi diagnosticată cu depresie, prescriindu-i-se medicaţie 
antidepresivă şi psihoterapie suportivă de scurtă durată. 
Dacă pacientul suferă din cauza unei depresii chimice, 
acest tratament ar trebui să-i amelioreze starea şi ar tre- 
bui să se recupereze relativ repede şi complet. Însă dacă 
acele comportamente distructive au fost declanşate de 
TPB, autorănirile vor continua, fără să fie influențate 
de tratament. Chiar dacă pacientul este şi deprimat, şi 

borderline (o combinaţie frecventă), această abordare va 
trata doar parţial boala, apărând alte probleme ulterior. 
Dacă trăsăturile borderline nu sunt recunoscute, atunci 
continuarea, în ciuda tratamentului, a tentativelor suici- 
dare şi a altor comportamente distructive va nedumeri şi 
frustra pacientul, medicul şi pe toți cei implicați. 

Abby, un fotomodel de 23 de ani, era tratată pentru 
alcoolism într-o unitate specializată pe dependenţa de 
substanţe. Răspundea foarte bine acestui program, dar 
pe măsură ce se abținea de la alcool, devenea tot mai 
mult şi într-un mod compulsiv bulimică. Apoi a intrat 
într-o clinică specializată în tulburări alimentare, unde, 
din nou, a fost tratată cu succes. 

După câteva săptămâni, a început să aibă atacuri de 
panică severe în magazine, birouri, la volanul propriei 
maşini, fiindu-i frică, în cele din urmă, să mai iasă din 
casă. În plus față de aceste fobii, devenea tot mai depri- 
mată. Când se gândea să se interneze într-o clinică spe- 
cializată în fobii, un consultant psihiatric i-a recunoscut 
toate simptomele ca fiind reprezentative pentru TPB, 
recomandându-i internarea într-o unitate de psihiatrie 
specializată în tulburarea borderline. Dacă tratamentele 
ei anterioare se centraseră exclusiv pe alcoolism sau buli- 
mie, această spitalizare a privit mai holist viaţa şi trata- 
mentul ei. 

În cele din urmă, Abby a putut să facă legătura între 
problemele ei şi relația ambivalentă continuată cu părin- 
ţii, care împiedicaseră încercările ei de a se separa şi 
maturiza, de a deveni mai independentă. Şi-a dat seama 
că diferitele ei boli erau, de fapt, mijloace de a scăpa 
de pretenţiile părinților ei fără să se simtă vinovată. 
Bulimia, băutul şi anxietățile îi consumau toată ener- 
gia, abătând-o de la abordarea conflictului cu părinții ei. 
Mai mult, rolul ei de „bolnavă“ era o scuză pentru ca nici 
măcar să nu se mai simtă obligată să lucreze la această 

relaţie. În mod ironic, tot bolile o mențineau ataşată de 
părinți: dat fiind că ei aveau probleme maritale serioase 
(mama era alcoolică, iar tatăl deprimat cronic), putea 
rămâne aproape de ei copiindu-le rolurile patologice. 

După o spitalizare scurtă, a continuat psihoterapia 
individuală ambulatorie. Starea de dispoziție i s-a ameli- 
orat, iar anxietățile şi fobiile s-au dizolvat. A continuat să 
se abțină de la alcool şi mâncat compulsiv. 

Cazul lui Abby ilustrează cum un comportament pro- 
nunțat epuizant poate, de fapt, camufla şi reprezenta o 
TPB subiacentă, ale cărei caracteristici — relații insta- 
bile, impulsivitate, schimbări de dispoziţie, furie intensă, 
ameninţări cu sinuciderea, confuzii de identitate, sen- 
timentul de vid sau eforturi disperate de evitare a aban- 
donului — pot avea ca rezultat simptome psihice care ar 
putea conduce, în mod eronat, la un diagnostic incom- 
plet sau chiar greşit. 


A FACE FAŢĂ ȘI A AJUTA 


Este important de reamintit că TPB este o boală, nu 
o încercare intenţionată de obținere a atenţiei. Persoana 
borderline nu se poate ajuta singură în această situaţie. 
Este inutil să ne înfuriem sau să încercăm să convingem 
persoana borderline să se schimbe; fără ajutor şi motiva- 
ţie, nu-şi poate schimba cu uşurinţă comportamentul. 

Însă acest lucru nu înseamnă că persoana borderline 
este neajutorată şi nu are nicio responsabilitate pentru 
propria conduită. De fapt, adevărul este chiar pe dos. 
Persoana borderline trebuie să accepte, fără să i se ofere 
scuze sau să fie menajată, consecinţele reale ale acţi- 
unilor sale, chiar dacă inițial nu le poate modifica. În 
această privință, TPB nu diferă de niciun alt handicap. 

Individul țintuit într-un scaun cu rotile va stârni compa- 
siune, dar este responsabilitatea lui să găsească facili- 
tățile de acces specifice în locurile unde vrea să meargă 
şi să-şi păstreze vehiculul într-o stare suficient de bună 
pentru a-l duce acolo. 

Comportamentele extreme ale persoanei borderline 
duc, de obicei, fie la replici dure de genul: „Leneş plângă- 
cios şi om de nimic, adună-te şi pune-te pe treabă“, fie la 
mângâieri pe creştet de genul: „Sărăcuţul de tine, tu nu 
poţi să faci nimic; o să am eu grijă de tine“. Cu toții tre- 
buie să fim atenți la modul în care interacțiunile noastre 
pot încuraja sau inhiba comportamentele borderline. Cei 
care interacționează cu un borderline trebuie să încerce 
să meargă pe firul foarte subțire dintre oferirea de reasi- 
gurări în privinţa valorii persoanei borderline, pe de o 
parte, şi confirmarea aşteptărilor necesare, pe de altă 
parte. Ei trebuie să încerce să răspundă suportiv, dar 
fără să exagereze. Afecţiunea şi atingerea fizică, precum 
îmbrățişarea sau ţinerea de mână, îi pot comunica per- 
soanei borderline că este o persoană prețuită, dar dacă au 
nuanţe de exploatare, pot distruge încrederea. Dacă grija 
pentru el ajunge să fie hiperprotectoare, un borderline 
încetează să se mai simtă responsabil pentru comporta- 
mentul lui. 

În majoritatea contextelor, concentrarea pe segmen- 
tul Adevăr din principiile SET-UP (vezi Capitolul 5) este 
suficientă pentru nişte îndrumări rezonabile. Dar când 
apar ameninţări cu sinuciderea, de obicei este momen- 
tul să se apeleze la un specialist în sănătate mentală sau 
la un serviciu de prevenţie a suicidului. Nu trebuie per- 
mis ca amenințările cu sinuciderea să devină un „şantaj 
emoţional“ prin care prietenul sau relația să fie manipu- 
late să se comporte aşa cum vrea persoana borderline. 
Ameninţările trebuie luate în serios şi întâmpinate cu 
reacții prompte, previzibile, realiste, cum ar fi cererea ca 

persoana borderline să primească ajutor de specialitate 
(un răspuns de tip Adevăr). 

Jack, un celibatar de 41 de ani, lucra cu normă redusă 
în timp ce încerca să se întoarcă la şcoală. Mama sa 
văduvă continua să-l susţină financiar şi, ori de câte ori 
avea un eşec la muncă, şcoală sau într-o relaţie, ea îi întă- 
rea neajutorarea, insistând că el nu-şi putea atinge obiec- 
tivele şi sugerându-i să se întoarcă „acasă“ pentru a locui 
cu ea. Terapia l-a ajutat pe Jack nu doar să-şi înțeleagă 
dorința de a rămâne neajutorat şi de a profita de benefi- 
ciile acestei poziţii, ci şi să facă faţă nevoii de control a 
mamei sale şi rolului ei în continuarea dependenţei lui. 

E suficient ca un singur actor al dramei să inițieze 
schimbarea. Mama lui Jack poate reacționa la depen- 
denţa lui prin răspunsuri SET-UP care să-i exprime grija 
(Sprijinul), înţelegerea (Empatia) şi recunoaşterea realită- 
ţii (Adevărul) — nevoia ca Jack să-şi asume responsabili- 
tatea pentru propriile-i acte. Dacă mama lui nu vrea să-şi 
schimbe comportamentul, Jack trebuie să recunoască 
rolul în problemele lui şi să se distanţeze de ea. 


COMBATEREA FURIEI BORDERLINE 


Pentru cineva apropiat de un borderline, comporta- 
mentele imprevizibile pot deveni ceva obişnuit după o 
vreme şi, astfel, „previzibil de imprevizibile“. Una din- 
tre manifestările cele mai frecvente, izbucnirea de furie, 
apare, de regulă, pe neaşteptate şi pare disproporțio- 
nată. 

Prietenul apropiat, ruda sau colegul de muncă ar tre- 
bui să reziste tentatiei de a „răspunde la foc cu foc“. Cu 
cât persoana borderline devine mai zgomotoasă şi furi- 
oasă, cu atât celălalt trebuie să fie mai liniştit şi mai calm, 
refuzând astfel să contribuie la agravarea atmosferei 
emoţionale şi subliniind, prin comparație, intensitatea 

nefirească a furiei persoanei borderline. Dacă cel în 
cauză sesizează un potențial de violenţă fizică, trebuie să 
părăsească scena imediat. Cel mai adesea, nu te poți înţe- 
lege cu o persoană borderline furioasă, aşa că discuţiile şi 
dezbaterile sunt inutile, putând doar să inflameze şi mai 
mult situația. În schimb, trebuie să se încerce dezamorsa- 
rea conflictului prin recunoaşterea diferențelor de opinie 
şi căzându-se de acord că este în regulă să existe păreri 
diferite. O continuare a discuţiei poate avea loc mai târ- 
ziu, când atmosfera este mai liniştită. 


TRĂIND CU OSCILAȚIILE DE DISPOZIȚIE BORDERLINE 


Schimbările bruşte de dispoziție pot fi la fel de uimi- 
toare atât pentru persoana borderline, cât şi pentru 
cei din preajma acesteia. Încă de la o vârstă fragedă, 
Meredith a fost conştientă de toanele ei. Putea avea 
momente de mare entuziasm şi bucurie fără niciun 
motiv, doar pentru a se prăbuşi, fără de veste, în cele mai 
negre disperări. Părinţii i-au tolerat schimbările de dis- 
poziție, mergând în vârful picioarelor în preajma ei, fără 
să-i pună vreodată în discuţie iritabilitatea. La şcoală, pri- 
etenii veneau şi plecau, alungați de imprevizibilitatea ei. 
Unii o strigau „maniaco-depresiva“ şi încercau s-o scoată 
din starea ei ursuză. 

Soţul ei Ben spunea că fusese atras de „bunătatea“ şi 
de „simțul umorului“ pe care le avea. Dar Meredith se 
putea schimba dramatic, trecând de la starea jucăuşă la 
cea suicidară. La fel, interacțiunile ei cu Ben treceau de 
la bucuria împărtăşită la izolarea întunecată. Dispoziţia 
ei era total imprevizibilă, iar Ben nu ştia niciodată sigur 
cum o s-o găsească la sfârşitul zilei, când avea să ajungă 
acasă. Uneori se gândea că înainte să intre în casă ar tre- 
bui să strecoare doar pălăria pe un baston, ca să vadă 
dacă e îmbrățişată, ignorată sau împuşcată. 

Ben era blocat într-un scenariu borderline tipic „rău 
dacă faci, rău dacă nu faci“. Aducerea în discuţie a depre- 
siei ei ar fi determinat o mai mare furie şi retragere, dar 
ignorarea ei putea arăta lipsă de interes. Însă folosirea 
principiilor SET-UP l-ar fi ajutat să-şi abordeze dilema, 
insistând pe cum credea Meredith că ar trebui să reacțio- 
neze el (şi alţii) la toanele ei. 

Aceste oscilații de dispoziţie, care nu răspunseseră la 
niciun tratament medicamentos, erau la fel de stresante 
şi pentru Meredith. Sarcina ei era să recunoască aseme- 
nea oscilații, să-şi asume responsabilitatea că le are şi să 
înveţe să se adapteze compensându-le prezența. Când 
se afla într-o stare de depresie, putea s-o identifice şi să 
înveţe să le explice celorlalți din jurul ei că era într-o fază 
lipsită de vitalitate, încercând să funcționeze cât de bine 
putea. Dacă era cu oameni cărora nu-i venea uşor să-şi 
explice situaţia, Meredith putea trece neobservată, încer- 
când în mod activ să evite să se ocupe de anumite lucruri 
care i se cereau. Un obiectiv principal implica stabilirea 
constanței — comportamente şi atitudini coerente, de 
încredere — față de ea însăşi şi față de ceilalți. 


GESTIONAREA IMPULSIVITĂŢII 


Actele impulsive pot fi extrem de frustrante pen- 
tru prietenii şi apropiații persoanelor borderline, mai 
ales dacă acele acte sunt autodistructive. Impulsivitatea 
este în mod special destabilizatoare când apare (cum se 
întâmplă cel mai adesea) într-un moment stabil din viața 
persoanei borderline. Într-adevăr, comportamentele 
impulsive pot apărea tocmai pentru că viața se stabili- 
zează şi persoana borderline nu se simte deloc conforta- 
bil într-o stare lipsită de orice criză. 

Larry, de pildă, avea un mariaj confortabil de plicticos. 
Căsătoriţi de peste 20 de ani, el şi Phyllis interacţionau 

arareori. Ea s-a ocupat de creşterea băieților lor, în timp 
ce Larry a trudit la o mare companie. Viaţa lui era o închi- 
soare autoimpusă a rutinei zilnice şi a comportamentelor 
compulsive. Îi lua ore să se îmbrace, pentru a-şi aranja 
hainele exact cum voia. Seara, în faţa patului, făcea anu- 
mite ritualuri pentru a-şi menține un anumit sentiment 
de control — uşile şifonierului trebuia să fie deschise 
într-un anumit mod, chiuveta de la baie trebuia curățată 
cu mare atenţie, iar săpunul şi articolele de toaletă, aran- 
jate după un anumit tipar. 

Dar în cadrul acestei rutine rigid înregimentate, Larry 
se îmbăta compulsiv, intra în încăierări sau pleca brusc 
din oraş o zi întreagă, fără să anunţe pe nimeni. De două 
ori a luat în mod impulsiv o supradoză din medicaţia sa 
pentru inimă, „pentru a vedea cum este“. De obicei absor- 
bea furia lui Phyllis, devenind posomorât şi tăcut, dar din 
când în când se lua de ea, de obicei din motive banale. 

Nu bea deloc câteva luni la rând, pentru ca apoi, exact 
când primea laude pentru abstinenţa lui, să se îmbete şi 
să facă scandal. Soţia, prietenii şi consilierii au recurs la 
rugăminţi şi amenințări, dar degeaba. 

Tehnicile SET-UP ar putea-o ajuta pe Phyllis să facă 
față impulsivității lui Larry. În loc să se roage de el şi să-l 
amenințe, ar putea să-i sublinieze iubirea ei grijulie pen- 
tru Larry (Sprijin) şi că-şi dă seama că el devine din ce 
în ce mai nesatisfăcut de viața lui (Empatie). Afirmațiile 
Adevăr ar comunica propria ei nefericire în situația lor 
actuală şi nevoia crucială ca el să facă ceva în privinţa 
asta, cum ar fi, de pildă, să meargă la terapie. 

De asemenea, adesea este foarte util să fii capabil să 
prevezi comportamentele impulsive pe baza experiențelor 
din trecut. De exemplu, după o perioadă de abstinenţă, 
Phyllis îi poate reaminti lui Larry, într-un mod neutru, 
simplu, că în trecut, când lucrurile au mers bine, el a 
acumulat tensiuni care au explodat sub forma băutului 

compulsiv. Subliniind tiparele anterioare, poţi ajuta per- 
soana borderline să devină mai conştientă de emoțiile 
care preced apariția impulsivității. Toate acestea ar trebui 
însoţite de afirmaţii de tip Sprijin, pentru a nu fi inter- 
pretate ca o critică de tip „iar te apucă“. Astfel, persoana 
borderline învață că unele comportamente pe care le-a 
perceput ca fiind haotice şi imprevizibile pot fi, de fapt, 
anticipate, înţelese şi, tocmai de aceea, controlate. Însă 
chiar dacă persoana borderline se simte criticată, predic- 
tia poate stimula o opoziţie de tip „îți voi demonstra!“, 
care s-o motiveze să nu mai repete tiparele distructive. 

Ajuns, în fine, la terapie, Larry a început să vadă că 
actele lui aparent imprevizibile reprezentau furia lui pe 
sine şi pe ceilalți. Şi-a dat seama că devine abuziv cu soția 
lui sau începe să bea atunci când este frustrat în legătură 
cu propria lui persoană. Acest comportament impulsiv 
conduce apoi la vinovăţie şi autopedepsire fizică, ce ser- 
vesc, la rândul lor, la ispăşirea propriilor păcate. Când 
Larry a început să se valorizeze mai mult şi să-şi respecte 
propriile idealuri şi convingeri, activităţile lui distructive 
s-au diminuat. 


ÎNŢELEGEREA PROPRIILOR EMOȚII 


Când însoțeşti persoana borderline în goana caruselu- 
lui său, trebuie să te aştepţi să treci printr-o serie întreagă 
de emoții, în special vinovăţie, frică şi furie. Când este 
autodistructiv, un borderline poate părea neajutorat şi 
proiectează responsabilitatea pentru comportamentul 
lui asupra celorlalţi, care pot fi prea dispuşi să o accepte. 
Vinovăţia este un inhibitor puternic al confruntării sin- 
cere. La fel, frica de rănire fizică — a persoanei border- 
line, a altora sau a ta — poate fi o puternică piedică în 

calea iniţierii interacțiunilor. Furia este o reacție obişnu- 
ită când, după cum se întâmplă în mod frecvent, te simţi 

manipulat sau pur şi simplu nu-ți place ori nu înţelegi un 
anumit comportament. 

Mama lui Lois o suna frecvent, plângându-i-se de 
dureri severe de cap, de singurătate şi de un dezgust 
general față de viață. Tatăl său fiind mort de mult, iar fra- 
ţii înstrăinați de familie, Lois era „fiica cea bună“, singu- 
rul copil căruia îi păsa. 

Lois se simţea vinovată când mama ei suferea şi era 
singură. În ciuda dragostei lui Lois pentru mama ei şi a 
sentimentelor de vinovăţie pe care i le declanşa aceasta, 
Lois a început să fie furioasă când a constatat că mama ei 
devine din ce în ce mai neajutorată şi mai puțin dispusă 
să aibă grijă de ea însăşi. Lois a început să-şi dea seama 
că prin dependenţa sa tot mai mare mama ei profita de 
ea. Dar când Lois şi-a exprimat furia, mama ei a deve- 
nit şi mai înlăcrimată şi neajutorată, iar Lois s-a simțit şi 
mai vinovată, reluându-se tot ciclul de la capăt. Abia când 
Lois s-a desprins din acest sistem blocat, mama ei a fost 
obligată să-şi obţină o independenţă sănătoasă. 


PROBLEME SPECIALE DE PARENTAJ 


Majoritatea persoanelor borderline descriu copilăria 
în trăsături caracteristice. Adesea, unul dintre părinți era 
absent sau lipsea frecvent, avea interese, hobby-uri sau o 
carieră exterioară mare consumatoare de timp, sau abuza 
de droguri ori alcool. 

Dacă ambii părinți locuiau în aceeaşi casă, de multe 
ori relaţia lor nu era armonioasă. Existau dezacorduri 
frecvente în privinţa creşterii copiilor şi, ca atare, unul 
dintre părinți, de obicei mama, îşi asuma rolul parental 

principal. Asemenea părinţi sunt rareori capabili să facă 
front comun şi să colaboreze în privinţa copiilor lor. 
Pentru aceşti copii, lumea abundă în contradicții şi neva- 
lidări. Când copilul are nevoie de structură, el primeşte 
contradicții; când îi trebuie fermitate, primeşte ambiva- 
lenţă. Astfel, viitorul borderline este privat de şansa de 
a-şi dezvolta o identitate fundamentală coerentă. 

Mama unui borderline poate fi extrem de bolnavă, 
dar cel mai adesea patologia ei este subtilă. Ea poate fi 
percepută de ceilalți chiar ca o „mamă perfectă“ datorită 
„dedicării“ sale totale faţă de copii. Însă o observare mai 
atentă dezvăluie implicarea ei excesivă în viaţa propri- 
ilor copii, încurajarea dependenţei reciproce şi împo- 
trivirea ei față de maturizarea şi separarea naturală a 
copiilor. 

Încercarea de a continua creşterea congruentă a copi- 
lului după despărțire sau divorț este deosebit de dificilă. 
Congruenţa poate fi dificilă pentru părintele borderline, 
care, conştient sau inconştient, îşi poate folosi copiii pen- 
tru continuarea luptei cu soţul. Celălalt părinte ar trebui 
să încerce să reducă la minimum conflictele, fiind foarte 
atent la „alegerea propriilor bătălii“. Încercarea de dezvi- 
novăţire sau de a răspunde acuzațiilor nu va scădea resen- 
timentele, ci doar va deruta copiii. Cea mai bună abordare 
este, adesea, abaterea conversaţiei de la relaţia personală. 
Încercați să vă faceți fostul partener să se centreze doar pe 
„ceea ce e bine pentru copii“. De regulă poate fi găsit un 
teren comun şi conflictul poate fi diminuat. 


DESPĂRȚIRILE 


Despărţirile de părinți, mai ales în primii ani de 
viață, sunt ceva obişnuit în biografia borderline. La 
suprafață, aceste despărțiri pot părea nesemnifica- 
tive, dar ele au efecte profunde. De exemplu, naşterea 

unui nou copil o îndepărtează pe mamă de la activită- 
tile ei normale pentru câteva săptămâni — dar când se 
întoarce, nu mai este la fel de receptivă față de primul 
copil; în ochii copilului mai mare, mama a dispărut, 
fiind înlocuită de altcineva — cineva care acum are înda- 
toriri materne față de fratele mai mic. Această traumă 
este uşor de depăşit pentru un copil normal într-un 
mediu sănătos. Dar pentru un borderline într-un mediu 
borderline poate fi una dintre multiplele pierderi şi 
abandonuri percepute. Bolile îndelungate, călătoriile 
frecvente, divorțul sau moartea unui părinte privează şi 
ele dezvoltarea copilului de un maternaj congruent în 
momente cruciale, ceea ce-i poate afecta capacitatea de 
a-şi dezvolta încrederea şi congruenţa în lumea sa insta- 
bilă şi nesigură. 


TRAUMA COPILULUI ABUZAT 


Abuzul sever fizic şi/sau sexual este o traumă frecvent 
întâlnită în istoria personalității borderline. Când un 
copil este abuzat, el consideră invariabil că el este de vină 
(conştient sau inconştient), întrucât aceasta este cea mai 
bună variantă din cele disponibile. Dacă dă vina pe adult, 
va fi îngrozit de dependenţa sa de nişte incompetenţi 
care nu sunt în stare să aibă grijă de el. Dacă nu dă vina 
pe nimeni, durerea devine aleatorie şi imprevizibilă, deci 
cu atât mai înspăimântătoare, pentru că nu mai există 
nicio speranţă că ar putea-o controla. Autoînvinovăţirea 
face abuzul mai uşor de înţeles şi deci posibil de con- 
trolat — simte că el cauzează cumva abuzul şi, de aceea, 
va putea găsi o cale să-i pună capăt sau va renunța şi va 
accepta că este „rău“. 

În aceste situaţii, persoana borderline învaţă de tim- 
puriu că este rea şi că ea este cauza lucrurilor rele care 
se întâmplă. Începe să se aştepte la pedeapsă şi se poate 

simți în siguranță doar când este pedepsită. Ulterior, 
automutilarea poate fi uneori modul persoanei border- 
line de a-şi continua acest sentiment familiar şi securi- 
zant de a fi pedepsită. Ea poate considera abuzul un fel 
de dragoste şi repetă abuzul cu propriii copii. Ca adult, 
rămâne blocată în lumea derutantă a copilului, în care 
dragostea şi ura sunt amestecate, unde există doar bine şi 
rău, fără nimic între ele, şi în care doar contradicția este 
necontradictorie. 

Abuzul poate lua forme mai subtile decât violența 
fizică sau sexualitatea deviantă. Abuzul emoţional — 
exprimat sub forma hărțuirii verbale, sarcasmului, umili- 
rii sau tăcerii îngheţate — poate fi la fel de devastator. 

Stephanie n-a putut niciodată să-şi mulțumească tatăl. 
Când era mică, o striga „Dolofana“ şi râdea de încercările 
ei stângace de a-l mulțumi prin practicarea sporturilor. 
Era „proastă“ când lua note mai mici decât maxim şi când 
a spart farfurii în încercarea de a face curat în bucătărie. 
I-a ridiculizat rochia fără bretele pentru balul de absol- 
vire a liceului, iar în ziua absolvirii i-a repetat insistent că 
nu era nimic de capul ei. 

Ca adult, Stephanie era întotdeauna nesigură de 
ea, nu avea încredere în complimentele care o flatau şi 
încerca fără speranță să mulțumească oameni imposi- 
bil de mulțumit. După un lung şir de relații distructive, 
Stephanie l-a cunoscut, într-un final, pe Ted, care părea 
grijuliu şi suportiv. Însă Stephanie încerca să sabo- 
teze relaţia la fiecare pas, testându-i mereu loialitatea şi 
punându-i la îndoială devotamentul, fiind convinsă că 
nicio persoană pe care o preţuia nu ar fi putut-o preţui, la 
rândul său. 

Ted a trebuit să înțeleagă trecutul lui Stephanie şi să 
accepte că încrederea nu poate fi căpătată în mod realist 
decât după lungi perioade de timp. Nu toţi sunt dispuşi 
să aştepte. Ted a fost. 

RECUNOAȘTERE TPB LA ADOLESCENȚĂ 


Prin definiţie, dificultățile adolescenţei şi TPB sunt 
foarte asemănătoare: atât adolescentul normal, cât şi cel 
borderline luptă pentru individualitate şi separarea de 
părinți, caută legăturile cu prietenii, se identifică cu gru- 
pul, încearcă să evite să rămână singur, tinde să treacă 
prin oscilații radicale de dispoziție şi este predispus, în 
general, la impulsivitate. Uşurinţa cu care îi este distrasă 
atenţia adolescentului este analogă dificultății persoa- 
nei borderline de a se dedica unui scop şi de a-l urmări. 
Stilurile vestimentare excentrice ale adolescenților, obi- 
ceiurile lor alimentare arhaice şi muzica sfredelitoare 
sunt deseori încercări de conturare a unei identități dis- 
tincte şi de a relaționa cu grupuri specifice de egali, efor- 
turi care sunt similare cu cele ale tinerilor borderline. 

Un adolescent normal poate asculta muzică tene- 
broasă, poate scrie poezie pesimistă, poate glorifica 
celebrități sinucigaşe, poate striga, plânge şi amenința 
în mod dramatic. Însă adolescentul normal nu-şi taie 
venele, nu mănâncă pentru ca apoi să vomite compulsiv 
de câteva ori pe zi, nu devine dependent de droguri sau 
nu-şi atacă mama; aceste extreme sunt cele care antici- 
pează dezvoltarea TPB. 

Unii părinți vor nega gravitatea problemelor unui 
adolescent (o supradoză de droguri, de pildă), minima- 
lizându-le drept încercări tipice adolescentine de obți- 
nere a atenţiei. Deşi este adevărat că deseori copiii caută 
să obţină atenţie în moduri dramatice, nici tentativele 
de sinucidere, nici orice alt comportament distructiv 
nu sunt „normale“. Ele sugerează, în schimb, posibili- 
tatea unei personalităţi borderline incipiente sau a altei 
tulburări şi trebuie să fie evaluate de un specialist. În 
comparaţie cu adolescenţii cu alte tulburări psihice, ado- 
lescenții borderline trec printr-una dintre cele mai severe 

patologii şi disfuncţii. Adolescenţii borderline prezintă o 
incidență mai mare de infecții cu transmitere sexuală şi 
probleme medicale pe parcursul vieții. Ei au un risc mai 
mare de abuz de alcool, ţigări şi alte droguri.! 

Ceilalți — părinți, profesori, angajatori, prieteni — 
îşi dau seama, de obicei, când un adolescent normal 
trece granița comportamentului borderline chiar îna- 
intea acestuia. Abuzul permanent de droguri, relațiile 
tumultuoase în serie sau postirea anorectică sunt indi- 
catori de încredere că poate fi vorba de probleme mai 
adânci. Trebuie să fie examinat întregul stil de funcţio- 
nare al adolescentului, nu doar simptomele individuale. 
Acest lucru este crucial, mai ales când se are în vedere 
potenţialul suicidar. 

Suicidul este principala cauză a morţii la adolescenţi, 
fiind prevalentă în special în rândul copiilor care sunt 
deprimați, fac abuz de droguri, se comportă impulsiv sau 
violent şi au puţine sisteme de sprijin — toate trăsături 
principale ale TPB.2 3 Ameninţările cu autorănirea tre- 
buie luate în serios întotdeauna. Încercările de automuti- 
lare sau de autorănire „doar pentru atenţie“ se pot sfârşi 
tragic. Părinții care încearcă să facă diferenţa între „sinu- 
ciderea adevărată“ şi „căutarea atenției“ pierd ideea prin- 
cipală — ambele sunt comportamente patologice grave şi 
necesită tratament, deseori spitalizare. 


! Andrew M. Chanen, Martina Jovev, Henry J. Jackson, „Adaptive 
Functioning and Psychiatric Symptoms in Adolescents with Bor- 
derline Personality Disorder“, Journal of Clinical Psychiatry 68 
(2007): 297-306. 

2 David A. Brent et al., „Risk Factors for Adolescent Suicide“, 
Archives of General Psychiatry 45 (1988): 581-588. 

3 Alexander McGirr, Joel Paris, Alain Lesage et al., „Risk Factors 
for Suicide Completion in Borderline Personality Disorder: A 
Case-Control Study of Cluster B Comorbidity and Impulsive 
Aggression“, Journal of Clinical Psychiatry 68 (2007): 721-729. 

LUCRUL CU UN BORDERLINE 


În mediul de muncă, persoanele borderline sunt con- 
siderate adesea drept „ciudate“ sau „excentrice“: ele tind 
să se izoleze, evită contactele personale şi îi țin pe ceilalți 
la distanță printr-un aer posomorât, suspicios sau excen- 
tric. Unii obişnuiesc să se plângă de suferințe fizice sau 
de probleme personale şi din când în când fac crize de 
paranoia sau furie. Alţii, totuşi, se pot comporta perfect 
normal la locul de muncă, dar par să se simtă ciudat şi 
inconfortabil alături de colegii de serviciu în afara locului 
de muncă. 

Mulţi angajatori au implementat Programe de Asistare 
a Angajatului (EAP) cu consilieri interni şi departa- 
mente de trimitere, create iniţial pentru a ajuta angajații 
să-şi gestioneze problema abuzului de alcool şi droguri. 
Astăzi, multe EAP sunt disponibile şi pentru a ajuta anga- 
jaţii să se confrunte cu alte probleme emoționale, precum 
şi cu dificultăţi legale şi financiare. 

Mulţi consilieri ai EAP sunt bine pregătiți pentru a 
identifica trăsăturile caracteristice ale abuzului de alcool 
sau droguri, ori ale unor boli psihice principale, precum 
depresia sau psihoza, dar ei pot fi mai puțin familiarizați 
cu simptomele mai complicate ale TPB. Deşi şeful, cole- 
gii, consilierul angajatului sau chiar angajatul însuşi pot fi 
conştienţi de anumite comportamente disfuncționale sau 
perturbatoare, persoana borderline poate să nu fie trimisă 
la tratament întrucât comportamentele ei nu pot fi asoci- 
ate în mod clar cu o tulburare uşor recognoscibilă. 

Potenţialul angajator poate bănui existența unor 
caracteristici borderline la un candidat care a schim- 
bat frecvent slujbele în trecut. Aceste schimbări ale 


4 Employee Assistance Programs. (N. t.) 

slujbelor vor fi explicate adesea prin „diferenţe de per- 
sonalitate“ (ceea ce e deseori corect). Despărțirea de 
alte locuri de muncă poate fi declanşată de o schimbare 
semnificativă — un şef nou, un nou sistem de operare 
pe computer sau o modificare în fişa postului — care a 
întrerupt o rutină foarte structurată (poate chiar mono- 
tonă). 

Întrucât persoana borderline poate fi foarte creativă 
şi devotată, ea poate fi un angajat foarte apreciat. Când 
este înalt funcțională, poate fi de un pitoresc aparte, sti- 
mulându-i şi inspirându-i pe ceilalți. Majoritatea persoa- 
nelor borderline funcționează optim într-un mediu bine 
definit şi structurat, în care aşteptările sunt clar specifi- 
Cate. 

Colegii de muncă se vor simți cel mai confortabil cu 
un borderline dacă îi admit tendința de a vedea lumea în 
alb şi negru, şi îi acceptă nevoia de structură bine defi- 
nită. Ar trebui să evite să „se prostească“ cu el şi să se 
abțină de la „glumele nevinovate“ pe seama lui, pe care 
adesea un borderline le interpretează greşit. Poate fi util 
să-i iei apărarea dacă persoana borderline devine ținta 
glumelor altora. Complimentele frecvente pentru treaba 
bine făcută şi chiar recunoaşterea greşelilor fără a le con- 
damna însoţită de sugestii de remediere pot ajuta buna 
funcționare a unui borderline la locul de muncă. 

La fel, când persoana borderline se află într-o pozi- 
ţie de conducere, este important ca angajaţii să recu- 
noască şi să înveţe să conlucreze cu această gândire în 
alb şi negru. Angajaţii ar trebui să înveţe să se aştepte la 
această instabilitate a sa şi s-o accepte cu un minimum de 
sentimente rănite. Ei trebuie să evite încurcarea în argu- 
mente logice, deoarece congruenţa nu este întotdeauna 
posibilă pentru un borderline. Ar trebui să caute aliați în 
altă parte a organizaţiei, pentru a le oferi feedback şi eva- 
luări de încredere. 

JOCUL CU UN BORDERLINE 


Tipic, un borderline este imprevizibil în jocuri şi une- 
ori foarte deconcertant. El poate avea mari dificultăți cu 
recreerea şi se joacă cu o seriozitate disproporționată față 
de natura relaxată a activităţii. El poate fi noul partener 
de tenis la o partidă de dublu, care la început pare des- 
tul de drăguţ, dar pe măsură ce jocul avansează, devine 
tot mai frustrat şi mai furios. Deşi îi aminteşti constant 
că „e doar un joc“, el poate să bată din picior, să se înjure 
singur, să arunce cu racheta şi să jure că se lasă de sport. 
Poate fi antrenorul echipei din Liga Mică a fiului tău, 
care lucrează bine cu copiii, dar devine brusc abuziv cu 
arbitrul adolescent sau îşi umileşte furios propriul fiu — 
văzut ca pe o extensie a lui însuşi — când ratează lovi- 
tura. Deşi aceste exemple pot descrie trăsături similare 
borderline, la anumiţi oameni ele nu sunt de fapt border- 
line; dar când aceste comportamente sunt extreme sau 
reprezintă un tipar bine închegat, pot fi indicatori ai unei 
personalități borderline adevărate. 

Intensitatea persoanei borderline îi afectează capa- 
citatea de a se relaxa şi distra. Tentativele de umor ale 
altora îl pot frustra şi înfuria. Practic, este imposibil „să-l 
scoţi din ale lui glumind“. Dacă alegi să continui să joci 
tenis cu partenerul tău borderline, folosirea judicioasă a 
principiilor SET-UP poate face experiența mai tolerabilă. 


PERSOANA BORDERLINE CARE SE MATURIZEAZĂ 


Adulții borderline înalt funcționali care nu se recupe- 
rează complet pot avea totuşi cariere de succes, îşi pot 
asuma roluri familiale tradiționale şi pot avea un grup de 

prieteni şi sisteme de susținere. Pot avea o viață per total 
satisfăcătoare în colțul lor separat al existenţei, în ciuda 
frustrărilor recurente legate de propria persoană şi de 
ceilalți ce ocupă aceeaşi nişă. 

Însă persoanele borderline slab funcţionale au mai 
multe dificultăți în păstrarea slujbei şi a prietenilor şi pot 
duce lipsă de sisteme familiale şi de susținere; pot ocupa 
O „gaură neagră“ mai singuratică şi disperată în interio- 
rul propriului univers. 

Multe persoane borderline au în comun un element 
de imprevizibilitate şi stranietate a comportamentului. 
Poate fi mai evident la individul izolat, singuratic, dar 
cei care cunosc familistul mulțumit pot detecta şi necon- 
cordanţele din comportamentul său care contrazic rați- 
onalitatea de suprafață. La serviciu, chiar şi persoana 
borderline care este un profesionist sau om de afaceri de 
succes poate fi cunoscută ca un pic ciudată de către cei cu 
care lucrează îndeaproape, chiar dacă aceştia nu pot loca- 
liza prea bine ce anume proiectează acea senzaţie de dez- 
echilibru. 

Pe măsură ce multe persoane borderline îmbătrânesc, 
ele se pot „înmuia“. Impulsivitatea, oscilaţiile de dispozi- 
ţie şi comportamentele autodistructive par să scadă mult 
în intensitate. Acest tipar poate fi o reflectare obiectivă a 
schimbării sau o evaluare subiectivă a celor care lucrează 
sau trăiesc cu persoana borderline; este posibil ca prie- 
tenii şi iubiții persoanei borderline să se fi obişnuit în 
timp atât de mult cu acțiunile ieşite din comun ale aces- 
teia, încât să nu mai observe sau să nu mai reacționeze la 
excentricitatea lor. 

Motivul este, poate, că s-a instalat într-o rutină de 
viață ce nu mai are nevoie de izbucniri periodice — băut 
compulsiv, amenințări cu suicidul sau alte gesturi drama- 
tice — pentru satisfacerea nevoilor sale. Poate că odată 
cu vârsta persoana borderline îşi pierde energia sau forța 

de a-şi menţine ritmul frenetic al vieții borderline. Sau 
poate că, pur şi simplu, pentru unele persoane border- 
line are loc un proces de vindecare natural pe măsură 
ce înaintează în vârstă. Oricum ar fi, majoritatea per- 
soanelor borderline se fac mai bine cu timpul, cu sau 
fără tratament. Într-adevăr, majoritatea pot fi conside- 
rați „vindecați“ în sensul că nu mai îndeplinesc cinci din 
nouă criterii. Prognosticul pe termen lung al acestei boli 
devastatoare este foarte încurajator (vezi Capitolul 7). 
Astfel, cei care trăiesc alături de un borderline se pot 
aştepta ca, în timp, comportamentele lui să devină mai 
tolerabile. În acel moment, reacţiile imprevizibile devin 
mai previzibile şi, astfel, mai uşor de gestionat, şi devine 
posibil ca persoana borderline să înveţe cum să iubească 
şi să fie iubită într-un mod mai sănătos. 


183 


CĂUTAREA TERAPIEI 


„Îi mai dau încă un an şi după aia mă duc la 
Lourdes.“ 
(din Annie Hall, de Woody Allen, 
despre psihiatrul lui) 


Dr. Smith, psihiatru de renume național, m-a sunat 
în legătură cu nepoata lui. Era deprimată şi avea nevoie 
de un psihoterapeut bun. M-a sunat să-mi spună că m-a 
recomandat pe mine. 

Stabilirea unei programări a fost dificilă. Ea nu-şi 
putea rearanja programul astfel încât să se potrivească 
orelor mele disponibile, aşa că am făcut jonglerii şi 
mi-am aranjat eu programul după al ei. Am simțit presi- 
unea de a fi îndatoritor şi strălucit, pentru ca încrederea 
doctorului Smith în mine să fie justificată. Tocmai îmi 
începusem practica privată şi aveam nevoie de validări 
ale abilităților mele profesionale. Ştiam totuşi că aceste 
sentimente erau un semn rău: aveam emoții. 

Julie era uluitor de atrăgătoare. Înaltă, blondă, putea 
fi cu uşurinţă fotomodel. Studentă la Drept, avea 25 de 
ani, era inteligentă şi vorbea foarte bine. A venit cu zece 
minute mai târziu, fără să-şi ceară scuze sau măcar să 

recunoască această neglijență din partea ei. Când am pri- 
vit-o mai bine, am observat că machiajul ei era puţin cam 
prea pronunțat, ca şi când ar fi încercat să-şi ascundă o 
tristețe sau epuizare interioară. 

Julie era copil unic, foarte dependentă de părinții ei 
plini de succes, care călătoreau tot timpul. Fiindcă nu 
putea sta singură, trecuse printr-o serie de relații. Când 
un bărbat rupea relaţia, devenea extrem de deprimată 
până începea următoarea relație. Acum era „între relații“. 
Ultimul partener o părăsise şi „nu fusese nimeni care să-l 
înlocuiască“. 

Nu după mult timp, tratamentul ei a intrat într-o 
rutină. Când şedinţa se apropia de sfârşit, aducea întot- 
deauna în discuţie ceva important, astfel încât întâlnirile 
noastre se terminau cu o mică întârziere. Apelurile tele- 
fonice între şedinţe deveniseră mai frecvente şi durau 
mai mult. 

În următoarele şase săptămâni ne-am văzut o dată 
pe săptămână, dar apoi am fost amândoi de acord să 
mărim frecvenţa la două şedinţe pe săptămână. Vorbea 
despre singurătatea ei şi dificultăţile cu despărțirile, dar 
continua să se simtă lipsită de speranţă şi singură. Mi-a 
povestit că avea adesea explozii de furie împotriva pri- 
etenilor, deşi mie îmi era greu să-mi imaginez aceste 
izbucniri, fiindcă în cabinetul meu era foarte rezervată. 
Avea probleme cu somnul, pofta de mâncare îi scăzuse şi 
pierdea în greutate. A început să vorbească despre sinu- 
cidere. I-am prescris antidepresive, dar se simțea încă şi 
mai deprimată şi nu se putea concentra la şcoală. Într-un 
final, după trei luni de tratament, mi-a spus că are tot 
mai multe gânduri suicidare şi că începuse să vizualizeze 
cum se spânzură. l-am recomandat spitalizarea, pe care a 
acceptat-o cu reticență. În mod clar, era nevoie de o tera- 
pie mai intensă pentru gestionarea acestei depresii per- 

Prima dată când i-am văzut furia a fost în ziua inter- 
nării, când Julie îşi descria decizia de a veni la spital. 
Plângând încetişor, povestea despre frica pe care a sim- 
țit-o când i-a explicat tatălui ei spitalizarea. 

Apoi, brusc, expresia feţei i s-a înăsprit şi a spus: 

„Ştii ce-a făcut scorpia aia?“. Mi-a luat un moment până 
mi-am dat seama că Julie se referea la Irene, asistenta 
medicală care i-a făcut formele de internare. Furioasă, 
Julie a descris lipsa de atenţie a asistentei, stângăcia ei 
în folosirea tensiometrului şi cum s-a ciocnit de o tavă. 
Frumuseţea ei eterică se schimonosise într-o expresie de 
furie şi teroare. Am sărit când a dat cu pumnul în masă. 

După câteva zile, Julie pusese pe jar toată secția spitalu- 
lui cu cerinţele şi tiradele ei. Câteva asistente şi pacienți au 
încercat s-o calmeze şi s-o împace; alții s-au supărat când 
a făcut scene (şi a aruncat cu obiecte), plecând din şedin- 
tele de grup. „Ştiţi ce-a făcut pacienta dumneavoastră în 
dimineaţa asta, domnule doctor?“, m-a întrebat o asistentă 
îndată ce am pus piciorul în secție. Accentul era pus clar 
pe „a dumneavoastră“, ca şi când eu aş fi fost responsabil 
pentru comportamentul lui Julie şi meritam reproşurile 
personalului că n-o țin sub control. „Sunteţi prea protec- 
tor. Vă manipulează. Trebuie să i se țină piept.“ 

Am sărit imediat în apărarea mea — şi a Juliei. „Are 
nevoie de sprijin şi ocrotire“, am răspuns. „Are nevoie de 
reparentaj. Are nevoie să înveţe să aibă încredere“. Cum 
îndrăznesc ei să-mi pună la îndoială judecata? Oare eu 
îndrăznesc s-o pun la îndoială? 

În primele câteva zile, Julie s-a plâns de asistente, de 
ceilalți pacienţi şi de ceilalți doctori. Spunea că eu o înțe- 
leg şi o ocrotesc, că am mai multe cunoştinţe şi o înțeleg 
mai bine decât ceilalți terapeuți la care fusese. 

După trei zile, Julie a insistat să se externeze. 
Asistentele erau sceptice; n-o cunoşteau suficient de bine. 
Nu vorbise prea mult despre sine nici cu ele, nici în grupul 

de terapie. Vorbea doar cu doctorul ei, dar a insistat că 
gândurile suicidare i se disipaseră şi că avea nevoie să-şi 
„Teia viața“. În cele din urmă, am autorizat externarea. 

A doua zi a intrat clătinându-se în camera de gardă, 
beată şi cu tăieturi la mână. N-am avut de ales decât s-o 
internez din nou. Deşi asistentele nu mi-au zis nicio- 
dată: „V-am spus eu“, privirile lor superioare erau clare 
şi de nesuportat. Am început să le evit şi mai mult decât 
o făcusem până atunci. Am reluat terapia individuală cu 
Julie şi am scos-o din şedinţele de grup. 

După două zile, a cerut să fie externată. Când i-am 
refuzat cererea, a explodat. „Credeam că ai încredere în 
mine“, mi-a spus. „Credeam că m-ai înțeles. Dar nu-ţi 
pasă decât de putere. Pur şi simplu adori să ai oamenii 
sub controlul tău!“ 

Poate are dreptate, m-am gândit. Poate că țin prea 
mult să am controlul, poate că sunt prea nesigur. Sau 
îmi atacă vulnerabilitatea, nevoia mea de a fi perceput 
ca ocrotitor şi de încredere? Îmi pândise sentimentul de 
vinovăţie şi masochismul? Aici ea era victima sau eu? 

„Credeam că eşti diferit“, mi-a spus. „Credeam că eşti 
special. Credeam că ție chiar îți pasă.“ Problema era că şi 
eu crezusem acelaşi lucru. 

Până la sfârşitul săptămânii, compania de asigurări 
m-a sunat zilnic să mă întrebe de continuarea şederii ei. 
Notiţele asistentelor conțineau insistenţele ei că nu mai 
era autodistructivă, iar ea continuase să-şi ceară exter- 
narea. Am fost de acord s-o externăm, dar cu condiția 
să continue să vină în programul de zi al spitalului, în 
care putea participa la şedinţele de terapie de grup din 
spital, plecând apoi acasă după-amiaza. A doua zi de la 
începerea programului ambulatoriu, a venit cu întârzi- 
ere, răvăşită şi mahmură. A povestit în lacrimi întâlni- 
rea scabroasă cu un străin din seara precedentă. Situaţia 
devenea clară pentru mine. Implora limite, control şi 

structură, dar nu putea recunoaşte această dependenţă. 
Aşa că se purta scandalos pentru a face necesar controlul 
şi pentru ca apoi să se înfurie şi să nege că şi-l doreşte. 

Eu puteam vedea asta, dar ea nu. Treptat, am început 
să nu-mi mai doresc s-o văd. Îmi amintea de eşecul meu 
cu fiecare şedinţă şi m-am trezit dorindu-mi să se facă 
bine sau să dispară. Când mi-a spus că doctorul bătrânei 
ei colege de salon ar fi mai bun pentru ea, am interpretat 
acest lucru ca fiind dorinţa ei de a fugi de sine şi de pro- 
blemele reale cu care se confrunta. Am ştiut că o schim- 
bare în acel moment ar fi fost contraproductivă pentru 
ea, dar am sperat în tăcere că-şi va schimba doctorul de 
dragul meu. Încă vorbea despre sinucidere şi aveam fan- 
tasma vinovată că pentru mine ar fi fost aproape o uşu- 
rare dacă ar fi făcut-o. Schimbările ei m-au schimbat pe 
mine — dintr-un masochist într-un sadic. 

În cea de-a treia săptămână a ei de spitalizare, un alt 
pacient s-a spânzurat când era acasă, pe timpul week- 
endului. Înfricoşată, Julie a strigat cu furie: „De ce tu şi 
toate asistentele astea n-aţi ştiut că o să se omoare? Cum 
de l-ați putut lăsa s-o facă? De ce nu l-aţi protejat?“. 

Julie era devastată. Cine avea s-o protejeze pe ea? Cine 
o să-i alunge durerea? Am înțeles, în sfârşit, că acea per- 
soană nu putea fi decât Julie. Nu era altcineva în pielea 
ei. Nimeni n-o putea înțelege şi proteja total. Lucrurile au 
început să capete ceva sens pentru mine, iar după o veme 
şi pentru Julie. 

Şi-a putut da seama că oricât de mult ar fi încercat să 
fugă de sentimentele ei, nu putea înceta să fie ea însăşi. 
Chiar dacă a vrut să fugă de persoana rea care credea că 
este, a trebuit să înveţe să se accepte pe sine, cu tot cu 
defecte. În ultimă instanţă, a înţeles că este în regulă să 
fie pur şi simplu Julie. 

Furia lui Julie pe personal a migrat treptat către paci- 
entul sinucigaş, care „nu şi-a dat nicio şansă“. Când a 

înțeles responsabilitatea lui, a început s-o înțeleagă şi 
pe a ei. A descoperit că oamenii cărora le păsa cu adevă- 
rat de ea n-o lăsau să facă ce vrea, aşa cum procedaseră 
părinţii ei. Uneori, ocrotire însemna impunerea unor 
limite. Alteori însemna să i se spună lucruri pe care nu 
voia să le audă. Iar alteori însemna să i se aducă aminte 
de responsabilitatea sa față de ea însăşi. 

La puțin timp după aceea, am început cu toţii — Julie, 
personalul şi cu mine — să lucrăm împreună. Am încetat 
să încerc din răsputeri să fiu plăcut, înțelept şi infailibil; 
era mult mai important să fiu constant şi de încredere — 
să fiu acolo. 

După câteva săptămâni, Julie a ieşit din programul de 
terapie ambulatorie şi a revenit în cabinetul nostru de 
terapie. Era încă singură şi speriată, dar nu mai simţea 
nevoia să-şi facă rău. Şi chiar mai important, accepta fap- 
tul că putea supraviețui singurătăţii şi fricii şi putea toto- 
dată să aibă grijă de ea însăşi. 

După o vreme, Julie a găsit un alt bărbat, care părea să 
ţină la ea cu adevărat. În ceea ce mă priveşte, am învățat 
ceva din lucrurile pe care le-a făcut Julie — faptul că emo- 
tiile dezagreabile determină în mare măsură cine sunt şi 
că acceptarea acestor părți neplăcute din mine mă ajută 
să-mi înțeleg mai bine pacienții. 


ÎNCEPEREA TRATAMENTULUI 


Terapeuţii care tratează personalitatea borderline con- 
sideră adesea că rigorile tratamentului le pun serios la 
încercare abilitățile profesionale şi răbdarea. Şedinţele 
de tratament pot fi furtunoase, frustrante şi imprevizi- 
bile. Perioadele de tratament avansează ca melcul şi pot 
necesita ani de zile pentru realizarea unei schimbări 

adevărate. Mulţi pacienți borderline abandonează terapia 
în primele luni. 

Tratamentul este atât de dificil pentru că persoanele 
borderline răspund la el aşa cum fac şi în alte relaţii per- 
sonale. Persoana borderline îl poate vedea acum pe tera- 
peut ca blând şi grijuliu, pentru ca în clipa următoare 
acesta să fie înşelător şi intimidant. 

În terapie, persoana borderline poate fi extrem de 
solicitantă, dependentă şi manipulativă. Nu este deloc 
neobişnuit ca un pacient borderline să sune fără înce- 
tare la telefon între şedinţe, iar apoi să apară pe neaştep- 
tate în cabinetul terapeutului, amenințând că-şi face rău 
corporal dacă terapeutul nu face o şedinţă cu el imediat. 
Tiradele furioase împotriva terapeutului şi a procesului 
de terapie sunt obişnuite. Adesea, persoana borderline 
poate percepe foarte bine sensibilitățile terapeutului, sti- 
mulându-i, în cele din urmă, furia, frustrarea, îndoiala de 
sine şi sentimentul de neputinţă. 

Dată fiind marea varietate de posibile cauze ale TPB 
şi comportamentele extreme implicate, există o gamă 
largă predictabilă de metode de tratament. Conform 
„Îndrumarului de tratament al pacienţilor cu tulburare 
de personalitate borderline“ al Asociaţiei Psihiatrice 
Americane, „principalul tratament pentru tulburarea de 
personalitate borderline este psihoterapia, completată 
de medicaţie centrată pe simptom“.! Psihoterapia poate 
fi realizată în şedinţe de terapie individuale, de grup 
sau de familie. Se poate face în spital sau în afara aces- 
tuia. Abordările terapeutice pot fi combinate, cum ar fi 
cea individuală cu cea de grup. Unele abordări terape- 
utice sunt mai „psihodinamice“, adică pun accentul pe 


1 Asociația Americană de Psihiatrie, „Practice Guideline for the 
Treatment of Patients with Borderline Personality Disorder“, 
American Journal of Psychiatry 158 (Suplimentul din octombrie 
2001): 4. 

legătura dintre experienţele din trecut, emoţiile inconşti- 
ente şi comportamentele actuale. Alte abordări sunt mai 
cognitive şi directive, focalizate mai mult pe schimbarea 
comportamentelor curente decât pe explorarea cu nece- 
sitate a motivațiilor inconştiente. Unele terapii sunt limi- 
tate în timp, însă cele mai multe sunt deschise. 

Unele tratamente sunt evitate de obicei. Modificarea 
strict comportamentală este folosită arareori. Psihanaliza 
clasică pe canapea, cu folosirea „asocierii libere“ într-un 
mediu nestructurat, poate fi devastatoare pentru per- 
soana borderline, ale cărei apărări primitive pot fi cople- 
şitoare. Întrucât hipnoza poate produce o stare de transă 
nefamiliară ce poate conduce la panică sau chiar la psi- 
hoză, şi ea este evitată, de regulă, ca tehnică terapeutică. 


SCOPURILE TERAPIEI 


Toate variantele de tratament au ca ţintă un scop 
comun: o funcționare mai eficientă într-o lume percepută 
ca mai puțin derutantă, mai puțin dureroasă şi mai plă- 
cută. Procesul implică, de obicei, dezvoltarea înțelege- 
rii comportamentelor curente neproductive. Aceasta 
este partea uşoară. Mai dificil este procesul de revocare 
a vechilor reflexe şi de dezvoltare a unor noi moduri de 
gestionare a factorilor de stres ai vieţii. 

Cea mai importantă parte a oricărei terapii este relația 
dintre pacient şi terapeut. Această interacțiune formează 
baza încrederii, constanţei obiectului şi a intimității emo- 
tionale. Terapeutul trebuie să devină o figură de încre- 
dere, o oglindă care să reflecte o identitate coerentă în 
dezvoltare. Pornind de la această relație, persoana bor- 
derline învaţă să extindă şi asupra altora aşteptările adec- 


vate şi încrederea. 
197 


Principalul scop al terapeutului este să lucreze în 
direcţia pierderii (nu a păstrării) pacientului său. Acest 
lucru se realizează prin îndreptarea atenţiei pacientu- 
lui spre examinarea anumitor zone, nu prin exercitarea 
vreunui control asupra lui. Deşi terapeutul are rol de 
copilot, indicând zonele de interes şi restabilind traseul 
în condiţii de furtună, pacientul este acela care trebuie să 
rămână ferm pe poziţia pilotului. Familia şi cei dragi iau 
parte uneori şi ei la această călătorie. Un obiectiv major 
este ca pacientul să se întoarcă acasă şi să-şi îmbunătă- 
ţească relaţiile, nu să le abandoneze. 

Unii oameni se tem de psihiatrie şi psihoterapie, per- 
cepând procesul ca pe o formă de „control al minţii“ sau 
modificare comportamentală comisă asupra pacienţilor 
neajutorați şi dependenți, care sunt transformați în roboți 
de către hipnotizatori cu barbă gen Svengali. Scopul psi- 
hoterapiei este să ajute pacientul să se maturizeze şi să 
dobândească o mai mare libertate şi demnitate personală. 
Din păcate, aşa cum unii oameni cred în mod eronat că 
poţi fi hipnotizat împotriva voinţei tale, la fel, unii cred că 
poți fi „terapeutizat“ împotriva propriei voințe. Cultura 
populară, mai ales filmele de cinema, portretizează ade- 
sea psihiatrul fie ca pe un nebun bombănitor, care are mai 
multă nevoie de tratament decât pacienţii săi, fie ca pe un 
criminal genial abject. Asemenea frici iraționale pot lipsi 
oamenii de şansa de a scăpa de captivitatea autoimpusă şi 
de a ajunge la autoacceptare. 


DURATA TERAPIEI 


Din cauza predominanţei anterioare a psihanali- 
zei, care necesită, în mod caracteristic, câţiva ani de 
tratament frecvent şi intensiv, majoritatea oamenilor 

consideră orice formă de psihoterapie ca fiind de durată 
şi, ca atare, foarte costisitoare. Adăugarea medicaţiei şi a 
tratamentelor specializate în arsenalul terapeutic repre- 
zintă un răspuns la nevoia de metode de tratament prac- 
tice şi accesibile ca preţ. Oasele rupte se sudează la loc şi 
infecțiile se vindecă, dar cicatricile psihicului pot nece- 
sita un tratament mai lung. 

Dacă terapia se termină repede, se poate ridica între- 
barea dacă nu a fost prea superficială. Dacă se extinde pe 
durata mai multor ani, te poți întreba dacă nu este doar 
un joc intelectual care îi îmbogățește pe psihoterapeuti şi 
îi aduce în sclavie financiară pe pacienţii lor dependenți 
şi neajutoraţi. 

Cât ar trebui să dureze psihoterapia? Răspunsul 
depinde de scopurile specifice. Rezolvarea unor simp- 
tome-țintă specifice — cum ar fi depresia, anxietatea 
severă sau izbucnirile temperamentale — poate fi reali- 
zată în perioade relativ scurte, de ordinul săptămânilor 
şi lunilor. Dacă scopul este o restructurare mai profundă, 
va fi necesară o perioadă mai lungă. TPB „se vindecă“, de 
obicei, în timp. Aceasta înseamnă că pacientul, conform 
definiţiei stricte, nu mai prezintă cinci din cele nouă cri- 
terii definitorii din DSM-IV. Însă unii indivizi continuă să 
sufere simptome incapacitante, care pot necesita conti- 
nuarea tratamentului. 

Terapia poate fi întreruptă. Nu este neobişnuit ca per- 
soanele borderline să se implice în serii de terapie dife- 
rite, cu terapeuțţi şi tehnici diferite. Întreruperile terapiei 
pot fi utile pentru sedimentarea ideilor sau punerea în 
practică a noilor moduri de înţelegere, ori pur şi simplu 
pentru a-şi vedea de viaţă şi a avea timp pentru creştere 
şi maturizare. Limitele financiare, schimbările de viață 
semnificative sau doar nevoia de respiro față de inten- 
sitatea tratamentului pot cere o pauză. Uneori, poate fi 
nevoie de ani de terapie pentru realizarea unor schimbări 

funcționale substanţiale. Când schimbările se petrec 
lent, poate fi dificil de stabilit dacă este nevoie de mai 
mult travaliu terapeutic sau dacă „mai bine nu se poate“. 
Terapeutul trebuie să țină cont atât de înclinația persoa- 
nei borderline de a fugi de confruntarea cu comporta- 
mentele sale nesănătoase, cât şi de tendinţa sa de a se 
agăța dependent de terapeut (şi de alţii). 

Pentru unele persoane borderline terapia poate să nu 
se încheie niciodată formal. Ele pot obține mari benefi- 
cii din continuarea intermitentă a contactelor cu un tera- 
peut în care au încredere. Asemenea aranjamente vor fi 
considerate „opriri de alimentare“ pe drumul către o mai 
mare independenţă, presupunând că pacientul nu se con- 
duce în viață bazându-se pe aceste contacte. 


CUM FUNCȚIONEAZĂ PSIHOTERAPIA 


După cum vom vedea în capitolul următor, pentru tra- 
tamentul TPB există câteva abordări terapeutice încetă- 
tenite. Ele pot fi puse în practică la nivel individual, de 
grup sau familie. Majoritatea sunt derivate din două ori- 
entări principale: psihoterapia psihodinamică şi terapia 
cognitiv-comportamentală. În cadrul primeia, discutarea 
trecutului şi a prezentului este folosită pentru descoperi- 
rea tiparelor ce pot făuri un viitor mai productiv. Această 
formă de terapie este mai intensă, cu mai multe şedinţe 
pe săptămână, durând, de obicei, mai mult timp. Terapia 
eficace trebuie să aibă un format structurat, congruent, 
cu scopuri clare. Trebuie totodată să fie flexibilă şi să se 
adapteze la nevoile fluctuante. Abordările cognitiv-com- 
portamentale se concentrează pe schimbarea proceselor 
de gândire actuale şi a comportamentelor repetitive care 
produc disfuncționalitate; o astfel de terapie este mai 

puțin preocupată de trecut. Tratamentul este mai centrat 
pe problemă şi adesea limitat în timp. Unele programe 
de terapie îmbină ambele orientări. 

Oricare ar fi structura, terapeutul încearcă să orien- 
teze clienţii către examinarea propriei lor experienţe şi le 
facilitează exersarea unor noi comportamente. În ultimă 
instanţă, pacientul începe să-şi accepte propriile alegeri 
în viaţă şi să-şi schimbe imaginea de sine ca pion neaju- 
torat mişcat de forțe aflate dincolo de controlul său. O 
mare parte a acestui proces apare din relația primară 
dintre terapeut şi pacient. Adesea, în orice terapie ambii 
dezvoltă sentimente intense, numite transfer şi contra- 
transfer. 


TRANSFERUL 


Transferul se referă la proiectarea nerealistă de către 
pacient asupra terapeutului a unor sentimente şi atitu- 
dini trăite anterior față de alte persoane importante din 
viaţa pacientului. De exemplu, un pacient se poate înfu- 
ria foarte tare pe doctor, dar nu din cauza a ceea ce îi 
spune doctorul, ci a sentimentului că doctorul seamănă 
foarte mult cu mama pacientului, care în trecut îi sti- 
mulase foarte mult furia. Sau o pacientă poate simți că 
s-a îndrăgostit de terapeutul ei, care reprezintă o figură 
paternă protectoare atotputernică din fantasma ei. În 
sine, transferul nu este nici pozitiv, nici negativ, dar este 
întotdeauna o distorsiune, o proiecţie a emoțiilor din tre- 
cut asupra obiectelor din prezent. 

Transferul borderline este, foarte probabil, unul 
extrem de instabil, la fel ca alte aspecte din viaţa pacien- 
tului. Persoana borderline îl va considera acum pe tera- 
peut drept grijuliu, capabil şi sincer, pentru ca în clipa 
următoare să-l vadă drept înşelător, diabolic şi insensibil. 
Aceste distorsiuni fac foarte dificilă stabilirea unei alianțe 

cu terapeutul. Însă cu toate acestea, stabilirea şi păstrarea 
acestei alianţe este partea cea mai importantă a oricărui 
tratament. 

În fazele de început ale terapiei, persoana borderline 
tânjeşte şi în acelaşi timp se teme de apropierea de tera- 
peut. Ea vrea să se aibă grijă de ea, dar se teme să nu fie 
copleşită şi ţinută sub control. Poate încerca să-l seducă 
pe doctor ca să aibă grijă de ea şi să se revolte împotriva 
încercărilor acestuia de „a-i controla viaţa“. Pe măsură 
ce terapeutul rămâne calm şi congruent în faţa acestor 
tirade, începe să se dezvolte constanța obiectului — per- 
soana borderline începe să aibă încredere că terapeutul 
nu o va abandona. De pe acest promontoriu de încredere, 
persoana borderline se poate aventura în crearea de noi 
relații şi stabilirea unor contacte mai încrezătoare. Însă 
inițial, asemenea prietenii pot fi dificil de susținut de 
către persoana borderline, care în trecut percepea începe- 
rea de noi alianţe ca pe o formă de lipsă de loialitate. Se 
poate teme chiar că partenerul, prietenul sau terapeutul 
poate deveni gelos şi furios dacă îşi lărgeşte rețeaua con- 
tactelor sociale. 

Pe măsură ce persoana borderline progresează, se 
instalează într-o dependență mai confortabilă şi de încre- 
dere. Însă când se pregăteşte de încheiere, pot apărea 
din nou tulburări în relaţie. Poate tânji după vechiul mod 
de funcţionare şi să-i displacă necesitatea de a merge 
înainte; se poate simți ca un înotător obosit, care îşi dă 
seama că a înotat dincolo de jumătatea lacului şi acum 
în loc să se întoarcă trebuie să continue să înoate până la 
malul celălalt înainte să se odihnească. 

Tot în acest moment, persoana borderline trebuie să 
gestioneze faptul că este un individ separat şi să admită 
că el, şi nu terapeutul, a realizat schimbarea. Asemenea 
lui Dumbo, care la început îşi atribuie capacitatea de a 
zbura „penei lui magice“, dar apoi îşi dă seama că zborul 

se datorează propriului lui talent, la fel şi persoana 
borderline trebuie să înceapă să-şi recunoască şi să-şi 
accepte propria capacitate de a funcţiona independent. Şi 
trebuie să dezvolte noi mecanisme de a face faţă, care să 
le înlocuiască pe cele care nu mai funcționează. 

Pe măsură ce persoana borderline face progrese, 
intensitatea transferului scade. Furia, comportamentele 
impulsive şi oscilaţiile de dispoziţie — adesea îndreptate 
către terapeut — devin mai puţin severe. Dependența 
panicată poate păli treptat, fiind înlocuită de o tot mai 
mare siguranţă de sine; erupțiile de furie sunt tot mai 
rare, fiind înlocuite de o mai mare hotărâre de a fi la 
cârma propriei vieți. Nerăbdarea şi capriciile scad, pen- 
tru că persoana borderline începe să dezvolte un senti- 
ment separat al identităţii ce poate evolua fără nevoia 
unui ataşament parazitar. 


CONTRATRANSFERUL 


Contratransferul se referă la reacțiile emoționale ale 
terapeutului față de pacient, care se bazează mai puţin pe 
consideraţii realiste, cât mai ales pe experiențele din tre- 
cut şi pe nevoile terapeutului. Un exemplu este un doctor 
care îl percepe pe pacient mai neajutorat şi mai în nevoie 
decât este acesta cu adevărat, din cauza nevoii doctorului 
de a fi de ajutor, de a se percepe pe sine ca plin de compa- 
siune şi de a evita confruntarea. 

Persoana borderline este adesea foarte receptivă în 
ceea ce-i priveşte pe ceilalţi, inclusiv pe terapeut. Această 
sensibilitate provoacă adesea emoţiile nerezolvate ale 
terapeutului. Propria nevoie a doctorului de apreciere, 
afecțiune şi control îi poate stârni comportamente ina- 
decvate. El poate fi prea protector față de pacient şi îi 
poate încuraja dependența. Poate exercita un control 
prea rigid asupra pacientului, pretinzându-i acestuia să 

aplice recomandările pe care i le face. Se poate plânge 
de propriile sale probleme şi îi poate sugera pacientului 
să aibă grijă de el. Poate extrage informaţii de la pacient 
în scopul obținerii unor câştiguri financiare sau pentru 
simpla sa plăcere. Poate avea chiar şi o relaţie sexuală 
cu pacientul, pentru „a-i preda intimitatea“. Terapeutul 
poate justifica toate acestea ca fiind necesare unui paci- 
ent „foarte bolnav“, dar în realitate îşi satisface astfel 
doar propriile nevoi. Aceste emoţii contratransferenţiale 
stau la baza celor mai multe exemple de comportamente 
lipsite de etică ale unui doctor sau terapeut învestit cu 
încredere de către pacientul său. 

Persoana borderline poate provoca în terapeut sen- 
timente de furie, frustrare, îndoială şi deznădejde care 
le oglindesc pe ale sale. Stimulându-i-se emoții care îi 
pun la încercare propria valoare profesională, terapeutul 
poate simţi o ură contratransferențială autentică față de 
pacient, considerându-l intratabil. Tratamentul persona- 
lității borderline poate fi atât de enervant, încât termenul 
„borderline“ a fost folosit uneori incorect de profesio- 
nişti ca etichetă peiorativă pentru orice pacient care este 
extrem de iritant sau care nu răspunde bine la terapie. În 
aceste cazuri, termenul „borderline“ reflectă mai corect 
frustrarea contratransferențială a terapeutului, şi nu un 
diagnostic ştiinţific al pacientului său. 


„POTRIVIREA” PACIENT-TERAPEUT 


Toate tratamentele descrise în această carte pot fi 
abordări productive pentru pacientul borderline, deşi 
niciuna dintre tehnicile terapeutice nu a fost dovedită ca 
fiind curativă în mod uniform în toate cazurile. Singurul 
factor care pare să coreleze într-un mod semnificativ cu 

progresul este o relaţie pozitivă reciproc respectuoasă 
între pacient şi terapeut. 

Chiar când un doctor are succes în tratarea unuia sau 
mai multor pacienţi borderline, acest lucru nu garan- 
tează automat succesul şi în tratarea altora. Principalul 
factor determinant al succesului este, de obicei, un sen- 
timent pozitiv, optimist, împărtăşit de participanți — un 
fel de „potrivire“ pacient-terapeut. 

O bună potrivire este dificil de definit precis, dar 
se referă la capacitatea pacientului şi terapeutului de a 
tolera turbulentele previzibile ale terapiei simultan cu 
păstrarea unei alianțe solide pe măsură ce terapia înain- 
tează. 


ROLUL TERAPEUTULUI 


Întrucât tratamentul TPB poate necesita combinarea 
mai multor terapii — psihoterapie individuală, de grup 
şi de familie, medicaţie şi spitalizare —, rolul terapeu- 
tului în tratament poate fi pe atât de variat câte terapii 
sunt disponibile. Doctorul poate fi direct sau nondirec- 
tiv; poate face spontan recomandări şi sugestii sau poate 
iniția mai puține schimburi verbale, aşteptându-se de la 
pacient să-şi asume o mai mare parte a procesului terape- 
utic. Mai important decât un anumit doctor sau metoda 
de tratament este sentimentul de confort şi încredere 
simțit atât de pacient, cât şi de terapeut. Ambii trebuie 
să perceapă din partea celuilalt angajament, încredere şi 
parteneriat autentic. 

Pentru realizarea acestui sentiment reciproc de con- 
fort, atât pacientul, cât şi doctorul trebuie să înțeleagă şi 
să împărtăşească obiective comune. Ei trebuie să cadă de 
acord asupra metodelor şi să aibă stiluri compatibile. Cel 
mai important, terapeutul trebuie să îşi dea seama când 
tratează un pacient borderline. 

Terapeutul ar trebui să bănuiască faptul că are de-a face 
cu TPB când primeşte un pacient al cărui trecut psihiatric 
conține diagnostice contradictorii, spitalizări multiple sau 
încercarea multor medicaţii. Pacientul poate spune că „a 
fost dat afară“ din terapii anterioare şi că a devenit persona 
non grata la camera de gardă a spitalului local, ajungând 
acolo de suficient de multe ori încât personalul medical să-i 
fi pus şi o poreclă (cum ar fi „Eddie Supradoză“). 

Un doctor cu experiență va putea totodată să aibă 
încredere în reacţiile sale contratransferenţiale față de 
pacient. Persoanele borderline stârnesc, de regulă, reacții 
emoționale foarte puternice din partea celorlalți, inclu- 
siv din partea terapeuţilor. Dacă la începutul evaluării 
terapeutul simte dorința puternică de a proteja sau salva 
pacientul, dacă simte responsabilitate pentru pacient sau 
o furie extremă față de acesta, atunci ar trebui să-şi dea 
seama că răspunsurile sale intense pot constitui reacții la 
o personalitate borderline. 


ALEGEREA UNUI TERAPEUT 


Terapeuțţi cu stiluri diferite pot fi la fel de buni pen- 
tru pacienţii borderline. Invers, doctori care au o com- 
petenţă specială sau un interes deosebit în TPB şi care se 
descurcă bine, în general, cu pacienţii borderline nu pot 
garanta succesul cu fiecare pacient. 

Un pacient poate alege dintr-o largă varietate de pro- 
fesionişti în sănătate mentală. Deşi psihiatrii, în urma 
pregătirii lor medicale, au contact ani întregi cu tehni- 
cile de psihoterapie (şi, ca medici, sunt singurii profe- 
sionişti capabili să gestioneze bolile medicale asociate, 
prescriind medicamente şi facilitând spitalizarea), şi alți 
profesionişti competenți — psihologi, asistenţi sociali, 
consilieri, asistente medicale de psihiatrie — se pot speci- 
aliza în psihoterapia cu pacienţi borderline. 

În general, un terapeut care lucrează bine cu TPB 
posedă anumite calităţi pe care un pacient le poate recu- 
noaşte de obicei. El ar trebui să aibă experiență în tra- 
tarea TPB şi să rămână tolerant şi deschis, pentru a 
ajuta pacientul să-şi dezvolte constanţa obiectului (vezi 
Capitolul 2). El ar trebui să fie flexibil şi inovator, pentru 
a se adapta contorsiunilor prin care poate trece terapia 
cu un borderline. Ar trebui să aibă simțul umorului sau, 
cel puţin, un simţ clar al proporțiilor, pentru a oferi paci- 
entului un model adecvat şi pentru a se proteja de inten- 
sitatea neobosită pe care o cere o asemenea terapie. 

Aşa cum un doctor evaluează pacientul în timpul 
interviurilor inițiale de anamneză, la fel şi pacientul îl 
evaluează pe doctor, pentru a determina dacă pot lucra 
împreună eficient. 

Mai întâi, pacientul trebuie să ia în considerare dacă 
se simte confortabil cu personalitatea şi stilul terapeutu- 
lui. Va putea vorbi cu el deschis şi sincer? Este prea inti- 
midant, prea agresiv, prea moale, prea seducător? 

În al doilea rând, evaluarea şi scopurile terapeutului 
coincid cu cele ale pacientului? Tratamentul ar trebui să 
fie o colaborare în care ambele părți împărtăşesc aceeaşi 
perspectivă şi folosesc acelaşi limbaj. Ce ar trebui să se 
spere să se realizeze prin terapie? Cum vei şti când vei 
ajunge acolo? Cât ar trebui să dureze? 

În fine, metodele recomandate sunt acceptabile pen- 
tru pacient? Ar trebui să existe un acord asupra tipului de 
psihoterapie propus şi a frecvenţei şedinţelor. Doctorul 
şi pacientul se întâlnesc individual sau împreună cu alţii? 
Va fi o combinaţie de abordări care ar putea include, să 
zicem, terapie individuală săptămânală, împreună cu 
întâlniri intermitente comune cu pacientul şi partenerul 
acestuia? Terapia va fi mai degrabă exploratorie sau de 
susținere? Este probabilă folosirea medicației sau spitali- 
zării? Ce fel de medicamente şi care spitale? 


Această perioadă inițială de evaluare necesită cel puţin 
un interviu, dar adesea mai multe. Atât pacientul, cât şi 
doctorul ar trebui să-şi evalueze abilităţile şi disponibi- 
litatea de a lucra unul cu celălalt. O asemenea evaluare 
ar trebui acceptată ca un fel de interacțiune „fără vină“: 
este irelevant şi probabil imposibil să se dea vina pe tera- 
peut sau pacient pentru incapacitatea de a stabili o rela- 
ţie. Este necesar doar să se determine dacă este posibilă 
o alianţă terapeutică. Totuşi, dacă un pacient continuă 
să considere inacceptabil fiecare psihoterapeut cu care 
discută, atunci trebuie pus sub semnul întrebării angaja- 
mentul său față de tratament. Poate că se află în căutarea 
doctorului „perfect“ care să aibă grijă de el sau pe care îl 
poate manipula. Sau ar trebui să ia în considerare posibi- 
litatea că pur şi simplu evită terapia şi că ar trebui, poate, 
să aleagă un terapeut imperfect şi să-şi continue sarcina 
de a se face bine. 


O A DOUA OPINIE 


Odată ce terapia se derulează, nu este neobişnuit ca 
tratamentul să se oprească şi să reînceapă sau ca forma 
de terapie să se schimbe în timp. Ajustările pot fi nece- 
sare, pentru că persoana borderline poate avea nevoie de 
schimbări în tratament, pe măsură ce progresează. 

Însă uneori este dificil să faci diferenţa între un blo- 
caj al terapiei şi ajungerea la probleme dureroase; uneori 
este dificil să separi dependența şi teama de a continua de 
conştientizarea agonizantă a unor probleme nerezolvate. 
În asemenea momente, apare întrebarea dacă să se conti- 
nue să se procedeze la fel ca până atunci sau să se facă un 
pas înapoi pentru reorganizare. Tratamentul ar trebui să 
înceapă să includă şi membrii familiei? Ar trebui luată în 
considerare terapia de grup? Terapeutul şi pacientul ar tre- 
bui să reevalueze medicaţia? În acest moment ar fi indicată 

consultarea unui alt medic. Adesea, terapeutul este cel care 
va sugera acest lucru, dar uneori pacientul trebuie să aibă 
în vedere şi singur această opţiune. 

Deşi pacientul se poate teme că un medic se va simți 
ofensat de cererea unei a doua opinii, un terapeut com- 
petent şi sigur pe el nu va obiecta şi nici nu va deveni 
defensiv în fața unei asemenea cereri. Însă această zonă 
trebuie explorată în terapie, pentru a evalua dacă dorința 
pacientului pentru o a doua opinie este, de fapt, o fugă de 
problemele dificile sau reprezintă un reproş furios incon- 
ştient. O a doua opinie poate fi utilă atât pentru pacient, 
cât şi pentru doctor prin faptul că oferă o perspectivă 
proaspătă asupra progreselor tratamentului. 


OBŢINEREA A TOT CE SE POATE DIN TERAPIE 


Considerarea tratamentului drept o alianță de cola- 
borare este cel mai important pas în maximizarea rezul- 
tatelor terapiei. Persoana borderline pierde adesea din 
vedere acest principiu primordial. În schimb, ea abor- 
dează uneori tratamentul de parcă scopul ar fi să-i facă pe 
plac doctorului sau să se lupte cu el, de a fi luată în grijă 
sau de a se preface că nu are nicio problemă. Unii paci- 
enți văd în terapie un prilejd de a scăpa, de a se răzbuna 
sau de a-şi face un aliat. Dar adevăratul scop al terapiei ar 
trebui să fie să se facă bine. 

Persoana borderline poate avea nevoie să i se reamin- 
tească frecvent parametrii terapiei. Ar trebui să înțeleagă 
regulile de bază, inclusiv disponibilitatea şi limitele doc- 
torului, constrângerile de timp şi resurse şi scopurile 
agreate de comun acord. 

Pacientul nu trebuie să piardă din vedere faptul că îşi 
dedică în mod curajos propria persoană, timpul şi resur- 
sele sarcinii înfricoşătoare de a încerca să se înțeleagă 
mai bine pe sine şi de a-şi modifica tiparele de viaţă. Prin 

urmare, sinceritatea în terapie este de o importanţă capi- 
tală pentru binele pacientului. El nu trebuie să ascundă 
zonele dureroase sau să facă jocuri cu terapeutul căruia i-a 
încredințat îngrijirea sa. El trebuie să-şi abandoneze nevoia 
de control sau dorința de a fi plăcut de către terapeut. În 
căutarea sa de a satisface un anumit rol, persoana border- 
line poate pierde din vedere faptul că nu intră în obligația 
ei să placă terapeutului, ci să lucreze cu acesta ca partener. 
Cel mai important, pacientul trebuie să simtă întot- 
deauna că el colaborează activ în tratamentul său. 
Trebuie să evite atât extrema asumării unui rol complet 
pasiv, în care se lasă total pe mâna doctorului, cât şi 
extrema asumării unui rol de rival concurent şi arțăgos, 
care nu este dispus să asculte ceea ce-i oferă terapeutul. 
Formarea unei relații viabile cu terapeutul devine prima 
şi, iniţial, cea mai importantă sarcină a persoanei border- 
line la începerea drumului său către sănătatea mentală. 


ABORDĂRI TERAPEUTICE 


Multi clinicieni împart orientările terapeutice în tra- 
tamente exploratorii şi de susținere. Deşi ambele stiluri 
se suprapun, ele se deosebesc prin intensitatea terapiei 
şi tehnicile utilizate. După cum vom vedea în capitolul 
următor, pentru tratarea TPB se folosesc mai multe stra- 
tegii terapeutice. Unele folosesc un stil sau altul; altele 
combină elemente din ambele stiluri. 


TERAPIA EXPLORATORIE 


Psihoterapia exploratorie este o modificare a psihana- 
lizei clasice. Şedinţele se desfăşoară, de obicei, de două 
sau mai multe ori pe săptămână. Această formă de terapie 

este mai intensă decât terapia de susţinere şi are un scop 
mai ambițios — să modifice structura personalității. 
Terapeutul oferă puţine îndrumări pacientului, utilizând, 
în schimb, confruntarea pentru a sublinia distructivitatea 
anumitor comportamente specifice şi pentru a interpreta 
antecedențţii inconştienți, în speranța eradicării lor. 

Ca şi în formele de terapie mai puțin intense, atenția 
este centrată pe problemele de aici-şi-acum. Este impor- 
tantă reconstruirea autogenetică, cu concentrarea sa pe 
problemele de dezvoltare şi din copilărie, dar accentul 
pus pe ea nu este aşa de mare ca în psihanaliza clasică. 
Scopurile principale al stadiilor de început ale tratamen- 
tului sunt: diminuarea comportamentelor autodistruc- 
tive şi perturbatoare pentru procesul terapeutic (inclusiv 
încheierea prematură a terapiei); întărirea angajamentu- 
lui pentru schimbare al pacientului şi stabilirea unei rela- 
ţii de încredere între pacient şi doctor. Stadiile ulterioare 
pun accentul pe procesul de formulare a unui sentiment 
al identităţii diferit şi autoacceptat, pe stabilirea unor 
relaţii constante şi de încredere şi pe tolerarea singură- 
tății şi a separărilor (inclusiv despărțirea de terapeut) 
într-un mod adaptativ.2 3 

În terapia exploratorie transferul este mai intens şi mai 
pronunţat față de cel din terapia de susținere. Dependenţa 
de terapeut împreună cu idealizarea şi desconsiderarea 
sunt trăite mai intens, ca în psihanaliza clasică. 


TERAPIA DE SUSȚINERE 


Psihoterapia de susţinere are loc, de regulă, o dată 
pe săptămână. Sfaturile directe, educaţia şi liniştirea 
2 Otto Kernberg, Borderline Conditions and Pathological Narcissism 


(New York: Jason Aronson, 1975). 
3 James F. Masterson, Psychotherapy of the Borderline Adult (New 


York: Brunner/Mazel, 1976). 


înlocuiesc confruntarea şi interpretarea materialului 
inconştient, folosite în mod tipic în terapia exploratorie. 

Această abordare este mai puțin intensă şi are 
rolul de a sprijini mai mult apărările adaptative decât 
terapia exploratorie. În terapia de susținere, docto- 
rul poate reîntări reprimarea, descurajând discutarea 
amintirilor dureroase ce nu pot fi rezolvate. În loc să 
investigheze rădăcinile preocupărilor obsesive minore, 
terapeutul le poate încuraja ca „hobby-uri“ sau excen- 
tricități minore. De exemplu, nevoia unui pacient de 
a-şi menține apartamentul lună poate să nu fie disecată 
pentru a i se afla cauzele, ci să fie recunoscută ca mij- 
loc adecvat de păstrare a sentimentului de stăpânire 
şi control când se simte copleşit. Acest lucru contras- 
tează cu psihanaliza, în care scopul este analiza apără- 
rilor şi apoi eradicarea lor. 

Focalizându-se pe probleme curente, mai practice, 
terapia de susținere încearcă mai degrabă să înăbuşe 
comportamentele autodistructive şi suicidare decât să 
le exploreze în totalitate. Acţiunile impulsive şi relați- 
ile interpersonale haotice sunt identificate şi abordate 
direct, fără înțelegerea neapărată a factorilor subiacenți 
care le-au cauzat. 

Terapia de susţinere poate continua în mod regu- 
lat un timp, până să-şi scadă frecvența după necesități. 
Întâlnirile intermitente pot continua indefinit, iar con- 
tinuarea disponibilității terapeutului poate fi foarte 
importantă. Terapia se termină treptat, când se formează 
alte relații de durată şi activitățile gratificante devin mai 
importante în viața pacientului. 

În terapia de susținere, pacientul tinde să fie mai 
puțin dependent de terapeut şi să aibă un transfer 
mai puţin intens. Deşi unii clinicieni argumentează că 
această formă de terapie are mai puţine şanse să producă 
schimbări de durată în pacienţii borderline, alții au indus 

modificări comportamentale semnificative cu acest tip de 
tratament la pacienții borderline. 


TERAPIILE DE GRUP 


Tratarea persoanei borderline într-un grup e foarte 
potrivită. Un grup îi permite pacientului borderline să-şi 
dilueze intensitatea emoţiilor îndreptate către un indi- 
vid (cum ar fi terapeutul) prin recunoaşterea emoțiilor 
stimulate de alţii. Într-un grup, un borderline îşi poate 
controla mai uşor lupta constantă dintre apropierea şi 
distanța emoțională; spre deosebire de terapia individu- 
ală, în care este întotdeauna în centrul atenţiei, pacientul 
borderline poate atrage sau evita atenţia în cadrul unui 
grup. Uneori pot fi mai uşor acceptate abordările directe 
venite din partea altui membru al grupului decât din par- 
tea terapeutului idealizat sau devalorizat, pentru că un 
egal poate fi perceput ca o persoană care „înţelege cu ade- 
vărat prin ce trec“. Natura pretențioasă, egocentrismul, 
retragerea izolantă, asprimea şi devianța socială a per- 
soanei borderline pot fi combătute mai eficient de către 
membrii grupului. În plus, persoana borderline poate 
accepta mai uşor speranța, grija şi altruismul exprimate 
de grup.4 56 


4 Norman D. Macaskill, „Therapeutic Factors in Group Therapy 
with Borderline Patients“, International Journal of Group Psycho- 
therapy 32 (1982): 61-73. 

5 Wendy Froberg şi Brent D. Slife, „Overcoming Obstacles to the 
Implementation of Yalom's Model of Inpatient Group Psycho- 
therapy“, International Journal of Group Psychotherapy 37 (1987): 
371-388. 

6 Leonard Horwitz, „Indications for Group Therapy with Border- 
line and Narcissistic Patients“, Bulletin of the Menninger Clinic 1 


(1987): 248-260. 

Progresele altui membru al grupului pot servi ca 
model de creştere. Când un pacient dintr-un grup îşi 
atinge un obiectiv, el devine o inspirație pentru ceilalți 
din grup, care i-au observat creşterea şi i-au împărtă- 
şit, indirect, succesele. Rivalitatea şi concurenţa atât de 
caracteristice relațiilor borderline sunt demonstrate pe 
viu în cadrul terapiei de grup şi pot fi identificate şi abor- 
date în moduri care ar fi inaccesibile în terapia individu- 
ală. Într-un grup mixt (care conţine persoane borderline 
înalt şi slab funcționale sau persoane care nu sunt bor- 
derline), toţi participanţii pot beneficia. Pacienţii mai 
sănătoşi pot oferi modele ale unor moduri mai adaptative 
de funcționare. Iar pentru cei cu dificultăți de exprimare 
a emoţiilor, persoanele borderline se pot revanşa demon- 
strând un mai mare acces la emoţii. În fine, un grup este 
un laborator experimental viu, în care persoana border- 
line poate încerca diferite tipare de comportament cu alți 
oameni, fără riscul penalităților din „lumea de afară“. 

Cu toate acestea, trăsăturile care fac terapia de grup 
un tratament potenţial atractiv pentru persoanele cu bor- 
derline sunt exact aceleaşi din cauza cărora mulți paci- 
enți refuză acest tip de terapie. Cerința imperioasă de 
atenţie individuală, invidia şi neîncrederea în ceilalți, 
dorinţa şi teama contradictorie de apropiere intensă, 
toate contribuie la reticența multor pacienți borderline 
de a intra într-un grup de tratament. Persoanele border- 
line mai înalt funcționale pot tolera aceste frustrări ale 
terapiei de grup şi pot folosi experienţele „in vivo“ pen- 
tru abordarea disfuncţiilor de relaționare. Însă persoa- 
nele borderline slab funcționale, de regulă, nu se înscriu 
în asemenea grupuri sau dacă o fac, nu rămân. 

Pacientul borderline poate resimţi obstacole semnifi- 
cative în grupul de terapie psihodinamică. Egocentrismul 
său şi lipsa lui de empatie îl împiedică deseori să se 
implice în problemele celorlalți. Dacă preocupările 

borderline sunt prea deviante sau materialul este prea 
intens, se poate simți izolat şi neconectat. De exemplu, 
un pacient care discută despre incestul din copilărie, prac- 
tici sexuale deviante sau abuzul sever de substanțe, se 
poate teme că îi poate şoca pe ceilalți membri ai grupului. 
Şi, într-adevăr, unii membri nu pot face faţă materialelor 
supărătoare. Unii pacienți borderline pot împărtăşi senti- 
mentul că nevoile lor nu sunt satisfăcute de către terapeut. 
În asemenea situaţii, pot încerca să aibă grijă unii de cei- 
lalţi în moduri în care îşi imaginează că se poate avea grijă 
de ei. Acest lucru poate conduce la contacte între pacienți 
în afara grupului şi la perpetuarea nevoilor de dependență 
pe măsură ce încearcă să „se trateze“ reciproc. Relaţiile 
amoroase sau de afaceri dintre membrii grupului se ter- 
mină de obicei dezastruos, pentru că aceşti pacienți nu vor 
putea să folosească în mod obiectiv grupul pentru explora- 
rea relaţiei dintre ei, care adesea este doar o continuare a 
căutării neproductive de a fi luaţi în grijă de cineva. 

Elaine, în vârstă de 29 de ani, a fost trimisă la terapie 
de grup după doi ani de psihoterapie individuală. Cea mai 
mare dintre patru surori, Elaine a fost abuzată sexual de 
tatăl ei începând de la vârsta de cinci ani, abuzurile con- 
tinuând peste zece ani. Ea a perceput-o pe mamă ca slabă 
şi ineficientă, iar pe tată ca solicitant şi imposibil de mul- 
tumit. În adolescenţă, ea a devenit cea care avea grijă de 
toată familia. În timp ce surorile ei s-au măritat şi au avut 
copii, Elaine a rămas singură, intrând la facultate şi termi- 
nând-o. A avut câteva prietene şi rare întâlniri amoroase. 
Singurele ei relații romantice au fost cu doi profesori mult 
mai în vârstă şi căsătoriţi. Majoritatea timpului ei liber era 
familiei şi, în general, rezolvării problemelor familiei. 

Izolată şi deprimată, Elaine a apelat la terapie indivi- 
duală. Dându-şi seama de limitările funcționării ei sociale, 
a cerut ulterior să fie trimisă la terapie de grup. Acolo, a 

intrat imediat în poziţia celui ce-i ajută pe ceilalţi, negând 
orice problemă proprie. Adesea se înfuria pe terapeut, pe 
care îl percepea ca neajutând suficient membrii grupului. 

Membrii grupului au încurajat-o pe Elaine să-şi exa- 
mineze probleme pe care nu şi le putuse confrunta 
înainte — constantele ei expresii faciale supărate şi inti- 
midante şi schimburile ei verbale furioase în mod subtil. 
Deşi acest proces a durat multe luni frustrante, în cele 
din urmă şi-a putut recunoaşte disprețul față de femei, 
care devenise evident în cadrul grupului. Elaine şi-a dat 
seama că furia ei față de terapeutul bărbat era, de fapt, 
un transfer al furiei față de tatăl ei, şi şi-a conştientizat 
încercările compulsive de a repeta cu alți bărbați această 
relaţie tată-fiică. Elaine a început să experimenteze în 
grup noi moduri de a interacționa cu bărbații şi feme- 
ile. Simultan, a fost capabilă să se extragă din sufocanta 
imersiune în problemele familiei. 

Majoritatea terapiilor standardizate (vezi Capitolul 8) 
combină tratamentul de grup cu cel individual. Unele 
abordări (cum ar fi Terapia Bazată pe Mentalizare 
[TBM]) sunt psihodinamice şi exploratorii, cu mai 
puţine îndrumări din partea terapeutului. Altele (pre- 
cum Terapia Dialectic-Comportamentală [TCD] şi 
Antrenamentul Sistemic pentru Predictabilitate 
Emoţională şi Rezolvare de Probleme [ASPERP]) sunt 
mai comportamentale, educative, de susţinere, punând 
accentul pe prelegeri, „teme pentru acasă“ şi sfaturi, spre 
deosebire de interacțiunile nondirective. 


TERAPIILE DE FAMILIE 


Terapia de familie este o abordare logică pentru tra- 
tamentul anumitor pacienți borderline, care adesea pro- 
vin din relaţii disfuncționale cu părinţi aflați în conflicte 

continue, ce pot implica, în cele din urmă, propriul par- 
tener şi copiii persoanei borderline. 

Deşi terapia de familie este realizată uneori cu paci- 
enti în ambulatoriu, ea este inițiată deseori în momente 
de criză sau în timpul spitalizării. Într-un asemenea 
moment, împotrivirea familiei de a participa la tratament 
poate fi depăşită mai uşor. 

Familiile persoanelor cu borderline evită adesea tra- 
tamentul din mai multe motive. Se pot simţi vinovate de 
problemele pacientului şi se tem să nu fie blamate pentru 
acestea. De asemenea, legăturile din sistemele familiale 
borderline sunt adesea foarte rigide; membrii familiei 
sunt deseori suspicioşi față de străini şi se tem de schim- 
bare. Deşi membrii familiei pot fi complici la perpetuarea 
comportamentelor pacientului (conştient sau incon- 
ştient), atitudinea familiei este adesea de tipul „faceți-l 
bine, dar nu dați vina pe noi, nu ne implicați şi mai ales 
nu ne schimbaţi“. 

Totuşi, este imperativ să obținem un sprijin din par- 
tea familiei, pentru că terapia poate fi sabotată fără 
acesta. Pentru adolescenţi şi adulți tineri, terapia de 
familie implică pacientul şi părinţii săi, uneori şi fraţii. 
Pentru adultul borderline care este căsătorit sau impli- 
cat serios într-o relație romantică, terapia de familie îl 
va include pe soț sau partener şi uneori îi va include şi 
pe copiii cuplului. (Din păcate, multe poliţe de asigu- 
rare nu vor acoperi tratamentul numit „terapie mari- 
tală“ sau tratament de familie.) Dinamica interacțiunii 
din familia borderline adoptă de obicei una dintre cele 
două extreme — fie foarte strânsă, fie foarte detaşată. 

În primul caz, este important să se formeze o alianță cu 
toți membrii familiei, întrucât fără sprijinul lor pacien- 
tul nu va putea menţine tratamentul în mod indepen- 
dent. Când familia este înstrăinată, terapeutul trebuie să 
evalueze atent potenţialul impact al implicării familiei: 

dacă reconcilierea este posibilă şi sănătoasă, poate fi un 
obiectiv important; însă dacă reconcilierea pare să fie 
dăunătoare sau nerealistă, este posibil ca pacientul să 
fie nevoit să renunţe la fantezia reunirii. De fapt, plân- 
gerea pierderii unei relații familiale idealizate poate 
deveni o piatră de hotar majoră în terapie.” Membrii 
familiei care se opun unei psihoterapii exploratorii pot 
totuşi să fie dispuşi să se implice într-un format psiho- 
educațional cum sunt cele prezentate în programul de 
terapie ASPERP (vezi Capitolul 8). 

Debbie, în vârstă de 26 de ani, a fost internată în spi- 
tal cu un istoric de depresie, automutilare, alcoolism şi 
bulimie. Şedinţele de evaluare a familiei au arătat o rela- 
ţie ambivalentă, dar, în esenţă, suportivă cu soțul ei. 
Terapia a început să se focalizeze pe episoade nedezvă- 
luite anterior de abuz sexual comis de un băiat mai mare 
din vecini, care a început când pacienta avea circa opt 
ani. Pe lângă faptul că a abuzat-o sexual, acest băiat a for- 
ţat-o şi să bea alcool cu el, după care să-i bea urina din 
sticlă, pe care ea a vomat-o mai târziu. De asemenea, a 
tăiat-o când ea a încercat să-i refuze avansurile. 

Aceste incidente din trecut erau puse din nou în scenă 
în patologia ei curentă. Pe măsură ce se dezvăluiau aceste 
amintiri, Debbie a devenit mai conştientă de furia înde- 
lungată față de tatăl ei alcoolic, pasiv şi față de mama ei 
slabă şi dezinteresată, pe care o considerase incapabilă 
s-o protejeze. Deşi anterior menţinuse o relație distantă 
şi superficială cu părinţii ei, acum a cerut să se vadă cu ei 
într-o terapie de familie, pentru a le dezvălui vechile sale 
răni şi dezamăgirea faţă de ei. 


7 Judith K. Kreisman şi Jerold J. Kreisman, „Marital and Family 
Treatment of Borderline Personality Disorder“, în Family Treat- 
ment of Personality Disorders: Advances in Clinical Practice, ed. 
Malcolm M. MacFarlane (New York: Haworth Press, 2004): 
117-148. 

După cum prevăzuse, părinţii ei au primit cu mare 
disconfort toate aceste dezvăluiri. Dar pentru prima dată 
Debbie a fost capabilă să înfrunte alcoolismul tatălui ei 
şi dezamăgirea pe care i-a produs-o, precum şi detaşarea 
mamei ei. În acelaşi timp, toți şi-au confirmat dragostea 
unora pentru ceilalți şi au recunoscut dificultatea de a o 
exprima. Cu toate că şi-a dat seama că nu vor fi schimbări 
semnificative în relaţia lor, Debbie a simțit că a realizat 
foarte mult şi accepta cu mai multă uşurinţă distanța şi 
eşecurile interacțiunilor familiale. 

Abordările terapeutice din terapia de familie sunt 
similare celor din tratamentul individual. Este impor- 
tantă cercetarea amănunţită a istoriei familiei, care poate 
include crearea unui arbore genealogic. O asemenea dia- 
gramă poate stimula explorarea felului în care bunicii, 
naşii, tizii sau alte rude importante au influențat interac- 
ţiunile familiale de-a lungul generaţiilor. 

La fel ca în terapia de grup şi individuală, abordările 
din terapia de familie pot fi în principal suportiv-educa- 
tionale sau explorator-reconstructive. În primele, princi- 
palele obiective ale terapeutului sunt: alianţa cu familia; 
diminuarea conflictelor, a vinovăţiei şi apărărilor şi 
unirea lor în atingerea obiectivelor reciproc suportive. 
Terapia de familie explorator-reconstructivă este mai 
ambițioasă, fiind îndreptată către recunoaşterea rolurilor 
complementare ale membrilor în cadrul sistemului fami- 
lial şi încercarea de schimbare activă a acestor roluri. 

La un moment dat în terapie, Elaine s-a centrat pe 
relația ei cu părinții. După ce i-a abordat direct, dez- 
văluindu-le abuzul sexual al tatălui, a continuat să fie 
frustrată în legătură cu ei. Ambii părinți au refuzat alte 
discuţii despre abuz şi au descurajat-o să continue tera- 
pia. Elaine era derutată de comportamentul lor — uneori 
erau foarte dependenți şi se agăţau de ea, alteori se sim- 
țea infantilizată, mai ales când continuau s-o strige cu 

porecla din copilărie. Elaine a cerut şedinţe de terapie de 
familie, pe care ei le-au acceptat cu reticență. 

În timpul acestor şedinţe, tatăl lui Elaine a început să 
recunoască treptat că acuzaţiile ei erau adevărate, deşi 
a continuat să nege orice amintire directă a agresiuni- 
lor sale. Mama ei a realizat că, în multe privinţe, fusese 
indisponibilă emoțional față de soțul şi copiii ei, recunos- 
cându-şi responsabilitatea indirectă pentru abuz. Elaine 
a aflat pentru prima dată că şi tatăl ei fusese abuzat 
sexual în copilărie. Terapia a continuat să scoată sche- 
letele din dulapul familiei, stabilind o comunicare mai 
bună în familie. Elaine şi părinţii ei au început pentru 
prima dată să-şi vorbească unii altora ca nişte adulți. 


TERAPIILE ARTISTICE ȘI EXPRESIVE 


Terapiile individuale, de grup şi de familie necesită 
ca pacienţii să-şi exprime gândurile şi sentimentele prin 
cuvinte, dar pacientul borderline este cumva handicapat 
în această zonă, fiind mult mai probabil să-şi exprime 
preocupările interioare mai degrabă prin acţiuni decât 
prin verbalizare. Terapiile expresive utilizează arta, 
muzica, literatura, mişcarea fizică şi dramatizarea pentru 
încurajarea comunicării în moduri netradiționale. 

În art-terapie, pacienţii sunt încurajați să creeze 
desene, picturi, colaje, autoportrete, sculpturi din lut, 
păpuşi ş.a.m.d., pentru a-şi exprima emoțiile din inte- 
rior. Pacienţilor li se poate da un caiet cu file albe, în 
care sunt invitați să deseneze reprezentări ale diferitelor 
experienţe, cum ar fi secrete interioare, apropiere sau 
frici ascunse. Meloterapia utilizează melodiile şi versu- 
rile pentru a stimula emoții care, altfel, ar fi inaccesi- 
bile. Adesea, muzica deblochează emoţii şi facilitează 

meditaţia într-un mediu calm. Mişcarea corporală şi dan- 
sul folosesc efortul fizic pentru exprimarea emoţiilor. 
Într-un alt tip de terapie expresivă numit „psihodramă“, 
pacienţii şi „terapeutul-regizor“ pun în scenă anumite 
probleme specifice ale pacientului. Biblioterapia este o 
altă tehnică terapeutică, în care pacienţii citesc şi dis- 
cută literatură, povestiri scurte, piese de teatru, poezie, 
filme şi clipuri video. Cui i-e frică de Virginia Woolf? a lui 
Edward Albee este o piesă de teatru populară, frecvent 
citită şi mai ales jucată, pentru că scenele sale emoti- 
onante oferă un catarsis pe măsură ce pacienții recită 
replicile pline de furie şi dezamăgire, ce reflectă proble- 
mele din propria lor viață. 

Depresia cronică a Irenei era legată de abuzurile 
sexuale pe care trebuise să le îndure de la o vârstă fra- 
gedă din partea fratelui ei mai mare şi pe care abia 
recent începuse să şi le amintească. Trăind singură, la 
vârsta de 25 de ani, a fost copleşită de amintiri ale aces- 
tor contacte timpurii, iar în cele din urmă a cerut să fie 
spitalizată când depresia i s-a înrăutățit. Întrucât se sim- 
tea copleșită de vinovăţie şi autoblamare, nu era capa- 
bilă să-şi comunice verbal amintirile sau să-şi permită să 
simtă furia interioară. 

În timpul unui program de terapie expresivă ce com- 
bina arta cu muzica, terapeuţii au lucrat cu Irene pentru 
a o ajuta să devină mai conştientă de furia pe care o evita. 
Era încurajată să-şi deseneze furia pe care o simţea, în 
timp ce în încăpere cânta tare o muzică rock foarte rit- 
mată. Uimită ea însăşi, a desenat penisuri, cărora le-a 
adăugat apoi mutilări desfigurante. Iniţial a fost înfrico- 
şată şi jenată de aceste desene, dar ele au ajutat-o curând 
să-şi conştientizeze şi să-şi accepte mai mult furia paro- 
xistică şi evidenta dorință de răzbunare. 

Pe măsură ce discuta despre reacţiile ei emoționale 
față de desene, a început să descrie abuzurile din trecut şi 

sentimentele asociate. În cele din urmă, a început să vor- 
bească tot mai deschis atât individual cu doctorii, cât şi 
în grupuri, ceea ce i-a oferit oportunitatea să-şi sporească 
puterea asupra acestor experienţe terifiante şi să le pri- 
vească mai detaşat. 


SPITALIZAREA 


Pacienţii borderline reprezintă până la 20% din- 
tre toți pacienții spitalizați la psihiatrie, iar TPB este 
de departe cea mai frecventă tulburare de personalitate 
întâlnită în spitale.8 Tendinţele persoanei borderline 
către impulsivitate, comportamente autodistructive (sui- 
cid, supradoze) şi scurte episoade psihotice sunt elemen- 
tele acute obişnuite care precipită spitalizarea. 

Spitalul oferă un mediu structurat care ajută la 
conţinerea şi organizarea lumii haotice a persoanei 
borderline. Sprijinul şi implicarea altor pacienți şi a per- 
sonalului medical îi oferă pacientului borderline un feed- 
back important, care îi pune în dificultate unele dintre 
percepții şi i le validează pe altele. 

Spitalul diminuează conflictele persoanei borderline 
din lumea exterioară şi îi oferă şanse mai mari de autoe- 
xaminare intensivă. De asemenea, îi oferă un respiro de 
la relaţiile intense cu lumea exterioară (inclusiv cu tera- 
peutul său) şi îi permite difuzia acestei intensități asu- 
pra celorlalți membri ai personalului spitalului. În acest 


5 Thomas A. Widiger şi Allen J. Frances, „Epidemiology and Diag- 
nosis, and Comorbidity of Borderline Personality Disorder“, în 
American Psychiatric Press Review of Psychiatry, coord. Allen Tas- 
man, Robert E. Hales, şi Allen J. Frances, vol. 8 (Washington, 
DC: American Psychiatric Publishing, 1989): 8-24. 

mediu mai neutru, pacientul îşi poate reevalua obiecti- 
vele personale şi programul de terapie. 

La început, pacientul borderline protestează, de regulă, 
față de internare, dar până la momentul externării, poate fi 
complet adaptat mediului spitalicesc, deseori temându-se 
de externare. Are o nevoie urgentă de a i se purta de grijă, 
dar în acelaşi timp poate deveni un lider al salonului, încer- 
când să-i ţină sub control şi să-i „ajute“ pe ceilalți pacienți. 
Uneori pare copleşit de problemele sale catastrofale; alte- 
ori manifestă multă creativitate şi inițiativă. 

În mod caracteristic, persoana borderline spitalizată 
dansează un fascinant pas de deux al clivajului şi identi- 
ficării proiective (vezi Capitolul 2 şi Anexa B) cu mem- 
brii personalului. Unii membri ai personalului medical 
îl consideră un vagabonţel vrednic de milă, dar simpatic, 
alţii îl văd ca pe un manipulator calculat, sadic. Aceste 
viziuni disparate apar când pacientul clivează personalul 
în proiecţiile atoatebun (suportiv, înţelegător) şi atoate- 
rău (pretenţios, direct), aşa cum procedează şi cu ceilalți 
oameni din viața sa. Când membrii personalului acceptă 
proiecția făcută — „bun“ („tu eşti singurul care mă înțe- 
lege“) şi „rău“ („de fapt, nu-ţi pasă, vii doar pentru sala- 
riu“) —, cercul identificării proiective este complet: 
conflictul izbucneşte între personalul „bun“ şi cel „rău“. 

Prin această luptă, pacientul borderline spitalizat 
reiterează propriile tipare interpersonale din lumea de 
afară: o dorință seducătoare de protecţie, care, în ultimă 
instanță, duce la dezamăgire şi apoi la sentimente de 
abandon, iar în final la comportamente autodistructive şi 
retragere emoțională. 


SPITALIZAREA ACUTĂ 


Din 1990, costurile tot mai mari ale îngrijirilor intra- 
spitaliceşti şi restricțiile mai mari din partea asigurărilor 


217 


au structurat programele de tratament din spital. 
Majoritatea internărilor din ziua de azi sunt precipitate 
de crize acute, potenţial periculoase, printre care încer- 
cări de sinucidere, izbucniri violente, episoade psihotice 
sau autodistructive (abuz de droguri, bulimie/anorexie 
necontrolată etc.). 

Spitalizările pe termen scurt durează câteva zile. În 
acest timp se face un examen fizic şi neurologic com- 
plet. Mediul spitalicesc este axat pe structură şi stabili- 
rea limitelor. Se pune accent pe sprijin şi relații pozitive. 
Tratamentul se concentrează pe răspunsurile practice, 
adaptative, la tulburare. Sunt evaluate abilităţile vocațio- 
nale şi cele necesare traiului de zi cu zi. Când este cazul, 
sunt inițiate întâlniri comune cu familia. Un contract 
formal între pacient şi personalul medical poate ajuta la 
întărirea aşteptărilor şi limitelor reciproce. Un asemenea 
contract poate conține rezumatul programului zilnic de 
terapie pe care pacientul este obligat să-l urmeze, precum 
şi obiectivele specifice ale pacientului în spital, pe care 
personalul este de acord să le abordeze cu el. 

Obiectivele principale ale spitalizării pe termen scurt 
includ rezolvarea crizelor şi oprirea comportamentelor 
distructive. De exemplu, soției unui pacient care se gân- 
dea să se împuşte i se va cere să elimine orice armă din 
casă. Sunt identificate şi întărite atuurile personale şi de 
mediu. Sunt dezvăluite sau reevaluate probleme de tra- 
tament importante şi poate fi recomandată schimbarea 
abordării psihoterapeutice sau a medicaţiei. O explorare 
mai adâncă a acestor probleme este limitată într-o uni- 
tate spitalicească de scurtă durată, fiind urmărită mai 
riguros în ambulatoriu sau în cadrul unui program mai 
putin intensiv, cum ar fi spitalizarea parțială. Dat fiind 
că preocuparea principală este reintegrarea pacientu- 
lui în lumea exterioară cât mai repede posibil şi evita- 
rea regresiei sau a dependenței de spital, planurile de 


2 1 8 TE URĂSC - NU MĂ PĂRĂSI 


externare şi îngrijire postspitalizare încep imediat după 
internare. 


SPITALIZAREA DE LUNGĂ DURATĂ 


Astăzi, spitalizarea îndelungată a devenit destul de 
rară şi este rezervată persoanelor foarte bogate sau cu 
o asigurare excepțională, care acoperă şi bolile psihice. 
În multe cazuri în care este indicată îngrijirea pe ter- 
men lung, dar nu este necesară rămânerea într-un aşe- 
zământ 24 de ore din 24, terapia poate continua într-un 
mediu mai puțin restrictiv, cum ar fi spitalizarea parțială. 
Susţinătorii spitalizării pe termen lung recunosc perico- 
lul regresiei şi al unui rol mai neajutorat, dar argumen- 
tează că adevărata schimbare de personalitate necesită 
un tratament intensiv extins, într-un mediu contro- 
lat. Printre indicatorii unei internări pe termen lung se 
numără motivaţia scăzută cronică, suport social inadec- 
vat sau periculos (cum ar fi un sistem familial patologic), 
dizabilități severe de funcționare ce împiedică păstrarea 
unei slujbe sau a autonomiei personale şi eşecuri repe- 
tate ale terapiei în ambulatoriu şi ale spitalizărilor scurte. 
Asemenea indicatori fac improbabilă reîntoarcerea tim- 
purie în mediul exterior. 

În timpul spitalizărilor mai lungi, mediul poate fi 
mai puţin rigid structurat. Pacientul este încurajat să 
împărtăşească mai mult responsabilitatea pentru trata- 
ment. Pe lângă problemele curente, practice, personalul 
şi pacientul explorează tiparele de comportament vechi, 
arhetipale, şi probleme transferenţiale. Spitalul poate 
funcţiona ca un laborator în care persoana borderline 
identifică probleme specifice şi experimentează soluţii 
prin interacţiunea cu personalul şi ceilalți pacienţi. 

În cele din urmă, Jennifer (vezi Capitolul 1) s-a inter- 
nat în spital pe termen lung. Şi-a petrecut primele câteva 

luni ascunsă în dulap — la propriu şi la figurat. Stătea ade- 
sea în dulapul din rezerva ei, ascunzându-se de personal. 
După o vreme, a devenit mai implicată în relația cu tera- 
peutul ei, înfuriindu-se pe el şi încercând să-i provoace 
furia. În mod alternativ, când poruncea, când implora să 
fie lăsată să plece. Personalul rămânând ferm, ea a înce- 
put să vorbească mai mult despre tatăl ei, despre felul în 
care era ca şi soțul ei, despre felul în care era ca toți băr- 
bații. Jennifer a început să-şi împărtăşească sentimentele 
personalului feminin, lucru care fusese întotdeauna difi- 
cil pentru ea, din cauza neîncrederii şi a lipsei ei de res- 
pect pentru femei. Ulterior în perioada acelei spitalizări, a 
decis să divorțeze de soțul ei şi să renunţe la custodia fiu- 
lui său. Deşi aceste acțiuni au durut-o, le-a considerat un 
„egoism altruist“ — încercarea de a avea grijă de ea era cel 
mai mare sacrificiu de sine şi cel mai tandru gest pe care 

îl putea face pentru cei dragi. În cele din urmă şi-a reluat 
studiile şi şi-a luat o diplomă de specialitate. 

Scopurile spitalizării de lungă durată le depăşesc pe 
cele ale internării de scurtă durată — nu numai identi- 
ficarea zonelor disfuncționale, ci şi modificarea aces- 
tor caracteristici. Controlul sporit al impulsurilor, mai 
puţine oscilaţii de dispoziție, o mai mare capacitate de a 
avea încredere şi de a relaționa cu ceilalți, un sentiment 
mai clar al identității şi o mai bună toleranţă la frustrare 
sunt cele mai clare semne ale succesului unui tratament 
intraspitalicesc. Obiectivele educaţionale şi vocaționale 
pot fi atinse în timpul spitalizării extinse. Mulți paci- 
enți sunt capabili să înceapă să lucreze sau să se înscrie 
la şcoală la momentul ieşirii din spital. Pot fi făcute şi 
schimbări ale modului de trai nesănătos — mutarea de 
acasă, divorţ etc. 

Cel mai mare risc potenţial al spitalizării pe termen lung 
este regresia. Dacă personalul nu-l abordează direct şi nu-l 
motivează în mod activ pe pacientul borderline, acesta se 

poate scufunda într-o poziţie şi mai neajutorată, în care 
este şi mai dependent de ceilalți pentru a-i ghida viaţa. 


SPITALIZAREA PARȚIALĂ 


Îngrijirea în spital parţială (sau de zi) este un tip de 
tratament în care pacientul participă la activităţile din 
spital pe parcursul zilei, iar apoi, seara, se întoarce acasă. 
Programele de spitalizare parțială pot fi ţinute şi seara, 
după muncă sau şcoală, şi pot permite dormitul în uni- 
tate când nu există alternative. 

Această abordare îi permite persoanei borderline 
să-şi continue implicarea în programul spitalului, bene- 
ficiind de intensitatea şi structura îngrijirilor spitali- 
cești şi păstrându-şi în acelaşi timp un trai independent. 
Dependenţa de spital apare mai rar decât în cazul inter- 
nării pe termen lung. Întrucât spitalizarea parțială este 
mult mai puțin costisitoare decât internarea tradițională, 
ea este preferată de cele mai multe ori, din considerente 
financiare. | 

Persoanele borderline care au nevoie de un tratament 
mai intensiv, dar nu de supraveghere permanentă, care 
sunt în pericol de regresie severă dacă sunt internate, 
care sunt în faza de tranziţie de la spital la lumea exte- 
rioară, care trebuie să-şi urmeze studiile vocaționale 
sau academice simultan cu nevoia de a primi îngrijiri în 
spital sau care au resurse financiare sever limitate pot 
beneficia de acest tip de abordare. Mediul spitalicesc şi 
obiectivele terapiei sunt similare cu cele ale programului 
cu internare asociat. 


BENEFICIILE TRATAMENTULUI 


După cum vom vedea în următoarele două capi- 
tole, tratamentul TPB combină, de obicei, abordările 

psihoterapeutice standardizate cu medicaţia simptome- 
lor specifice. Dacă pe vremuri TPB era considerată un 
diagnostic al lipsei de speranţă şi al iritării, acum ştim că 
prognosticul este, în general, mult mai bun decât se cre- 
dea înainte. Şi mai ştim că majoritatea acestor pacienți 
lasă în urmă haosul trecutului lor, continuând o viaţă 
productivă. 

Procesul tratamentului poate fi anevoios. Dar la capă- 
tul călătoriei se deschid noi perspective. 

„Vorbeai întotdeauna despre acceptarea necondițio- 
nată“, îi spunea o pacientă borderline terapeutului ei, „şi 
undeva în trecutul apropiat, am început s-o simt, în sfâr- 
şit. E minunat... Mi-ai oferit un spaţiu sigur în care să mă 
dezvălui — să mă desfăşor. Eram pierdută undeva în min- 
tea mea. Mi-ai oferit suficientă acceptare şi libertate, pen- 
tru ca, într-un final, să-mi pot lăsa adevăratul sine să iasă 
la iveală.“ 

ABORDĂRI PSIHOTERAPEUTICE SPECIFICE 


„În mine e un monstru... Mă sperie. Mă face 

s-o iau în sus şi în jos, înainte şi înapoi, şi 

urăsc asta. O să mor dacă nu mă lasă în pace.“ 
(Din jurnalul unui pacient borderline) 


i 


„Adevărata viaţă e trăită când se petrec 


schimbări mici.“ 
(Lev Tolstoi) 


Tulburarea de personalitate borderline este una dintre 
bolile psihice majore pentru care mai multe studii demon- 
strează că terapiile psihosociale sunt mai eficace decât tra- 
tamentele farmacologice (medicamentoase). Astfel, spre 
deosebire de tratamentul majorității celorlalte tulburări, 
medicaţia este văzută doar ca o componentă secundară 
psihoterapiei. Nu numai că s-au dovedit a fi eficace mai 
multe abordări psihoterapeutice, dar anevoioasa şi uneori 
îndelungata întreprindere a psihoterapiei s-a dovedit, de 
asemenea, eficientă din punctul de vedere al costului în 
tratarea tulburărilor de personalitate.! 


! Anna Bartak, Djora I. Soeteman, Roes Verheul et al., „Strength- 
ening the Status of Psychotherapy for Personality Disorders: An 

Psihoterapia ca tratament al TPB a parcurs o cale lungă 
de la publicarea primei ediții a acestei cărți. Sub influența 
unor cercetări riguroase şi a rafinării constante de către cli- 
nicieni, au apărut două şcoli de terapie principale — abor- 
darea cognitiv-comportamentală şi cea psihodinamică. În 
ambele categorii au fost dezvoltate mai multe strategii dis- 
tincte, fiecare dintre ele susținută de propriul set de prin- 
cipii teoretice şi tehnici. Câteva strategii psihoterapeutice 
combină şedinţele individuale cu cele de grup. Deşi unele 
dintre ele sunt mai mult psihodinamice, iar altele mai 
mult comportamentale, majoritatea îmbină elemente din 
ambele. Toate folosesc o comunicare ce reflectă trăsăturile 
SET-UP, care au fost elaborate de primul autor şi au fost dis- 
cutate amănunțit în Capitolul 5: Susţinere pentru pacient, 
Empatie pentru eforturile lui, confruntarea Adevărului sau 
cu problemele reale, împreună cu Înțelegerea problemelor şi 
cu devotamentul faţă de Perseverența în tratament. 

Susținătorii diverselor abordări terapeutice au încercat 
să-şi standardizeze tehnicile terapeutice prin crearea unor 
manuale, de pildă, care să ajute practicienii în realizarea 
tratamentului specific. Astfel se speră ca terapia să fie con- 
dusă într-un mod congruent şi la fel de eficace, indiferent 
de practician. (O analogie evidentă, deşi poate nu prea 
inspirată, poate fi făcută cu o companie alimentară în fran- 
şiză, cum ar fi Starbucks sau McDonald's, care îşi standar- 
dizează ingredientele astfel încât cafeaua sau hamburgerii 
să aibă acelaşi gust, indiferent de locul de unde cumperi.) 
Standardizarea facilitează totodată şi adunarea de date 
prin studii controlate, care pot susține sau respinge efica- 
citatea unei anumite abordări psihoterapeutice. 

Teoria subiacentă standardizării este aceea că, aşa 
cum nu contează cine îi dă pacientului Prozac (câtă 


Integrated Perspective on Efiects and Costs“, Canadian Journal 
of Psychiatry 52 (2007): 803-809. 

vreme este înghiţit), la fel nu ar conta cine administrează 
psihoterapia, atâta vreme cât pacientul este în terapie. 
Însă interacțiunile interpersonale sunt, cu siguranţă, 
diferite de ingerarea şi digerarea unei pastile, aşa încât 
probabil că este o naivitate să presupui că toți psihotera- 
peuții care urmează acelaşi manual vor produce aceleaşi 
rezultate cu pacienţii. Într-adevăr, John G. Gunderson, 
doctor în medicină, pionier în studiul TPB, a arătat că 
autorii iniţiali ai acestor tehnici de succes sunt binecu- 
vântaţi cu o carismă pronunțată şi cu o siguranță de sine 
pe care adepţii lor s-ar putea să nu le posede neapărat.? 
În plus, mulţi terapeuţi ar putea considera prea inflexi- 
bilă o asemenea abordare rigid circumscrisă.3 

Deşi diferitele strategii de psihoterapie pun accen- 
tul pe ceea ce le diferențiază, ele au multe lucruri în 
comun. Toate încearcă să stabilească obiective clare cu 
pacienții. Un obiectiv principal timpuriu este împiedica- 
rea comportamentelor autodistructive şi a celor ce atacă 
tratamentul. Toate terapiile formale, „de manual“, sunt 
intensive, necesitând un contact consecvent, de obicei, 
de mai multe ori pe săptămână. Toate aceste terapii recu- 
nosc nevoia ca terapeutul să aibă o înaltă calificare şi sus- 
tinere, şi multe dintre ele îi cer obligatoriu supervizare 
şi/sau colaborare cu alți membri ai echipei. Terapeuţii 
sunt mult mai interactivi cu pacienţii decât în psihanaliza 
tradițională. Întrucât aceste terapii sunt intensive ca timp 
şi travaliu, costisitoare de regulă, şi nu sunt acoperite în 
întregime de asigurările medicale (de pildă, asigurarea 


2 John G. Gunderson, Borderline Personality Disorder: A Clinical 
Guide, 2nd ed. (Washington, DC: American Psychiatric Publish- 
ing, 2008): 242-243. 

3  Cameo F. Borntrager, Bruce F. Chorpita, Charmaine 
Higa-McMillan et al., „Provider Attitudes Toward Evi- 
dence-Based Practices: Are the Concerns with the Evidence or 
with the Manuals?“, Psychiatric Services 60 (2009): 677-681. 

medicală nu acoperă întâlnirile de echipă între terapeuți, 
obligatorii în terapia TCD formală — vezi mai departe în 
acest capitol), majoritatea studiilor de explorare a efi- 
cacității lor au fost realizate în universități sau în cadrul 
unor programe susținute prin fonduri destinate cercetă- 
rii. Majoritatea protocoalelor de tratament comunitare 
şi private care încearcă să reproducă o anumită abordare 
sunt modificări prescurtate ale programelor formale. 
Acum nu mai este vorba doar de „găsirea oricărui psihi- 
atru care mă poate vindeca“ (deşi, desigur, este posibil să 
ai noroc şi aşa). În societatea noastră complexă, pacientul 
ține cont, şi aşa ar şi trebui să facă, de tot felul de factori: 
timp şi costuri, experienţa şi specializarea terapeutului şi 
aşa mai departe. Cel mai important, pacientul trebuie să se 
simtă confortabil cu terapeutul şi cu abordarea terapeutică 
specifică acestuia. Astfel, cititorul este sfătuit să citească 
restul acestui capitol şi în scopul familiarizării, măcar, cu 
abordările specifice, dat fiind că le va întâlni din nou la un 
moment dat în timpul procesului terapeutic. 


TRATAMENTE COGNITIVE ȘI COMPORTAMENTALE 


Abordările cognitiv-comportamentale se centrează pe 
schimbarea proceselor de gândire curente şi a compor- 
tamentelor repetitive incapacitante; acest tip de terapie 
este mai puțin preocupat de trecut ca abordările psihodi- 
namice. Tratamentul este mai centrat pe problemă şi ade- 
sea mai limitat în timp. 


TERAPIA COGNITIV-COMPORTAMENTALĂ (TCC) 


TCC, sistem de tratament elaborat de Aaron Beck, se 
centrează pe identificarea gândurilor şi comportamentelor 

perturbatoare şi înlocuirea lor cu credinţe şi reacții mai 
dezirabile.+ Încercările active de punere în evidenţă a gân- 
durilor distorsionate („sunt o persoană rea“; „toată lumea 
mă urăşte“) şi a comportamentelor frustrante („aş putea 
să beau doar un singur pahar“) sunt dublate de teme pen- 
tru acasă destinate schimbării acestor emoții şi acțiuni. În 
acest scop pot fi folosite: antrenamentul asertivității, cursu- 
rile de gestionare a furiei, exercițiile de relaxare şi proto- 
coalele de desensibilizare. În mod tipic, TCC este limitată 
în timp şi mai puţin intensivă decât alte protocoale de tra- 
tament, prin urmare, mai puțin costisitoare. Următoarele 
programe de tratament sunt derivate din TCC. 


TERAPIA COMPORTAMENTAL -DIALECTICĂ (TCD) 


Elaborată de dr. Marsha M. Linehan, în cadrul 
Universităţii din Washington, TCD este o variaţie a tera- 
piei cognitiv-comportamentale standard, care a furnizat 
cele mai multe studii controlate ce-i demonstrează efi- 
cacitatea. Dialectica tratamentului se referă la obiectivul 
de a rezolva „contrariile“ inerente cu care se confruntă 
pacienții cu TPB; adică, nevoia de a negocia stările emo- 
tionale contradictorii ale pacientului borderline, cum ar 
fi iubirea şi apoi ura față de aceleaşi persoane sau situa- 
ţii. O dialectică mai adâncă a acestui sistem este nevoia 
de a rezolva paradoxul că pacienta încearcă din răspu- 
teri şi simte nevoia să fie satisfăcută de eforturile sale, 
dar, totuşi, în acelaşi timp, se străduieşte să facă încă mai 
multe schimbări şi să facă lucrurile încă mai bine.6 


4 Aaron T. Beck, Arthur Freeman şi Denise D. Davis, Cognitive 
Therapy of Personality Disorders, 2nd ed. (New York: Guilford, 
2006). 

5 DBT, în limba engleză. (N. t.) 

€ Marsha M. Linehan, Cognitive-Behavioral Treatment of Borderline 
Personality Disorder (New York: Guilford, 2003). 


TCD postulează că pacienţii borderline au o vulnerabi- 
litate genetică/biologică la reactivitatea emoţională exa- 
gerată. Această concepţie are ca ipoteză ideea că sistemul 
limbic, partea din creier asociată cel mai mult cu răspun- 
surile emoţionale, este hiperactivă la persoanele border- 
line. Al doilea factor cauzal, după practicienii TCD, este 
mediul invalidant; adică, ceilalți care anulează, contrazic 
sau resping emoțiile aflate în dezvoltare ale individului. 
Confruntat cu asemenea interacțiuni, individul este inca- 
pabil să aibă încredere în ceilalți sau în propriile-i reacţii. 
Emoţiile sunt necontrolate şi volatile. 

În etapele iniţiale ale tratamentului, TCD se focali- 
zează pe un sistem ierarhic de ținte, abordând mai întâi 
comportamentele cele mai dificile şi mai apoi pe cele mai 
uşor de schimbat. Prioritatea numărul unu abordată ime- 
diat este ameninţarea cu sinuciderea şi comportamentele 
autoagresive. Prioritatea numărul doi este eliminarea 
comportamentelor care obstrucționează terapia, cum 
ar fi anularea şedinţelor sau ignorarea temelor pentru 
acasă. A treia prioritate este abordarea comportamente- 
lor care împiedică o viață de calitate şi sănătoasă, cum ar 
fi compulsiile perturbatoare, promiscuitatea sau condu- 
ita delincventă; dintre acestea, sunt vizate primele schim- 
bările cele mai uşoare. A patra prioritate este centrarea 
pe sporirea abilităţilor comportamentale. 

Programul structurat constă în următoarele patru 
componente principale: 


1. Psihoterapie individuală săptămânală, pentru întări- 
rea noilor abilități învăţate şi diminuarea comporta- 
mentelor de autosabotare. 

2. Terapie de grup săptămânală axată pe abilităţi, în 
care se utilizează materiale educaţionale despre TPB 
şi TCD, se dau teme pentru acasă, se discută şi se pre- 
dau tehnici de îmbunătăţire a controlului emoțiilor, a 

contactelor interpersonale şi a stării de mindfulness — 
termen ce descrie perceperea obiectivă a sentimente- 
lor din prezent, necontaminată de ruminații asupra 
trecutului sau viitorului, ori de labilitatea emoţională. 

3. Consiliere prin telefon (trăsătură unică, specifică doar 
TCD) pentru a ajuta pacienţii să gestioneze stresul 
înainte ca acesta să devină o urgenţă; apelurile către 
consilierii de serviciu pot fi făcute oricând, însă ele 
sunt considerate inadecvate dacă sunt făcute după ce 
pacientul a acţionat într-o manieră distructivă. 

4. Şedinţe săptămânale cu toți membrii echipei terape- 
utului, în scopul sporirii abilităților şi motivaţiei şi 
pentru combaterea epuizării. În fiecare săptămână, 
pacienţilor li se dă câte un „jurnal“ TCD pe care să-l 
completeze zilnic. În jurnal trebuie înregistrate com- 
portamentele autodistructive, utilizarea drogurilor, 
emoţiile perturbatoare şi felul în care a făcut pacientul 
față stresului zilnic. 


ANTRENAMENTUL SISTEMIC PENTRU PREDICTABILITATE 
EMOȚIONALĂ ŞI REZOLVARE DE PROBLEME (ASPERP) 


O altă varietate de TCC de manual este ASPERP, ela- 
borată la Universitatea din Iowa. Ca şi TCD, ASPERP se 
concentrează asupra incapacității persoanei borderline 
de a-şi modula emoțiile şi impulsurile. Modificările unice 
aduse ASPERP au fost făcute, în parte, din dorința de a 
se crea un program mai puțin costisitor. ASPERP este o 
terapie de grup, fără şedinţe individuale. De asemenea, 
este concepută să fie mai scurtă — constând în grupuri 
săptămânale de 22 de ore (în comparaţie cu angaja- 
mentul pe un an, cerut în mod tipic de abordarea TCD). 
Acest program pune accent, de asemenea, pe importanța 


7  STEPPS, în limba engleză. (N. t.) 

implicării în tratament a sistemelor sociale ale persoa- 
nei borderline. Şedinţele de psihoeducaţie „pot include 
membrii familiei, alte persoane semnificative, cadre 
medicale sau pe oricine altcineva cu care ei interacţio- 
nează în mod regulat şi cărora sunt dispuşi să le împăr- 
tăşească informaţii despre tulburarea lor“8. ASPERP 
cuprinde trei componente principale: 


1. Şedinţe de psihoeducaţie privind TPB şi schema (dis- 
torsiuni cognitive despre sine şi ceilalți, cum ar fi 
sentimentul de a fi imposibil de iubit, neîncrederea, 
vinovăția, lipsa de identitate, frica de a pierde contro- 
lul etc.). 

2. Învăţarea de abilități necesare unui mai bun control al 
emoțiilor, cum ar fi gestionarea problemelor, distra- 
gerea şi îmbunătățirea comunicării. 

3. A treia componentă se ocupă cu învățarea abilităților 
comportamentale de bază, precum mâncatul sănătos, 
regimul de somn sănătos, exercițiul fizic şi stabilirea 
de obiective. 


O a doua fază a ASPERP este SIGCCSACR? (Stabilirea 
de obiective; Încrederea; Gestionarea furiei; Controlul 
impulsivității; Comportamentul relațional; Scrierea 
unui scenariu; Antrenamentul asertivității; Călătoria ta; 
Revizuirea schemelor). Aceasta este o prelungire de un 
an, cu frecvență bilunară, a „seminariilor“ de antrenare a 
abilităților, care întăreşte modelul ASPERP. Spre deose- 
bire de TCD, care este concepută pentru a fi autonomă şi 


8  Nancee Blum, Bruce Pfohl, Don St. John et al., „STEPPS: A 
Cognitive-Behavioral Systems-Based Group Treatment for Out- 
patients with Borderline Personality Disorder—A Preliminary 
Report“, Comprehensive Psychiatry 43 (2002): 301-310. 

? STAIRWAYS (scară), în limba engleză. (N. t.) 

descurajează alte contribuţii terapeutice, ASPERP este 
conceput pentru a completa alte terapii implicate. 


TERAPIA FOCALIZATĂ PE SCHEMĂ (TFS)" 


TFS combină elemente ale teoriilor cognitive, gestal- 
tiste şi psihodinamice. Elaborată de dr. Jeffrey Young, 
elev al lui Aaron Beck, TFS conceptualizează comporta- 
mentul dezadaptativ rezultat din scheme. În acest model, 
o schemă este definită drept o concepție despre lume dez- 
voltată în timp de un copil vulnerabil biologic, care întâl- 
neşte instabilitate, îngăduinţă fără limite, neglijență sau 
abuz. Schemele sunt încercările copilului de a face față 
acestor eşecuri de parentaj. Asemenea mecanisme de 
coping devin dezadaptative la maturitate. Conceptul de 
scheme provine din teoriile psihodinamice. TFS încearcă 
să confrunte aceste răspunsuri distorsionate şi să înveţe 
pacientul noi modalități de coping printr-un proces 
numit reparentaj.l 

Schemele multiple pot fi grupate în cinci 
moduri-schemă principale, cu care pacienţii borderline se 
identifică şi care se corelează cu simptomele borderline: 


1. Copilul Abandonat şi Abuzat (frica de abandon). 

2. Copilul Furios (furie paroxistică, impulsivitate, insta- 
bilitate a dispoziţiei, relații instabile). 

3. Părintele Punitiv (autorănire, impulsivitate) 

4. Protectorul Detaşat (disociere, lipsă a identităţii, sen- 
timentul de vid interior). 

5. Adultul Sănătos (rolul terapeutului de model pentru 
pacient — alină şi protejează celelalte moduri). 


10 SFT, în limba engleză. (N. t.) 
H Jeffrey E. Young, Janet S. Klosko, Marjorie E. Weishaar, Schema 
Therapy: A Practitioner's Guide (New York: Guilford, 2003). 

Strategiile specifice de tratament sunt adaptate 
fiecărei funcționări. De exemplu, terapeutul pune accent 
pe grijă şi ocrotire pentru modul Copilul Abandonat şi 
Abuzat. Exprimarea emoțiilor este încurajată în cazul 
modului Protectorul Detaşat. „Reparentajul“ încearcă să 
suplinească nevoile nesatisfăcute în copilărie. Terapeuţii 
sunt mult mai deschişi decât în terapiile tradiționale, 
făcând adesea schimb de daruri, numere de telefon şi 
alte informaţii personale, proiectându-se pe ei înşişi ca 
fiind „adevăraţi“, „sinceri“ şi „grijulii“. Capacitatea de a 
transmite căldură, laude şi empatie constituie o trăsătură 
importantă a terapeutului. Pacienţii sunt încurajați să 
citească despre schemă şi TPB. Sunt folosite tehnicile 
Gestalt, cum ar fi jocul de rol, punerea în acțiune a 
dialogului dintre modalităţile şi tehnicile de vizuali- 
zare (vizualizarea şi punerea în acțiune a scenariilor 
stresante). De asemenea, sunt utilizate antrenamentul 
asertivităţii şi alte metode cognitiv-comportamentale. 
Un posibil pericol în TFS este confruntarea graniţelor în 
„reparentaj“. Terapeuţii trebuie să fie extrem de vigilenți 
în privinţa riscului de regresie transferenţială şi contra- 
transferenţială (vezi Capitolul 7). 


TRATAMENTE PSIHODINAMICE 


Abordările psihodinamice presupun, în mod tipic, dis- 
cutarea trecutului şi prezentului, cu scopul descoperirii 
tiparelor ce pot făuri un viitor mai productiv. Această formă 
de terapie este, de obicei, mai intensivă — cu mai multe 
şedinţe pe săptămână — decât abordarea cognitiv-compor- 
tamentală. Terapeutul ar trebui să implementeze un format 
coerent şi structurat, cu obiective clare, totuşi suficient de 
flexibil pentru a se adapta la nevoile care se schimbă. 

TERAPIA BAZATĂ PE MENTALIZARE (TBM)2 


Mentalizarea, termen inventat de dr. Peter Fonagy, 
descrie felul în care oamenii se înțeleg pe sine, pe ceilalți 
şi mediul lor. Folosind mentalizarea, un individ înţelege 
de ce el şi ceilalți interacționează în felul în care o fac, 
ceea ce duce, la rândul său, la capacitatea de a empatiza 
cu sentimentele altcuiva.! Termenul se suprapune con- 
ceptelor de înclinație psihologică (înţelegerea legături- 
lor dintre emoţii şi comportamente) şi mindfulness (un 
obiectiv în TCD; vezi mai sus). Fonagy teoretizează că 
atunci când este întreruptă dezvoltarea normală a men- 
talizării, care începe în copilăria timpurie, apar patologii 
la vârsta adultă, în special TPB. Această conceptualizare 
se bazează pe teoriile psihodinamice ale ataşamentu- 
lui sănătos faţă de o figură parentală (vezi Capitolul 3). 
Când copilul nu poate forma o legătură adecvată cu un 
părinte, îi este dificil să înțeleagă sentimentele părintelui 
sau pe cele proprii. El nu are un context sănătos pe care 
să-şi bazeze emoţiile sau comportamentele. Constanța 
obiectului nu poate fi menținută. Copilul dezvoltă frica 
de abandon sau se detaşează de ceilalți. Acest eşec de 
dezvoltare se poate datora fie temperamentului copilului 
(limite genetice sau biologice), fie patologiei părintelui 
(care poate consta în abuz fizic sau emoțional, abandon 
sau înăbuşire inadecvată a independenței), fie ambelor. 

TBM se bazează pe presupoziţia că trebuie mai întâi 
înțelese motivele, credințele, emoțiile, dorinţele, rațiu- 
nile şi nevoile, pentru a funcţiona optim în relaţia cu cei- 
lalți. Date care confirmă eficacitatea acestei metode au 


12 MBT, în limba engleză. (N. t.) 

3 Peter Fonagy, „Thinking About Thinking: Some Clinical and 
Theoretical Considerations in the Treatment of a Borderline 
Patient“, International Journal of Psychoanalysis 72, pt. 4 (1991): 

fost adunate de Bateman şi Fonagy în principal în cadrul 
unui program parțial de zi al unui spital din Anglia.14,15 
În cadrul acestui program, pacienții veneau la spital pe 
timpul zilei, cinci zile pe săptămână, timp de 18 luni. 
Tratamentul consta în terapie de grup orientată psiha- 
nalitic de trei ori pe săptămână, psihoterapie individu- 
ală, terapie expresivă prin artă, muzică şi psihodramă, 
precum şi medicație când era nevoie. Se ţineau şedinţe 
cu personalul şi erau disponibile consultații. Terapeuțţii, 
folosind un sistem tip manual, se centrau pe starea men- 
tală curentă a pacientului, identificau distorsiunile de 
percepție şi încercau împreună cu pacientul să creeze 
perspective alternative privind propria persoană şi pe 
ceilalți. Dacă multe tehnici comportamentale amintesc 
de TCD, o parte din structura psihodinamică a TBM se 
suprapune cu psihoterapia focalizată pe transfer (PFT). 


PSIHOTERAPIA FOCALIZATĂ PE TRANSFER (PFT)W 


PFT este un program bazat pe manual, cu rădă- 
cini psihanalitice mai tradiționale!” 15, elaborat de 
Otto Kernberg şi colegii săi de la Universitatea Cornell. 


M Anthony Bateman şi Peter Fonagy, Mentalization-Based Treat- 
ment for Borderline Personality Disorder: A Practical Guide 
(Oxford, UK: Oxford University Press, 2006). 

15 Anthony Bateman şi Peter Fonagy, „8-Year Follow-Up of 
Patients Treated for Borderline Personality Disorder: Mentaliza- 
tion-Based Treatment Versus Treatment as Usual“, American 
Journal of Psychiatry 165 (2008): 631-638. 

16 TFP — Transference-Focused Psychotherapy, în limba engleză 
în original. (N. t.) 

17 Otto F. Kernberg, Michael A. Selzer, Harold W. Koeningsberg et 
al., Psychodynamic Psychotherapy of Borderline Patients (New 
York: Basic Books, 1989). 

18 Frank E. Yeomans, John F. Clarkin şi Otto F. Kernberg, A Primer 

Jor Transference-Focused Psychotherapy for the Borderline Patient 
(Lanham, MD: Jason Aronson, 2002). 

Terapeutul se axează mai întâi pe crearea unui contract 
prin care să se înţeleagă rolurile şi limitele în terapie. Ca 
şi în TCD, primele preocupări gravitează în jurul perico- 
lului de suicid, al întreruperii terapiei, al nesincerităţii 

şi aşa mai departe. Ca şi alte abordări de tratament, PFT 
recunoaşte rolul vulnerabilității biologice şi genetice, în 
combinaţie cu frustrările psihologice timpurii. Un meca- 
nism defensiv primar întâlnit la pacienţii borderline este 
difuzia identității, care se referă la un sentiment de sine 
distorsionat şi instabil, aplicat deci şi celorlalți. Difuzia 
identității sugerează o percepţie de sine şi a celorlalți ca şi 
când ar fi distorsiuni neclare, fantomatice, într-o cameră 
a oglinzilor, abia perceptibili şi fără substanță la atin- 
gere. O altă trăsătură a TPB este clivajul persistent, împăr- 
ţirea percepțiilor în diade extreme şi contrarii de alb şi 
negru, bine şi rău, ce are ca rezultat credința că propria 
persoană, un altul sau o situație sunt fie atoatebune, fie 
atoaterele. Acceptarea faptului că o persoană bună poate 
dezamăgi este greu de înţeles; astfel, fosta persoană bună 
se transformă într-o persoană în totalitate rea. (Cititorul 
de specialitate va observa că distorsiunile de mentalizare 
din TBM includ conceptele de difuzie a identității şi clivaj; 
dificultatea cu extremele diadice aminteşte de paradoxu- 
rile dialectice teoretizate în TCD.) 

TBM teoretizează că difuzia identității şi clivajul sunt 
elemente primare timpurii ale dezvoltării normale. Însă 
în TPB, dezvoltarea normală a integrării emoțiilor şi per- 
cepţiilor contrare este întreruptă de un parentaj frus- 
trant. Persoana borderline este blocată la un nivel imatur 
de funcționare. Sentimentele de vid interior, oscilațiile 
emoţionale severe, furia şi relațiile haotice provin din 
această gândire în alb şi negru. Terapia constă în şedinţe 
individuale cu o frecvență săptămânală, în care este exa- 
minată relația cu terapeutul. Această experienţă trans- 
ferenţială din aici-şi-acum (vezi Capitolul 7) îi permite 

pacientului să trăiască momentul clivajului care este atât 
de prezent în experiența sa de viaţă. Cabinetul terape- 
utului devine un fel de laborator, în care pacientul îşi 
poate examina emoțiile într-un mediu sigur, protejat, 
după care îşi extinde înțelegerea asupra lumii exterioare. 
Combinația dintre înțelegerea intelectuală şi experiența 
emoţională în lucrul cu terapeutul poate conduce la o 
integrare sănătoasă a identității şi perceperii celorlalți. 


COMPARAREA TRATAMENTELOR 


Un scurt exemplu ajută la ilustrarea felului în care pot 
gestiona aceeaşi situație terapeuții care utilizează aceste 
abordări diferite: 


Judy, o contabilă celibatară în vârstă de 29 de ani, a 
ajuns la cabinetul terapeutului ei foarte supărată după 
o ceartă serioasă cu tatăl ei, în timpul căreia el a făcut-o 
„târfă“. Când doctorul a întrebat ce l-a făcut să reacțio- 
neze aşa, Judy s-a supărat şi mai tare, acuzând terapeu- 
tul că ia partea tatălui ei şi aruncând o cutie cu şervețele 
în cealaltă parte a camerei. 


Un terapeut TCD s-ar putea concentra pe furia şi 
izbucnirea fizică a lui Judy. El ar putea empatiza cu frus- 
trarea ei, i-ar accepta gestul impulsiv, iar apoi ar lucra cu 
ea pentru a-şi ventila frustrarea fără să devină violentă. 
De asemenea, ar putea discuta despre modalități prin 
care să-şi gestioneze frustrarea legată de tatăl ei. 

Terapeutul TFS ar putea încerca mai întâi să corecteze 
percepţia greşită a lui Judy despre el şi s-o reasigure că el 
nu este furios pe ea şi că este în totalitate de partea ei. 

În TBM, doctorul poate încerca s-o determine pe 
Judy să descrie ce simte şi gândeşte în acel moment. De 

asemenea, poate încerca s-o direcţioneze să se gândească 
(să mentalizeze) la ce presupunea ea că a reacționat tatăl 
ei în timpul conversaţiei lor. 

Terapeutul PFT poate explora modul în care Judy îl 
compară cu tatăl ei. Se poate focaliza pe schimbarea radi- 
cală a sentimentelor ei față de el în acel moment în terapie. 


ALTE TERAPII 


Au fost descrise şi alte tipuri de terapii, mai puţin stu- 
diate. Pentru pacienţii borderline mai dificili sau care au 
drept complicații alte tulburări, precum abuzul de sub- 
stanțe, Robert Gregory şi grupul său de la Universitatea 
de Stat din New York, din oraşul Syracuse, au dezvoltat 
special protocolul de tip manual psihoterapia dinamică 
deconstructivă (PDD).19 20 Şedinţele individuale săptă- 
mânale, de orientare psihodinamică, au ca ţintă activarea 
percepțiilor cognitive afectate şi dezvoltarea de către paci- 
enta unui sentiment de sine şi de ceilalți mai coerent. 

Terapia bazată pe alianță (TBA)?!, dezvoltată în cadrul 
Austen Riggs Center din Stockbridge, Massachusetts, 
este o abordare psihodinamică focalizată în mod spe- 
cial pe comportamentele suicidare şi autodistructive.22 
În mare măsură ca şi în PFT, accentul se pune pe relaţia 


19 DDP — Dynamic Deconstructive Psychotherapy, în limba 
engleză. (N. t.) 

20 Robert J. Gregory şi Anna L. Remen, „A Manual-Based Psycho- 
dynamic Therapy for Treatment-Resistant Borderline Personal- 
ity Disorder“, Psychotherapy: Theory, Research, Practice, Training 
45 (2008): 15-27. 

21 ABT — Alliance-Based Therapy, în limba engleză. (N. t.) 

22 Eric M. Plakun, „Making the Alliance and Taking the 
Transference in Work with Suicidal Borderline Patients“, Jour- 
nal of Psychotherapy Practice and Research 10 (2001): 269-276. 

terapeutică şi pe impactul acţiunilor autodistructive ale 
persoanei borderline. 

Psihoterapia intensivă dinamică de scurtă durată?3 
(PIDSD), concepută pentru tratarea pacienţilor border- 
line şi a altor tulburări de personalitate, a fost elaborată 
de un grup canadian.?4 Şedinţele individuale săptămâ- 
nale se concentrează pe emoţiile inconştiente responsa- 
bile pentru apărări şi pe legăturile dintre aceste emoții şi 
traume din trecut. În general, tratamentul este de aştep- 
tat să dureze în jur de şase luni. 

Recunoscând dificultatea de a oferi o îngrijire inten- 
sivă individuală pacienţilor borderline, practicienii 
din Chile au creat un sistem de terapie de grup, respec- 
tiv terapia eclectică intermitent-continuă (EIC).25: 26 
Şedinţele de grup săptămânale de 90 de minute se des- 
făşoară în cicluri de câte zece şedinţe. Pacienţii pot con- 
tinua cu un alt ciclu dacă ei şi terapeuții lor aleg acest 
lucru. Înțelegerea pacientului se face dintr-o perspec- 
tivă psihodinamică, dar interpretările sunt reduse la 
minimum. Prima parte a fiecărei şedinţe este o peri- 
oadă deschisă, suportivă, în care este încurajată discuția 
nestructurată; a doua jumătate a şedinţei este organizată 
ca un curs, la care se învață abilitățile de gestionare a 
emoțiilor dificile (ca în TCD şi ASPERP). 


23 ISTDP — Intensive Short-Term Dynamic Psychotherapy, în 
limba engleză. (N. t.) 

24 Allan Abbass, Albert Sheldon, John Gyra et al., „Intensive 
Short-Term Dynamic Psychotherapy for DSM-IV Personality 
Disorders: A Randomized Controlled Trial“, Journal of Nervous 
and Mental Disease 196 (2008): 211-216. 

25 ICE — Intermittent-Continuous Eclectic Therapy, în limba 
engleză. (N. t.) 

26 Antonio Menchaca, Orietta Perez şi Astrid Peralta, „Intermit- 
tent-Continuous Eclectic Therapy: A Group Approach for 
Borderline Personality Disorder“, Journal of Psychiatric Practice 
13 (2007): 281-284. 

CARE TERAPIE ESTE CEA MAI BUNĂ? 


Toate tratamentele din această „supă de litere“ se stră- 
duiesc să standardizeze terapia, majoritatea prin utili- 
zarea unor programe bazate pe manual, şi au încercat să 
conceapă studii controlate pentru a-şi determina efica- 
citatea. Toate au elaborat studii ce demonstrează superi- 
oritatea terapiei organizate formal față de un „tratament 
obişnuit“ suportiv nonspecific. Unele cercetări au compa- 
rat rezultatele acestor tratamente. 

Un studiu a comparat rezultatele tratamentelor ambu- 
latorii pe timp de un an pentru pacienţii borderline, în 
cadrul a trei abordări diferite: TCD, PFT şi o terapie psi- 
hodinamică suportivă.27 Pacienţi din toate cele trei gru- 
puri au demonstrat o ameliorare a depresiei, anxietăţii, 
interacțiunilor sociale şi funcţionării generale. Atât TCD, 
cât şi PFT au arătat o reducere semnificativă a gândirii 
suicidare. PFT şi terapia suportivă s-au descurcat mai 
bine în reducerea furiei şi a impulsivității. PFT a avut cele 
mai bune rezultate în reducerea iritabilității şi a atacului 
verbal şi fizic. 

Un studiu olandez de trei ani a comparat rezultatele 
tratării pacienţilor borderline prin TFS şi PFT.?8 După 
primul an, în ambele grupuri aflate în tratament s-au 
înregistrat reduceri semnificative comparabile ale simp- 


27 John F. Clarkin, Kenneth N. Levy, Mark F. Lenzenweger et al., 
„Evaluating Three Treatments for Borderline Personality Disor- 
der: A Multiwave Study“, American Journal of Psychiatry 164 
(2007): 922-928. 

28 Josephine Giesen-Bloo, Richard van Dyck, Philip Spinhoven et 
al., „Outpatient Psychotherapy for Borderline Personality Disor- 
der: Randomized Trial of Schema-Focused Therapy vs. Transfer- 
ence-Focused Psychotherapy“, Archives of General Psychiatry 63 


(2006): 649-658. 

tomelor TPB şi o îmbunătățire a calității vieții. Însă până 
în al treilea an, pacienţii tratați prin TFS au arătat ame- 
liorări semnificativ mai mari şi au avut mai puţine retra- 
geri. Un studiu ulterior din Olanda a comparat raportul 
cost-eficacitate al acestor două tipuri de psihoterapie.2? 
Această cercetare a încercat să măsoare costul tratamen- 
tului în raport cu îmbunătățirea calității vieții de-a lungul 
timpului (determinată prin chestionare autoadminis- 
trate). Deşi măsurătorile calității vieții după PFT au fost 
uşor mai ridicate decât cele de după TFS, costul general 
pentru îmbunătăţiri comparabile a fost semnificativ mai 
eficient în cazul TFS. 

Deşi aceste studii sunt încercări admirabile de com- 
parare a unor tratamente diferite, toate pot fi criticate. 
Alegerea pacienţilor şi terapeuților, validitatea instru- 
mentelor de măsurare folosite şi mulțimea de varia- 
bile necontrolate ce afectează orice studiu ştiinţific fac 
extrem de dificile încercările de comparare a răspunsu- 
rilor comportamentale umane. Studiile continuate pe 
populaţii mai mari vor descoperi abordările terapeutice 
utile în mod colectiv multor pacienţi. Dar date fiind dife- 
rențele complexe dintre indivizi, înrădăcinate în ADN-ul 
nostru, o descoperire a „celui mai bun“ tratament care să 
fie ideal pentru orice persoană este, cu siguranță, impo- 
sibilă. Tratamentul care se dovedeşte superior pentru 
majoritatea pacienţilor într-un studiu poate să nu fie ale- 
gerea ideală pentru tine. Acest lucru nu este mai puțin 
adevărat în domeniul medicamentelor, unde descoperim 
că nu există o măsură universală. 

Astfel, ideea principală ce reiese din aceste studii nu 
este care tratament funcționează cel mai bine, ci faptul 


29 Antoinette D. I. van Asselt şi Carmen D. Dirksen, „Outpatient 
Psychotherapy for Borderline Personality Disorder: Cost-Effec- 
tiveness of Schema-Focused Therapy vs. Transference-Focused 
Psychotherapy“, British Journal of Psychiatry 192 (2008): 450-457. 

Că tratamentul psihoterapeutic funcționează! Din păcate, 
psihoterapia a fost devalorizată, la propriu şi la figurat, 
de-a lungul anilor. Serviciile psihologice, în general, sunt 
decontate considerabil mai puțin decât serviciile medi- 
cale. Suma decontată de asigurări unui clinician pentru o 
oră de interacțiune cu un pacient (ajustări comportamen- 
tale şi de dietă pentru diabetici, instrucțiuni de îngrijire 

a unei răni în convalescenţă sau psihoterapie) este doar 
o fracțiune din plata unei proceduri medicale de rutină 
(o intervenție chirurgicală minoră, o injecție cu steroizi 
etc.). Pentru o oră de psihoterapie, Medicare şi majorita- 
tea companiilor private de asigurări de sănătate plătesc 
mai puţin de o zecime din suma decontată pentru multe 
proceduri chirurgicale ambulatorii minore. 

Câtă vreme Statele Unite continuă să caute să ofere 
servicii de sănătate cât mai multor oameni în moduri cât 
mai accesibile, va exista tentaţia ca dintre tratamentele 
demonstrate ca mai mult sau mai puțin echivalente să fie 
alese cele mai puţin costisitoare. Într-un asemenea sis- 
tem, va fi importantă menţinerea flexibilității, astfel încât 
să nu denigrăm arta medicinei, care permite existența 
individualității în relația sacră dintre doctor şi pacient. 


CERCETĂRI VIITOARE ȘI TERAPII SPECIALIZATE 
PENTRU TPB 


În viitor, progresele cercetărilor genetice şi biologice 
vor putea sugera modalitatea în care terapiile pot fi „per- 
sonalizate“ pentru anumiţi pacienţi. Aşa cum nu există 
un singur medicament recunoscut ca fiind mai bun decât 
celelalte în tratarea tuturor pacienţilor cu TPB, la fel, 
nu există o singură abordare terapeutică mai bună pen- 
tru toți, în ciuda încercărilor de comparare a terapiilor. 
Terapeuţii ar trebui să folosească abordări terapeutice 
specifice adaptate la diferitele nevoi ale pacienților, în 

loc să încerce să aplice abordarea ipotetic cea mai bună 
pentru toți. De exemplu, pacienții borderline care sunt 
semnificativ suicidari sau cu comportamente automuti- 
lante grave pot răspunde inițial cel mai bine la abordările 
cognitive/comportamentale, precum TCD. Pacienţii mai 
înalt funcționali pot răspunde mai bine protocoalelor 

de tratament psihodinamic. Limitările financiare sau de 
timp pot favoriza terapiile cu durată limitată, în timp ce 
tiparele de viață distructive repetate ar putea necesita psi- 
hoterapii mai intensive, de lungă durată. 

Aşa cum în majoritatea specializărilor medicale (oftal- 
mologia, de pildă) au apărut subspecializări pentru situ- 
aţii complicate sau pentru părți ale organului implicat 
(retina sau corneea, de pildă), şi tratamentul optim pen- 
tru TPB se poate îndrepta în aceeaşi direcție. Centrele de 
îngrijire specializate pentru TPB pot oferi regimuri de 
tratament mult mai eficiente. 

MEDICAȚIA: ȘTIINȚĂ ȘI PROMISIUNE 


O pastilă te face mai mare 
şi o pastilă te face mic... 
(din „Iepurele alb“, de Jefferson Airplane) 


Doctorii prescriu medicamente despre care 
ştiu foarte puțin, ca să vindece boli despre 
care ştiu şi mai puţin, ale unor ființe ome- 
neşti despre care nu ştiu nimic. 

(Voltaire) 


Dacă psihoterapia este recunoscută ca principalul 
tratament pentru TPB, majoritatea planurilor de 
tratament includ şi recomandarea administrării unei 
medicații. Însă medicaţia pune adesea mari dileme 
pacienţilor borderline. Unii sunt fermecați de atră- 
gătoarea promisiune că medicaţia îi va „vindeca“ de 
„boala borderline“. Alţii se tem să nu fie transformați 
în zombie şi se opun oricărei medicaţii. Cum oamenii 
de ştiinţă n-au identificat încă un virus borderlinus, nu 
există un „antibiotic“ unic care să trateze toate aspectele 
TPB. Cu toate acestea, medicamentele sunt utile în 
tratarea simptomelor asociate (precum antidepresivele 

pentru depresie) şi în calmarea caracteristicilor autosa- 
botoare, precum impulsivitatea. 

În ciuda acuzaţiei lui Voltaire, doctorii învaţă tot mai 
multe despre felul în care medicamentele tratează boala 
şi de ce. Noile descoperiri din genetica şi neurobiolo- 
gia TPB ne ajută să înţelegem cum şi de ce pot fi eficace 
aceste medicamente. 


GENETICA 


Disputele natură-cultură cu privire la cauzele boli- 
lor fizice sau mentale au fost de actualitate zeci de ani, 
desigur, dar odată cu explozia cunoştinţelor despre moş- 
tenirea genetică, cartografierea genetică şi genetica mole- 
culară, din ultimii 25 de ani, rolul naturii a devenit mai 
bine înţeles. O abordare a acestei controverse constă 
în folosirea „studiilor gemelare“: în acest tip de studii, 
gemeni identici (cu aceeaşi configurație genetică) adop- 
taţi şi crescuți în familii diferite sunt examinați după mai 
mulți ani pentru identificarea prezenţei bolii. Dacă un 
geamăn prezintă TPB, probabilitatea ca şi celălalt, cres- 
cut într-un mediu diferit, să fie diagnosticat cu TPB este 
de 30% până la aproape 70% în unele studii, conferind 
astfel o mai mare greutate argumentului în favoarea natu- 
rii.! Trăsăturile borderline specifice, precum anxietatea, 
labilitatea emoţională, tendințele suicidare, impulsivita- 
tea, furia, căutarea senzațţiilor tari, agresivitatea, distor- 
siunile cognitive, confuzia de identitate şi problemele 
relaţionale pot fi, de asemenea, determinate genetic în 
mare măsură. 


1 Ted Reichborn-Kjennerud, „Genetics of Personality Disorders“, 
Psychiatric Clinics of North America 31 (2008): 421-440. 

Mogştenirea genetică se extinde şi asupra membri- 
lor familiei. Rudele persoanelor borderline prezintă o 
rată semnificativ mai mare de tulburări ale dispoziţiei şi 
impulsului, abuz de substanţe şi tulburări de personali- 
tate, mai ales TPB şi personalitate antisocială.? 

Umanitatea noastră apare din complicatul şi unicul 
lanţ de cromozomi care determină individul. Deşi o sin- 
gură genă anume nu ne determină soarta, o combinaţie 
de coduri ADN ale mai multor cromozomi contribuie la 
vulnerabilitatea în fața unei boli. Gene individuale au 
fost asociate cu boala Alzheimer, cancerul la sân şi alte 
maladii; însă contribuie şi alți loci cromozomiali şi fac- 
tori de mediu. Genetica moleculară a identificat modifi- 
cări ale anumitor gene (polimorfisme) care sunt asociate 
cu TPB. În mod interesant, aceste gene sunt implicate 
în producerea şi metabolismul neurotransmițătorilor, 
al serotoninei, norepinefrinei şi dopaminei. Aceşti neu- 
rotransmițători facilitează comunicarea între celulele 
cerebrale şi influenţează ce gene sunt activate sau dez- 
activate. Modificările acestor neurotransmițători au fost 
asociate cu tulburări de dispoziție, dereglare a impulsu- 
lui, disociere şi sensibilitate la durere. 


NEUROENDOCRINOLOGIA 


În patologia borderline au fost implicaţi şi alți neuro- 
transmițători endocrini (hormoni). Dereglarea NMDA 
(N-metil-D-aspartat) a fost remarcată în TPB (ca şi în alte 
boli), fiind implicată în disociere, episoade psihotice şi 
cogniţie defectuoasă.* Perturbări în sistemul opioidelor 


2 Randy A. Sansone şi Lori A. Sansone, „The Families of Border- 
line Patients: The Psychological Environment Revisited“, Psychi- 
atry 6 (2009): 19-24. 

3 Bernadette Grosjean şi Guochuan E. Tsai, „NMDA Neurotrans- 
mission as a Critical Mediator of Borderline Personality Disor- 

(endorfinelor) corpului au fost demonstrate în TPB 
şi asociate cu experienţe disociative, insensibilitate la 
durere (în special printre indivizii care se automutilează) 
şi abuz de opiacee. Acetilcolina este un alt neurotrans- 
mițător care afectează memoria, atenţia, învăţarea, dis- 
poziţia, agresivitatea şi comportamentul sexual şi care a 
fost legat de TPB.5 

Stresul cronic sau repetat poate şi el perturba echili- 
brul neuroendocrin. Stresul activează axa hipotalamus — 
pituitară — suprarenale (HPA), care secretă cortizol şi 
activează sistemul imunitar al corpului. În situaţia obiş- 
nuită de stres acut, acest sistem activează mecanismele 
„luptă sau fugi“ ale corpului într-un mod productiv. Un 
mecanism de feedback intern acționează ca un termos- 
tat pentru a dezactiva apoi axa şi a readuce organismul 
la echilibru. Dar stresul continuu distruge circuitul rege- 
nerator şi alarmele de stres continuă neabătut, cu efecte 
negative asupra corpului, printre care şi micşorarea ari- 
ilor caracteristice din creier. Acest tipar a fost observat în 
mai multe tulburări, inclusiv TPB, stresul posttraumatic, 
depresia majoră şi anumite tulburări anxioase. 


DISFUNCȚIA NEUROLOGICĂ 


Perturbările în funcționarea creierului au fost asoci- 
ate în mod frecvent cu TPB. Un segment semnificativ de 


der“, Journal of Psychiatry and Neuroscience 32 (2007): 103-115. 

4 Antonia S. New, Marianne Goodman, Joseph Triebwasser et al., 
„Recent Advances in the Biological Study of Personality Disor- 
ders“, Psychiatric Clinics of North America 31 (2008): 441-461. 

5 Bonnie Jean Steinberg, Robert L. Trestman, şi Larry J. Siever, 
„Ihe Cholinergic and Noradrenergic Neurotransmitter Systems 
and Affective Instability in Borderline Personality Disorder“, în 
Biological and Neurobehavioral Studies of Borderline Personality 
Disorder (Washington, DC: American Psychiatric Publishing, 
2005): 41-62. 

pacienţi borderline au în istoricul lor traume cerebrale, 
encefalită, epilepsie, dizabilități de învățare, anomalii ale 
EEG (electroencefalogramei sau undelor cerebrale), dis- 
funcţii ale tiparelor de somn şi „semne discrete“ la nivel 
neurologic subtil. 7 

Imagistica cerebrală sofisticată — cum ar fi RMNf 
(imagistică prin rezonanță magnetică funcțională), CT 
(tomografie computerizată), PET (tomografie cu emi- 
sie de pozitroni) şi SPECT (tomografie computerizată 
cu emisie de foton unic) — a elucidat unele dintre devi- 
aţiile anatomice şi fiziologice asociate cu TPB. După 
cum am mai spus (vezi Capitolul 3), aceste studii par să 
sugereze o hiperactivitate a acelor părți ale creierului 
implicate în elaborarea răspunsului emoţional (sistemul 
limbic) şi anume structurile cerebrale profunde, precum 
amigdala, hipocampul şi girusul cingulat şi, totodată, 
o scădere a activității părților de suprafață ale creieru- 
lui implicate în gândirea executivă şi control, cum ar fi 
cortexul prefrontal.8 


CONSIDERAȚII VIITOARE 


Prin aceste progrese în genetică şi neurobiologie, 
oamenii de ştiinţă vor putea, în cele din urmă, să gru- 
peze şi prezentările patologice cu diferenţe subtile între 


6 MaryC. Zanarini, Catherine R. Kimble şi Amy A. Williams, 
„Neurological Dysfunction in Borderline Patients and Axis II 
Control Subjects“, Biological and Neurobehavioral Studies of Bor- 
derline Personality Disorder (Washington, DC: American Psychi- 
atric Publishing, 2005): 159-175. 

7 Jose Manuel de la Funete, Julio Bobes, Coro Vizuete et al., „Neu- 
rologic Soft Signs in Borderline Personality Disorder“, Journal 
of Clinical Psychiatry 67 (2006): 541-546. 

5 Fric Lis, Brian Greenfield, Melissa Henry et al., „Neuroimaging 
and Genetics of Borderline Personality Disorder: A Review“, 
Journal of Psychiatry and Neuroscience 32 (2007): 162-173. 

ele, şi, pe baza acestor cunoştinţe, doctorii vor putea să 
„personalizeze“ mai precis un anumit medicament pen- 
tru un anumit pacient. Pentru a folosi o analogie: înţele- 
gerea noastră curentă a bolilor psihice este similară, în 
linii mari, cu înţelegerea pe care o aveam asupra infecți- 
ilor la începutul anilor 1900, înainte ca doctorii să poată 
izola în mod adecvat culturi ale agenţilor infecțioşi. La 
acea vreme era îndeobşte recunoscut faptul că toate anti- 
bioticele erau la fel de benefice — penicilina era la fel de 
eficace pentru toți pacienţii cu infecții ca orice alt anti- 
biotic. Însă când oamenii de ştiinţă au descoperit cum 

să dezvolte culturi de bacterii individuale şi cum să sta- 
bilească sensibilitatea lor la anumite antibiotice, docto- 
rii au putut prescrie un anumit medicament cu cea mai 
mare probabilitate de succes. Cu alte cuvinte, doctorii 
nu tratau pur şi simplu infecția sau pneumonia; ei tratau 
agentul patogen specific, stafilococul auriu. În mod simi- 
lar, se speră ca în viitor să putem fi capabili să dezvoltăm 
„cultura“ bolii psihice şi să determinăm tratamentul cel 
mai bun. Vom trata biologia unică a individului, nu doar 
diagnosticul. Ca urmare, conceptul de „în afara prospec- 
tului“ (în care un medicament este prescris într-o boală 
pentru care nu este aprobat oficial) va deveni la ordinea 
zilei, de vreme ce medicamentul va avea ca ţintă un pro- 
ces biologic specific şi nu un diagnostic particular. 


MEDICAMENTELE 


Descoperirile în domeniile explozive ale geneticii şi 
fiziologiei creierului au condus la noi medicamente pen- 
tru multe boli fizice şi mentale. În farmacologie s-au 
înregistrat mari progrese, mai ales în domeniul biotehno- 
logiei; pe scurt, în ultimii 20 de ani au fost create multe 

medicamente psihoterapeutice, iar dovezile sugerează 
că unele s-au dovedit eficace în tratarea TPB. Deşi niciun 
medicament nu ţinteşte în mod specific TPB, cercetările 
au demonstrat că trei mari clase de medicamente — anti- 
depresivele, stabilizatorii de dispoziție şi neurolepticele 
(antipsihoticele) — ameliorează multe dintre comporta- 
mentele dezadaptative asociate cu boala.” 


ANTIDEPRESIVELE 


Majoritatea cercetărilor au examinat folosirea anti- 
depresivelor, în special a inhibitorilor reabsorbţiei sero- 
toninei (SSRI sau SRI). Printre aceste medicamente se 
numără Prozac (fluoxetină), Zoloft (sertralină), Paxil 
sau Pexeva (paroxetină), Luvox (fluvoxamină), Celexa 
(citalopram) şi Lexapro (escitalopram — înrudit cu cita- 
lopramul). În mod predictabil, aceste medicamente au 
fost eficace în cazul instabilității dispoziţiei şi al simp- 
tomelor depresive asociate, cum ar fi sentimentul de vid 
interior, sensibilitate la respingere şi anxietate. În plus, 
s-a arătat că medicamentele SRI reduc furia inadecvată 
şi izbucnirile temperamentale, comportamentul agresiv, 
impulsivitatea distructivă şi acțiunile de automutilare, 
chiar în absenţa simptomelor depresive. În multe stu- 
dii au fost necesare doze zilnice mai mari decât în mod 
obişnuit din aceste medicamente (de pildă, peste 80 mg 
de Prozac; peste 200 mg Zoloft pe zi) pentru a avea un 
efect pozitiv. Câteva medicamente înrudite, inhibitorii 
reabsorbţiei de serotonină-norepinefrină (SNRI), n-au 
fost studiate pe larg, dar pot avea efecte pozitive similare. 
Printre acestea se numără Effexor (venlafaxină), Pristig 


9 Asociația Americană de Psihiatrie, „Practice Guideline for the 


Treatment of Patients with Borderline Personality Disorder“, 
American Journal of Psychiatry 158 (suplimentul din octombrie 

(desvenlafaxină — înrudită cu venlafaxina) şi Cymbalta 
(duloxetină). 

Au fost studiate şi antidepresivele mai vechi, precum 
antidepresivele triciclice (TCA) şi inhibitorii de monoa- 
minoxidază (IMAO). Printre TCA se numără Elavil 
(amitriptilină), Tofranil (imipramină), Pamelor sau 
Aventyl (nortriptilină), Vivactil (protriptilină), Sinequan 
(doxepină), Norpramin (desipramină), Asendin (amoxa- 
pină), Surmontil (trimipramină) şi altele. 

Antidepresivele IMAO — Nardil (fenelzină) şi Parnate 
(tranilcipromină) fiind cele mai folosite în Statele 
Unite — au arătat o eficacitate în TPB comparabilă cu a 
celor din categoria SRI. Însă IMAO tind să aibă mai multe 
efecte secundare, sunt mai periculoase în supradoză şi 
necesită restricții în dietă şi în administrarea concomi- 
tentă a altor medicamente, ceea ce face să fie utilizate 
mult mai puțin. 


STABILIZATORII DE DISPOZIȚIE 


Acest grup de medicamente includ litiul, un ele- 
ment chimic natural, şi medicamente antiepileptice — 
Depakote (valproat), Tegretol (carbamazepină), Trileptal 
(oxcarbazepină — înrudită cu carbamazepina), Lamictal 
(lamotrigină) şi Topamax (topiramat). Îndrumarele 
APA recomandă acest grup ca tratament adjuvant atunci 
când medicamentele de tip SRI sau alte intervenții sunt 
ineficace sau parțial eficace. Aceste medicamente, în doze 
tipice, ajută la stabilizarea dispoziției, scăderea anxietă- 
ţii şi la un mai bun control al impulsivității, agresivității, 
iritabilității şi furiei. În această clasă de medicamente se 
află şi Neurontin (gabapentină), Dilantin (fenitoină), 
Gabatril (tiagabină), Keppra (levetiracetam) şi Zonegran 
(zonisamidă), dar studiile privind eficacitatea lor la paci- 
enţii TPB au fost limitate. 

NEUROLEPTICELE 


Aceste medicamente sunt recomandate în tratamentul 
inițial al distorsiunilor cognitiv-perceptive ale pacienți- 
lor borderline. Principalele ţinte sunt paranoia, simpto- 
mele disociative şi sentimentele de irealitate (criteriul 9 
în DSM-IV-TR — vezi Capitolul 2). În combinaţie cu medi- 
caţia tip SRI, aceste medicamente, în doze mai mici decât 
cele obişnuite, uşurează sentimentele de furie şi agresivi- 
tate; stabilizează dispoziția şi scad anxietatea, gândirea 
obsesivă, impulsivitatea şi sensibilitatea interpersonală. 

S-au realizat studii timpurii cu neuroleptice mai vechi, 
precum 'Thorazine (clorpromazină), Stelazine (trifluo- 
perazină), Trilafon (perfenazină), Haldol (haloperidol), 
Navane (tiotixenă) şi Loxitane (loxapină). Medicamentele 
mai noi, numite antipsihotice atipice, s-au dovedit şi ele 
eficace, cu efecte secundare, în general, mai puțin com- 
plicate. Printre acestea se numără Zyprexa (olanzapină), 
Seroquel (quetiapină), Risperdal (risperidonă), Abilify 
(aripiprazol) şi Clozaril (clozapină). Alte medicamente 
din această clasă — Invega (paliperidonă — înrudită cu ris- 
peridona), Fanapt (iloperidonă), Saphris (asenapină) şi 
Geodon (ziprasidonă) — fie n-au fost studiate, fie au pro- 
dus rezultate contradictorii. 


ANXIOLITICELE 


S-a demonstrat că agenţii anxiolitici, deşi extrem 
de utili în anxietate, sporesc impulsivitatea, pot fi con- 
sumați abuziv şi pot da dependenţă. Printre aceste 
tranchilizante, în principal din clasa benzodiazepine- 
lor, se numără Xanax (alprazolam), Ativan (loraze- 
pam), Valium (diazepam) şi Librium (clordiazepoxid). 
Klonopin (clonazepam), o benzodiazepină cu acțiune 
prelungită, ce poate avea un efect mai puternic asupra 

serotoninei, a avut succes în tratarea simptomelor de 
agresivitate şi anxietate, şi astfel este poate singura ben- 
zodiazepină care poate fi utilă în TPB. 


ANTAGONIȘTII OPIACEELOR 


Revia (naltrexonă) blochează eliberarea de către corp 
a propriilor sale endorfine ce induc analgezia şi senza- 
tiile euforice. Unele rapoarte sugerează că acest medica- 
ment poate inhiba comportamentul automutilant. 


ALTE TRATAMENTE 


Tratamentele homeopate sau din plante n-au avut, 
în general, succes, cu excepția preparatului de acid gras 
omega-3. Un mic studiu a găsit că substanța a scăzut 
agresivitatea şi depresia la femei.10 

Două substanţe ce modulează neurotransmițăto- 
rul glutamat au fost cercetate în TPB. Aminoacidul 
N-acetilcisteină şi Rilutek (riluzola) — un medicament 
folosit în tratamentul sclerozei laterale amiotrofice 
(boala Lou Gehrig) — au fost raportate ca diminuând 
semnificativ comportamentul automutilant în cazul a doi 
pacienți borderline." 

Ghidul de practici al APA recomandă ca medicația 
să aibă ca ţintă un grup de simptome specifice. Ghidul 


10 MaryC. Zanarini şi Frances R. Frankenburg, „Omega-3 Fatty 
Acid Treatment of Women with Borderline Personality Disor- 
der: A Double-Blind Placebo-Controlled Pilot Study“, American 
Journal of Psychiatry 160 (2003): 167-169. 

1 Christopher Pittenger, John H. Krystal şi Vladimir Coric, „Initial 
Evidence of the Beneficial Effects of Glutamate-Modulating 
Agents in the Treatment of Self-Injurious Behavior Associated 
with Borderline Personality Disorder“ (Scrisoare către redacție), 
Journal of Clinical Psychiatry 66 (2005): 1492-1493. 

împarte simptomele TPB în trei grupuri principale: instabi- 
litatea dispoziției, incontrolabilitatea impulsului şi distor- 
siunile perceptiv-cognitive. În tabelul 9-1 este rezumat un 
algoritm de abordări de tratament recomandate, cu strate- 
gii alternative, dacă alegerea anterioară este ineficace. 


Tabelul 9-1. Farmacoterapia pentru tratarea simptomelor TPB 


Prima |A doua A treia 

opțiune | opţiune opţiune 
SRI SRI diferit adăugare NL, 
sau SNRI clonazepam; 

sau trecere pe 
IMAO 
adăugare SD; 
sau trecere pe 
IMAO 


Simptom A patra 
opțiune 
adăugare 
SD 


Instabilitate a 
dispoziției 


Incontrolabilitatea | SRI 
impulsului 


adăugare NL 


Distorsiuni 
perceptiv-cognitive 


adăugare SRI 
sau IMAO sau 
un NL diferit 


SRI = inhibitor de reabsorbţie a serotoninei; poate necesita doze mai mari 
decât cele obişnuite 

NL = neuroleptic; de obicei, în doze scăzute 

IMAO = inhibitor de monoaminoxidază 

SD = stabilizator de dispoziție 


0 VORBĂ DESPRE UTILIZAREA 
„ÎN AFARA PROSPECTULUI" 


Organismul FDA (Administrația pentru Alimente şi 
Medicamente) nu a aprobat oficial niciun medicament 
pentru tratarea TPB, astfel încât toate medicamentele 
folosite în mod obişnuit în tratamentul TPB sunt con- 
siderate „în afara prospectului“. Deşi expresia „în afara 
prospectului“ poate părea neplăcută, dacă nu chiar ris- 
cantă neinițiaților, prescrierea de medicamente fără 
respectarea indicaţiilor de pe prospect este chiar obiş- 
nuită într-o largă varietate de situaţii. Întrucât o compa- 
nie farmaceutică cheltuie în medie aproape un miliard 

de dolari pentru aducerea pe piaţă a unui medicament, 
multe companii nu cer aprobare pentru o gamă largă de 
boli sau pentru depăşirea limitelor înguste ale dozajului 
strict necesar, dat fiind că asemenea strategii le-ar putea 
restrânge şansele de aprobare de către FDA şi le-ar creşte 
masiv costurile. De exemplu, chiar dacă se ştie că medi- 
camentele SRI sunt benefice mai multor boli, printre care 
depresia, stresul posttraumatic, tulburările de anxietate 
şi unele tulburări ale durerii, producătorul medicamen- 
tului poate să nu dorească să-şi asume cheltuieli supli- 
mentare pentru obținerea aprobării FDA — şi nici să rişte 
respingerea de către FDA — pentru introducerea în pro- 
spect a tuturor acelor indicaţii şi/sau a unei limite mai 
largi a dozajului. Ori de câte ori un medic prescrie un 
medicament pentru o boală pentru care nu este aprobat 
sau într-un dozaj aflat în afara recomandărilor, atunci 
acel medicament este considerat „în afara prospectului“. 
Din păcate, unele agenții de asigurări de sănătate pot 
refuza aprobarea acestor reţete (uneori scumpe) „în afara 
prospectului“. 


MEDICAMENTELE GENERICE 


În termeni simpli, un medicament generic con- 
ţine acelaşi ingredient activ sau principal ca formula 
originală; vorbind în modul general, este aproape 
întotdeauna mai ieftin. Însă asta nu înseamnă că medi- 
camentul generic este identic cu omologul său de firmă. 
FDA consideră un medicament generic ca „echivalent“ 
al unui medicament de firmă dacă nivelurile din sângele 
voluntarilor sănătoşi variază până la 20%, ceea ce pen- 
tru unii pacienți înseamnă o diferență semnificativă. Un 
medicament generic mai poate diferi de cel original şi 

prin ingredientele sale inactive, şi prin tipul de adminis- 
trare (tabletă sau capsulă, de pildă). Mai mult, medica- 
mentele generice pot fi foarte diferite între ele (teoretic, 
cu o variaţie de până la 40% a nivelului în sânge). Aici 
lecţia este că dacă trecerea pe un medicament generic 
va duce la economii semnificative, atunci poate merita 
încercarea. Însă dacă simptomele reapar, cel mai bine 
este să se revină la medicamentul de firmă. În plus, 
dacă iei un medicament generic care funcționează, nu-l 
schimba cu un alt medicament generic. De asemenea, 

ai în vedere faptul că unele farmacii şi unii medici pri- 
mesc bonusuri la trecerea pacienţilor pe medicamente 
generice. 


TRATAMENTE SEPARATE 


Mulţi pacienţi primesc îngrijiri de la mai mulți furni- 
zori. Deseori, terapia poate fi adminstrată de un profe- 
sionist care nu este medic (psiholog, asistent social sau 
consilier), în timp ce medicaţia este administrată de un 
doctor (psihiatru sau medic de familie). Printre avan- 
tajele acestui tip de tratament se numără cheltuieli mai 
mici (fiind astfel încurajat de companiile de asigurări de 
sănătate), implicarea mai multor profesionişti şi sepa- 
rarea psihoterapiei de medicatie. Dar această separare 
poate fi şi un dezavantaj, dat fiind că îi permite pacien- 
tului să-i împartă pe cei ce-l ajută în „buni“ şi „răi“ şi să 
devină confuz în privinţa tratamentului. Comunicarea 
strânsă între profesioniştii care tratează acelaşi pacient 
este esenţială pentru ca procesul să fie unul de succes. 
În majoritatea cazurilor, abordarea preferată poate fi un 
psihiatru care are abilități atât în aria medicală, cât şi în 


tehnicile de psihoterapie. 
255 


POT FI VINDECATE PERSOANELE BORDERLINE? 


Ca şi boala în sine, opiniile profesioniştilor în pri- 
vința prognosticului celor afectați de TPB au pendulat 
de la o extremă la alta. În anii 1980, Axa II a tulburărilor 
de personalitate era considerată, în general, ca fiind de 
durată şi stabilă în timp. DSM-III a afirmat că tulburările 
de personalitate „încep din copilărie sau adolescenţă şi 
persistă într-o formă stabilă (fără perioade de remisie sau 
exacerbare) în viața adultă“.!2 Această percepție era com- 
plet diferită de cea față de majoritatea tulburărilor de pe 
Axa I (cum ar fi depresia majoră, alcoolismul, tulburarea 
bipolară, schizofrenia etc.), care erau considerate mai 
episodice şi responsive la tratamentul farmacologic. Rata 
sinuciderilor în TPB se apropia de 10%.” Toate aceste 
consideraţii sugerau că prognosticul pentru TPB era mai 
degrabă descurajator. 

Cu toate acestea, studiile de lungă durată publicate 
în ultimii ani au demonstrat îmbunătățiri semnificative 
pe parcursul timpului.!* 15 În aceste studii care au urmă- 
rit persoane borderline pe o perioadă de zece ani, două 
treimi dintre pacienți n-au mai prezentat cinci din nouă 


12 Asociaţia Americană de Psihiatrie: Diagnostic and Statistical 
Manual of Mental Disorders, Revised, 3rd ed. (DSM-III-R) (Wash- 
ington, DC: American Psychiatric Association, 1987): 16 

13 Michael H. Stone, The Fate of Borderline Patients: Successful Out- 
come and Psychiatric Practice (New York: Guilford, 1990). 

14 MaryC. Zanarini, Frances R. Frankenburg, John Hennen et al., 
„Ihe McLean Study of Adult Development (MSAD): Overview 
and Implications of the First Six Years of Prospective Fol- 
low-Up“, Journal of Personality Disorders 19 (2005): 505-523. 

15 Andrew E. Skodol, John G. Gunderson, M. Tracie Shea et al., 
»The Collaborative Longitudinal Personality Disorders Study: 
Overview and Implications“, Journal of Personality Disorders 19 
(2005): 487-504. 

criterii definitorii ale TPB, fiind astfel considerați „vin- 
decaţi“, de vreme ce nu mai satisfăceau definiția oficială 
din DSM. Îmbunătățirile au apărut cu sau fără tratament, 
deşi pacienții tratați au intrat mai repede în remisiune. 
Majoritatea pacienţilor au rămas în tratament, iar recăde- 
rile s-au diminuat cu timpul. În ciuda acestor descoperiri 
optimiste, s-a descoperit totodată că, deşi aceşti pacienți 
nu mai puteau fi numiți oficial „borderline“, unii dintre 
ei au continuat să aibă dificultăți în funcționarea inter- 
personală, care le-au afectat relaţiile sociale şi profesio- 
nale. Acest lucru sugerează că simptomele TPB mai acute 
şi pronunţate (care definesc în principal tulburarea), pre- 
cum comportamentele suicidare şi automutilante, impul- 
sivitatea distructivă şi gândirea cvasipsihotică, răspund 
mai rapid la tratament sau factorul timp decât simpto- 
mele temperamentale mai de durată (frica de abandon, 
sentimentul de vid interior, dependenţa etc.). Pe scurt, 
deşi prognosticul este, în mod evident, mult mai bun 
decât se credea iniţial, unele persoane borderline conti- 
nuă să se chinuie cu probleme persistente. 

Cei ce-şi înving boala manifestă o mai mare capacitate 
de a avea încredere şi de a stabili relaţii satisfăcătoare 
(chiar dacă uneori nu foarte apropiate). Au un senti- 
ment clar al scopului şi o înțelegere de sine mult mai sta- 
bilă. Într-un fel, chiar dacă problemele de tip bordeline 
rămân, starea pacienţilor se îmbunătăţeşte. 

ÎNȚELEGERE ȘI VINDECARE 


Vezi tu, trebuie să alergi cât de repede poți 
ca să rămâi în acelaşi loc. Dacă vrei să ajungi 
în altă parte, trebuie să alergi cel puţin de 
două ori mai repede. 
(din Alice în țara din oglindă, 
de Lewis Carroll) 


„Simt că am un gol în mine pe care nu-l pot umple 
niciodată.“ Elizabeth, o femeie atrăgătoare şi inteligentă 
de 28 de ani, a fost trimisă iniţial la terapie de către 
medicul ei de familie. Fusese măritată timp de şase ani cu 
un bărbat cu zece ani mai în vârstă decât ea şi care, la un 
moment dat, îi fusese şef. Cu cinci luni înainte născuse 
primul ei copil, o fată, iar acum era deprimată sever. 

Dobândise ceva despre care putea spune că este al ei, 
ceva care „să arate că restul lumii ştie că sunt aici“. În 
interior simţea că sinele ei adevărat era o mlaştină de 
emoții copilăreşti şi că îşi ascunsese întotdeauna senti- 
mentele, care erau „urâte şi rele“. Aceste conştientizări 
s-au transformat în ură de sine; voia să renunţe. 

După calculele ei, Elizabeth se implicase în nouă aven- 
turi extraconjugale în cei şase ani anteriori — toate cu 

bărbaţi pe care i-a cunoscut la muncă. Aventurile au înce- 
put la scurt timp după moartea tatălui ei. Majoritatea 
fuseseră relaţii în care ea deținuse un control total, mai 
întâi prin inițierea lor, iar apoi prin terminarea lor. I se 
păruse incitant că aceşti bărbaţi fuseseră aşa de uimiți de 
avansurile ei şi apoi de respingerea ei bruscă. Se bucu- 
rase de apropierea fizică, dar a recunoscut că se temea să 
fie prea implicată emoţional. Deşi controlase toate aceste 
relaţii, nu le-a considerat niciodată satisfăcătoare sexual; 
nu era receptivă sexual nici față de soțul ei. Recunoştea 
că folosea sexul pentru „egalizarea“ relaţiilor, pen- 

tru a păstra controlul; se simțea mai în siguranță aşa. 
Considera că intelectul şi personalitatea ei nu erau de 
ajuns pentru a păstra un bărbat. 

Crescută într-o familie catolică din clasa muncitoare, 
Elizabeth avea trei frați mai mari şi o soră mai mică, care 
se înecase accidental la vârsta de cinci ani. Elizabeth avea 
doar opt ani atunci şi nu a înţeles evenimentul, cu excepţia 
faptului că a observat cum mama ei devine tot mai retrasă. 

Din câte îşi amintea Elizabeth, mama fusese extrem 
de critică față de ea, acuzând-o constant că era „rea“. 
Când era micuță, mama insista s-o însoțească la biserică 
şi l-a obligat pe tatăl ei să construiască un altar în dormi- 
torul lui Elizabeth. S-a simțit mai apropiată de tatăl ei, un 
bărbat pasiv şi tăcut, care era dominat de soție. Când ea 
a intrat la pubertate, el a devenit mai distant şi mai puțin 
afectuos. 

Crescând, Elizabeth era tăcută şi timidă. Mama îi dez- 
aproba orice legătură cu băieții şi îi supraveghea strict 
prieteniile cu fetele; trebuia să aibă prietene „accep- 
tabile“. Fraţii ei erau întotdeauna preferații mamei; 
Elizabeth glumea cu ei, încercând să fie „un tip de gaşcă“. 
A avut note bune la şcoală, dar a fost descurajată să 
meargă la facultate. După absolvire, a început să lucreze 


cu normă întreagă ca secretară. 


Pe măsură ce a trecut timpul, conflictele cu mama 
ei s-au acutizat. Încă din liceu, mama ei a declarat-o 
„târfă“, acuzând-o mereu de promiscuitate, chiar dacă 
ea nu avea niciun fel de experienţă sexuală. După un 
timp, după ce trebuise să îndure certuri crâncene cu 
mama ei, şi-a pus deoparte suficienți bani încât să se 
poată muta singură. 

În timpul acestei perioade tulburi, Lloyd, şeful lui 
Elizabeth, s-a despărțit de soţia lui şi a intrat într-un 
divorț dureros. Elizabeth i-a oferit consolare şi compasi- 
une. El i-a răspuns prin încurajări şi sprijin. Au început 
să se întâlnească şi s-au căsătorit curând după pronunța- 
rea divorțului lui. Bineînţeles, mama ei a certat-o crunt că 
se mărită cu un bărbat divorţat, mai ales unul care era cu 
zece ani mai mare şi catolic excomunicat. 

Tatăl ei a rămas detaşat. A murit la un an după ce 
Elizabeth s-a căsătorit. 

Cinci ani mai târziu, căsnicia ei se dezintegra, iar 
Elizabeth dădea vina pe soțul ei. Spunea că Lloyd era un 
„tâlhar“, care îi furase tinereţea. Avea doar 19 ani când l-a 
cunoscut şi avusese o nevoie aşa de mare să aibă cineva 
grijă de ea, încât îşi vânduse tinereţea pe siguranță — 
anii în care ar fi putut experimenta „cine voia să fie, cine 
putea fi, cine ar fi trebuit să fie“. 

În fazele de început ale tratamentului, Elizabeth înce- 
puse să vorbească despre David, cea mai recentă şi mai 
importantă aventură a ei. Era cu 12 ani mai mare decât 
ea, un vechi prieten de familie şi preot de parohie. Era 
cunoscut şi iubit de întreaga ei familie, în special de 
mama ei. Era singurul bărbat de care Elizabeth se simțise 
legată. Aceasta era singura ei relaţie în care nu deţinea 
controlul. Timp de doi ani, el încheiase brusc aventura, 
pentru ca apoi s-o reia. Ulterior ea i-a mărturisit psihia- 
trului ei că David era tatăl copilului. Soțul părea să nu-şi 
fi dat seama. 

Elizabeth a devenit mai retrasă. Relaţia cu soțul ei, 
care era mai mult plecat, s-a deteriorat. A devenit mai 
înstrăinată de mama şi frații ei, şi şi-a lăsat de izbelişte 
cele câteva prietenii. S-a opus încercărilor de a-l include 
şi pe soţul ei în terapie, considerând că Lloyd şi docto- 
rul s-ar fi aliat şi i-ar fi „ținut lui partea“. Astfel, chiar şi 
terapia i-a reîntărit credinţa că nu poate avea încredere în 
nimeni, fiindcă ar fi dezamăgită. Toate gândurile şi emo- 
tiile ei păreau pline de contradicții, ca şi când ar fi fost 
într-un labirint plin de fundături. Sexualitatea părea sin- 
gura ei cale de ieşire din labirint. 

Terapeutul era adesea ţinta plângerilor ei, fiindcă el 
era cel ce „deținea controlul“. Ţipa la el, îl acuza că este 
incompetent şi ameninţa că nu mai vine la terapie. Spera 
ca el să se înfurie, să ţipe la ea şi să nu mai vrea s-o vadă, 
sau să devină defensiv şi s-o implore să rămână. Dar el nu 
a făcut nici una, nici alta, iar ea a început să-i înjure cal- 
mul imperturbabil, considerându-l dovada lipsei lui de 
sentimente. 

Deşi era obişnuită cu călătoriile de afaceri frecvente 
ale soțului său, a început să devină tot mai speriată când 
rămânea singură. Pe durata acestor călătorii, din motive 
neclare pentru ea, a dormit pe podea. Când Lloyd se 
întorcea, îşi vărsa mereu furia pe el. A devenit mai depri- 
mată. Sinuciderea devenea mai puțin o opțiune, cât un 
destin, ca şi când totul conducea către acel final. 

Percepția realității a devenit mai fragilă pentru 
Elizabeth: tânjea să fie psihotică, să trăiască într-o lume 
a fanteziei, în care să poată „merge oriunde“ în mintea 
ei. Acea lume ar fi fost atât de departe de realitate, încât 
nimeni — nici chiar cel mai bun psihiatru — n-ar fi putut 
ajunge la ea, pentru a o face să „vadă ce e dedesubt“. 

În reveriile ei cu ochii deschişi, se imagina protejată 
de un bărbat puternic şi frumos, care îi aprecia activ toate 
calitățile ei admirabile şi era infinit de atent. Şi-l imagina 


2071 


ca pe un fost profesor, apoi ca pe ginecologul ei, apoi ca 
pe veterinarul familiei şi, în cele din urmă, ca pe psihi- 
atrul ei. Elizabeth îi percepuse pe toţi aceşti bărbaţi ca 
fiind puternici, dar ştia, undeva în adâncul sufletului, 

că ei nu erau disponibili. Totuşi, în fantasmele ei aceşti 
bărbaţi erau copleșiți de farmecul ei şi erau atraşi de ea 
în mod irezistibil. Când realitatea nu a urmat scenariul 
ei — când unul dintre aceşti bărbați i-a ignorat ostentativ 
flirtul —, a devenit deznădăjduită, urându-se pe sine şi 
considerând că nu era suficient de atrăgătoare. 

Oriunde se uita, vedea femei mai frumoase, mai inte- 
ligente şi mai bune decât ea. Îşi dorea să fi avut părul mai 
frumos, ochii să aibă o altă culoare, iar pielea să-i fie mai 
luminoasă. Când se uita în oglindă, nu vedea imaginea 
unei tinere frumoase, ci o hoaşcă bătrână cu sâni fleşcă- 
iți, burtă mare şi gambe butucănoase. Se disprețuia că 
fusese o femeie a cărei singură valoare fusese frumuseţea 
ei. Tânjea să fie un bărbat, ca frații ei, aşa încât mintea ei 
„să conteze“. 

În al doilea an de terapie în regim ambulatoriu, 
Elizabeth a trecut prin câteva pierderi, inclusiv moartea 
unchiului ei preferat, față de care se simțea apropiată. 
Era bântuită de vise recurente şi coşmaruri, pe care nu şi 
le putea aminti când se trezea. A devenit mai deprimată 
şi suicidară, fiind spitalizată în cele din urmă. 

Printr-o terapie mai intensivă, a început să-şi amin- 
tească evenimente traumatice din copilărie, deschizând 
o cutie a Pandorei din care a țâşnit un şuvoi de amintiri. 
Şi-a amintit bătăile crunte primite de la mama ei, iar apoi 
a început să-şi amintească abuzurile sexuale ale mamei 
ei — episoade în care mama îi făcea spălături vaginale şi 
clisme, şi o mângâia, pentru a-i „curăța“ vaginul. Aceste 
ritualuri au început când Elizabeth avea opt ani, la scurt 
timp după moartea surorii ei, şi au continuat până la 
pubertate. Printre amintiri se număra şi aceea în care 

privea figura mamei şi îi observa o expresie blajină, liniş- 
tită; acestea erau singurele momente pe care şi le amintea 
când mama ei n-o critica. 

Elizabeth şi-a adus aminte că stătea singură în dulap 
ore în şir, adesea adormind pe podea de teamă să nu fie 
molestată în pat. Uneori adormea cu o fundă sau un pre- 
miu câştigate la şcoală. Descoperise că aceste acțiuni 
erau liniştitoare, continuându-le şi ca adult, preferând 
de multe ori podeaua, patului şi petrecând mult timp sin- 
gură în liniştea unei camere sau într-un dulap întunecos. 

În spital, Elizabeth a vorbit despre diferite părți ale per- 
sonalității ei. A descris fantasma de a fi diferiți oameni şi 
chiar le-a dat nume separate acestor fragmente de perso- 
nalitate. Aceste persona erau femei independente, aveau 
talente unice şi fie erau admirate de ceilalți, fie evitau din 
snobism contactele sociale. Elizabeth simţise că ori de câte 
ori realizase ceva sau avea succes, acest lucru se datora 
talentelor uneia dintre aceste segmente separate ale per- 
sonalității. Avusese mari dificultăți în integrarea acestor 
componente într-un concept de sine stabil. 

Cu toate acestea, era conştientă că acestea erau frag- 
mente de personalitate, iar acestea n-au preluat niciodată 
controlul funcționării sale. N-a avut niciodată perioade 
clare de amnezie sau disociere, şi nici simptomele ei n-au 
fost considerate aspecte ale tulburării de identitate diso- 
ciativă (personalitate multiplă) — deşi acest sindrom este 
frecvent asociat cu TPB. 

Elizabeth folosea aceste „alte femei“ pentru a-şi 
exprima dorinţele şi sentimentele pe care fusese for- 
ţată să şi le reprime. Crezând despre sine că n-are nicio 
valoare, a simţit aceste alte identități parțiale ca pe 
nişte entități separate, mai puternice. În spital, a învă- 
tat treptat că ele făceau parte din ea în permanenţă. 
Conştientizarea acestui lucru i-a adus uşurare şi speranţă. 
A început să creadă că era mai puternică şi mai puţin 

nebună decât îşi imaginase, acesta fiind un moment de 
cotitură în viaţa ei. 

Dar încă nu-şi putea declara victoria. Asemenea unui 
ofițer de instrucție, le-a ordonat diferitelor părți ale 
personalităţii ei să stea în faţa ei şi a tras concluzia că 
nu puteau porni la luptă fără o rezolvare unificatoare. 
Elizabeth — esenţa ființei ei — încă se temea de schim- 
bare, dragoste şi succes, încă mai căuta în zadar sigu- 
ranța, încă fugea de relaţii. Acceptarea de sine avea să fie 
mai dificilă decât îşi imaginase vreodată. 

După câteva săptămâni, Elizabeth a ieşit din spital 
şi a continuat tratamentul ambulatoriu. Pe măsură ce 
progresa, relaţia cu soțul ei se deteriora. Dar în loc să 
dea vina pe ea însăşi, cum făcea de obicei, a încercat să 
rezolve diferendele şi să rămână cu el. S-a distanțat de 
contactele nesănătoase cu membrii familiei. Şi-a dezvol- 
tat o stimă de sine ceva mai bună. A început să meargă 
la cursuri la facultate şi s-a descurcat remarcabil de bine, 
obținând titluri academice. S-a culcat cu prima diplomă 
sub pernă, la fel cum făcea când era copil. Mai târziu a 
intrat la Facultatea de Drept şi a fost premiată pentru 
meritul de a fi studentă de vârf în grupa ei. Şi-a format 
noi relații cu bărbați şi femei, şi a descoperit că se simte 
confortabil în ele, fără să trebuiască să deţină controlul. 
A devenit mai mulțumită de propria feminitate. 

Putin câte puţin, Elizabeth a început să se vindece. 
Simţea cum „se ridică vălurile“. A comparat acest senti- 
ment cu căutarea unui obiect antic valoros într-un pod 
întunecos plin de nimicuri — ştia că este pe acolo pe 
undeva, dar nu-l putea vedea din cauza acelui întreg tal- 
meş-balmeş. Când, în fine, l-a zărit, nu putea ajunge la el 
fiindcă era „îngropat sub un maldăr de gunoaie inutile“. 
Dar din când în când putea vedea clar o cale către obiect, 
ca şi când un fulger ar fi iluminat camera pentru scurt 
timp. 

Dar fulgerele erau prea scurte. Vechile îndoieli apă- 
reau ca nişte figuri urâte într-un tren al groazei dintr-un 
parc de distracţii. De multe ori s-a simţit ca şi când ar fi 
urcat pe o scară rulantă ce cobora, făcând un pas înainte 
pentru ca scara s-o ducă doi înapoi. Tot continua să se 
minimalizeze şi să confere altora meritele pentru reuşi- 
tele ei. Dar prima ei provocare adevărată — să devină avo- 
cat — a fost aproape o realitate. Cu cinci ani înainte n-ar 
fi putut nici măcar să vorbească despre şcoală, deci cu 
atât mai puțin să aibă curajul să se înscrie. Tonul depresi- 
ilor ei începuse să se schimbe: depresia legată de eşec se 
transforma acum, recunoştea ea, într-o frică de succes. 


CREȘTERE ȘI SCHIMBARE 


„Schimbarea este o muncă foarte grea!“ observa dese- 
ori Elizabeth. Necesită o retragere conştientă din situ- 
aţiile nesănătoase şi voinţa de a construi fundaţii mai 
sănătoase. Presupune capacitatea de a face față întrerupe- 
rii unui echilibru îndelungat. 

Asemenea evoluției darwiniste, schimbarea indivi- 
duală are loc aproape imperceptibil după multe încer- 
cări şi erori. Individul se opune instinctiv modificărilor. 
El poate trăi într-un soi de mlaştină, dar este mlaştina 
lui; ştie unde sunt aligatorii şi tot ce mişcă în zonă. A-şi 
părăsi mlaştina înseamnă să se aventureze în necunoscut 
şi, poate, să cadă într-o mlaştină şi mai periculoasă. 

Pentru persoana borderline, a cărei lume este atât de 
clar demarcată de repere în alb şi negru, incertitudinea 
schimbării este şi mai amenințătoare. Ea poate îmbrățişa 
strâns o extremă din frica de a nu cădea incontrolabil în 
abisul alteia. Anorecticul borderline, de pildă, se înfo- 
metează din spaima că, dacă mănâncă — fie şi un singur 

dumicat —, va pierde total controlul şi va ajunge iremedi- 
abil la obezitate. 

Teama persoanei borderline de schimbare implică o 
neîncredere fundamentală în „frânele“ sale. La oamenii 
sănătoşi, aceste „frâne“ psihice permit o coborâre trep- 
tată din stările sau comportamentele de vârf, pentru a se 
opri uşor în „zona gri“ a pantei. Temându-se că frânele 
sale nu-l vor ţine, un borderline crede că nu va fi capabil 
să se oprească şi că va aluneca fără niciun fel de control 
până la baza dealului. 

Schimbarea, oricât de treptată ar fi, necesită modifi- 
carea reflexelor automate. Persoana borderline se află 
într-o situație mai degrabă similară unui copil care joacă 
„Fă-mă să clipesc“ sau „Fă-mă să râd“, care se străduieşte 
din răsputeri să se abţină să clipească sau să râdă, în timp 
ce un alt copil îşi flutură mâinile sau se strâmbă haios. 
Asemenea reflexe, formate de mulți ani, pot fi modificate 
doar prin eforturi conştiente, motivate. 

Şi adulţii se angajează uneori în concursuri similare 
de voință. Un om care dă peste un câine care latră furios, 
într-un cartier necunoscut, rezistă reflexului automat de 
a fugi de pericol. El îşi dă seama că, dacă fuge, câinele 
foarte probabil îl va ajunge din urmă şi va reprezenta o 
ameninţare şi mai mare. În schimb, el adoptă o atitudine 
opusă (şi mult mai prudentă, de obicei) — rămâne per- 
fect nemişcat, permițându-i câinelui să-l miroasă, după 
care îşi reia încet mersul. 

Schimbările psihologice necesită rezistența la refle- 
xele automate neproductive şi alegerea voită a unor alter- 
native — alegeri diferite, chiar opuse reflexelor automate. 
Uneori, aceste moduri noi de comportament sunt înfri- 
coşătoare, dar ele sunt moduri mai eficiente de a face faţă 
situațiilor. Elizabeth şi psihiatrul ei au pornit pe drumul 
ei către schimbare prin psihoterapie individuală săptă- 
mânală. Contactele iniţiale s-au focalizat pe menținerea 

în siguranţă a lui Elizabeth. Tehnicile şi sugestiile cog- 
nitive i-au colorat primele contacte. Timp de câteva săp- 
tămâni, Elizabeth s-a opus recomandării doctorului de a 
lua antidepresive, dar curând după ce a fost de acord cu 
medicaţia a observat o ameliorare semnificativă a stărilor 
ei de dispoziţie. 


ÎNCEPUTURILE SCHIMBĂRI: AUTOEVALUAREA 


Pentru un borderline, schimbarea înseamnă mai 
degrabă o reacordare fină decât o reconstrucție totală. În 
regimurile de slăbire raţionale, care se opun aproape întot- 
deauna slăbirii masive în timp scurt, cele mai bune rezul- 
tate apar lent şi treptat în timp, iar pierderea în greutate 
are o probabilitate mai mare să dureze. La fel, schimba- 
rea în cazul unui borderline este mai bine să fie începută 
treptat, doar cu modificări minore la început, şi trebuie 
să înceapă cu o autoevaluare: înaintea stabilirii unui nou 
curs, trebuie să-ți conştientizezi poziția curentă şi să înţe 
legi în ce direcție trebuie să avanseze modificările. 

Imaginaţi-vă personalitatea ca pe o mulțime de linii 
care se intersectează, fiecare reprezentând o anumită 
trăsătură de caracter (vezi Figura 10-1). Extremele fiecă- 
rei trăsături se află la capetele liniei, iar partea de mij- 
loc, în centru. De exemplu, pe linia „conştiinciozităţii în 
muncă“, un capăt poate indica preocuparea obsesivă sau 
„compulsia la muncă“, iar celălalt capăt poate fi „irespon- 
sabilitatea“ sau „apatia“; mijlocul ar fi o atitudine undeva 
între aceste extreme, precum „profesionalism calm“. 
Dacă ar exista o linie a „preocupării față de aspect“, un 
capăt poate ilustra „atenția narcisică față de aspectul 
de suprafață“, iar celălalt capăt, „dezinteresul total“. La 
modul ideal, personalitatea ar arăta ca spiţele unei roți 
perfect rotunde, cu toate aceste linii intersectându-se 
prin punctele lor mediane, în „butucul“ roții. 

Figura 10-1. Personalitatea ca o mulțime de linii intersectate 


Desigur, nimeni nu este complet „centrat“ tot timpul. 
Este important să identifici fiecare linie pentru care este 
dorită schimbarea şi să-ți localizezi poziția pe acea linie 
în raport cu mijlocul. Apoi schimbarea devine un pro- 
ces al cunoaşterii locului în care te afli şi cât de departe 
vrei să mergi către mijloc. Cu excepţia capetelor extreme, 
niciun loc anume nu este „mai bun“ sau „mai rău“ decât 
altul. Este vorba doar să te cunoşti pe tine (să te locali- 
zezi pe linie) şi să mergi în direcția adaptativă. 

De exemplu, dacă izolăm linia „grija pentru ceilalți“ 
(vezi Figura 10-2), un capăt (preocupare exagerată cu 
autosacrificiu) reprezintă punctul în care grija pentru 
ceilalți împiedică grija faţă de sine; o asemenea persoană 
poate avea nevoie să se dedice în totalitate celorlalți 
pentru a simți că are vreo valoare. Această poziție poate 
fi percepută ca un fel de „altruism egoist“, pentru că 
„grija“ unei asemenea persoane se bazează pe un interes 

personal subconştient. La celălalt capăt („puţin îmi 
pasă“) se află o persoană care nu se sinchiseşte de ceilalți 
şi care „caută doar să fie numărul unu“. La mijloc este un 
fel de echilibru — o combinaţie între preocuparea față de 
ceilalți şi obligaţia de a avea grijă de propriile nevoi. O 
persoană a cărei compasiune se află în această zonă de 
mijloc îşi dă seama că numai având grijă mai întâi de pro- 
priile nevoi importante poate spera să-i ajute pe ceilalți; 
este un fel de „egoism altruist“. 


Figura 10-2. Linia trăsăturii de personalitate „grija pentru ceilalți“. 


„preocupare exagerată cu autosacrificiu“ ——— >| „putin îmi pasă“ 


Schimbarea apare când dobândeşti capacitatea de a-ți 
localiza în mod obiectiv poziţia pe linie şi apoi de a com- 
pensa prin modificarea comportamentului în direcţia 
zonei de mijloc. Un individ care îşi localizează în mod 
realist poziţia actuală în stânga zonei de mijloc va încerca 
să le spună mai des „nu“ celorlalți, încercând, în general, 
să fie mai asertiv. Cel care se plasează la dreapta punc- 
tului de mijloc va reduce distanţa față de centru alegând 
modalități de acțiune mai sensibile la nevoile celorlalţi. 
Această poziţie reflectă povata înţeleptului din vechime, 
Hillel: „Dacă eu nu sunt de partea mea, atunci cine să fie? 
Dar dacă sunt numai de partea mea, atunci cine sunt eu? 
Şi dacă nu acum, atunci când?“. 

Bineînţeles, nimeni nu stă „în mijloc“ tot timpul; tre- 
buie să-ți ajustezi mereu poziția pe linie, echilibrând balan- 
soarul când înclină prea mult într-o direcție sau în cealaltă. 


EXERSAREA SCHIMBĂRII 


Adevărata schimbare are nevoie de mai mult decât 
încercări izolate de modificare a reflexelor automate; ea 

implică înlocuirea vechilor comportamente cu unele noi, 
care să devină, în cele din urmă, la fel de naturale şi con- 
fortabile precum cele vechi. Înseamnă mai mult decât să-i 
furi tiptil osul câinelui rău; înseamnă să înveţi cum să te 
împrieteneşti cu câinele şi să-l iei la o plimbare. 

La început, asemenea schimbări sunt, de obicei, inco- 
mode. Ca să folosim o analogie, un jucător de tenis poate 
decide că reverul său nesigur necesită îmbunătățiri. Aşa 
că se înscrie la o serie de lecţii de tenis pentru a-şi ame- 
liora lovitura. Noile tehnici pe care le învață pentru a-şi 
îmbunătăți jocul dau rezultate slabe la început. Noul stil 
de a lovi mingea nu este la fel de comod precum cel vechi. 
Este tentat să revină la tehnica lui anterioară. Doar după 
un antrenament continuu poate să scape de vechile lui 
obiceiuri proaste şi să-şi formeze o „memorie muscu- 
lară“ mai eficace şi, în cele din urmă, mai confortabilă. În 
mod similar, schimbarea psihologică necesită adoptarea 
de noi reflexe pentru a le înlocui pe cele vechi. Această 
substituție se produce în mod eficace, confortabil şi, ca 
urmare, permanent abia după o exersare asiduă. 


A ÎNVĂŢA CUM SĂ MERGI ŞCHIOPĂTAT 


Dacă o călătorie de o mie de kilometri începe cu un 
singur pas, drumul persoanei borderline în procesul de 
vindecare începe cu un singur şchiopătat. Schimbarea 
este un efort monumental pentru persoana borderline, 
mult mai dificil decât pentru alţii, din cauza trăsăturilor 
unice ale tulburării. Clivajul şi lipsa constanţei obiectului 
(vezi Capitolul 2) se combină pentru a forma o baricadă 
amenințătoare împotriva încrederii în sine şi în ceilalți şi 
a creării de relaţii confortabile. 

Pentru a iniția schimbarea, persoana borderline trebuie 
să iasă dintr-o poziție autocontradictorie imposibilă: pen- 
tru a se accepta pe sine şi pe ceilalți, trebuie să înveţe să 

aibă încredere, dar ca să aibă încredere în ceilalți trebuie, 
de fapt, să înceapă să aibă încredere în ea însăşi, adică în 
propriile percepții asupra celorlalți. De asemenea, trebuie 
să înveţe să le accepte acestora congruențţa şi stabilitatea — 
o sarcină dificilă pentru cineva care crede, ca un copil mic, 
că ceilalţi „dispar“ când pleacă din cameră. „Când nu te 
pot vedea“, îi spunea Elizabeth psihiatrului ei la începutul 
tratamentului, „este ca şi când nu exişti“. 

Asemenea cuiva rănit la un picior, persoana border- 
line trebuie să înveţe să meargă şchiopătat. Dacă rămâne 
la pat, muşchii i se vor atrofia şi i se vor strânge; dacă 
încearcă să facă exerciţii prea intense, îşi va redeschide 
rana, care se va agrava. În schimb, trebuie să înveţe să 
meargă şchiopătat, lăsându-şi suficient de mult greuta- 
tea pe acel picior cât să-i crească puterea treptat, dar nu 
atât de mult încât să-l forțeze şi să-i împiedice vindeca- 
rea (tolerând o durere uşoară, dar nu copleşitoare). La 
fel, vindecarea persoanei borderline necesită exercitarea 
unei presiuni suficiente cât s-o provoace să meargă mai 
departe. Pe măsură ce terapia lui Elizabeth a progresat, 
intervenţiile cognitive au făcut loc unei abordări mai psi- 
hodinamice, cu o mai mare atenţie centrată pe legăturile 
dintre experienţele ei trecute şi funcţionarea curentă. În 
timpul acestei tranziţii, intervențiile terapeutului s-au 
diminuat, iar Elizabeth a devenit responsabilă pentru o 
parte mai însemnată a terapiei. 


LĂSAREA ÎN URMĂ A TRECUTULUI 


Concepţia despre lume a persoanei borderline, ca a 
majorității oamenilor, este dată de experienţele din copi- 
lărie, când familia constituia un microcosmos. Dar, spre 
deosebire de indivizii mai sănătoşi, persoana borderline 
nu poate face cu uşurinţă diferența între ea însăşi şi ceilalți 
membri ai familiei, şi nici între familia sa şi restul lumii. 

Incapabilă să vadă lumea prin ochi de adult, persoana 
borderline continuă să trăiască viaţa ca un copil — cu 
perspectiva şi emoţiile intense ale unui copil. Când un 
copil mic este pedepsit sau admonestat, se vede pe sine 
ca indubitabil rău; el nu poate concepe ideea că este posi- 
bil ca mama sa să fi avut o zi proastă. Pe măsură ce copi- 
lul sănătos creşte, el vede că lumea este mai mare, mai 
complexă şi mai puțin dogmatică. Dar persoana border- 
line rămâne blocată — un copil într-un trup de adult. 

„Există întotdeauna un moment în copilărie când 
uşa se deschide şi intră viitorul“, scria Graham Greene 
în Puterea şi gloria. În copilăria majorităţii persoane- 
lor borderline, responsabilitățile de adult au venit prea 
devreme; uşa se deschide şi mai larg, dar el nu poate face 
faţă luminii. Sau poate că tocmai deschiderea neînduple- 
cată face lucrurile atât de dificile. 

Pentru persoana borderline schimbarea vine când 
învaţă să vadă experienţele actuale — şi amintirile din 
trecut — prin „lentilele“ de adult. Noua „vizionare“ este 
asemănătoare cu urmărirea la televizor a unui vechi film 
de groază pe care nu l-ai mai văzut de ani de zile; pe vre- 
muri, filmul, atât de înfricoşător odinioară pe marele 
ecran, pare banal — sau chiar caraghios — pe micul ecran 
şi cu lumina aprinsă; nu înţelegi de ce ai fost aşa de spe- 
riat când l-ai văzut prima dată. 

Când Elizabeth intrase adânc pe făgaşul drumului ei prin 
psihoterapie, a început să-şi privească emoțiile din copilăria 
timpurie într-o altă lumină. A început să le accepte, să recu- 
noască valoarea propriilor ei experienţe; şi-a dat seama că, 
dacă n-ar fi fost acele emoții şi experienţe timpurii, ea nu ar 
fi fost capabilă de aceeaşi pasiune şi motivație pentru noua 
ei carieră în Drept. „Emoţiile născute în copilăria mea“, spu- 
nea ea, „continuă să mă bântuie. Dar până şi acest lucru îl 
văd într-o altă lumină. Aceleaşi moduri pe care le-am urât, le 
accept acum ca parte din mine.“ 

JOCI CU CĂRŢILE PE CARE LE Al 


Pentru un borderline, cel mai mare obstacol în calea 
schimbării este tendinţa lui de a evalua totul în extreme 
absolute. Persoana borderline trebuie să fie ori perfectă, 
ori un eşec total; notele pe care şi le acordă sunt fie 10+, 
fie, mai adesea, 1. În loc să înveţe din acest 1, ea îl poartă 
ca pe un stigmat şi repetă, astfel, aceleaşi greşeli, fără să 
observe tiparele propriului comportament, din care ar 
putea învăța şi creşte. 

Deloc dispus să joace cu cărțile care i s-au dat, un bor- 
derline se aruncă de fiecare dată, pierzând banii pe care 
i-a pus în joc şi aşteptând să primească un careu de aşi. 
Dacă nu poate fi asigurat că va câştiga, nu va juca mâna. 
Progresele apar când învață să accepte cărțile care i s-au 
dat şi îşi dă seama că, dacă joacă atent, poate câştiga încă. 

Ca mulți oameni, persoana borderline este uneori 
paralizată de indecizie. Multitudinea de alternative i se 
pare copleşitoare şi se simte incapabilă să ia vreo decizie. 
Dar pe măsură ce se maturizează, alegerile par mai puțin 
înfricoşătoare şi pot deveni chiar o sursă de mândrie şi 
de independenţă tot mai pronunțată. În acel moment, 
persoana borderline îşi dă seama că se confruntă cu 
decizii pe care numai ea le poate lua. „Descopăr“, nota 
Elizabeth, „că rădăcinile indeciziei mele sunt începutul 
succesului. Vreau să spun că agonia alegerii este aceea că 
văd brusc opţiunile.“ 


STABILIREA LIMITELOR: CREAREA UNEI IDENTITĂȚI 


Unul dintre principalele obiective ale persoanei bor- 
derline este să-şi creeze un sentiment separat al identită- 
ţii şi să-şi depăşească tendința de a fuziona cu ceilalţi. În 

termeni biologici, este asemenea trecerii de la o formă de 
viaţă parazitară la o stare de simbioză şi chiar la indepen- 
dență. Atât simbioza, cât şi independenţa pot fi înfricoşă- 
toare, şi majoritatea persoanelor borderline au senzaţia că 
a se baza pe ele însele este ca mersul pentru prima dată. 

În biologie, existența parazitului depinde în întregime 
de organismul gazdă. Când căpuşele parazite sug prea 
mult sânge, câinele gazdă moare, iar căpuşele îl urmează 
curând. Relaţiile umane funcționează cel mai bine când 
sunt mai puțin parazitare şi mai mult simbiotice. În sim- 
bioză, două organisme o duc mult mai bine împreună, 
dar pot supravieţui şi independent. De exemplu, muş- 
chiul care creşte pe copac îl poate ajuta pe acesta prin 
umbra pe care i-o ţine, şi se ajută pe sine având acces 
la marea sursă de apă subterană a copacului. Dar dacă 
muşchiul sau copacul moare, celălalt poate continua să 
supravieţuiască, deşi nu la fel de bine. Persoana border- 
line funcționează uneori ca un parazit a cărei dependență 
pretențioasă îl poate distruge, în cele din urmă, pe cel 
de care se agaţă cu atâta putere; când acesta pleacă, per- 
soana borderline poate fi distrusă. Dacă ea poate învăța 
să stabilească relații de colaborare cu ceilalți, pot învăța 
cu toții să trăiască mai mulțumiți. 

Confortul tot mai mare al lui Elizabeth cu alte per- 
soane a început cu relația cu psihiatrul ei. După luni 
întregi de testare a loialității lui prin admonestarea şi 
criticarea lui, şi prin ameninţarea că pleacă din terapie, 
Elizabeth a început să aibă încredere în devotamentul 
lui profesional față de ea. A început să-i accepte defec- 
tele şi greşelile, în loc să le vadă ca pe dovezi ale unei 
dezamăgiri inevitabile care o aştepta. După o vreme, 
Elizabeth a început să extindă această încredere şi asu- 
pra altor persoane din viaţa ei. Şi a început să se accepte 
pe sine, cu toate imperfecţiunile, la fel cum îi accepta şi 
pe ceilalți. 

Pe măsură ce Elizabeth a continuat să progreseze, a 
devenit tot mai sigură pe ea că n-o să-şi piardă „esența 
ființei ei interioare“. Dacă odinioară nu-şi găsea locul 
într-un grup de oameni, simțindu-se stângace şi străină, 
acum se putea simţi confortabil cu alții, lăsându-i să-şi 
asume responsabilitatea pentru ei înşişi, iar ea având 
grijă de ea. Dacă odinioară se simţea obligată să adopte 
un rol pentru a se simţi potrivită într-un grup, acum 
putea să-şi păstreze un sentiment de sine stabil şi con- 
stant; acum putea „să-şi păstreze culoarea“ cu mai multă 
uşurinţă. Stabilirea unei identități constante înseamnă 
dezvoltarea abilității de a sta singur, fără a te baza pe alt- 
cineva pentru sprijin. Înseamnă să ai încredere în propria 
judecată şi în propriile instincte, iar apoi să acţionezi, în 
loc să aştepţi feedbackul celorlalți pentru ca după aceea 
să reacţionezi. 


CONSTRUIREA RELAȚIILOR 


Pe măsură ce persoana borderline îşi făureşte un 
sentiment distinct, esenţial, al identităţii, ea se şi dife- 
rențiază de ceilalți. Schimbarea necesită aprecierea 
celorlalți ca ființe independente şi empatia de a le înțe- 
lege eforturile. Defectele şi imperfecţiunile lor nu tre- 
buie doar recunoscute, ci şi înțelese ca separate de ale 
sale, ceea ce face parte din procesul de mentalizare 
(vezi Capitolul 8). Când această sarcină eşuează, rela- 
ţia se clatină. Prințesa Diana şi-a plâns pierderea fan- 
tasmei căsătoriei de poveste cu prinţul Charles: „Îmi 
făcusem multe visuri când eram o fetişcană. Voiam, 
speram... ca soțul meu să aibă grijă de mine. Urma să 
fie o figură paternă, care să mă susţină şi să mă încura- 
jeze... Dar n-am primit nimic din toate acestea. Nu-mi 

venea să cred. N-am primit absolut nimic din toate 
astea. Era o inversare de roluri“. 

Persoana borderline trebuie să înveţe să integreze 
aspectele pozitive şi negative ale altor indivizi. Când un 
borderline vrea să se apropie de o altă persoană, el tre- 
buie să înveţe să fie suficient de independent încât să 
fie dependent într-un mod confortabil, nu disperat. El 
învață să funcţioneze simbiotic, nu parazitar. Persoana 
borderline care se vindecă dezvoltă o constanţă a obiec- 
tului cu privire la sine şi ceilalți; încrederea — în ceilalți 
şi în propriile percepții — se dezvoltă. Lumea devine mai 
echilibrată, mai pe la mijloc. 

Când urci un munte, experiența cea mai deplină vine 
când poți aprecia întreaga privelişte: te uiţi în sus şi nu-ți 
pierzi din ochi ţinta, te uiţi în jos şi îți dai seama de pro- 
gresele făcute pe măsură ce avansezi. Iar la final te odih- 
neşti uitându-te în jur şi admirând peisajul exact de unde 
eşti în momentul acela. O parte din experiență constă în 
a-ţi da seama că nimeni nu atinge vreodată vârful; viața 
este o continuă urcare pe munte. O bună parte a sănătății 
mentale constă în a fi capabil să apreciezi călătoria — să 
fii capabil să înţelegi Rugăciunea seninătății, invocată în 
majoritatea şedinţelor programului în 12 paşi: „Doamne, 
dă-mi seninătatea de a accepta lucrurile pe care nu le pot 
schimba, curajul de a schimba lucrurile pe care pot să le 
schimb şi înțelepciunea de a şti să le deosebesc“. 


RECUNOAȘTEREA EFECTULUI SCHIMBĂRII 
ASUPRA ALTORA 


Când un individ începe terapia, adesea nu înţelege că 
el, şi nu ceilalți, este cel care trebuie să facă schimbări. 


1 Andrew Morton, Diana: Her New Life (Philadelphia: Trans-Atlan- 
tic Publications, 1995): 155. 

Însă când el chiar face schimbări, oamenii importanți 
din viaţa sa trebuie să se modifice şi ei. Relaţiile stabile 
sunt sisteme dinamice, fluctuante, care au atins o stare 
de echilibru. Când o persoană din acel sistem îşi schimbă 
semnificativ modul de a relaționa, ceilalți trebuie să 
recurgă şi ei la modificări pentru a se reface homeostazia, 
o stare de echilibru. Dacă aceste modificări nu apar, siste- 
mul se poate prăbuşi, iar relaţiile se pot nărui. 

De exemplu, Alicia consultă un psihoterapeut pentru 
depresie severă şi anxietate. În terapie, ea se revoltă contra 
soţului ei alcoolic Adam, pe care dă vina pentru sentimen- 
tele ei de nimicnicie. În cele din urmă, ea îşi dă seama de 
propriul rol în mariajul care se destramă — propria nevoie 
ca toți ceilalți să devină dependenți de ea, nevoia ei opusă 
de a-i face de ruşine şi frica ei de independenţă. Începe să-l 
blameze mai puţin pe Adam. Îşi dezvoltă noi interese şi 
relaţii. Încetează episoadele de plâns; iniţiază certuri pe 
tema băutului lui; echilibrul căsniciei este stricat. 

Adam consideră că acum situația este mult mai inco- 
modă decât înainte. El poate să bea mai mult, în încer- 
carea inconştientă de a restabili vechiul echilibru şi de 
a o forța pe Alicia să revină la rolul ei de martiră griju- 
lie. O poate acuza că se întâlneşte cu alți bărbaţi şi poate 
încerca să zdruncine relaţia lor, care acum este intolera- 
bilă pentru el. 

Sau poate începe să vadă necesitatea schimbării şi 
propria responsabilitate în menținerea acestui echilibru 
patologic. El poate profita de oportunitatea de a-şi vedea 
mult mai clar propriile acțiuni şi de a-şi reevalua propria 
viaţă, aşa cum a văzut că face soția sa. 

Participarea la terapie poate fi o experiență valoroasă 
pentru toți cei implicaţi. Cu cât Elizabeth devenea mai 
interesantă şi mai instruită, cu atât i se părea mai igno- 
rant soțul ei. Cu cât ea devenea mai deschisă la minte — 
cu atât percepea mai multe nuanţe de gri ale unei 

situații — cu atât el devenea mai obtuz, pentru a restabili 
echilibrul. Ea simţea că „lasă pe cineva în urmă“. Acea 
persoană era ea — sau, mai precis, o parte din ea de care 
nu mai avea nevoie sau pe care nu o mai dorea. În propri- 
ile-i cuvinte, ea „creştea“. 

Pe măsură ce tratamentul lui Elizabeth se apropia de 
sfârşit, mergea mai rar la doctorul ei, dar tot mai trebuia 
să se confrunte cu alți oameni importanţi din viața ei. S-a 
certat cu fratele ei, care refuza să-şi asume problema cu 
drogurile. El a acuzat-o că e o „snoabă“ şi că „foloseşte 
noile prostii psihologice ca muniţie“. S-au certat amarnic 
pe tema lipsei de comunicare din familie. El i-a spus că şi 
după ce a mers la toți doctorii „psihopupu“, tot „scrân- 
tită“ rămăsese. Apoi Elizabeth s-a certat cu mama ei, care 
rămăsese la fel de poruncitoare şi critică, incapabilă să-i 
arate vreun fel de dragoste. S-a confruntat cu soțul ei, 
care îşi declama dragostea, dar continua să bea masiv 
şi îi critica dorința de a-şi continua educaţia. A refuzat 
s-o ajute în creşterea copilului lor, iar după o vreme ea a 
bănuit că absenţele lui frecvente erau cauzate de relația 
cu o altă femeie. 

Într-un final, Elizabeth a început să-şi dea seama că 
nu avea puterea de a-i schimba pe ceilalți. A utilizat teh- 
nicile SET în încercarea de a-şi înţelege mai bine aceşti 
membri ai familiei şi pentru a se proteja mai bine pe sine 
prin păstrarea graniţelor, care o puteau feri de a mai fi 
atrasă în alte conflicte. A început să-i accepte aşa cum 
erau, să-i iubească atât cât putea şi să-şi vadă mai departe 
de viaţa ei. Şi-a dat seama că are nevoie de noi prieteni şi 
noi activități în viaţa ei. Elizabeth a numit toate acestea 


xu 


„întoarcerea acasă“. 

ANEXA A 
CLASIFICĂRILE DIN DSM-IV-TR 


Manualul de diagnostic şi statistică a tulburărilor men- 
tale, ediția a patra, revizuită (DSM-IV-TR) a fost publi- 
cat de Asociaţia Americană de Psihiatrie în anul 2000. 
Această lucrare încearcă să evalueze bolile psihice pe 
cinci axe. 


Axa I cuprinde majoritatea tulburărilor psihice, cu 
excepţia tulburărilor de personalitate şi a retardului 
mental. 

Axa II cuprinde tulburările de personalitate şi grade 
de retardare mentală. 

Axa III constă în orice boli fizice generale asociate. 

Axa IV se referă la problemele psihosociale şi de 
mediu ce pot complica diagnosticul şi tratamentul. 

Axa V cuprinde evaluarea globală a funcționării 
realizată de clinician prin Scala Evaluării Globale de 
Funcţionare (GAF), care măsoară gradul de funcționare 
de la O la 100. 

AXA | - TULBURĂRI CLINICE 


(Enumerare parţială cu câteva exemple) 


Tulburări diagnosticate de regulă pentru prima dată 
în perioada de sugar, în copilărie sau în adolescenţă 
Tulburări de învăţare 
Tulburare de hiperactivitate/deficit de atenție 
Autism 
Tulburare Tourette 


Delirium, demenţă, tulburări amnestice 
şi alte tulburări cognitive 
Delirium indus de o substanță 
Demenţă de tip Alzheimer 
Demenţă cauzată de traumatismul cranian 


Tulburări în legătură cu o substanță 
Dependenţă de alcool 
Abuz de cocaină 
Abuz de canabis 
Abuz de amfetamină 
Intoxicaţie cu halucinogene 


Schizofrenia şi alte tulburări psihotice 
Schizofrenie 


Tulburări afective 
Tulburare depresivă majoră 
Tulburare distimică 
Tulburare bipolară I 
Tulburare bipolară II 


Tulburări anxioase 
Panică fără agorafobie 

Panică cu agorafobie 

Fobie specifică 

Stres posttraumatic 

Fobie socială 

Tulburare obsesiv-compulsivă 
Anxietate generalizată 


Tulburări somatoforme 
Tulburare de somatizare 
Ipohondrie 
Tulburare de conversie 
Tulburare dismorfică corporală 


Tulburări factice 


Tulburări disociative 
Tulburare de identitate disociativă 
(personalitate multiplă) 
Amnezie disociativă 
Fugă disociativă 


Disfuncţii sexuale 
Ejaculare prematură 
Vaginism 
Exhibiționism 
Pedofilie 
Fetişism 


Tulburări de comportament alimentar 
Anorexie nervoasă 
Bulimie nervoasă 


Tulburări de somn 
Tulburări de somn primare 
Somnambulism 

AXA II - TULBURĂRI DE PERSONALITATE 


(Enumerare completă) 


Grupa A (ciudat, excentric) 
Tulburarea de personalitate paranoidă 
Tulburarea de personalitate schizoidă 
Tulburarea de personalitate schizotipală 


Grupa B (dramatic, emoţional) 
Tulburarea de personalitate antisocială 
Tulburarea de personalitate borderline 
Tulburarea de personalitate histrionică 
Tulburarea de personalitate narcisistică 


Grupa C (anxios, temător) 
Tulburarea de personalitate evitantă 
Tulburarea de personalitate dependentă 
Tulburarea de personalitate obsesiv-compulsivă 


DEFINIȚII DE DIAGNOSTIC VIITOARE 


Nomenclatorul nostru curent de definire a TPB se 
bazează pe îndeplinirea unui anumit număr minim de 
simptome descriptive enumerate în DSM-IV-TR al APA: 
un individ are TPB dacă prezintă cel puţin cinci criterii 
din nouă (vezi Capitolul 2). Astfel, unei persoane care 
manifestă, să zicem, cinci simptome, iar apoi este capa- 
bilă să elimine unul singur, i se retrage imediat acest 
diagnostic. 

Însă paradigma categorială nu reflectă percepţia tradi- 
ţională asupra personalităţii, şi anume că personalitatea 
nu se schimbă aşa de brusc. Astfel, este foarte probabil ca 

viitoarea definiție a TPB din DSM să integreze trăsături 
dimensionale. În această paradigmă poate fi luat în consi- 
derare gradul de funcţionare sau de incapacitate. Mai pre- 
cis, doctorul va putea factoriza într-o evaluare şi gradul 
caracteristicilor specifice (precum impulsivitatea, labi- 
litatea emoțională, dependenţa de recompensă, evitarea 
rănirilor etc.) — nu doar prezenţa acestor simptome — 
pentru a diagnostica (sau nu) TPB. Intenția operării unor 
asemenea modificări ale DSM este măsurarea cu mai 
multă precizie a schimbărilor şi a gradului de ameliorare, 
nu doar simpla determinare a prezenţei sau absenței tul- 

burării. 

ANEXA B 
EVOLUȚIA SINDROMULUI BORDERLINE 


Conceptul de personalitate borderline s-a dezvoltat 
în principal prin formulările teoretice ale autorilor psih- 
analişti. Criteriile curente din DSM-IV-TR — principii de 
definire observabile, obiective şi de încredere ale acestei 
tulburări — sunt derivate din scrierile speculative mai abs- 
tracte ale teoreticienilor psihanalitici din ultima sută de ani. 


FREUD 


Pe vremea lui Sigmund Freud, la începutul secolului al 
XX-lea, psihiatria era o ramură a medicinei foarte aproape 
de neurologie. Sindroamele psihiatrice erau definite pe 
baza comportamentelor direct observabile, şi nu a meca- 
nismelor mentale sau „inconştiente“ neobservabile, care 
erau atribuite unor anomalii neurofiziologice. 

Deşi Freud însuşi era un neurofiziolog cu experienţă, 
el a explorat mintea din alte perspective. A dezvoltat 
conceptul de inconştient şi a iniţiat tradiția explorării 

psihologice — mai degrabă decât fiziologice — a compor- 
tamentului uman. Totuşi, el a rămas convins că în cele 
din urmă se vor descoperi acele mecanisme fiziologice 
care să coincidă cu teoriile lui psihologice. 

La o sută de ani după munca de pionierat a lui Freud, 
am ajuns aproape la închiderea cercului: astăzi, criteriile 
de diagnostic sunt din nou definite prin fenomene obser- 
vabile, iar noile frontiere ale cercetării TPB şi a altor 
tipuri de boli mentale explorează din nou factori neuro- 
fiziologici, recunoscând totodată impactul factorilor psi- 
hologici şi de mediu. 

Explicaţia dată de Freud inconştientului este piatra de 
temelie a psihanalizei. El credea că psihopatologia este 
rezultatul conflictului dintre pulsiunile primare inconşti- 
ente şi nevoia minţii conştiente de a împiedica intrarea în 
conştient a acestor gânduri dezgustătoare, inacceptabile. 
Pentru explorarea teoriilor sale a folosit mai întâi hip- 
noza, iar apoi „asociaţia liberă“ şi alte tehnici psihanali- 
tice devenite, între timp, clasice. 

Ca o ironie, la început Freud a intenționat ca psihana- 
liza să fie, în principal, un instrument de investigație, şi 
nu o formă de tratament. Cazurile sale pitoreşti „Omul cu 
şobolani“, „Omul cu lupi“, „Micul Hans“, „Anna O.“ etc. 
au fost publicate pentru a-i susține teoriile, dar şi pentru 
a promova psihanaliza ca metodă de tratament. Despre 
aceşti pacienţi, pe care Freud îi considera afectați de iste- 
rie şi alte tipuri de nevroze, mulți psihiatri cred că acum 
ar fi identificaţi în mod clar ca fiind borderline. 


AUTORII IPSIHANALITICI POSTFREUDIENI 


Psihanaliştii care au urmat după Freud au fost cei care 
au contribuit majoritar la conceptul modern de sindrom 

borderline.! În 1925, lucrarea Impulsive Character a lui 
Wilhelm Reich descria încercările lui de aplicare a psih- 
analizei anumitor tipuri neobişnuite de tulburări carac- 
teriale pe care le întâlnise în practica sa clinică. Conform 
descoperirilor lui, „caracterul impulsiv“ era adesea 
cufundat simultan în două stări emoţionale extrem de 
contradictorii, dar era capabil să mențină ambele stări 
fără vreun disconfort vizibil, cu ajutorul mecanismului 
clivajului — concept ce a devenit central tuturor teoriilor 
ulterioare asupra sindromului borderline, în special celei 
a lui Kernberg (vezi mai jos). 

La sfârşitul anilor 1920 şi începutul anilor 1930, 
adepţii psihanalistei britanice Melanie Klein au cercetat 
cazurile multor pacienți la care psihanaliza părea pur şi 
simplu să nu ajungă. Kleinienii s-au concentrat pe dina- 
mica psihologică şi nu pe factorii constituționali-biolo- 
gici. 

Termenul borderline a fost folosit prima dată de 
Adolph Stern în 1938 pentru a descrie un grup de paci- 
enți care nu păreau să se încadreze în niciuna din 
principalele categorii diagnostice a „nevrozelor“ sau 
„psihozelor“. Aceste persoane erau în mod evident mai 
bolnave decât pacienţii nevrotici — de fapt, „prea bolnavi 
pentru psihanaliza clasică“ —, însă, totuşi, nu interpre- 
tau eronat lumea reală tot timpul, ca pacienţii psihotici. 
Deşi prezentau ca şi nevroticii o gamă largă de simptome 
anxioase, totuşi pacienții nevrotici aveau un sentiment 
mai solid şi coerent al identității şi foloseau mecanisme 
de ajustare mai mature. 


! Michael H. Stone, „The Borderline Syndrome: Evolution of the 
Term, Genetic Aspects and Prognosis“, American Journal of Psy- 
chotherapy 31 (1977): 345-365. 

2 Adolph Stern, „Psychoanalytic Investigation of and Therapy in 
the Border Line Group of Neuroses“, The Psychoanalytic Quar- 
terly 7 (1938): 467-489. 

În anii 1940 şi 1950, alți psihanalişti au început să 
recunoască o populație de pacienţi care nu se încadrau în 
descrierile de patologie existente. Unii pacienţi păreau 
să fie nevrotici sau cu simptome uşoare, dar când intrau 
în psihoterapia tradițională, mai ales în psihanaliză, se 
„dezvăluiau“. La fel, şi spitalizarea le exacerba simpto- 
mele şi sporea comportamentul infantil al pacientului, şi 
dependenţa acestuia de terapeut şi spital. 

Alţi pacienţi păreau sever psihotici, adesea diagnos- 
ticați ca schizofrenici, doar pentru a-şi reveni brusc şi 
neaşteptat într-un timp foarte scurt. (Asemenea ameli- 
orări dramatice nu concordă cu traseul obişnuit al schi- 
zofreniei). Şi mai era încă o categorie de pacienţi care 
prezentau simptome sugerând depresia, dar oscilațiile 
lor radicale de dispoziţie nu se încadrau în profilul obiş- 
nuit al tulburărilor depresive. 

Testarea psihologică a confirmat, de asemenea, pre- 
zenţa unei noi categorii unice. Anumiți pacienți se des- 
curcau normal la testele psihologice structurate (precum 
testele de inteligenţă), dar la testele nestructurate, pro- 
iective, ce necesitau răspunsuri narative personalizate 
(precum testul petelor de cerneală Rorschach) răspun- 
surile lor erau mult mai apropiate de cele ale pacienţilor 
psihotici, care prezentau o gândire şi imaginație mult 
mai regresate, de nivel copilăresc. 

În timpul acestei perioade postbelice, psihanaliştii 
s-au axat pe diferite aspecte ale sindromului, căutând 
să dezvolte o delimitare clară. În multe privinţe, situ- 
aţia era similară celei din vechea poveste cu orbii care 
pipăiau diferite părți anatomice ale unui elefant, încer- 
când să le identifice. Bineînţeles că fiecare descria un 
alt animal, în funcţie de partea pe care o pipăise. La 
fel, cercetătorii puteau să atingă şi să identifice diferite 
aspecte ale sindromului borderline, dar nu puteau vedea 
întreg organismul. Mulţi cercetători (Zilboorg, Hoch şi 

Polatin, Bychowski şi alții)* + 5 şi DSM-II (1968)6 s-au 
raliat în jurul aspectelor tulburării similare schizofre- 
niei, folosind termeni precum „schizofrenie ambulato- 
rie“, „preschizofrenie“, „schizofrenie pseudonevrotică“ 
şi „schizofrenie latentă“, pentru a descrie boala. Alții 
s-au concentrat pe lipsa unui sentiment fundamental, 
coerent, al identităţii la aceşti pacienți. În 1942, Helene 
Deutsch descria un grup de pacienți care şi-au depăşit 
un sentiment intrinsec de vid interior printr-o modifi- 
care cameleonică a experiențelor lor emoţionale interi- 
oare şi exterioare astfel încât să se potrivească oamenilor 
şi situaţiilor cu care erau în contact în acel moment. Ea 
a numit această tendinţă de a adopta calitățile celorlalți 
ca mijloc de a le obține sau păstra iubirea „personalitate 
ca-şi-cum“.” 

În 1953, Robert Knight a revitalizat termenul border- 
line în considerațiile sale despre „stările borderline“.E El 
şi-a dat seama că, chiar dacă anumiţi pacienți prezentau 
simptome semnificativ diferite şi li se puneau diagnostice 
diferite, ei aveau o patologie comună. 

După publicarea lucrării lui Knight, termenul bor- 
derline a devenit mai popular, iar posibilitatea folosirii 


3 Gregory Zilboorg, „Ambulatory Schizophrenia“, Psychiatry 4 
(1941): 149-155. 

4 Paul Hoch şi Philip Polatin, „Pseudoneurotic Forms of Schizo- 
phrenia“, Psychiatric Quarterly 23 (1949): 248-276. 

5 Gustav Bychowski, „The Problem of Latent Psychosis“, Journal 
of the American Psychoanalytic Association 4 (1953): 484-503. 

€ Diagnostic and Statistical Manual of Mental Disorders, 2nd ed. 
(DSMII) (Washington, DC: American Psychiatric Association, 
1968). 

7 Helene Deutsch, „Some Forms of Emotional Disturbance and 
the Relationship to Schizophrenia“, The Psychoanalytic Quarterly 
11 (1942): 301-321. 

5 Robert P. Knight, „Borderline States“, Bulletin of the Menninger 
Clinic 17 (1953): 1-12. 

ca diagnostic a conceptului genera! de borderline al lui 
Stern a devenit mai acceptabilă. În 1968, Roy Grinker şi 
colegii lui au definit patru subtipuri de pacienţi border- 
line: (1) grupul celor afectați sever, care se învecinau cu 
psihoticii; (2) un grup „borderline în esență“, cu relații 
interpersonale turbulente, stări emoționale intense şi 
singurătate; (3) un grup „ca şi cum“, uşor influențați de 
ceilalți şi fără o identitate stabilă; (4) categoria celor afec- 
taţi uşor, cu o încredere de sine scăzută şi învecinându-se 
cu capătul nevrotic al continuumului.” 

Însă în ciuda tuturor acestor cercetări de pionierat 
extinse, diagnosticul de personalitate borderline era încă 
ambiguu printre clinicienii aflaţi în practică. Era conside- 
Tat de mulți un „diagnostic de tip coş de gunoi“, în care 
erau aruncați acei pacienţi care nu erau suficient înțeleşi, 
care aveau rezistenţă la terapie sau care, pur şi simplu, 
nu înregistrau ameliorări; situaţia a rămas în acest fel 
până spre mijlocul anilor 1970. 

Pe măsură ce personalitatea borderline era definită 
tot mai riguros şi delimitată mai clar de alte sindroame, 
s-au făcut încercări de schimbare a numelui său ambi- 
guu. La un moment dat, în cursul elaborării DSM-II, s-a 
luat în considerare pentru scurt timp varianta „personali- 
tate instabilă“. Însă patologia caracterială borderline este 
relativ fixată şi invariabilă (cel puțin pentru o perioadă 
considerabilă), în ciuda haosului său — este previzibil de 
stabilă în instabilitatea ei. Niciun alt nume propus nu s-a 
impus ca înlocuitor. 

În anii '60 şi '70 au apărut două mari şcoli de gân- 
dire, care au conturat un set congruent de criterii pentru 
definirea sindromului borderline. Ca şi alte discipline 
din ştiinţele naturale şi sociale, psihiatria era împărțită 


9  RoyR.Grinker, Beatrice Werble şi Robert C. Drye, The Borderline 
Syndrome (New York: Basic Books, 1968). 


ideologic în două mari tabere — una orientată mai 
degrabă pe concept, iar alta influențată mai mult de com- 
portamentul descriptiv, observabil, ce putea fi testat în 
mod repetat cu uşurinţă şi studiat în condiţii de laborator. 

Şcoala empirică, condusă de John G. Gunderson, de la 
Universitatea Harvard, şi preferată de mulți cercetători, 

a elaborat o definiţie mai comportamentală structurată, 
bazată pe criterii observabile şi astfel mai accesibile stu- 
diilor şi cercetărilor. Această definiţie este cel mai larg 
acceptată, iar în 1980 a fost adoptată în DSM-III şi păs- 
trată în DSM-IV (vezi Capitolul 2). 

Cealaltă şcoală, orientată mai mult pe concept, con- 
dusă de Otto Kernberg, de la Universitatea Cornell, şi 
preferată de mulți psihanalişti, propune o abordare mai 
psihostructurală, ce descrie sindromul mai degrabă pe 
baza funcţionării intrapsihice şi a mecanismelor de apă- 
rare, şi nu a comportamentelor evidente. 


„ORGANIZAREA BORDERLINE 
A PERSONALITĂŢII” (0OBP) A LUI KERNBERG 


În 1967, Otto Kernberg a introdus conceptul său de 
organizare borderline a personalității (OBP), un concept 
mai larg decât actuala tulburare de personalitate border- 
line din DSM-IV. Conceptualizarea lui Kernberg plasează 
OBP la mijloc între organizarea nevrotică şi cea psiho- 
tică a personalității.I0: ll Un pacient cu OBP, conform 
definiţiei lui Kernberg, este mai puțin afectat decât un 


10 Otto Kernberg, „Borderline Personality Organization“, Journal 
of the American Psychoanalytic Association 15 (1967): 641-685. 

1! Otto Kernberg, Borderline Conditions and Pathological Narcissism 
(New York: Jason Aronson, 1975). 

psihotic, care percepe realitatea sever distorsionat, lucru 
care îi face funcționarea normală imposibilă. Pe de altă 
parte, persoana borderline este mult mai inaptă decât o 
persoană cu o organizare nevrotică a personalităţii, care 
trăieşte o anxietate intolerabilă ca rezultat al conflictelor 
emoționale. Percepția identității la nevrotic şi sistemul 
de mecanisme de apărare sunt, de obicei, mai adaptative 
decât cele ale persoanei borderline. 

OBP cuprinde şi alte tulburări de pe Axa II sau caracte- 
riale, cum ar fi tulburările paranoidă, schizoidă, antisoci- 
ală, histrionică şi narcisică. În plus, include şi tulburările 
obsesiv-compulsivă, de anxietate cronică, ipohondria, 
fobiile, perversiunile sexuale şi reacțiile disociative (pre- 
cum tulburarea de identitate disociativă — cunoscută şi 
sub numele de personalitate multiplă). În sistemul lui 
Kernberg, pacienţii diagnosticați acum cu TPB ar con- 
stitui doar 10-25% dintre pacienţii clasificați ca având 
OBP. Un pacient diagnosticat cu TPB este considerat ca 
având un nivel de funcționare mai scăzut şi un grad mai 
ridicat de severitate în cadrul diagnosticului OBP. 

Deşi sistemul lui Kernberg n-a fost adoptat oficial de 
către APA, munca lui a avut (şi continuă să aibă) o influ- 
ență semnificativă ca model teoretic atât pentru clini- 
cieni, cât şi pentru cercetători. În general, schema lui 
Kernberg pune accentul pe mecanismele interne inferate, 
care sunt discutate mai jos. 


UN SIMŢ VARIABIL AL REALITĂŢII 


Asemenea nevroticilor, persoanele borderline mențin 
contactul cu realitatea în majoritatea timpului; în condi- 
ţii de stres însă, persoana borderline poate regresa într-o 
stare psihotică pentru scurt timp. Marjorie, de 29 de ani, 
căsătorită, a venit la terapie pentru depresie în creştere şi 
probleme în căsnicie. Femeie atrăgătoare şi inteligentă, 

Marjorie a relaționat cu calm în primele opt şedinţe. A fost 
imediat de acord cu o şedinţă împreună cu soțul ei, dar 

în timpul acelei şedinţe a ridicat vocea şi a devenit neca- 
racteristic de beligerantă. Lăsând fațada de autocontrol, 

a început să-şi apostrofeze soțul pentru presupuse infide- 
lităţi. L-a acuzat pe terapeut că-i ține partea soțului („voi, 
bărbaţii, faceți întotdeauna front comun!“ şi i-a acuzat pe 
amândoi că vor să conspire împotriva ei. Transformarea 
bruscă dintr-o femeie relaxată şi uşor deprimată într-una 
furioasă şi paranoidă este caracteristică trecerii rapide a 
graniţelor realității observate la persoanele borderline. 


SLĂBICIUNI NESPECIFICE DE FUNCȚIONARE 


Persoanele borderline au mari dificultăți în tolera- 
rea frustrării şi în gestionarea anxietăţii. În concepția lui 
Kernberg, comportamentul impulsiv este o încercare de 
dispersare a acestei tensiuni. Persoanele borderline au şi 
instrumente de sublimare defecte; adică sunt incapabile să 
direcționeze frustrările şi sentimentele incomode în moduri 
adaptative social. Deşi persoanele borderline pot manifesta 
empatie, căldură şi vinovăţie extreme, aceste manifestări 
sunt adesea gesturi învăţate, mai degrabă manipulative, 
doar de suprafaţă, în loc să fie expresii ale unor sentimente 
reale. Într-adevăr, persoana borderline se poate comporta 
ca şi când a uitat complet efuziunea dramatică petrecută cu 
doar câteva momente mai înainte, asemenea unui copil care 
de la o criză temperamentală trece direct la zâmbete şi râs. 


GÂNDIRE PRIMITIVĂ 


Persoanele borderline sunt capabile să se descurce bine 
într-o activitate sau un mediu profesional structurat, dar 
dincolo de suprafață zac îndoieli de sine, suspiciuni şi 
temeri grave. Procesele gândirii interne ale persoanelor 

borderline pot fi surprinzător de simple şi primare, fiind 
camuflate de o fațadă stabilă de platitudini învățate şi repe- 
tate. La orice situație care-i penetrează scutul de structură 
protector, persoana borderline poate dezlănțui potopul de 
pasiuni haotice ascunse în interior. Exemplul (de mai sus) 
al lui Marjorie ilustrează această idee. 

Testele psihologice proiective dezvăluie şi ele proce- 
sele de gândire primitive ale persoanei borderline. Aceste 
teste — cum ar fi Rorschach şi Testul de Apercepţie 
Tematică (TAT) — stârnesc asociaţii prin stimuli ambi- 
gui, cum ar fi pete de cerneală sau imagini, în jurul 
cărora pacientul creează o poveste. În mod tipic, răspun- 
surile persoanei borderline seamănă cu cele ale schizo- 
frenicilor sau ale altor pacienți psihotici. Spre deosebire 
de răspunsurile coerente, organizate, observate, de obi- 
cei, la nevrotici, cele ale pacienţilor borderline descriu 
deseori imagini bizare, primitive — un borderline poate 
vedea animale feroce canibalizându-se unul pe altul acolo 
unde nevroticul vede un fluture. 


MECANISME DE APĂRARE PRIMITIVE 


Mecanismul de adaptare al clivajului (vezi Capitolul 2) 
menţine percepția de către borderline a unei lumi a extre- 
melor — în care oamenii şi obiectele sunt fie bune, fie 
rele, prietenoase sau ostile, iubite sau detestate — pentru 
a scăpa de anxietatea ambiguității şi incertitudinii. 

În concepţia lui Kernberg, clivajul conduce adesea la 
„gândirea magică“: superstiții, fobii, obsesii şi compulsii, 
care sunt folosite ca talismane împotriva fricilor inconşti- 
ente. Clivajul are ca rezultat şi alte mecanisme de apărare 
derivate: 


e Idealizarea primitivă — plasarea insistentă a persoa- 
nei sau obiectului în categoria „atoatebun“, astfel 

încât să se evite anxietatea ce însoţeşte recunoaşterea 
defectelor acelei persoane. 

e Devalorizarea — o concepţie negativă neînduplecată des- 
pre o persoană sau obiect; opusul idealizării. Folosind 
acest mecanism, persoana borderline evită vinovăția 
furiei sale — persoana „atoaterea“ o merită din plin. 

e Omnipotenţa — un sentiment de putere nelimitată, 
prin care te simţi incapabil de eşec şi, uneori, chiar de 
moarte. (Omnipotenţa este, de asemenea, o trăsătură 
comună şi personalităţii narcisice.) 

e Proiecția — negarea trăsăturilor inacceptabile ale pro- 
priei persoane şi atribuirea lor altora. 

e Identificarea proiectivă — o formă mai complexă de 
proiecţie, în care cel care proiectează menţine o legă- 
tură manipulativă continuă cu o altă persoană, care 
este obiectul proiecției. Cealaltă persoană „poartă“ 
aceste caracteristici inacceptabile în locul celui ce le 
proiectează, care asigură exprimarea lor continuă. 


De exemplu, Mark, un tânăr căsătorit care este 
diagnosticat cu sindromul borderline, îşi consideră 
inacceptabile propriile impulsuri sadice şi furioase, şi le 
proiectează asupra soţiei sale Sally. Atunci Sally este perce- 
pută de Mark (în maniera alb-negru) ca fiind „o femeie în 
întregime furioasă“. Toate acțiunile ei sunt interpretate ca 
fiind sadice. Inconştient, el „îi apasă pe butoane“ pentru a 
obține răspunsurile furioase, confirmându-şi astfel proiec- 
tiile. În acest fel, Mark se teme de Sally, dar în acelaşi timp 
îşi controlează percepția despre Sally. 


CONCEPTUL PATOLOGIC DE SINE 
„Difuzia identității“ descrie conceptul lui Kernberg de 


lipsă a unui sentiment fundamental şi coerent al identită- 
ţii la borderline. Identitatea persoanei borderline este de 


2 9 TA TE URĂSC - NU MĂ PĂRĂSI 


consistenţa jeleului: poate fi modelată în orice formă care 
o conține, dar îţi scapă printre degete când încerci s-o 
prinzi. Această lipsă de substanță conduce direct la per- 
turbările de identitate cuprinse în criteriul 3 din descrie- 
rea TPB făcută în DSM-IV (vezi Capitolul 2). 


CONCEPTUL PATOLOGIC DE CEILALȚI 


Dacă „difuzia identităţii“ descrie lipsa unui concept de 
sine stabil a persoanei borderline, „inconstanţa obiectu- 
lui“ descrie lipsa unui concept stabil de ceilalți. Aşa cum 
propria ei stimă de sine depinde de situațiile actuale, per- 
soana borderline îşi bazează atitudinea față de un alt om 
pe cea mai recentă întâlnire cu el, în loc să aibă o percep- 
ţie mai stabilă şi de durată, întemeiată pe o serie de expe- 
rienţe mai conectate şi congruente. 

Adesea, persoana borderline nu este capabilă să păs- 
treze amintirea unei persoane sau obiect când acestea nu 
sunt prezente. Aşa cum un copil se ataşează de un obiect 
tranzițional ce reprezintă o figură maternă liniştitoare 
(precum ataşamentul lui Linus de păturica sa, în desenul 
animat Peanuts), la fel şi persoana borderline foloseşte 
obiecte de tipul fotografiilor şi hainelor pentru a simula 
prezența unei alte persoane. De exemplu, când o per- 
soană borderline este departe de casă fie şi pentru o peri- 
oadă scurtă, ea îşi ia multe obiecte personale ca amintiri 
liniştitoare ale mediului familiar. Ursuleți Teddy şi alte 
animale de pluș îl însoțesc în pat, iar fotografiile cu fami- 
lia sunt dispuse cu atenţie peste tot în cameră. Dacă 
rămâne acasă în timp ce soţia sa pleacă, se uită adesea 
îndelung la fotografia şi dulapul ei cu haine, îi miroase 
perna, căutând confort şi familiaritate. 

Pentru multe persoane borderline, „nu vezi, nu crezi“ 
este un truism cumplit de real. Când persoana borderline 
este despărțită de cineva drag, o apucă panica, întrucât 

are senzația că despărțirea este pentru totdeauna. 
Întrucât memoria nu poate fi utilizată în mod adecvat 
pentru reținerea unei imagini, persoanele borderline uită 
cum arată, cum se simte şi cum sună obiectul de interes. 
Pentru a scăpa de senzaţia panicardă a abandonului şi 
singurătăţii, persoana borderline încearcă să se agaţe cu 
disperare — sunând, scriind, folosind orice mijloc de păs- 
trare a contactului. 

RESURSE 


MATERIALE TIPĂRITE 


Concepții generale 
„Borderline Personality Disorder.“ Journal of the California Alliance 
for the Mentally Il, Vol. 8, No. 1, 1997. Comentarii ale exper- 

ţilor, familiilor şi persoanelor cu TPB. 

Sometimes I Act Crazy: Living with Borderline Personality Disorder, 
de J. J. Kreisman şi H. Straus. Hoboken, NJ: John Wiley & 
Sons, 2004. Treceri în revistă ale simptomelor TPB, multe 
dintre ele din perspectiva pacienților, şi recomandări pen- 
tru a face față acestora; adresată familiilor. 

New Hope for People with Borderline Personality Disorder, de N.R. 
Bockian, V. Porr, şi N.E. Villagran. Roseville, CA: Prima 
Publishing, 2002. O carte accesibilă nespecialiştilor, ce 
pune accentul pe un prognostic mai bun. 

Understanding and Treating Borderline Personality Disorder: A 
Guide for Professionals and Families, de J.G. Gunderson 
şi P.D. Hoffman. Washington, DC: American Psychiatric 
Publishing, 2005. O trecere în revistă accesibilă pentru cli- 
nicieni şi familii. 

Borderline Personality Disorder: A Clinical Guide (a doua ediţie), de 
J.G. Gunderson. Washington, DC: American Psychiatric 
Publishing, 2008. Adresată în primul rând practicienilor; 
include o listă consistentă de resurse. 

Borderline Personality Disorder Demystified: An Essential Guide for 
Understanding and Living with BPD, de R. O. Friedel. New 
York: Marlowe & Company, 2004. Un ghid accesibil pentru 
familii. 


Descrieri familiale şi personale 

Siren's Dance: My Marriage to a Borderline: A Case Study, de A. 
Walker. Emmaus, PA: Rodale, 2003. Experienţa unui soţ. 

Lost in the Mirror: An Inside Look at Borderline Personality Disorder 
(a doua ediție), de R. Moskovitz. Dallas, TX: Taylor 
Publications, 2001. Descrieri intime ale durerii unui border- 
line. 

Get Me Out of Here: My Recovery from Borderline Personality Disorder, 
de R. Reiland. Center City, MN: Hazeldon Publishing, 2004. 
O mărturie personală. 

Stop Walking on Eggshells: Taking Your Life Back When Someone You 
Care About Has Borderline Personality Disorder, de R. Kreger 
şi P.T. Mason. Oakland, CA: New Harbinger Publications, 
1998. Un manual instructiv. 

The Essential Family Guide to Borderline Personality Disorder, de 
R. Kreger. Center City, MN: Hazelden, 2008. Urmarea cărții 
Stop Walking on Eggshells, cu sugestii pentru familie. 

Borderline Personality Disorder in Adolescents: A Complete Guide to 
Understanding and Coping When Your Adolescent Has BPD, de 
B.A. Aguirre. Beverly, MA: Fair Winds Press, 2007. Ce faci 
când ai un adolescent borderline. 

Surviving a Borderline Parent: How to Heal Your Childhood Wounds 
and Build Trust, Boundaries, and Self-Esteem, de K. Roth şi 
F.B. Friedman. Oakland, CA: New Harbinger Publications, 
2003. Pentru copiii cu părinți borderline. 

SITE-URI DE INTERNET 


TPB Central 

www.bpdcentral.com 

Unul dintre cele mai vechi şi mai clare site-uri, cu multe cărți şi 
articole propuse. 


TPB azi 
www.borderlinepersonalitytoday.com 
Enumeră multe articole şi cărți despre TPB. 


Centrul de resurse TPB 

www.hpdresources.ret 

Recomandă cărți şi articole, interviuri cu autori şi informaţii gene- 
rale pentru indivizi şi familii. 


Informaţii ale Spitalului New York Presbiterian 

www.bpdresourcecenter.org 

Divizia Westchester a Spitalelor Universitare Cornell şi Columbia 
păstrează o unitate activă de tratament condusă de dr. Otto 
Kernberg şi un site de internet cu informaţii generale. 


Rezumatul Institutului Naţional de Sănătate Mentală 

www.nimh.nih.gov/health/publications/borderline-persona- 
lity-disorder-fact-sheet/index.shtml 

Informaţii generale. 


Informaţii ale Clinicii Mayo 
mayoclinic.com/health /borderline-personality-disorder/DS00442 
Informații generale şi răspunsuri la întrebări. 


Tulburarea de personalitate borderline demistificată 

www.bpddemystified.com 

Acest site este întreținut de dr. Robert O. Friedel, psihiatru de vârf 
şi autor al cărții Borderline Personality Disorder Demystified. 

Reţeaua de conştientizare a tulburărilor 

de personalitate (PDAN) 

www.pdan.org 

PDAN face eforturi pentru sporirea conştientizării publice a 
impactului TPB asupra copiilor, relaţiilor şi societății. 


Confruntarea cu faptele 

www.bpdfamily.com 

Unul dintre cele mai mari site-uri ce oferă informații şi susținere 
pentru familii. 


Revenirea din TPB 

www.bpdrecovery.com 

Un site pentru persoanele care îşi revin şi caută ajutor în pri- 
vința TPB. 


Bun venit în Oz 

http://groups.yahoo.com/group/welcometooz 

Buletin informativ pentru membrii familiei şi cei dragi persoane- 
lor cu TPB. 


Bun venit la Oz — profesionişti 

http://groups-yahoo.com/group/wtoprofessionals 

Buletin informativ şi comunicare prin e-mail pentru practicienii 
care lucrează cu TPB. 


Sanctuarul tulburării de personalitate borderline 

www.mhsanctuary.com/borderline 

Oferă instruire, cărți, susținere şi liste cu medici şi terapeuţi din 
toate statele americane. 


Alianța Naţională de Educaţie pentru tulburarea de 
personalitate borderline (NEA-BPD) 
www,borderlinepersonalitydisorder.com 

Susţinere şi instruire pentru pacienţi, rude şi profesionişti. 

Asociaţia Progreselor în Cercetare şi Tratament pentru 
Tulburările de Personalitate (TARAAPD) 
www.tara4bpd.org 
Organizaţie națională nonprofit ce militează pentru persoanele 
cu TPB şi familiile lor, sponsorizează ateliere şi seminarii, 
conduce un centru naţional de resurse şi trimiteri, şi trans- 
mite problemele TPB legislatorilor din Congres. 

